
Basarabia — un cuvânt greu încercat de istorie în ultimele două secole, 
un cuvânt care naşte speranţă şi vise, disperare şi alinare, desconsiderare şi 
revoltă. Mulţi dintre cei pentru care acest cuvânt este un strigăt pe fondul 
acalmiei identitare privesc cu mare surprindere şi durere spre cei pentru 
care Basarabia este o problemă în plus, o problemă ce deranjează, o 
chestiune ce nu îi priveşte şi care, oricum, e departe... 

Optimismul exagerat, pesimismul nefondat sau indolenta nefirească sunt 
cauzate de ignoranta sau slaba cunoaştere a ceea ce a fost Basarabia şi a felului 
în care istoria spațiului pruto-nistrean în secolele XIX-XX a marcat evoluția 
populaţiei acestei zone. Paginile ce urmează se doresc a fi un răspuns — fie şi 
indirect — la întrebările legate de existența a două state româneşti, de interesele 
Rusiei în actuala Republică Moldova, de felul în care răspund locuitorii la 
provocările modernizării, integrării sau globalizării. 

Analizând trecutul, dar şi prezentul, vom putea constata că 
regiunea/tinutul este un element indispensabil al concepţiei oamenilor 
despre lumea ce îi înconjoară. Regiunile pot fi materializările, prelungirile în 
timp sau actualizările unor formaţiuni administrative medievale sau 
moderne timpurii (Catalonia, Bavaria, Gasconia, Burgundia, Galiţia etc.) ori 
sunt rezultatul voinţei politice, aşa cum s-a întâmplat în cazul Basarabiei, 
când unei parti a Țării Moldovei, separată de restul naţiunii şi anexată unui 
imperiu, i s-a imprimat o identitate distinctă, pe care zona dintre Prut şi 
Nistru nu o avusese până la 1812. 

Istoria regională reprezintă dimensiunea trecutului care face legătura 
între individ, naţiune şi umanitate, între nivelul local şi cel statal de 
organizare a grupurilor sociale. Noţiunea de regiune se poate aplica, după 
caz, unei parti de tara sau unui număr de țări mai mici sau mai mari, în 
raport de trăsăturile unificatoare pe care dorim să le evidentiem. Regiunea 
este un teritoriu relativ larg care se distinge prin particularităţi fizice şi 
umane ce o fac deosebită de regiunile învecinate sau de întregul din care 
face parte. În cei peste 100 de ani de stăpânire, administraţia ţaristă nu a 
reuşit să anihileze amintirea destinului comun al locuitorilor de pe ambele 
maluri ale Prutului, dar nici să şteargă particularitâtile locale, efectul direct 
al dominaţiei străine fiind naşterea unei conştiinţe regionale prin 
intermediul căreia locuitorul Basarabiei îşi evidenția diferența față de 
locuitorii celorlalte gubernii ruseşti. 

Regiunea este definită şi de specificul economic. Dominația ţaristă şi 
politica de exploatare a teritoriilor mărginaşe cu maxim profit pentru 
centru au imprimat un caracter rural economiei Basarabiei, specific 
nedepăşit nici în prezent. De asemenea, trebuie să remarcăm faptul că într- 


Istoria Basarabiei 


o regiune există toate condiţiile pentru geneza specificitâtii culturale, în 
special prin interferentele sau simbioza dintre cultura locală şi cultura 
dominantă, care exercită presiuni directe dar şi la nivelul subconştientului 
individului sau grupului. 

Investigarea istoriei regionale ne ajută să înţelegem mai uşor cum se 
autoidentifică oamenii şi în ce măsură carapacea identității geografico- 
administrative poate fi sau nu îndepărtată. Semnificațiile istoriei regionale devin 
evidente în situaţia în care urmărim să relationâm identitățile locale şi regionale 
cu identitatea naţională. În pofida globalizării şi a fenomenului de uniformizare 
ce o însoţeşte, regiunile se diluează în plan politic şi economic într-un spațiu fără 
graniţe şi bariere, însă în conştiintele oamenilor graniţele regiunii rămân 
conservate ca simbol al identităţii locale. 

Regiunea o putem privi prin prisma sub-regiunilor (Nord, Centru, Sud — 
în cazul Basarabiei) sau prin cea a tiparelor geografice, sociale, economice 
şi culturale. Însă chestiunea regiunii devine cu adevărat importantă pentru 
societate în condiţiile în care ea capătă dimensiuni politice. Dacă istoria 
Bucovinei reprezintă obiectul de interes în special al istoricilor, al 
specialiştilor în artă, literatură, lingvistică, etnografie ş.a., istoria Basarabiei 
(prin dimensiunea İgeolpoliticü actuală) este — sau ar trebui să fie — în 
centrul atenţiei întregii societăți ori măcar a reprezentanților ei legitimi. 

Aceste note de curs au fost concepute ca o prezentare sistematică a 
evoluției unei regiuni distincte, botezată de ruşi Basarabia, chiar dacă acest 
statut nu a fost specific teritoriului dintre Prut şi Nistru înainte de 1812. În 
dorinţa de a valorifica la maximum potenţialul economic şi uman al zonei 
anexate, administraţia ţaristă a reuşit — prin politica de marginalizare a 
autohtonilor, de colonizare, de dezvoltare particularizată a economiei — să 
creeze o regiune distinctă în cadrul imperiului, regiune care, la momentul 
prielnic, a revendicat recunoaşterea identităţii. 

Nu ne-am propus să oferim cititorului o poveste triumfalistă sau un 
text care să eludeze realităţile istorice în preajma împlinirii a 200 de ani de 
la anexarea teritoriului pruto-nistrean la Imperiul Rus. Intenţia noastră a 
constat în realizarea unei priviri sintetice asupra trecutului Basarabiei 
pentru a facilita extinderea orizontului cunoaşterii noastre, dar şi pentru a 
descoperi răspunsuri la ceea ce s-a întâmplat, se întâmplă şi, de ce nu, la 
ceea ce s-ar putea întâmpla în spaţiul de la est de Prut. 


Noiembrie 2011 
Prof. univ. dr. Ştefan Purici 
Universitatea „Ştefan cel Mare” Suceava 


I. GENEZA CHESTIUNII BASARABENE. 
RĂZBOIUL RUSO-TURC (1806-1812) 


Basarabia este o parte a spaţiului national românesc care, astăzi, sub 
aspect politico-statal, se identifică în mare parte cu Republica Moldova. 
Acesteia din urmă îi lipsesc, însă, partea de sud (judeţele Cetatea Albă şi 
Ismail) şi partea de nord a Basarabiei (o parte a judeţului Hotin), 
încorporate Ucrainei în 1940, având în plus alipită Transnistria. 

Originea toponimului Basarabia. De-a lungul istoriei fruntariile geografice 
ale acestei regiuni au variat sensibil, stabilizându-se definitiv la începutul 
secolului al XIX-lea, în urma anexării zonei dintre Prut şi Nistru de către 
Imperiul Țarist. Totuşi, denumirea Basarabia este mult mai veche, fiind 
legată, potrivit unor cercetători, de aşezarea pe teritoriul românesc, la 
mijlocul secolului al XI-lea, a migratorilor cumani. În cronicile poloneze, 
cumanii sunt numiţi „bersabeni”, „bersabensi”, „bersabeis”, „bersabis”, 
„sarsabis” sau ,bessarabis”. Aceşti termeni reprezintă o modificare 
neînsemnată a numelui popular de „besermen”, dat de polonezi 
popoarelor mahomedane şi în special cumanilor (în pronunţarea lor 
,bâsârbân”). Zona, în care cumanii şi-au instalat efectiv statalitatea, a 
căpătat denumirea de „Basarabia” şi privea doar regiunea dintre Nistru şi 
Dunăre (vezi harta lui Georg Reichersdorffer, din 1541). 

Potrivit opiniei mai multor istorici români (Nicolae lorga, Şerban 
Papacostea, Victor Spinei, Neagu Djuvara ş. a.), o statalitate cumană 
(Cumania sau Cumania Neagră) a existat mai bine de un secol în zona 
Basarabiei istorice şi în teritoriile care ulterior vor deveni parte a 
principatului Muntenia. Slăbirea autorităţii mongolilor, către sfârşitul 
secolului al XIII-lea, a permis românilor de la est de Carpaţi să se unifice în 
cadrul a două state — Valahia (numită într-o primă perioadă şi Țara lui 
Basarab sau Țara Basarabilor, după numele dinastiei întemeietoare a 
Basarabilor) şi Moldova. În anul 1345, în urma victoriei repurtate de trupele 
valaho-maghiare în luptele împotriva tătarilor, întreaga regiune danubiană, 
până la Cetatea Albă inclusiv, a fost trecută sub autoritatea lui Basarab | 
(1310-1352). Anume de aceste evenimente, adică de extinderea autorităţii 
Basarabilor asupra teritoriului dintre Nistru şi Dunăre, leagă alti cercetători 
originea toponimului. 

Probabil, încă din 1387 Basarabia a intrat în componența Ţării 
Moldovei, deoarece domnitorul Petru | Muşat aducea omagiu şi devenea 
vasal al regelui Poloniei, împreună cu „poporul şi ţara noastră, cetăţile 
Moldovei şi celelalte domenii” (subl. n.). În orice caz, Roman | Muşat 
(1391-1394) se putea intitula „Domn al întregii Ţări a Moldovei, din munte 
până în țărmul mării”. 

La 1484, turcii au ocupat cetățile Chilia şi Cetatea Albă, Basarabia 
rămânând, până la războiul din 1806-1812, sub administraţia otomanilor, 
cărora li se vor alătura mai târziu tătarii din Crimeea. Din acest motiv, pe 
harta folosită de negustorul francez Motiel în timpul călătoriilor sale în 
Turcia (1580-1582), precum şi pe harta geografului italian Sansone (1641) 
în locul toponimului „Basarabia” apare „Tartaria”. Prin tratatul de pace de 
la Bucureşti (1812), administraţia rusească a extins denumirea „Basarabia” 
asupra întregului teritoriu românesc anexat Imperiului Țarist. Rusia a apelat 
la acest toponim, pe de o parte, pentru a arăta Europei că nu a ştirbit din 
integritatea Moldovei şi Ţării Româneşti, iar pe de altă parte, pentru a 
conferi zonei răpite o anumită individualitate politico-administrativă şi, în 
acelaşi timp, pentru a păstra argumente în scopul emiterii unor noi 
pretenţii teritoriale (asupra fostelor posesiuni ale Basarabilor) în spaţiul 
carpato-danubian. 

Expansiunea Rusiei ţariste în direcţia Balcanilor. Dacă, în secolele XV- 
XVII, mersul istoriei sud-est europene a fost marcat definitoriu de 
expansiunea otomană şi, într-o măsură mai mică, de cea habsburgică, în 
secolele XVIII-XIX destinul acestui spaţiu, în special al principatelor române, 
va fi influenţat puternic şi de expansiunea ţaristă. 

Deja în anul 1679 reprezentanţii Moscovei cereau otomanilor, fără 
succes încă, stabilirea hotarului dintre Turcia şi Rusia pe râul Nistru. 
Urcarea pe tron a ţarului Petru | (1689-1725) a imprimat politicii externe 
moscovite o dimensiune globală, europeană. Educaţia obţinută pe baza 
unor lucrări de istorie, precum şi a letopisetelor ruseşti, i-a conturat o 
concepţie politică antiotomană, determinându-l să declare, nu o singură 
dată, că el „se va răzbuna pe turci şi tătari pentru toate ofensele, pe care 
aceştia le-au provocat Rusiei”. 

După o perioadă de cucerire a spaţiului necesar ieşirii la Marea Baltică, 
în 1711 Petru | îşi îndreaptă armatele împotriva otomanilor. Campania de la 
Prut (1711) a reprezentat prima intrare a trupelor ţariste pe teritoriul Țării 
Moldovei. „Trădarea” lui Dimitrie Cantemir, acţiunile antiotomane ale 
domnilor munteni, afirmarea etnicitâtii româneşti în rândul clasei boiereşti 

din cele două principate au determinat Poarta să apeleze la varianta 
instituirii regimului fanariot. Eşecul țarului ar fi putut avea consecinţe şi mai 
grave pentru Moldova, autorităţile turceşti examinând posibilitatea 
transformării acesteia în paşalâc. 

Spre deosebire de evenimentele precipitate din 1711, în timpul 
războiului ruso-otoman din 1735-1739 armatele ţariste au ocupat pentru o 
perioadă mai îndelungată principatele (iulie-octombrie 1739), românii 
având posibilitatea să cunoască mult mai bine caracterul şi intenţiile 
ruşilor. În timpul negocierilor ruso-otomane din 1737, diplomaţia ţaristă, 
susținută de cea austriacă, a revendicat, pentru prima dată, anexarea 
Basarabiei (pe lângă regiunile Kubanului şi Crimeii) şi recunoaşterea 
Moldovei şi Valahiei ca principate autonome sub suzeranitatea Rusiei. 

Primul succes palpabil a înregistrat Petersburgul, însă, abia în urma 
războiului ruso-turc din 1768-1774, când, prin Tratatul de pace de la 
Kuciuk-Kainargi, sultanul a acceptat dreptul țarului de a-i „vorbi în 
favoarea” Principatelor Române. În articolul XVI al tratatului, era din nou 
abordată chestiunea Basarabiei: „Rusia înapoiază Sublimei Porţi întreaga 
Basarabie cu Akkerman, Chilia, Ismail şi cu târgurile şi satele şi tot ceea ce 
cuprinde această provincie, după cum îi restituie şi fortăreața Bender (...)”. 
Acelaşi lucru a fost prevăzut şi de Tratatul ruso-turc din 29 decembrie 1791 
(9 ianuarie 1792), semnat la laşi, în urma încheierii războiului ruso-austro- 
otoman din 1787-1791. Chiar dacă nu a reuşit să se instaureze în ţările 
române, Rusia, datorită victoriei repurtate în războiul din 1787-1791, şi-a 
mutat hotarele pe Nistru, devenind vecină directă a Principatului Moldovei. 

Chestiunea teritoriilor româneşti în relaţiile internaţionale la 
începutul secolului al XIX-lea. Sfârşitul secolului al XVIII-lea şi începutul celui 
de-al XIX-lea a reprezentat, pentru istoria Europei, o perioadă de tensiuni, 
convulsii şi de spectaculoase modificări de frontiere. Marea responsabilă 
de seismele politico-sociale a fost Franţa revoluţionară şi napoleoniană. 

Urmărindu-şi interesele — confruntarea Imperiului Rus cu Poarta 
Otomană —, împăratul francez Napoleon | l-a îndemnat, în iunie 1806, pe 
sultanul Selim III să nu permită vreunei puteri străine (subintelegându-se, 
evident, Rusia) să intervină în discuţiile dintre otomani şi răsculații sârbi 
(răscoala antiotomană în Serbia a durat din 1804 până în 1813). Totodată, 
l-a sfătuit să-i destituie pe domnii fanarioți de la laşi şi Bucureşti, care 
făceau jocul Petersburgului, şi să-i înlocuiască cu principi români din vechile 
familii domnitoare ale Moldovei şi Munteniei. 

La 24 august 1806, Alexandru Moruzi şi Constantin Ipsilanti au fost 
înlocuiți cu Scarlat Calimachi, în Moldova, şi, respectiv, Alexandru Şutu, în 
Țara Românească, cunoscuţi pentru orientarea lor filo-franceză. La 8 
septembrie, Italinski, ambasadorul Rusiei la Istanbul, a înaintat un protest 
oficial prin care făcea responsabil guvernul otoman de încălcarea 
prevederilor hatt-i-şerifului din 1802, care stipula durata domniei la şapte 
ani şi conditiona înlăturarea domnitorilor de săvârşirea unor delicte grave 
şi doar cu consimţământul Rusiei. Acest protest a fost urmat de o altă notă, 
din 29 septembrie, care anunţa ruperea relaţiilor în cazul în care domnitorii 
destituiti nu-şi vor relua imediat dregătoriile. În acelaşi timp, la „sugestia” 
lui V. Malinovski, consulul rus la laşi, o parte a boierimii ieşene a adresat 
ţarului o petiție, İn care îşi exprima speranţa ca Moldova va fi eliberată de 
sub jugul otoman de către Rusia şi va trece sub oblăduirea acesteia din 
urmă. Guvernul țarist folosea cu abilitate sentimentele antiotomane ale 
românilor pentru a-şi atinge propriile sale scopuri anexioniste. 

Pe de altă parte, Anglia, speriată de creşterea bruscă a influenţei 
franceze la Istanbul, a înaintat o notă guvernului otoman prin care îşi 
exprima nemulțumirea față de măsura adoptată de Poartă şi anunţa 
constituirea unei noi şi numeroase coaliții antifranceze care urma să-l 
zdrobească pe Napoleon. Sultanul, supus presiunilor externe ruseşti şi 
engleze, confruntat cu conflictele cu paşalele locale şi nemulțumirile 
ienicerilor, precum şi cu răscoala sârbilor, a dispus la 15 octombrie 
reinstaurarea vechilor domnitori. 

Războiul ruso-turc din 1806-1812. Era, însă, prea târziu pentru a evita 
ciocnirea cu Rusia. La 16 octombrie 1806, generalul rus Michelson a primit 
ordin să pregătească invadarea Principatelor, în timp ce ambasadorul rus 
prezenta Porții noi revendicări: restabilirea tuturor drepturilor şi 
privilegiilor Moldovei şi Valahiei, eliberarea lor de armata neregulată a lui 
Pasvan-Oglu etc. Fără să aştepte răspunsul Istanbulului, evocând obligaţiile 
Rusiei privind menţinerea ordinii în Principate — İn special în Tara 
Românească, care fusese atacată în mod repetat de trupe turceşti şi de 
mercenari de la sudul Dunării —, țarul a ordonat generalului Michelson să 
treacă Nistrul. La 11 noiembrie, cu o armată de aproape 40 000 de ostaşi, 
acesta a intrat în Moldova, iar la 25 decembrie a ocupat Bucureştiul. Abia la 
24 decembrie Turcia declara formal război Rusiei. 

Războiul ruso-turc a cunoscut, în desfăşurarea sa, câteva etape: 1. De 
la invadarea Principatelor până la semnarea armistiţiului de la Slobozia, 
lângă Giurgiu (11 noiembrie 1806 — 12 august 1807); 2. Perioada 

negocierilor ruso-otomane la laşi şi a tratativelor ruso-franceze privind 
soarta Imperiului Otoman şi a Europei în general (până în martie 1809); 3. 
Reluarea ostilităților armate pe frontul de la Dunăre şi pe cel din Caucaz 
(până la mijlocul lui octombrie 1811); 4. Perioada tratativelor de pace de la 
Giurgiu şi Bucureşti (19 octombrie 1811 — 16 mai 1812). 

Într-o primă fază, ruşii plănuiau să ocupe principatele, iar după 
încheierea păcii să formeze un stat „tampon” între imperiile habsburgic, 
țarist şi otoman, prin unirea Moldovei şi Țării Româneşti. În acest scop, în 
fruntea ambelor principate a fost numit domn Constantin Ipsilanti 
(decembrie 1806 — februarie 1808). Aşa cum sublinia şi cronograful 
Manolachi Drăghici, în Istoria Moldovei pe timp de 500 de ani (1857), 
administraţia lui Ipsilanti „n-a ţinut multă vreme şi nici n-a însemnat ceva 
domnia lui, căci dispoziţiile cele mai grele ţineau de Prozorovski 
(comandantul armatei ţariste de ocupaţie — n. n.) şi de Kuşnikov (şeful 
administraţiei ruseşti de ocupaţie —n.n.)”. 

După ocuparea țărilor române, în primăvara anului 1807 trupele 
ţariste au declanşat operaţiuni militare împotriva cetăților turceşti de la 
Dunăre. Trebuie de menţionat faptul că în armata rusă au luptat, ca 
voluntari sau mobilizați, sperând în emanciparea ţărilor lor de sub 
stăpânirea otomană, mulţi români, alături de bulgari, sârbi ori greci. Astfel, 
la Odesa a fost organizat un corp de voluntari moldoveni sub conducerea 
maiorului Pangalo. În Moldova, unităţile de voluntari erau formate sub 
îndrumarea boierului Gheorghe Cantacuzino, colonel în armata rusă. 
Pandurii lui Tudor Vladimirescu vor lupta alături de ruşi la Cladovo, Negotin 
şi Plevna. La începutul verii lui 1807, în componenţa armatei ţariste luptau 
împotriva turcilor în jur de 20.000 de români, greci, sârbi şi bulgari. 

Odată cu declanşarea ostilităților, Franţa a început să ajute Poarta cu 
instructori militari şi tunuri. La rândul ei, Anglia a intervenit în sprijinul 
Rusiei, trimițând, în martie 1807, o escadrilă engleză în Marea de Marmara. 
Concomitent, lordul Arbuthnot, ambasadorul englez la Constantinopol, a 
prezentat sultanului un ultimatum, prin care i se cerea să se alăture 
coaliției antifranceze şi să cedeze principatele dunărene Rusiei. 

Demersul englezilor a suferit, în scurt timp, eşec, iar între Napoleon | şi 
Alexandru | s-a realizat o nouă apropiere, soldată cu semnarea tratatului de 
la Tilsit (25 iunie / 7 iulie 1807). Potrivit articolului XXII al Tratatului de pace 
dintre Rusia şi Franța, armatele ţariste urmau să evacueze Principatele 
române şi să încheie pacea cu Imperiul Otoman. În acelaşi timp, prin 
articolul VIII al Tratatului secret de alianță ofensivă şi defensivă, semnat 

odată cu primul tratat, în cazul în care Poarta avea să fie zguduită de 
tulburări interne şi nu reuşea să încheie pacea, Rusia obținea dreptul ca, 
alături de Franţa, „să elibereze de sub jugul şi chinurile turceşti toate 
provinciile Imperiului Otoman în Europa, cu excepţia Constantinopolului şi 
a provinciei Rumelia”. 

Acceptând mediatia Franţei, în august 1807, Turcia a încheiat cu Rusia 
armistițiul de la Slobozia. Țarul se obliga să retragă trupele la est de Nistru 
în timp de 35 de zile, însă ruşii n-au respectat prevederile armistiţiului, 
profitând de faptul că otomanii au intrat în Brăila înainte de evacuarea 
principatelor. Mai mult, Alexandru | şi-a exprimat clar intenţiile sale 
anexioniste în instrucţiunile date, la 27 septembrie / 9 octombrie 1807, 
generalului conte P. A. Tolstoi, ambasadorul Rusiei la Paris. Astfel, ţarul 
sublinia că „felul cel mai repede de a încheia acest război ar fi (...) să obţin 
posesiunea Țării Româneşti şi a Moldovei; ca într-un cuvânt, marginile 
imperiului meu să fie împinse în această parte până la Dunăre”. În cel mai 
rău caz, Rusia trebuia să obțină măcar „toată ţara cuprinsă sub numele de 
Basarabia, cu cetăţile de la Bender, Akkerman, Chilia, Ismail”, apoi cetatea 
Hotin, precum şi nişte teritorii ponto-caucaziene. Însă negocierile ruso- 
otomane, purtate la Paris sub aşa-zisa mediere a lui Napoleon, în iarna 
1807-1808, nu s-au putut finaliza din cauza pretențiilor exagerate ale 
Rusiei. 

În februarie 1808, Alexandru | a renunţat să-l menţină în fruntea 
principatelor pe domnul fictiv Constantin Ipsilanti, numindu-l pe senatorul 
S. S. Kuşnikov preşedinte al Divanelor şi administrator civil al Moldovei şi 
Țării Româneşti. În martie 1808, în principate a fost înfiinţat un „exarhat”, 
care includea Moldova, Valahia şi Basarabia şi care era subordonat 
sinodului rus. De asemenea, s-a dispus reînființarea străvechii episcopii a 
Cetăţii Albe şi numirea în scaunul arhieresc a cărturarului ardelean Gavriil 
Bănulescu-Bodoni, care se bucura de încrederea ocupanților. 

Între timp, trupele ţariste, aflate sub comanda mareşalului A. A. 
Prozorovski, erau imobilizate la Dunăre de boli şi de lipsa proviziilor pentru 
oameni şi cai. În urma rechizitiilor efectuate în anii 1806-1807, mărturisea 
comandantul rus, „Basarabia a fost transformată într-un adevărat deşert de 
către trupele noastre”. Rechizitiile forțate de produse alimentare, care 
depăşeau toate posibilităţile reale ale Principatelor române, au condus în 
cele din urmă, în toamna anului 1810 şi primăvara anului următor, la o 
foamete ce a lovit crunt populaţia. În paralel, autorităţile de ocupaţie au 
început să adopte măsuri în vederea încorporării ţărilor române în 


14 


Istoria Basarabiei 


cuprinsul Imperiului Țarist. În vara lui 1808, Kuşnikov a dispus pregătirea 
unui recensământ al populaţiei, precum şi introducerea numelui familiei 
imperiale în slujbele din bisericile moldovene şi muntene. Faptul că ţarul 
Alexandru | era sigur că va anexa principatele române se desprinde şi din 
măsura adoptată la 30 iulie 1808, când, printr-un ucaz imperial, au fost 
desfiinţate consulatele ruseşti din laşi şi Galaţi. 

Între timp, urcarea pe tron, în vara anului 1808, a sultanului Mahmud 
al II-lea (1808-1839) a dat o nouă orientare diplomaţiei otomane. Sultanul a 
subliniat că nu se poate discuta despre cedarea principatelor, Poarta fiind 
pregătită să redeschidă ostilitățile pentru a le recuceri. 

Dificultăţile apărute în Spania şi rezistenţa puternică din partea 
populaţiei l-au determinat pe Napoleon să obţină un sprijin ferm din partea 
lui Alexandru 1. Drept urmare, la Erfurt, la 30 septembrie / 12 octombrie 
1808, a fost încheiată o Convenţie secretă de alianță, prin care Franța 
recunoştea încorporarea Țării Româneşti şi a Moldovei la Rusia, iar 
împăratul renunţa la calitatea sa de mediator între sultan şi tar. 

În acest context, diplomaţia rusească a propus otomanilor negocieri 
directe, însă iniţierea lor a fost împiedicată de izbucnirea unor noi tulburări 
la Constantinopol. Țarul a decis să profite de dezordinea de la Poartă 
pentru a impune condiții de pace avantajoase Rusiei. De Anul Nou 1809 
(1/13 ianuarie), mareşalul Prozorovski s-a adresat boierilor din Divan „să 
înceteze de a-şi mai face iluzii că tara aceasta n-ar rămâne pentru 
totdeauna sub stăpânirea rusească”. În concepţia lui Prozorovski, cele două 
principate urmau a fi divizate în patru provincii: Basarabia, Moldova şi două 
provincii muntene. 

În primăvara anului 1810, Cancelaria imperială rusească a adus la 
cunoştinţa lumii luarea în stăpânire a Moldovei şi Țării Româneşti. Însă, în 
urma răcirii relaţiilor ruso-franceze, Petersburgul a lăsat să se înțeleagă că 
s-ar mulţumi doar cu Moldova de dincolo de Prut, pentru celelalte teritorii 
româneşti cerând un echivalent în bani (20 milioane de piaştri). Ulterior, 
țarul va propune împăratului Austriei să ocupe Muntenia şi Moldova până 
la Siret, restul urmând să revină Rusiei. La sfârşitul verii anului 1811, în fața 
amenințării franceze, guvernul țarist a promis Porții ca, în schimbul încetării 
ostilităţilor, să renunţe la Tara Românească. Însă, după ce, la 22 iunie 1811, 
armata rusă a obţinut victoria de la Rusciuc şi, apoi, a încercuit trupele 
otomane în tabăra de la Slobozia, turcii au fost constrânşi să capituleze, la 
23 noiembrie 1811. 

La tratativele de la Giurgiu (19 octombrie — 21 noiembrie 1811), 
reprezentanţii Rusiei au revendicat, totuşi, graniţă la Dunăre, însă marele 
vizir Ahmed-paşa a declarat ferm: „Eu vă dau Prutul şi nimic mai mult. 
Prutul sau războiul”. În condiţiile încercuirii corpului principal al armatelor 
otomane, vizirul a acceptat stabilirea graniţei pe Siret şi braţul Sulina. 
Deoarece sultanul Mahmud Il a refuzat să accepte această linie, negocierile 
au fost reluate la Bucureşti, la 31 decembrie, pe principiul stabilirii graniţei 
pe Prut. Turcii au consimțit să dea Rusiei zona dintre Nistru şi Prut, cu 
excepţia Cetăţii Albe, Ismailului şi Chiliei. În martie 1812, Poarta a cedat 
Cetatea Albă, iar în aprilie, a acceptat să distrugă cetăţile Ismail şi Chilia, în 
schimbul ridicării unui oraş turcesc la gurile lacului Cahul. 

Pacea de la Bucureşti. La 16/28 mai 1812, la Bucureşti, a fost semnat 
Tratatul de pace între Rusia şi Poarta Otomană. El cuprindea 16 articole, la 
care se adăugau două articole secrete. Articolul IV prevedea ca linie de 
hotar dintre cele două state râul Prut, de la intrarea acestuia în Țara 
Moldovei şi până la locul unde se întâlneşte cu fluviul Dunărea, apoi pe 
acest râu până la Chilia şi până la vărsarea lui în Marea Neagră. 

Din punct de vedere al dreptului european, Imperiul Otoman nu putea 
ceda teritoriul unui stat aflat doar sub suzeranitatea şi nu în componenţa 
sa. Însă, după înlăturarea domniilor pământene şi a instaurării domniilor 
fanariote, otomanii considerau Principatele drept părţi integrante ale 
Imperiului. Nu trebuie uitat, de asemenea, că în dreptul islamic lucrurile nu 
erau la fel de clare, iar Poarta şi-a modelat permanent, de-a lungul vremii, 
conceptele de drept internaţional. Pe de altă parte, pentru turci era 
important ca frontiera să nu se mute direct pe Siret, fiindcă următoarea 
apă importantă era Dunărea, fapt ce ar fi adus Rusia aproape în inima 
Balcanilor. Diferendul putea sfârşi şi mai rău. În cazul în care în relaţiile 
ruso-franceze nu izbucnea criza, este greu de crezut că ţarul ar mai fi cedat 
linia Dunării. 

Rusia a încorporat un teritoriu românesc cu o suprafață de 45 630 km?, 
care era cu 7 400 km? mai mare decât partea rămasă sub stăpânirea 
principelui de la laşi. Imperiul Țarist a înglobat cinci cetăţi, 17 oraşe, 685 
sate, cu o populaţie de circa 490 mii de locuitori. Comandamentul rusesc a 
ordonat ca în toate bisericile să se aducă laudă lui Dumnezeu pentru faptul 
că Rusia a terminat războiul cu o pace glorioasă, cu o nouă lărgire a 
„hotarelor patriei” şi că, în sfârşit, a reuşit să extindă stăpânirea rusească 
până la Dunăre. Marcând, ulterior, în 1912, aniversarea centenarului de la 
încorporarea zonei pruto-nistrene, un oficial țarist sublinia: ,Anexarea 

Basarabiei este un mare avantaj pentru noi. Ne-a adus mai aproape de 
Balcani, ne-a ajutat să ne consolidăm poziţia pe Dunăre şi să ne pregătim 
avansarea ulterioară pe teritoriile Imperiului Otoman, continuând astfel 
politica de expansiune a țarinei Ecaterina”. Într-adevăr, în 1817, Rusia a 
încorporat brațul Sulina, iar datorită Tratatului de la Adrianopol (1829) a 
obținut şi braţul Sf. Gheorghe, turcii obligându-se să evacueze malul drept 
al acestui brat pe o distanţă de două ore. 

Atitudinea românilor. Reacţiile față de acest rapt teritorial au fost 
diverse. Membrii Divanului de la laşi, aflând de condiţiile păcii, au salutat 
cu „negrăită bucurie”, ca nişte „adevăraţi şi credincioşi patrioţi”, extinderea 
hotarelor Rusiei. Însă, după ce armatele ţariste s-au retras din Principate şi 
Scarlat Calimachi şi-a reocupat tronul, Divanul moldovean a prezentat 
domnului, la 26 octombrie 1812, un protest împotriva „răşluirii Moldovei 
nenorocite”. Semnatarii memoriului arătau că partea anexată Imperiului 
țarist este „cea mai bogată”, „cea mai bună”, este „tot trupul şi inima țării”, 
„izvorul vitelor”, „chelerul ţării, ogoarele de grâu şi orz, pe când partea 
rămasă Moldovei este mai mult păpuşoişte”. Domnitorul țării a înaintat 
acest protest Porții, însă nu se putea aştepta o anulare a tratatului ruso- 
otoman. 

Ulterior, în timpul desfăşurării lucrărilor Congresului de pace de la 
Viena (1814-1815), mitropolitul Veniamin, preşedintele Divanului, i-a 
îndemnat pe boieri să elaboreze un protest şi să aducă problema 
Basarabiei în dezbaterea reprezentanţilor Marilor Puteri. Spătarul Cazimir 
s-a oferit să-l ducă la Viena şi să-l susțină în numele ţării ciuntite. 
Domnitorul n-a împărtăşit această idee, temându-se să nu-i supere pe ruşi 
care, conform tratatelor internaţionale, erau „protectorii” Principatelor. 
Boierii n-au insistat, zicând: „Cum va fi voia Măriei Tale”. Veniamin, rămas 
în minoritate, părăsind Divanul, pare să fi spus următoarele cuvinte: 
„Pentru Bucovina, Ghica Vodă (Grigorie al Ill-lea Ghica, 1774-1777 - n. n.) 
şi-a pierdut viaţa, şi noi pentru Basarabia nu facem nici măcar un protest”. 
În schimb lon Caragea, domnul muntean, a insistat pe lângă cavalerul de 
Gentz să-l determine pe Metternich, cancelarul Austriei, să ridice 
chestiunea retrocedării teritoriului dintre Prut şi Nistru. Acesta din urmă 
însă nu a dorit să-l irite pe Alexandru |, fiind convins că Rusia nu putea 
admite cedarea noii achiziţii. 

Pentru populația autohtonă, instaurarea noii stăpâniri, fie ea şi 
ortodoxă, semnifica modificarea condiţiilor de bază ale existenţei 
cotidiene. În urma anexării zonei pruto-nistrene, a fost încălcată 

integritatea teritorială a Țării Moldovei, au fost divizate proprietăţi şi 
familii, a fost destrămată piața economică unică, au fost provocate pagube 
irecuperabile economiei, vieţii politice şi culturii principatului. Subliniem 
faptul că Poarta Otomană nu se implica în problemele curente ale 
administrării Principatelor, dregătoriile fiind ocupate de indigeni, iar 
biserica şi justiţia foloseau, fără vreo îngrădire, limba română. Înlocuirea 
stăpânirii otomane cu dominaţia ţaristă, cunoscută încă din acea perioadă 
pentru tratamentul aplicat populațiilor neruse, a provocat nelinişte în 
rândul maselor. Istoricul basarabean rusofil Leon Casso menţiona că 
populația provinciei anexate „a început, către sfârşitul anului 1812, să 
emigreze în Principatul Moldovei (...) Era o fugă în masă: plecau mai ales 
țăranii, după ce-şi îngrămădiseră în grabă catrafusele într-o căruţă, şi se 
îndreptau spre Prut pentru a ajunge pe malul drept, care rămăsese sub 
dominație turcească”. Generalul rus Pavel Kiselev scria, la rândul său, că 
locuitorii fugeau din Basarabia, „preferând jugul turcesc, greu pentru ei, 
administraţiei noastre”. 

Implicații internaţionale. Anexarea teritoriului dintre Prut şi Nistru a 
făcut ca problema Basarabiei să devină, pe lângă dimensiunea ei de 
diferend în cadrul raporturilor ruso-române, o chestiune internaţională. Ea 
va fi dezbătută de diplomaţii europeni atât cu ocazia războaielor 
antiotomane în care va fi implicat Imperiul Țarist, cat şi a tratativelor care 
priveau Principatele Române şi, ulterior, România. 

Anexarea Basarabiei s-a repercutat asupra politicii externe ruseşti. 
Pentru prima dată, Rusia a ocupat un teritoriu locuit de o populaţie creştin- 
ortodoxă care se aflase sub dependenţa Porții. Acest fapt obliga Petersburgul să 
acorde atenţie deosebită provinciei, căreia îi va reveni rolul de „vitrină” 
europeană a vastului imperiu. Locuitorii creştini din Peninsula Balcanică, aflați 
sub dominație otomană, trebuiau convinşi că doar sub oblăduirea Rusiei 
ortodoxe viaţa lor se va îmbunătăţi sub toate aspectele. Pe această cale, 
tarismul pregătea terenul pentru noi anexiuni în sud-estul Europei. 

În perioada anterioară anexării, zona de la vest de Nistru se împărțea, 
sub aspect administrativ, în trei parti: teritoriul aflat sub controlul efectiv al 
domnului moldovean; regiunea Bugeacului, administrată de turci şi tătarii 
nogai; raialele turceşti Hotin, Bender (Tighina), Akkerman (Cetatea Albă), 
Chilia şi Ismail, compuse din cetățile omonime şi aşezările din preajma lor. 
În spaţiul pruto-nistrean existau atunci câteva ţinuturi ale Moldovei: 
Lăpuşna-Orhei, Soroca, Codru, Greceni, Hotărniceni şi partea răsăriteană a 
ținutului laşi (viitorul ţinut Bălţi). 

Împăratul Alexandru |, anexând Basarabia la 1812, a încercat — la fel 
cum au procedat austriecii în Bucovina în primii ani după ocupare — să ţină 
cont în administrarea ei de condiţiile şi cutumele istorice. Pentru Curtea 
imperială era important să calmeze spiritele locale şi să evite o opoziţie 
deschisă față de integrarea provinciei în cadrele Rusiei. Din aceste 
considerente, populaţia ținutului a fost scutită de impozitul personal şi cel 
agricol pentru o perioadă de trei ani, precum şi de serviciul militar pentru o 
perioadă nedeterminată. Teritoriul anexat a primit denumirea de „oblasti” 
Basarabia”. Însemnul heraldic al noii unități administrative era o 
combinaţie a stemei Imperiului Rus cu cea a Moldovei: un scut împărțit, pe 
care, în partea de sus, era reprezentat vulturul rusesc, iar în partea de jos, 
pe un câmp auriu, era reprezentat capul de bour moldovenesc. 

Constituirea administraţiei noii provincii. La 23 iulie 1812, amiralul 
Pavel Ciceagov, comandantul armatei ţariste de la Dunăre (guvernator 
general al Novorosiei şi Basarabiei între anii 1812-1816), a aprobat Pravilele 
provizorii de administrare a Basarabiei, elaborate de contele loannis Capo 
d'Istrias (1776-1831), înalt funcţionar al ministerului de Externe. La 2 
august, Alexandru | a sancţionat acest regulament, care va purta titlul 
Înființarea administraţiei provizorii în oblastia Basarabiei. Printre altele, 
regulamentul prevedea: „Locuitorilor Basarabiei le sunt lăsate legile proprii. 
Guvernatorul civil dirijează toate diviziunile administraţiei interne a regiunii 


: Regiune. 


Ştefan Purici 


(...) Cancelaria administraţiei civile se împarte în două departamente. 
Primul va cuprinde legile, chestiunile bisericeşti, care vor fi soluționate de o 
instituție aparte, executările judecătoreşti, poliția şi învățământul. În 
atribuţiile celui de al doilea va intra: statistica regiunii, populaţia, veniturile, 
vămile, comerțul şi industria”. Potrivit acestei legi, întreaga administraţie a 
Basarabiei, inclusiv guvernatorul civil, era supravegheată de guvernatorul 
general al Novorosiei şi Basarabiei, cu sediul la Odesa. Aşa cum aprecia 
istoricul basarabean Alexis Nacco (1832-1915), „pentru ca trecerea la 
rânduielile statale ruseşti să fie mai putin sensibilă, s-a considerat necesar 
de a atribui însuşi guvernului provizoriu, format din două departamente, 
similitudinea divanului moldovenesc”. 

Conform Regulamentului, se menținea, în linii mari, vechea organizare 
teritorială, Basarabia fiind împărţită în 12 judeţe: Hotin, Soroca, Orhei, 
Lăpuşna, Hotărniceni, Bender, Akkerman, Chilia, Ismail, Greceni, Căuşeni şi 
Reni (sau Tomarovo). Cetățile au rămas sub conducerea pârcălabilor, care 
nu aveau dreptul să se implice în administraţia civilă. În judeţe, puterea 
administrativă era exercitată de ispravnici. Potrivit Regulamentului, „în 
calitate de ispravnici pot fi aleşi doar moldoveni care au jurat credinţă 
Rusiei sau ruşi”. În subordinea ispravnicului se afla samişul (secretar al 
isprăvniciei şi administrator financiar al județului), ocolaşii (cârmuitori de 
ocoale), căpitanii de târg (primari ai oraşelor), căpitanii de mazili, vornicii 
(primari ai satelor). Se menţiona că toate actele vor fi întocmite în limbile 
rusă şi română. 

În funcţia de guvernator civil, care îşi avea reşedinţa la Chişinău, a fost 
numit, la 23 iulie 1812, octogenarul Scarlat Sturdza, boier moldovean, un 
om bolnav, „pentru care semna actele mitropolitul Gavriil şi comandantul 
militar Harting”. Potrivit actului de instituire a administraţiei Basarabiei, din 
2 februarie 1813, primul departament urma să fie compus din nouă 
consilieri (şapte boieri moldoveni şi doi ofiţeri ruşi), iar departamentul al 
doilea din trei consilieri (aleşi „din rândul ofițerilor superiori ruşi sau din cel 
al boierilor moldoveni, care vor fi recunoscuți de către guvernator ca fiind 
capabili”). 

Intentii de rusificare accelerată. Această componenţă etnică a 
corpului de funcţionari a provocat nemulţumirea demnitarilor ruşi veniţi în 
inspecţie în Basarabia. Astfel, în anul 1813, cinovnicul Nikolai Baikov a 
redactat un memoriu despre situația din provincie. Semnalând dezordinea 

care domnea în Basarabia, el aprecia că aceasta se datorează „lipsei de 
experienţă, bâtrânetii şi blândetii guvernatorului”, iar „administraţia 
internă se află în mâinile ispravnicilor moldoveni, aleşi după bunul plac al 
guvernului”. Însă cel mai mare neajuns era considerat a fi numărul 
nesemnificativ de funcționari ruşi în instituţiile basarabene: „De ce această 
provincie, pentru care s-a vărsat atâta sânge rusesc şi s-au cheltuit milioane 
de bani, s-o dăm ca şi cum în posesie?” 

La 17 iunie 1813, pe motiv de boală, Scarlat Sturdza a fost eliberat din 
funcţie. În realitate, destituirea a fost provocată de opoziţia sa fermă față 
de intențiile de rusificare a administraţiei şi de colonizare a provinciei cu 
ţărani aduşi din Rusia. Scarlat Sturdza s-a dovedit a fi primul şi ultimul 
guvernator de origine română în Basarabia ţaristă. Locul său a fost preluat 
de generalul-maior Ivan Harting, guvernator militar al provinciei. Acesta nu 
era de acord cu libertăţile confirmate prin regulamentul din august 1812, 
nega existenţa legilor şi tradiţiilor locale, trecând la aplicarea legislaţiei 
ruseşti. El a adus în ținut un număr de funcţionari ruşi care i-au înlocuit pe 
cei autohtoni. În plus, în provincie s-a răspândit zvonul că Harting a cerut 
guvernului permisiunea ca boierii moldoveni să fie supuşi pedepselor 
corporale după regulile ruseşti cele mai severe. În anul 1814, guvernatorul 
a înaintat câteva memorii, prin care a propus reorganizarea administraţiei 
Basarabiei după modelul guberniilor ruseşti. Analizând structura 
guvernământului civil, Harting a constatat că măsurile de integrare erau 
împiedicate de „marea inegalitate de voturi, datorită excedentului atât de 
mare al consilierilor moldoveni față de cei ruşi”. În acelaşi timp, remarca 
guvernatorul, „ei (moldovenii — n. n.) ascund situația exactă şi împrejurările 
locale şi stăruie ca ruşii să aibă mai puţine funcţii şi dimpotrivă moldovenii 
să fie mai mulţi”. Totodată, boierii „prin toate mijloacele şi în toate cazurile 
încearcă să se susţină unul pe altul împotriva ruşilor, chiar jignindu-i pe 
aceştia, fata de care sunt răuvoitori”. 

Atitudinea populaţiei autohtone. Aflând de propunerile lui Harting, 
boierii l-au rugat pe Gavriil Bănulescu-Bodoni, Mitropolitul Basarabiei, să 
intervină pe lângă forurile de la Petersburg. l-au fost înmânate trei 
memorii, care urmau a fi adresate împăratului Alexandru |, Consiliului de 
Miniştri şi Consiliului de Stat. Pe lângă altele, autorii cereau împăratului: 
„Dă-ne nouă un ocârmuitor civil pentru această provincie din moldoveni 
băştinaşi, un bărbat, căruia i-ar fi cunoscute familiile nobile (boiereşti) 

locale, obiceiurile şi legile noastre şi a ţărilor megieşe cu noi, fiindcă 
neavând acuma un aşa ocârmuitor, din zi İn zi vom fi instrâinati de 
obiceiurile noastre”. 

Fără să ţină cont de nemulţumirile boierimii autohtone, guvernatorul a 
numit cinovnici ruşi ca ispravnici în câteva ţinuturi; din rândul aceleiaşi 
categorii a desemnat consilieri pentru departamentul al doilea şi a numit 
funcţionari în cancelaria regiunii şi în câteva cancelarii județene etc. 

În iulie 1815, administraţia ţaristă, confruntată cu protestele nobilimii 
față de proiectele şi măsurile de integrare accelerată a provinciei în 
componenţa Imperiului, a trimis în inspecţie pe scriitorul Pavel Svin'in, 
funcționar la Ministerul Afacerilor Externe. Acesta a studiat situaţia din 
Basarabia timp de circa şapte luni de zile, colaborând cu boierii moldoveni. 
Inspecţia s-a transformat într-un fel de sondaj al opiniei publice asupra 
formei de guvernământ a Basarabiei. Astfel, țăranii din satele Malinti, 
Clişcăuţi şi Zarojani (judeţul Hotin) au răspuns că „noi arătăm că suntem 
multâmiti ca să trăim cum au trăit părinţii şi strămoşii noştri cu obiceiurile 
moldoveneşti, cu care şi noi ne-am trezit (...) Toţi îngenunchem cu fimei şi 
cu copii şi cu lacrimi ne rugăm ca să se îndure de noi săracii şi să ne 
miluiască cu strămoşeştele noastre obiceiuri şi să ne mântuim de asupririle 
care tragem necontenit”. Concomitent, indigenii au protestat împotriva 
politicii rusificatoare a guvernului țarist: „Şi pentru parcalabi ruşi şi ocolaşi 
ruşi ne rugăm ca să nu ni să mai rânduiască, că tare ne năcăjim şi ne 
osândim şi la aceasta să fie tot boieri moldoveni de a noştri cu care sântem 
deprinşi, ne înțelegem în vorbă la nevoile noastri şi santem multamiti”. 

Cu această inspecţie a coincis şi acțiunea puternică la Sankt Petersburg 
din partea lui Capo d'Istrias şi Alexandru Sturdza (fiul lui Scarlat Sturdza). 
Pătruns de ideile timpului şi cunoscând înclinația lui Capo d'lstria de a 
separa de Rusia teritoriile cucerite, Al. Sturdza a sperat „să facă dintr-o 
bucăţică a patriei sale un stat mic-model, cu un regim reprezentativ”. Ba 
mai mult, potrivit Memoriilor lui F. Vighel, fost viceguvernator al Basarabiei, 
Al. Sturdza „nu-şi ascundea dorinţa de a vedea Moldovalahia ca o împărăție 
deosebită (independentă), împreună cu Basarabia, Bucovina şi 
Transilvania”. El a obţinut scoaterea provinciei de sub controlul Consiliului 
de Stat şi al Consiliului de Miniştri. A mai dorit ca, după exemplul Poloniei şi 
Finlandei, să fie numit pentru Basarabia un ministru special, «stats- 
secretar». Partial şi acest obiectiv a fost atins prin acceptul contelui Capo 

d'Istrias de a raporta împăratului în chestiunile noii provincii şi prin 
asumarea, de către Sturdza, a misiunii de a pregăti rapoartele respective. 

Noi modificări în structura administrativă. La 1 aprilie 1816, 
Alexandru | a expediat pe numele lui Bănulescu-Bodoni un rescript în care 
promitea Basarabiei „o administraţie civilă corespunzătoare cu legile, 
moravurile şi obiceiurile ei locale”. İn urma discuţiilor lui Capo d'Istrias cu 
Svin'in s-a ajuns la concluzia privind instituirea funcţiei de namesnic 
(rezident imperial) al Basarabiei, cu scopul de a evita o divizare a puterii: 
direcţiile orăşeneşti erau subordonate autorităţilor militare, iar cele sâteşti 
guvernatorului civil. Toate ministerele trebuiau să transfere în competenţa 
namesnicului chestiunile ce priveau această regiune. Autonomia provinciei 
a fost menținută, însă drepturile guvernatorului civil al Basarabiei au fost 
întrucâtva restrânse. 

La 21 mai 1816, generalul-locotenent Alexei Bahmetiev, guvernatorul 
Podoliei, a fost numit namesnic (rezident imperial) al Basarabiei (1816- 
1820). Pentru a elabora noul regulament de administrare a provinciei, 
namesnicul a constituit, în iunie 1816, o comisie compusă din funcţionari 
ruşi şi mai mulţi boieri români (Gafencu, Balş, Cantacuzino ş. a.). Nobilimea 
basarabeană a făcut, însă, opoziţie fâtişâ intentiilor de elaborare a unor noi 
prevederi legislative care puteau conduce la restrângerea drepturilor 
consacrate. În acest sens, mulţi membri ai comisiei au refuzat să se implice 
în acţiunea de redactare a actelor sau lipseau de la şedinţe, în ciuda 
presiunilor şi avertismentelor lui Bahmetiev. Participarea lor la activităţile 
comisiei s-a manifestat doar în prezentarea revendicării privind menţinerea 
limbii române în administraţie. O activitate susținută s-a observat abia în 
ultima etapă, când a devenit clar că noul regulament nu va leza privilegiile 
tradiţionale. 

La 6 aprilie 1817, proiectul definitiv, redactat în limbile rusă şi română, 
a fost trimis, spre aprobare, la Petersburg. În acelaşi timp, raportul 
Onucanue beccapaöckoü o6nacmu (Descrierea regiunii Basarabia), pe care 
l-a prezentat Svin'in Curţii imperiale, a fost favorabil moldovenilor. În 
septembrie 1817, |. Calagheorghi!, adeptul desființării instituţiilor 


1 Fost guvernator al guberniei Ekaterinoslav, a fost numit în funcţia de guvernator 
civil al Basarabiei după înlăturarea din această funcţie a lui Harting, la începutul anului 
1816, cu scopul de a îmbunătăţi imaginea administraţiei ruseşti în ochii autohtonilor. 

autonome ale Basarabiei, şi-a prezentat demisia din funcţia de guvernator 
civil, succedandu-i, din 30 decembrie, Constantin Katakazi. 

Mentinerea autonomiei ținutului. La 29 aprilie 1818, cu ocazia vizitei 
la Chişinău, ţarul a dat publicităţii, în ediţie bilingvă, Aşezământul 
obrazovaniei oblastii Basarabiei (Regulamentul privind constituirea regiunii 
Basarabia). Acest act purta caracter de lege provizorie, fiind aprobat doar 
pentru un an de zile. În urma aplicării lui în practică, a verificării şi 
introducerii modificărilor inerente, ţarul urma să promulge o lege 
definitivă. Totuşi, Aşezământul a funcţionat până la 1828, fără ca acesta să 
fi fost promulgat de Alexandru | sau Nicolai |. 

În conformitate cu prevederile Așezământului, provincia a fost 
împărţită în şase judeţe: Hotin, laşi, Orhei, Bender, Akkerman şi Ismail. 
Basarabiei i s-a recunoscut dreptul la o administraţie autonomă, trecută în 
subordinea guvernatorului general militar al Podoliei. De administrarea ei 
se ocupa un Consiliu Superior, în frunte cu namesnicul Basarabiei. Acest 
organism administrativ şi judiciar suprem era compus din 11 membri, 
dintre care cinci erau membri de drept, restul fiind aleşi pe un termen de 
trei ani din rândul nobilimii basarabene. Puterea executivă a fost atribuită 
Guvernului regiunii, condus de guvernatorul civil. Funcţiile de ispravnici de 
judeţe şi cele inferioare erau elective. Boierii moldoveni au fost asimilați 
nobililor ereditari ruşi, iar răzeşilor le-au fost reconfirmate vechile lor 
drepturi. A fost desființat institutul scutelniciei. Alături de limba rusă, limbă 
oficială a Basarabiei era recunoscută şi limba română. 

Acest act legislativ a reprezentat, fără îndoială, un progres în planul 
organizării administrative. El a aşezat Basarabia în graniţele Imperiului 
țarist, oferindu-i o autonomie restrânsă, fără a extinde sensibil drepturile 
populației indigene, confirmând doar unele prerogative ale administraţiei 
locale stabilite în anii 1812-1813. Pe de altă parte, Aşezământul a limitat 
aplicarea dreptului moldovenesc, deschizând calea pentru introducerea 
formelor guberniale în administrarea provinciei. 

Boierii moldoveni au privit cu rezerve Consiliul Superior, instituție 
lipsită de dreptul de a avea iniţiativă legislativă. Acest drept îl avea numai 
namesnicul şi, în absenţa lui, guvernatorul civil. Îngrădită în exercitarea 
puterii sale, nobilimea autohtonă a recurs la rezistenţă pasivă, absentând 
de la şedinţele Consiliului. În această situaţie, namesnicul a fost pus în fata 
dilemei: să reducă cvorumul de la şapte la cinci membri sau să majoreze 
numărul membrilor de drept ai Consiliului Superior. S-a ajuns la concluzia 
că reducerea cvorumului este nepotrivită, deoarece membrii aleşi din 

partea nobilimii ar putea oricând întruni cvorumul necesar doar din rândul 
lor şi ar soluţiona independent problemele Basarabiei. 

Presiunea rusificatoare. Din acest motiv, Bahmetiev a pledat la 
Petersburg pentru reducerea ponderii nobilimii locale în administraţia 
provinciei. În anul 1820, ţarul a inclus în Consiliul Superior al Basarabiei încă 
doi reprezentanţi din partea Coroanei, membrii de drept acumulând 
majoritatea voturilor. Namesnicul a obținut dreptul de veto asupra 
hotărârilor Consiliului, cu excepţia celor judiciare. Aria de utilizare a limbii 
române a fost restrânsă mult, în special în oraşe, unde poliția avea dreptul 
să folosească exclusiv limba rusă. În octombrie 1823, la Petersburg, a fost 
înfiinţat un comitet provizoriu pentru reclamaţii împotriva Consiliului 
Superior în afacerile judecătoreşti civile. În anul 1824, prinţul Vorontov, 
noul namesnic al Basarabiei (1823-1828), a obţinut dreptul de a numi — în 
loc de a fi aleşi de către populaţia autohtonă — ispravnicii şi juratii judeţeni. 
Majoritatea celor nou numiţi erau cinovnici sau foşti ofiţeri ruşi. Din anul 
1825, Senatul* a devenit instanță de apel împotriva hotărârilor Consiliului 
Superior. Acesta din urmă şi-a pierdut şi atribuţiile judecătoreşti. 

Noul tar al Rusiei, Nicolai | (1825-1855), adept al conservatorismului, a 
promovat o politică internă şi externă reacționară. În timpul îndelungatei 
sale şederi la Petersburg (noiembrie 1826 — martie 1828), prinţul Vorontov 
a reuşit să convingă persoanele apropiate tronului de necesitatea 
schimbării modului de conducere a Basarabiei. 

Reorganizarea administraţiei Basarabiei. La 29 februarie 1828, țarul a 
semnat Institutul pentru administrarea ținutului Basarabiei, prin care era 
suprimată cvasiautonomia provinciei. Instituţia namesnicului a fost 
lichidată, puterea supremă fiind concentrată în mâinile guvernatorului 
general al Novorusiei şi Basarabiei. Consiliul Superior a fost desființat, locul 
său fiind luat de Administraţia Regiunii, compusă din câteva instituţii: 1. 
Sovietul Oblastii (Consiliul Regiunii); 2. Direcţia Regiunii; 3. Trezoreria; 4. 
Judecătoriile regionale (penală, civilă şi morală). Administraţia Regiunii era 
condusă de guvernatorul civil al Basarabiei. Toate instituţiile provinciei 
urmau să se subordoneze Senatului (organism subordonat direct 
împăratului, care coordona întreaga activitate legislativă, administrativă şi 
judecătorească în Rusia) şi ministerelor centrale. De asemenea, decretul 
prevedea introducerea instituţiilor guberniale şi a sistemului fiscal ruseşti, 
precum şi a limbii ruse în toate sferele vieții publice (potrivit ucazului 
ţarului din 7/19 februarie 1828, limba rusă a devenit singura limbă oficială 
a imperiului țarist). Limba română putea fi folosită doar „în caz de 

necesitate”, pentru traducerea unor dispoziţii, acte sau legi. Sub aspect 
administrativ, ocârmuirea Basarabiei nu se deosebea prea mult de cea a 
guberniilor ruseşti. Această structură organizatorică se va menţine până la 
28 octombrie 1873, când Consiliul Regiunii a fost desfiinţat, iar ţinutul a 
fost transformat în gubernie. Statutul Basarabiei de gubernie rusească s-a 
menţinut până la sfârşitul anului 1917. 

În pofida reorganizărilor, administraţia a rămas destul de greoaie 
(unele chestiuni rămâneau nesolutionate câte 10-20 de ani), ea 
transformându-se în una rusească aproape în totalitate, atât prin legislaţia 
după care se conducea, cât şi prin componenţa etnică. De pildă, în anul 
1888, Deleanov, ministrul Învățământului, a cerut guvernului central şi 
conducerii guberniei să ia „măsuri ca în toate funcţiile administrative din 
satele moldoveneşti să fie alese şi promovate în exclusivitate persoane care 
au absolvit şcoala şi care cunosc temeinic limba rusă; toată corespondenţa 
de serviciu să fie realizată de aceşti funcţionari obligatoriu în limba de 
stat”. Instituţiile statului şi funcţionarii acestora vor fi, în secolul al XIX-lea, 
principalii factori de deznaționalizare a Basarabiei. 

Chestiunea judeţelor din sudul Basarabiei. Războiul Crimeei (1853- 
1856) şi înfrângerea armatei țariste au demonstrat incapacitatea regimului 
politic şi a ordinii sociale din Rusia absolutistă. Prin articolul XX al Tratatului 
de la Paris (30 martie 1856), „pentru mai buna asigurare a libertății de 
navigație” pe Dunăre, Imperiul Țarist a consimţit „la rectificarea frontierei 
sale în Basarabia”. Restituirea către Moldova privea doar o regiune 
limitrofă Dunării şi nu întreaga Basarabie, linia de hotar urmând să fie 
stabilită de către o Comisie de delimitare. Cabinetele europene urmăreau, 
însă, propriile lor interese, considerând suficientă îndepărtarea Rusiei de 
Dunăre. Teritoriul retrocedat Moldovei avea o suprafaţă de 10 754 verste 
pătrate, cu o populaţie de 127 030 locuitori. Cele mai importante localităţi 
erau Ismail, Cahul şi Bolgrad. 

Între 1857 şi 1878, cele trei judeţe din Bugeac au participat, ca parte a 
teritoriului românesc la toate acţiunile, modificările, creaţiile civice şi 
politice ale României moderne. Sudul Basarabiei a fost integrat, ca actor — 
dar şi beneficiar — în întregul proces de modernizare a societății româneşti, 
proces care a avut un efect educaţional şi civic benefic asupra zonei 
respective şi asupra întregii ţări. Prin intermediul principiului 
reprezentativităţii, populaţia din acest teritoriu şi-a asigurat o relativă 


" Verstâ — unitate de măsură a lungimii, egală cu 1,067 km. 

autonomie politică. Cu excepţia prefectului, care era numit de principe şi 
era reprezentantul guvernului, puterile locale erau alese numai din rândul 
sud-basarabenilor. La fel, autorităţile locale făceau recomandări pentru 
numirile în funcţiile administrative şi aveau dreptul de a respinge numirile 
directe. De regulă, în cazul divergenţelor cu guvernul, comunităţile locale 
aveau ultimul cuvânt. Prin această participare activă la viața publică şi 
politică a basarabenilor se puneau temeliile unei societăţi civile moderne. 

Trebuie de menţionat faptul că una dintre primele călătorii în ţară ale 
principelui Carol | a fost realizată în judeţele basarabene, în noiembrie 
1866. Vizita se prezenta ca o garanţie a păstrării teritoriului respectiv în 
cadrul statului român în condiţiile în care, profitând de criza politică din 
România în urma abdicării lui Al. |. Cuza, Rusia a cerut puterilor europene 
să consimtă la reanexarea sudului Basarabiei. În pofida protestelor 
oficialităților şi opiniei publice din România, ţarul a obținut, în cele din 
urmă, Bugeacul. Astfel, Tratatul de pace de la Berlin (13 iulie 1878), 
încheiat în urma războiului ruso-turc (1877-1878), în articolul 45, stipula că 
„Principatul României retrocedează M. S. Împăratului Rusiei porțiunea 
teritoriului Basarabiei, despărțită de Rusia în urma Tratatului de la Paris din 
1856”. Astfel, Rusia revenea în forţă la gurile Dunării, reanexând teritoriul 
retrocedat Moldovei sub presiunea puterilor europene în 1856. 

Din cele expuse, se poate observa că politica ţaristă în domeniul 
administraţiei a urmărit înlăturarea elementelor autohtone „nesigure” şi 
rusificarea tuturor instituţiilor provinciale. Prin intermediul acestora din 
urmă s-a dorit deznationalizarea locuitorilor ținutului şi integrarea totală a 
Basarabiei în cadrele Imperiului Țarist. Pentru atingerea obiectivului dat, 
administraţia rusească a utilizat şi alte mijloace, despre care vom vorbi în 
capitolul următor. 

III. EVOLUȚIA ETNO-DEMOGRAFICĂ ŞI SOCIALĂ 
A BASARABIEI (1812-1918) 


O componentă esenţială a politicilor aplicate de puterile imperiale în 
zonele cucerite sau anexate a fost cea demografică. Politica populationistâ 
trebuia să atingă mai multe obiective: crearea unei populaţii de aceeaşi 
origine etnică cu națiunea titulară a imperiului respectiv, pe care să se 
sprijine puterea politică; preluarea de către reprezentanţii naţiunii 
dominante a unor segmente importante sau chiar a controlului total asupra 
economiei provinciei anexate; sporirea numărului de contribuabili; 
intensificarea exploatării solului şi subsolului ținutului încorporat; diluarea 
ponderii şi importanţei populaţiei indigene în viaţa publică etc. 

Situaţia demografică la momentul anexării. Încă înainte de 1812, 
administraţia de ocupaţie rusă a făcut unele aprecieri privind numărul 
locuitorilor din Principate, inclusiv în zona dintre Prut şi Nistru. Prezentând 
situaţia anterioară anului 1806, funcţionarii tarişti arătau că teritoriul era 
populat insuficient. În perioada războiului ruso-turc (1806-1812) multe sate 
s-au strămutat peste Prut, Basarabia rămânând „aproape totalmente 
pustie”. La 1810, potrivit unor date incomplete culese de ruşi, între Prut şi 
Nistru locuiau 327 199 de persoane, din care numai circa 7-8% erau 
neromâni. Potrivit opiniei lui Zamfir Arbore (Basarabia în secolul XIX, 
Bucureşti, 1898, pp. 95-96, 99), înainte de anexare, în ţinut locuiau nu mai 
mult de 25-30 de mii de locuitori de origine neromână. 

După încheierea războaielor antinapoleoniene, guvernul rus a 
organizat, în anii 1816-1817, un recensământ care ne oferă date mai exacte 
despre numărul locuitorilor şi structura etnică a populaţiei. Recensământul 
a stabilit numărul total al populaţiei provinciei la cifra de 96 526 familii. 
Însă nici aceste informaţii nu sunt complete, fiindcă, aşa cum raporta 
ispravnicul judeţului Orhei, mulţi săteni, „văzând această scriere, 
înspăimântându-se, au început a fugi de prin sate şi a se dosi”. Ținând cont 
de fenomenele şi realitățile demografice din acea perioadă, obţinem 
următoarele date: românii reprezentau peste 76% din totalul populației, în 
timp ce a doua etnie ca număr, cea ucraineană, constituia 8,7%, iar 
celelalte şapte naționalități sub 15% (vezi tabelul nr. 1). 

Premisele colonizării Basarabiei. Pe parcursul stăpânirii țariste, 
populaţia ținutului a sporit de la circa 493 mii persoane, în 1817, la 2 687 
mii, în anul 1915 (vezi tabelul nr. 2). Creşterea s-a datorat nu atât sporului 
natural, cât mai ales masivelor colonizări efectuate de administraţia țaristă. 
Pentru intervalul 1837-1857, statisticile oficiale constatau că, în medie, 
anual, au fost aduşi în teritoriul pruto-nistrean peste 21 000 de colonişti. 

Încă la începutul războiului ruso-turc din 1806-1812, sudul Basarabiei, 
fiind părăsit de câteva mii de tătari nogai care s-au strămutat în Dobrogea, 
a devenit un teritoriu propice colonizărilor. În acest scop, în anii 1808-1809, 
autoritățile ţariste au strămutat restul tătarilor în Crimeea, iar pământurile 
acestora au intrat în proprietatea statului rus. Pe aceste terenuri, 
administraţia a decis să colonizeze elemente etnice care să fie 
recunoscătoare şi fidele regimului. Românii moldoveni nu făceau parte 
dintre acestea. 

Procesul de colonizare a Basarabiei, în special a zonelor de sud, a fost 
inițiat cu mult timp înainte de încorporarea oficială a provinciei în cadrul 
imperiului. Amiralul Ciceagov îl informa, în 1812, pe ţarul Alexandru | că 
predecesorul său, generalul Kutuzov, a creat în Basarabia condiții 
favorabile, ajutând coloniştii „să se aşeze ieftin şi potrivit cu deprinderile 
oamenilor din aceste ținuturi”. Totodată, românii care se refugiaseră peste 
Prut de frica „robiei moscăleşti”, au început treptat să se întoarcă la vetrele 
lor după ce autoritățile au promis că vor respecta vechile datini şi obiceiuri 
moldoveneşti. De asemenea, în ţinut au fost atraşi nobili şi ofițeri ruşi, 
cărora li s-au acordat moşii întinse. Astfel, contele Bekendorf şi contele 
Kankrin au primit câte 28 mii desetine* de pământ, contele Nesselrode şi 
generalul Sabaneev câte 10 mii desetine etc. În total, nobililor ruşi le-au 
fost repartizate, în ţinuturile Ismail, Bender şi Akkerman, peste 300 mii 
desetine de pământ. Aceştia au urmărit să aducă pe moşiile lor ţărani din 
interiorul Rusiei. Terenurile din raiaua Hotinului au fost restituite boierilor 
moldoveni care au reuşit să prezinte acte de proprietate doveditoare, 
restul fiind trecute în fondul statului pentru a fi, apoi, repartizate 
coloniştilor. 

Conform decretului imperial din 2 august 1812, Înființarea 
administraţiei provizorii în oblastia Basarabiei, orice refugiat venit în 
această provincie care avea o ocupaţie oarecare devenea supus rus. Pentru 
aceasta era suficient să depună jurământ de fidelitate faţă de tar. İn plus, 

potrivit articolului 22, „Toţi cetăţenii acestei provincii şi cei care se vor 
stabili aici de acum încolo sunt scutiţi vreme de trei ani de orice impozit 
personal şi agricol datorat statului”. Totodată, la fel ca şi autohtonii, 
persoanele „ce se vor stabili aici de acum încolo sunt scutite de serviciul 
militar”. Cum era şi firesc, privilegiile şi lipsa şerbiei au atras în această 
provincie românească elementele cele mai diverse, în special cele 
indezirabile: iobagii fugiţi de la stăpânii lor, evadatii din închisori, dezertorii 
etc. 

Urmărind obiective multiple, autorităţile ruseşti au stimulat aşezarea 
în Basarabia a coloniştilor (cazacii ruşi dunăreni, bulgarii, găgăuzii, 
germanii, elvetienii ş. a.) şi imigranţilor (ţăranii ruşi şi ucraineni şi evreii). 

Colonizarea ținutului. Printre primii colonişti s-au numărat cazacii 
dunăreni, care au fost aşezaţi în Bugeac în anul 1807, din ordinul lui 
Michelson, comandantul şef al armatei ţariste de la Dunăre. În 1808, au 
fost urmaţi de peste o mie de familii de bulgari, aşezate în ţinutul Ismail. 
Persoanele care se stabileau în Basarabia urmau să beneficieze de privilegii 
mai mari decât locuitorii autohtoni. De pildă, coloniştii germani au primit 
câte 60 desetine de pământ de familie, bani pentru înfiriparea propriei 
gospodării, au fost scutiți definitiv de recrutare şi pentru 10 ani de plata 
dărilor şi impozitelor. Coloniştii s-au bucurat de libertatea de a construi 
biserici, de a angaja clerici şi a practica fără îngrădiri propria lor religie. 
Drept urmare, în anii 1814-1842, au fost înființate 24 de colonii nemteşti. 
La 1856, în ţinut locuiau 24.159 de germani. Aceşti colonişti au adus 
metode şi tehnici agricole moderne, rase superioare de animale, o 
seriozitate şi o ordine exemplare. Aşezati la început în partea de sud a 
provinciei, germanii se vor răspândi cu timpul şi în regiunile centrale ale 
Basarabiei. 

De aceleaşi privilegii beneficiau bulgarii şi găgăuzii, însă aceştia au fost 
scutiți de recrutare doar pentru 50 ani. Lor li s-a garantat libertatea cultului 
şi a meseriilor. İn plus, ei au obţinut dreptul de a produce ţuică fără vreo 
restricție. Până la 1827, în Bugeac au fost întemeiate 42 de colonii 
bulgâreşti şi găgăuze. O creştere semnificativă a numărului acestor etnici s- 
a produs în urma războiului ruso-turc din 1828-1829 şi a războiului Crimeei 
(1853-1856). La 1841, în 73 de colonii bulgare şi găgăuze existau peste 64 
mii locuitori (inclusiv români). În mâinile bulgarilor şi găgăuzilor din cele trei 
judeţe din sud, în anul 1853, se aflau 527,6 mii desetine de pământ arabil. 

De la începutul anilor '30, regiunea Dunării a format o unitate 
administrativă separată, în circumscripţia oraşului Ismail. În fruntea 
districtelor populate de bulgari şi găgăuzi (Ismail, Prut, Bugeac, Cahul) se 
afla un prefect, numit şi salarizat de guvernul rus. Pe această cale, 
autoritățile ţariste urmăreau să-şi asigure un control mai strâns asupra 
situaţiei de la gurile Dunării. Centrul vieţii economice, culturale şi religioase 
a zonei bulgăreşti era Bolgradul, iar al coloniilor găgăuze localitatea 
Comrat. Administraţia locală era în întregime în mâinile coloniştilor. Aceştia 
şi-au construit şcoli (în 1847 funcționau 83 de şcoli pentru bulgari), biserici, 
poduri, şosele etc. Autonomia, de care se bucurau bulgarii şi găgăuzii, a fost 
păstrată şi în timpul când o parte a Basarabiei de sud a fost realipită 
Moldovei; ea va fi respectată ulterior şi de guvernele României Mari. 

În urma politicii de colonizare, populaţia Bugeacului va creşte de la 
circa 40 mii de locuitori, în anul 1812, la 297 642, în anul 1859. Sub 
impactul măsurilor administrative ruseşti, structura etnică a sudului 
Basarabiei era predominant neromânească. În februarie 1877, prefectul 
judeţului Ismail raporta primului ministru 1. C. Brătianu că în acest judeţ 
locuiau doar 15% români față de 68% ruşi şi bulgari. În judeţul Bolgrad, 
locuitorii români încă mai erau majoritari, cu 57%, în timp ce bulgarii au 
atins deja cota de 43%. După reanexarea sudului Basarabiei la Rusia (1878), 
procesul de modificare a structurii etnice a zonei a continuat. Potrivit 
datelor ultimului recensământ rusesc din 1897, în Bugeac locuiau 704 436 
persoane (români, ruşi, ucraineni, bulgari, găgăuzi, germani, greci, evrei 
etc.). 

Stimularea imigrației din interiorul Rusiei. Pe lângă implantarea unor 
elemente din afara Imperiului Țarist, autorităţile au promovat o politică de 
înlesnire a strămutărilor din guberniile ruseşti. În acest sens, țăranii statului 
(etnici ruşi şi ucraineni) vor primi câte 30 desetine de pământ, fiind scutiţi 
de dări pentru trei ani. În anul 1823, la propunerea guvernatorului 
Vorontov, în Basarabia au fost strămutați, din guberniile centrale ale Rusiei, 
peste 20 mii de țărani. Aceştia au întemeiat circa 100 de localităţi, în 
special în județele Akkerman, Bender şi Hotin. Ţăranii statului şi cazacii ruşi 
aveau organe săteşti specifice (camere, direcţii districtuale ş. a.). În oraşe, 
la fel ca şi în guberniile centrale ale Rusiei, administrația era concentrată în 
duma orăşenească, direcţia orăşenească şi instanţele judecătoreşti ale 
stărilor sociale. 

Autorităţile țariste au stimulat strămutarea în Basarabia a evreilor din 
interiorul Rusiei, precum şi din Polonia sau Germania. În noua provincie 

rusească, ei se aşezau mai ales în târguri (la 1897, oraşele în care 
comunitățile iudaice aveau o pondere semnificativă erau Orhei — 57,9%, 
Soroca — 57,2%, Bălți — 56%, Hotin — 50,1%, Chişinău — 46,3% etc.). Țarul 
Nicolae | i-a scutit de impozite pentru doi ani, iar cei veniţi în Basarabia din 
regiunile limitrofe (guberniile Podolia şi Herson), obțineau asemenea 
scutire pentru cinci ani. Administrația rusească a încercat (ca şi împăratul 
Austriei, losif al II-lea, în Bucovina) să facă din evrei şi „lucrători de 
pământ”, înființând 16 colonii agricole evreieşti. În scurt timp s-a constatat 
că locuitorii acestor colonii practicau comerțul, lăsând munca câmpului pe 
seama ţăranilor creştini. Cedând în arendă ogoarele altor persoane, evreii 
făceau negot cu vite, piei, lână, tutun ş. a. După un timp oarecare, ei au 
început să vândă proprietăţile lor moldovenilor, plecând în oraşe pentru a 
presta activităţi liberale. La 1856, în Basarabia locuiau 78 751 persoane de 
origine evreiască. Către mijlocul secolului al XIX-lea, comunităţile evreieşti 
au construit marea sinagogă din Chişinău, o şcoală confesională şi un spital. 

Aşezarea ucrainenilor în Basarabia a fost stimulată de înlesnirile 
acordate imigranţilor. Însă, ţăranii din Galiţia şi Podolia, ca urmare a 
persecuțiilor religioase şi a iobăgiei, se aşezau în satele moldoveneşti, în 
special în cele din ţinutul Hotinului, încă de la începutul secolului al XVIII- 
lea. Mai târziu, ucrainenii au venit ca lucrători agricoli, meseriaşi, 
funcţionari, militari, preoţi. Primul recensământ rusesc (1817) consemna că 
în ţinutul Hotin românii alcătuiau populaţia majoritară absolută, însă 
imigrările vor schimba treptat structura etnică în detrimentul autohtonilor. 
În deceniile din preajma Primului război mondial, Banca țărănească (o 
instituție menită să sprijine dezvoltarea capitalistă a agriculturii) a încercat 
să colonizeze cu ucraineni teritoriul de-a lungul Prutului. În judeţele 
Akkerman şi Hotin, ei au ajuns, în cele din urmă, să formeze o masă 
însemnată (23% în Akkerman şi 53% în Hotin, în 1897) şi să contribuie la 
asimilarea elementului românesc. 

Consecințele politicii etno-demografice. Prin densitatea populaţiei, 
Basarabia se deosebea pozitiv de multe alte regiuni ale imperiului. În anul 
1863, în Rusia europeană, la o verstă pătrată revenea în medie 14 locuitori, 
în timp ce în Basarabia 33, iar în 1897 — 22 şi, respectiv, 48 de persoane. 
Sporul demografic a avut implicaţii pozitive în dezvoltarea economiei 
provinciei, atât prin creşterea numărului de lucrători agricoli şi industriali, a 
meseriaşilor, negustorilor, funcţionarilor, intelectualilor etc., cât şi prin 
sporirea numărului total de contribuabili. 

Ca urmare a politicii etno-demografice, promovată cu asiduitate de 
autorităţile țariste, Basarabia îşi schimbă structura națională (vezi tabelul 
nr. 1). Dacă la 1817, românii constituiau peste 76% din totalul populaţiei, 
iar neromânii circa 23%, ultimul recensământ țarist înregistra scăderea 
ponderii românilor sub 48%, aceştia transformându-se din majoritate 
absolută în majoritate relativă. Însă datele statistice, obținute de către 
funcţionarii ruşi în epoca unui absolutism cunoscut prin politica sa de 
rusificare şi oprimare a naționalităților, nu pot fi privite ca veridice în 
totalitate. Astfel, în anul 1912, Nicolae Laşcov, în lucrarea aniversară, 
intitulată O sută de ani de la trecerea Basarabiei către Rusia, 1812-1912, 
constata: „Poporul cel mai vechi în Basarabia sunt moldovenii, după datele 
oficiale 48 la sută, în realitate moldovenii formează 70 la sută din toată 
populația”. Presupunând că un anumit număr de români ştiutori ai limbii 
ruse au fost trecuţi la rubrica „ruşi”, istoricul Alexandru V. Boldur a realizat 
nişte calcule estimative, arătând că moldovenii ar fi putut reprezenta circa 
52% din totalul locuitorilor ținutului. Recent, în baza unei analize critice a 
datelor recensământului de la 1897, cercetătorul Louis Roman? a ajuns la 
concluzia că, de facto, românii constituiau 55,1%, ucrainenii 18,04%, evreii 
12,45%, ruşii 6,72%, bulgarii şi găgăuzii 4,68%, alţii 3% din totalul 
populaţiei. 

Mult mai defavorabilă pentru românii basarabeni a devenit situaţia în 
mediul urban. Politica de colonizare a ținutului, privilegiile acordate unor 
etnii care se aşezau în târgurile şi oraşele basarabene, rusificarea 
administraţiei şi a vieţii publice au făcut ca, la 1897, populaţia orăşenească 
să fie constituită din 37,2% evrei, 24,4% ruşi, 15,8% ucraineni şi doar 14,2% 
moldoveni. 

De asemenea, anumite mutații au survenit în structura confesională a 
Basarabiei. La sfârşitul secolului al XIX-lea, 84,36% dintre basarabeni erau 
ortodocşi, 11,65% erau mozaici, 2,88% protestanți, 0,95% catolici, 0,13% 
reprezentanţi ai altor culte creştine, 0,03% musulmani. 

Evoluţia structurii sociale. Modificări la fel de semnificative s-au 
produs în structura socială a provinciei. Astfel, la sfârşitul deceniului cinci al 
secolului al XIX-lea, autorităţile ţariste au desfiinţat categoria micii nobilimi, 
care era alcătuită din bolernaşi, mazili şi ruptaşi. Aceştia au fost integrați în 


? Louis Roman, Populaţia Basarabiei în secolul al XIX-lea. Structura naţională, 
„Tribuna”, Săptămânal de cultură, 1993, nr. 12, p. 8-9. 

structurile sociale ruseşti ca nobili pe viață (boiernaşii) şi ţărani liberi 
(mazilii şi ruptaşii). 

În prima jumătate a secolului al XIX-lea, populaţia Basarabiei se 
împărțea în câteva categorii sociale mai mari sau mai mici: 1) nobilimea; 2) 
clerul; 3) meşteşugarii; 4) răzeşimea; 5) țărănimea, stratificată în: a) mici 
proprietari funciari; b) țărani ai statului; c) țărani dependenţi (boiereşti ori 
mănăstireşti) şi d) robi (ţiganii). 

În Evul Mediu, stratul superior al societăţii era constituit din boieri 
care preferau să locuiască în oraşe sau târguri, încredințând moşiile unor 
arendaşi sau administratori. La 1812, nobilimea în zona dintre Prut şi Nistru 
era redusă numeric; multe familii s-au retras peste Prut în timpul războiului 
ruso-turc din 1806-1812. Potrivit unui tabel întocmit cu ocazia alegerilor 
pentru adunarea regională a nobililor, din 1818, în provincie locuiau 145 de 
nobili. Dintre aceştia, majoritatea au fost İnnobilati anterior anului 1806 şi 
doar 18 persoane au dobândit calitatea respectivă după anexare. După alte 
date, către 1821, în Basarabia existau 275 familii de nobili, din care 247 
româneşti şi 28 de alte origini etnice. În anul 1828, autorităţile ţariste, 
garantând vechile „privilegii a Moldaviei”, au acordat boierilor basarabeni 
drepturile nobilimii ruse. 

Pentru a atrage boierimea românească de partea noii stăpâniri, 
autorităţile țariste au acordat importante suprafeţe funciare în Basarabia şi 
Transnistria unor nobili moldoveni care au trecut în serviciul administrativ 
sau militar rusesc. De remarcat este faptul că nobilii basarabeni autohtoni 
erau proprietari ai unor terenuri întinse şi până la anexarea ținutului la 
Rusia, administraţia țaristă răsplătind fidelitatea unora dintre aceştia prin 
completarea posesiunilor lor cu terenuri rămase libere în urma plecării 
turcilor şi a strămutării tătarilor. Spre exemplu, boierul Cantacuzino a 
primit peste 10 700 desetine de pământ, boierului Sturdza i s-au repartizat 
12 300 desetine, Balş a obţinut 18 700 desetine, iar Catargi 24 000 desetine 
de teren agricol. Drept urmare, boierul loan Balş, de pildă, avea, în diverse 
zone ale provinciei, în jur de 160 000 desetine de pământ. 

La 1912, din totalul de 468 de nobili, 137 erau de origine veche 
moldovenească, 133 de persoane erau nobili veniţi din diverse parti ale 
Rusiei şi din străinătate, iar 198 erau basarabeni (români, ruşi etc.) care au 

dobândit calitatea de nobil prin îndeplinirea funcţiilor de stat”. Deci, către 
sfârşitul dominaţiei ruseşti, cei mai multi nobili (69%) obtinuserâ titlul de la 
autorităţile țariste, devenind, alături de unii reprezentanţi ai vechilor familii 
de boieri moldoveni, destul de loiali acestei stăpâniri. 

Clerul basarabean va alcătui o categorie socială privilegiată, fiind scutit 
de orice dări către stat, de impozit pe vie, oi şi albine. Comuna sau moşierul 
erau obligaţi să dea gratuit parohului seminţe şi pământ pentru arătură, 
teren pentru fânat etc. Numărul reprezentanţilor clerului a variat de la un 
an la altul. De pildă, în 1822, în eparhia Basarabiei (din care a făcut parte, 
până la 1838, şi zona dintre Nistru şi Bug) funcționau 31 protopopi şi 1 604 
preoți; în anul 1851, 41 protopopi şi 1 009 preoţi; în 1858, 24 protopopi şi 
879 preoți. 

Meşteşugarii — ca o categorie socială distinctă — s-au afirmat încă în 
perioada administrației moldoveneşti (secolele XVII-XVIII), când numărul 
lor a sporit continuu, ei devenind tot mai legaţi de piaţă. Meşteşugarii rurali 
reprezentau, în prima jumătate a secolului al XIX-lea, în jur de 40% din 
totalul meseriaşilor basarabeni. În pofida dominaţiei relaţiilor feudale, sub 
stăpânirea ţaristă numărul meşteşugarilor în mediul urban a crescut, în 
intervalul 1828-1852, de 3,6 ori (vezi tabelul nr. 4). Sporirea numerică a 
acestei categorii sociale în târguri şi oraşe s-a datorat fenomenului de 
abandonare de către ţărani şi meseriaşi a satelor, precum şi imigrării din 
afara provinciei. În oraşe, au fost organizate bresle, al căror număr a 
crescut continuu datorită diversificării meseriilor. Dacă, la 1813, în 
Chişinău, erau şase bresle, în anul 1861 numărul lor se ridică la peste 40. 

Un grup aparte al populaţiei rurale îl alcătuiau răzeşii, care trăiau pe 
pământuri proprii, mai ales în judeţele Chişinău, Orhei, Soroca, Balti, 
Bender şi Hotin (în anii '50 ai secolului al XIX-lea, ei constituiau peste 12% 
din toată populaţia rurală a Basarabiei). Administraţia țaristă înregistra, la 
1817, 148 de sate răzeşeşti, cu circa 10 000 familii (aproximativ 50 000 
persoane). În posesia lor se aflau 152 mii desetine de pământ. Proprietăţile 
răzeşilor s-au aflat sub o presiune dublă: sub cea a statului, cu impozitele şi 
dările sale, şi sub cea a moşierilor sau mănăstirilor, dornici să-şi extindă 
posesiunile. La mijlocul secolului, în 155 de localități răzeşeşti locuiau 
43 968 răzeşi, care deţineau 132 449 desetine de pământ. Autorităţile nu 


* Potrivit cercetărilor realizate de Gheorghe Bezviconi (Boierimea dintre Prut şi 
Nistru, vol. II, Bucureşti, 1943), la sfârşitul stăpânirii ţariste, din 467 de familii, 162 erau 
româneşti şi 305 străine. 

erau interesate în luarea unor măsuri eficiente contra deposedării răzeşilor 
de către moşieri sau diverse instituţii. De pildă, în anii 1832-1861, 
Judecătoria Regiunii a respins 25 din cele 26 de apeluri înaintate în instanţă 
de către reprezentanţii răzeşilor. Către 1861, 34,3% din răzeşii Basarabiei îşi 
pierduseră proprietăţile, trecând în categoria țăranilor. Dacă, inițial, unei 
familii de răzeşi îi revenea în medie 3,8 desetine de pământ, la 1861 doar 
2,1 desetine. 

Târânimea nu era omogenă sub aspect social. Cea mai numeroasă 
categorie era constituită din țăranii liberi, care, de regulă, arendau terenuri 
de la marii proprietari. Ei trebuiau să plătească impozite statului şi desetina 
moşierului. Țăranii clăcaşi trăiau pe pământurile moşierilor şi mănăstirilor. 
La mijlocul anilor '30, această categorie număra 476,5 mii de persoane, iar 
la începutul deceniului şase circa 600 mii. Pe pământurile statului trăiau 
țăranii statului şi coloniştii. La mijlocul anilor '30, aceste categorii numărau 
circa 140 mii persoane, iar peste două decenii deja 204 mii. Ca grup social, 
ţăranii statului (circa 10% din totalul populaţiei, la începutul anilor '60) au 
apărut după anexare, atât prin stimularea imigrărilor din afara Basarabiei, 
cat şi a strămutării unei parti a țăranilor moldoveni din judeţele din nord şi 
centru în sudul provinciei. Locuitorii de pe proprietăţile statului beneficiau 
de o mai mare libertate economică şi socială decât ţăranii aşezaţi pe 
pământurile moşierilor. Dacă la 1812, în Basarabia numărul ţăranilor 
statului era infim, la 1856 în această categorie se încadrau 74267 
persoane. Suprafaţa de pământ repartizată ţăranilor statului se cifra, în 
anul 1846, la 356 806 desetine. 

Pe domeniile statului au existat condiţii prielnice pentru constituirea 
burgheziei rurale: pământ suficient, impozite relativ mici, administrare 
autonomă a gospodăriei, apropiere geografică de porturi şi căi de 
comunicaţii etc. Nu este surprinzător faptul că, în anul 1847, la expoziţia 
agricolă din Chişinău, din cei 200 de participanţi, 187 erau ţărani ai statului, 
proprietari ai unor gospodării destul de mari, care foloseau unelte de 
muncă perfecționate, tehnici agricole avansate şi seminţe de înaltă calitate. 

Tiganii basarabeni erau împărţiţi în două grupe: ţigani ai coroanei, 
aflaţi în proprietatea administraţiei provinciei, şi ţigani aflaţi în proprietatea 
boierilor ori a mănăstirilor. Conform Aşezământului de constituire a oblastii 
Basarabia, din 1818, primii plăteau o dare către stat (dajdia), iar ceilalți 
executau diverse munci şi obligaţii doar pentru proprietarii lor. Din 1848, şi 
aceştia din urmă au fost supuşi impozitării: 95 copeici în argint plăteau 
ţiganii de pe lângă curte şi 30 copeici în argint cei care lucrau pământul. 

Ca urmare a politicii demo-sociale a administraţiei ţariste, la începutul 
deceniului şapte, nobilimea (1,2% din totalul populaţiei provinciei) 
stăpânea 64,7% din totalul suprafeței funciare, clerul (2,1%) era 
proprietarul a peste 6,9% de terenuri, răzeşii (12,3%) stăpâneau doar 5,3% 
din suprafeţele agricole ale regiunii, coloniştii (12,7%) deţineau aproape 
12% din suprafața agricolă, iar țăranii statului (9,7%) se aflau în posesia a 
8,1% din pământul Basarabiei. 

Către începutul secolului al XX-lea, în urma stabilizării procesului de 
redistribuire a proprietăţilor particulare, în judeţele din nord predomina 
marea proprietate, iar în cele din sud, supuse colonizărilor, cea ţărănească 
(vezi tabelul nr. 5). Din punct de vedere a suprafeţelor de teren aflate în 
posesia diverselor categorii de mici proprietari, cei mai İndestulati cu 
pământ erau foştii colonişti. Astfel, la o familie de colonişti revenea în 
medie 15,4 desetine, țăranii împroprietăriți pe pământurile statului aveau 
6,75 desetine, răzeşii 5,05 desetine, iar țăranii împroprietăriți pe moşii 
boiereşti 4,13 desetine. 

Structura populaţiei după ocupaţii. La 1897, din cei 1935412 
locuitori ai ținutului, 293 332 erau aşezaţi în localităţi urbane, iar 1 642 080 
în cele rurale. Cea mai mare parte a populaţiei (75,7%) practica cultivarea 
cerealelor şi creşterea animalelor. Industria şi meseriile ofereau un loc de 
muncă pentru 7% din locuitorii Basarabiei, iar comerțul pentru 6,3%. În 
domeniul prestării serviciilor activau 4,4% basarabeni, în timp ce 
transporturile ofereau un loc de muncă doar pentru 1,1% din locuitorii 
provinciei. La manufacturile basarabene, 25% dintre lucrători erau veniţi 
din alte zone ale Imperiului Țarist, iar la întreprinderile industriale această 
categorie de salariați depăşea 50%, fenomen ce a avut implicaţii majore în 
viaţa social-politică a ținutului. 

Astfel, putem constata că, după un secol de dominație rusească, 
Basarabia şi-a modificat semnificativ imaginea etnică şi, într-o anumită 
măsură, conţinutul structurii sociale. În pofida faptului că administrația 
ţaristă n-a fost în stare să creeze un suport etno-social durabil pentru 
stăpânirea rusească, românii basarabeni au avut de depăşit, pe calea 
emancipării naţionale, serioase obstacole create în urma aplicării măsurilor 
sociale şi demografice guvernamentale. 

Printre principalele obiective ale politicii ţariste în Basarabia s-a 
numărat cel referitor la anihilarea identităţii originare a provinciei dintre 
Prut şi Nistru. Autorităţile ruseşti au fost nevoite să constate, spre 
surprinderea lor, că anexarea unei părți a Moldovei a provocat opoziţia nu 
numai a boierimii şi clerului, ci şi a țărănimii, speriată de posibilitatea 
inrâutâtirii statutului său social-economic. Nobili, preoţi, săteni — cu sutele 
— şi-au căutat refugiu în Moldova de peste Prut, preferând „jugul” turcesc 
celui creştin. Cu scopul de a împiedica emigrarea populaţiei, administraţia 
rusească a anunţat, la sfârşitul anului 1812, că dincolo de râu bântuieşte 
ciuma, instituind carantină pe malul Prutului şi interzicând orice 
comunicație cu Moldova. Pentru o mai mare putere de convingere, 
autoritățile ţariste au apelat la serviciile Mitropolitului Gavriil Bănulescu- 
Bodoni. Acesta a elaborat o circulară, prin care înştiinţa clericii şi enoriaşii 
că în Basarabia nu se va introduce iobăgia şi că în provincie se va menţine 
„O cârmuire din natia voastră şi în limba voastră”. Pe de altă parte, el a 
solicitat reprezentanţilor administrației ruseşti să nu-i „batjocorească” şi 
„înjosească” pe românii basarabeni. 

Opoziția elitelor autohtone. Având în vedere gravitatea situației, într-o 
primă etapă, autorităţile ţariste au încercat să menajeze sentimentele şi 
interesele diverselor categorii sociale din Basarabia. Însă trimişii guvernului 
în ţinut, conştienţi de obiectivul final al Petersburgului, urmărind obţinerea 
unor merite în fata superiorilor lor, au accelerat procesul de integrare şi 
asimilare a provinciei în cadrele imperiului. În condiţiile restrângerii 
libertăţilor, suprimării vechilor legi şi obiceiuri, îndepărtării din funcţii a 
dregătorilor moldoveni, la începutul lunii iunie 1814, boierimea 
nemulțumită a adresat țarului un memoriu. După ce au prezentat situația 
nefericită în care a ajuns populaţia autohtonă, nobilii români au solicitat 
monarhului: a) să nu fie ,instrâinati” de legile moldoveneşti, până în 
momentul în care cârmuirea provizorie nu va fi înlocuită de una „ce va 
respecta legile noastre”; b) Mitropolitul să fie „ca pe vremuri, de la 
începutul Moldovei, şi mai-marele bisericii, şi primul om la judeţ, întrucât 

aceasta este o lege pământească în Moldova”; c) să fie numit un 
guvernator civil „dintre moldovenii get-beget, un bărbat credincios Măriei 
tale imperiale, care cunoaşte familiile boiereşti, obiceiurile şi legile noastre 
şi țările vecine nouă”. Cei 54 de semnatari ai memoriului au indicat şi omul 
potrivit pentru funcția de guvernator civil în persoana generalului-maior Ilie 
Catargi. De asemenea, în aceeaşi perioadă, şi locuitorii Chişinăului au 
adresat o plângere autorităţilor în legătură cu comportamentul şefului 
poliţiei, rus de origine, care, „neştiind limba moldovenească” şi ignorând 
legile pământului, „cu mare necinste ne dau afară”, solutionand litigiile în 
detrimentul autohtonilor. 

În urma unor asemenea plângeri şi presiuni din partea elitelor 
basarabene, dar şi a numeroaselor memorii ale oamenilor de rând, în anul 
1816, ţarul Alexandru | s-a văzut nevoit să-l înlocuiască pe Harting din 
funcţia de guvernator şi să promită solemn respectarea vechilor „obiceiuri 
şi drepturi”. 

În anii următori, opoziţia față de procesul de deznaționalizare a 
continuat. Astfel, în anul 1819, la tribunalul judeţean din Cetatea Albă, doi 
din cei trei membri ai completului de judecată au refuzat categoric să 
vorbească, să semneze procesele verbale şi să efectueze cercetări în limba 
rusă. Reacţia autorităţilor a fost lipsită de echivoc: funcţionarii respectivi au 
fost disponibilizati şi înlocuiţi cu persoane loiale regimului țarist. 

Întărirea sentimentelor româneşti. Deşi, în spaţiul dintre Prut şi 
Nistru, anul 1821 n-a fost marcat de mişcări de genul acelora din Țara 
Românească, basarabenii s-au aflat, încă din anii premergători declanşării 
mişcării lui Tudor Vladimirescu, sub influența ideologiei revoluţionare 
eteriste, iar din primăvara lui 1821 şi sub a acelei naționale româneşti, 
alimentată de cele câteva mii de moldoveni din dreapta Prutului care s-au 
refugiat în Basarabia. Chişinăul a fost, alături de Braşov, Sibiu şi Cernăuţi, 
unul dintre cele mai importante centre ale emigrației româneşti din 
Principate. Aici şi-au găsit refugiul principele Mihail Şutu, familiile Rosetti şi 
Moruzi, vistiernicul Gheorghe Roznovanu, postelnicii loan Schina, Dimitrie 
Statachi, fraţii Plaghino şi lacovachi Rizo, boierii Mano, Mavrogheni, 
Varlam, Ghica ş. a. Capitala ținutului a devenit „un rezervor de prinți şi de 
boieri”. În Basarabia s-au refugiat scriitorii moldoveni Alecu Beldiman, 
Costache Conachi, Gheorghe Asachi, tânărul Costache Negruzzi. 
Convietuirea moldovenilor şi muntenilor cu basarabenii a condus la 
inițierea sau restabilirea unor relaţii strânse şi la un viu schimb de idei şi 
opinii privind diverse probleme politice şi naționale: „La fiecare pas se 

İncingeau discuţii asupra chestiunilor greceşti (...) Moldovenii în general 
doreau succes turcilor şi se bucurau din toată inima când se tăia capul 
fanariotilor, deoarece în fiecare din ei vedeau pe viitorii lor domnitori”. 

Cimentarea conştiinţei naţionale s-a produs nu doar pe calea 
dezbaterilor şi discuţiilor amicale între elitele româneşti din Principate şi 
cele din Basarabia; un rol important l-a jucat literatura laică şi religioasă în 
limba română care, în lipsa unui mesaj politic, era acceptată de cenzura 
ţaristă spre a fi introdusă în provincie. De pildă, în timpul războiului ruso- 
turc din 1828-1829, Grigorie Dascălul, Mitropolitul Ţării Româneşti, exilat 
de autoritățile ţariste în Basarabia, a adus şi a lăsat în ţinut câteva sute de 
cărţi bisericeşti româneşti. 

Referitor la nivelul conştiinţei naţionale în rândul indigenilor, fostul 
viceguvernator F. Vighel, in Memorii-le sale, menţiona că, la mijlocul anilor 
'20, „nimeni dintre ei (nobilii basarabeni — n. n.) nu posedă limba rusă şi n-a 
manifestat interes de a vedea Moscova sau Petersburgul; din vorbele lor se 
poate constata că, pentru ei, nordul nostru e o tara sălbatică (...) Nobilii se 
consideră conducători ai poporului şi tin mult la naționalitatea lor”. İn 
perioada 1820-1828, potrivit datelor organelor de poliție, pentru opinii 
privitoare la reunirea Basarabiei cu Moldova, au fost puşi sub supraveghere 
numeroşi români basarabeni (Ignatie şi Manole Chioru, Anastasie Ciolac, 
lancu Schina, Costache Tigarâ ş. a.). 

În pofida eforturilor autorităţilor ţariste de a anihila influenţa cultural- 
politică a Principatelor Române asupra locuitorilor Basarabiei, acest 
obiectiv nu a fost atins în totalitate niciodată. Germanul J. Kohl, care, la 
sfârşitul anilor '30, a întreprins o călătorie în Europa de Sud-Est, nota că 
boierii basarabeni, un Balş, cel mai bogat proprietar basarabean, un 
Sturdza, o Catincă Ghica primesc gazete din laşi, ,dispretuiesc Chişinăul 
pentru laşul strămoşilor şi pentru noua minune modernă a Odesei”. Totuşi, 
au început să apară unii moşieri care căutau să-şi cumpere portrete ale 
împăratului, cât mai mari, fiind gata să cheltuiască sume importante pentru 
a avea „norocul” de a-l vedea pe ţar. În ciuda desființării, la 1828, a 
autonomiei provinciei, legăturile cu centrul imperiului, ce se intensifică 
treptat, nu erau încă prea strânse. Ținutul îşi trăia propria lui viaţă, 
conservându-şi pentru câteva decenii o pronunţată identitate românească. 

Chestiunea limbii române. După desfiinţarea autonomiei provinciei, 
Alecu Leonard, mareşalul interimar al nobilimii basarabene, plecând de la 
realitatea că majoritatea locuitorilor ținutului nu cunoaşte limba rusă, i-a 
solicitat, în anul 1829, contelui Vorontov, guvernator general al Novorosiei 

şi Basarabiei, aprobarea efectuării tuturor lucrărilor de administraţie şi 
judecată în limba română, precum şi revenirea la legile şi obiceiurile 
naționale. „E cu neputinţă şi nici nu se cuvine a înfăptui toate lucrările în 
limba moldovenească”, a răspuns guvernatorul. Drept urmare, unii dintre 
boierii nemulţumiţi au părăsit Basarabia, stabilindu-se în Moldova de peste 
Prut. Pentru a nu provoca un nou conflict cu nobilii basarabeni, Vorontov a 
cerut asentimentul guvernului ca populaţia ținutului să aibă dreptul de a 
prezenta instituţiilor de stat cereri, acte şi explicaţii în limba română, 
precum şi dreptul de a încheia contracte şi alte înțelegeri în aceeaşi limbă. 

La sfârşitul anului 1831, în cadrul consfătuirii cadrelor didactice din 
judeţul Hotin, participanţii s-au pronunţat pentru instruirea copiilor în 
limba lor maternă, apreciind că învățământul în limba rusă determină 
abandonul şcolar şi rezultate proaste la învățătură. Totuşi, în anul 1834, 
autorităţile ţariste au dispus înlăturarea limbii române din lucrările de 
secretariat în cadrul instituţiilor de stat. Abia în anul 1836 a apărut legea 
Despre înlesniri pentru locuitorii Basarabiei, care nu ştiu limba rusă, prin 
care se instituia o perioadă de tranziție de şapte ani pentru trecerea 
completă la limba rusă. Legea prevedea ca, în afaceri penale, petitiile şi 
declaraţiile să fie primite în limba română, iar cercetările să fie realizate în 
limba cea mai bine cunoscută anchetatului sau martorului. În chestiuni 
civile, petitiile, actele, declaraţiile urmau a fi prezentate în limba română, 
cu traducere în limba rusă. Contractele se vor elabora şi semna în două 
limbi (pe verso în limba română). După expirarea celor şapte ani (1843), 
chiar şi petitiile urmau a fi prezentate exclusiv în limba rusă. 

Eforturile autorităţilor nu au avut un succes imediat. Astfel, scriitorul 
polonez S. Kraszewsky, care a avut ocazia să facă o vizită în Basarabia după 
încheierea oficială a perioadei de tranziţie, menţiona că în Chişinău 
„populaţia dominantă, precum şi limba pe străzi erau moldoveneşti”. 
Potrivit rapoartelor oficiale, în anul 1839, în capitala provinciei, activau 
nişte „boieri moldoveni cu devotament pentru naţiune”, iar la 1845 şi 1847, 
nobilii basarabeni au încercat să obțină aprobarea pentru editarea unei 
gazete cu un titlu semnificativ — «Românul». 

În anul 1841, nobilimea basarabeană a făcut noi demersuri în vederea 
asigurării instruirii elevilor în limba maternă. S-a solicitat angajarea 
profesorilor de limbă română pe lângă fiecare şcoală județeană, editarea 
unor manuale în limba autohtonilor sau aducerea lor din Moldova şi Tara 
Românească. Datorită acestor demersuri, precum şi petitiilor înaintate de 
către oamenii de rând, în 1842 administraţia țaristă a consimțit la 

înfiinţarea unor şcoli parohiale cu predare în limba română. Această limbă 
a fost introdusă, din toamna aceluiaşi an, în şcolile judeţene. 

Totuşi, schimbarea generaţiilor şi duritatea politicii ruseşti făceau, în 
mod firesc, ca tot mai mulţi boieri români să se adapteze standardelor 
impuse de tradiţiile politico-culturale ruseşti. 

Rezistența lumii rurale. Spre deosebire de nobilime, țărănimea a 
rămas indiferentă faţă de limba şi cultura rusă. Țăranii locuiau suficient de 
departe de administraţia rusificatoare a centrelor urbane, iar în bisericile 
pe care le frecventau slujba se oficia în limba română. Sătenii nu citeau 
ziare şi reviste ruseşti şi priveau cu reticentâ şcolile în care obiectele se 
predau într-o limbă pe care nu o înțelegeau. Interesul lumii satelor pentru 
cunoştinţe sau tradiţii era satisfăcut în mare măsură de tipăriturile 
româneşti (de cult, didactice, lectură religioasă, educaţie sanitară etc.) care 
au circulat într-un număr relativ mare (cu mult peste o mie de titluri) în 
Basarabia secolului XIX. Trebuie să remarcăm faptul că limba acestor 
tipărituri era una românească curată, fără neologisme, lucru care, alături 
de cvasiisolarea de limba română din Principate şi, ulterior, din România, 
explică particularitâtile graiului basarabean. 

Absența unui progres evident pe calea rusificârii populaţiei 
basarabene se explică şi prin conservatorismul lumii rurale, sătenii fiind 
prea puţin receptivi tendinţelor de schimbare a obiceiurilor, tradiţiilor şi 
ierarhiilor comunitare. Satele basarabene au reprezentat rezervorul în care 
s-au păstrat şi s-au dezvoltat tradiţiile folclorice naţionale (obiceiuri, datini, 
balade, cântece haiduceşti, colinde, cântece de nuntă etc.). Adeseori, 
respectul pentru tradiţie, persistenta în realizarea unor obiceiuri seculare 
erau manifestări inconştiente (sau la nivelul subconştientului) de rezistenţă 
İn fata deznationalizârii. De pildă, semnificaţia national-culturala a doinei 
româneşti a fost evidenţiată de Pavel Cruşevan, publicist şi militant 
basarabean al extremei drepte ruseşti, care constata: „Da, Doina este 
cântecul fatal al basarabeanului. În doină se aude plânsul acelui păstor 
care, în fiecare societate, întruchipează spiritul omenesc. Şi acest păstor 
deplânge soarta turmei sale de oi pierdute sau, mai exact, a turmei sale de 
basarabeni pierdute”. 

Impactul evenimentelor internaţionale. Dacă pe plan intern, statutul 
etno-politic al românilor basarabeni se înrăutățea în mod progresiv, 
evenimentele internaţionale au venit în sprijinul fenomenului de 
conservare şi dezvoltare a identității româneşti. În urma înfrângerii Rusiei 
în Războiul Crimeei şi a conştientizării necesității aplicării unor reforme 

radicale în vederea înlăturării handicapului social-economic rusesc, țarul 
Alexandru al Il-lea (1855-1881) a promovat o politică de îndepărtare a 
tarelor lumii feudale. În această perioadă, când în Rusia s-a produs o 
anumită deschidere spre liberalism, elita intelectuală basarabeană a 
obținut posibilități mai largi de a lua cunoştinţă cu operele unor 
personalități de valoare europeană. Astfel, în Basarabia au pătruns lucrări 
ale iluminiştilor francezi Voltaire, Rousseau, Montesquieu, ale 
democratului moldovean Alecu Russo. Evident, asupra vieţii publice au 
exercitat o mare influenţă scriitori şi filosofi din Rusia ca: A. N. Radişcev, G. 
P. Derjavin, N. |. Turghenev, V. G. Belinski, A. 1. Herten, T. G. Şevcenko ş. a., 
care, prin intermediul operelor lor, revendicau modernizarea şi 
democratizarea societății ruse. 

Schimbările sociale şi politice radicale din Principate din anii '40-'50 şi 
unirea Moldovei cu Muntenia au stimulat noi speranţe în rândul românilor 
basarabeni. Charles Tissot, consulul Franţei la laşi, arată că, în Basarabia, 
unirea țărilor române şi domnia lui Cuza, numit în familiile nobililor de aici 
Rege, provocau un entuziasm care nu exista „nici în primul nici în celălalt 
din cele două Principate”. La 18 martie 1864, consulul francez raporta că 
elitei politico-sociale a Basarabiei — ca şi celei din alte provincii ale 
Imperiului Țarist — i s-a cerut să se pronunţe cu privire la dimensiunile 
sacrificiilor pe care este dispusă să le facă în favoarea guvernului rus. 
Răspunsul nobilimii basarabene a fost extrem de sugestiv: „Deşi Basarabia 
fusese separată de România fără a fi consultată voinţa sa şi deşi toate 
sentimentele sale rămăseseră ataşate străbunei sale patrii, ea îşi va 
împlini totuşi obligaţiile față de Împărat (subliniat în original - n. n.)”. 

În acelaşi timp, în mentalitatea elitei indigene s-a produs o schimbare 
de o mare importanţă. Acelaşi Ch. Tissot constata că basarabenii nu se mai 
mulțumesc să nu devină slavi, ca până atunci, ci „tind energic să redevină 
români”. Rezistența pasivă, inerția de altă dată erau înlocuite cu „mişcare 
generală care nu aşteaptă decât anumite circumstanţe pentru a se traduce 
în fapte”. Însă Imperiul Rus era încă prea puternic, iar românii prea slabi, 
pentru ca ideile şi dezideratele naţionale să poată fi transpuse în acțiuni 
hotărâte. 

Reglementări fiscale şi juridice. În timpul administrației moldoveneşti 
şi al dominaţiei ţariste, principala ocupaţie a populaţiei basarabene a fost 
cultivarea cerealelor şi creşterea animalelor. În provincia anexată, tarismul 
n-a îndrăznit să introducă iobăgia, urmărind chiar stabilirea raporturilor 
dintre ţărani şi proprietarii de pământ în anumite limite legislative, pornind 
de la legile moldoveneşti. Așezământul de la 1818 stipula că „ţăranii sau 
sătenii pe temeiul de mai înainte îşi vor păzi dreptâtile a nu atârna 
persoana lor de la stăpânitorii pământului pe carele se află ei locuind”. Tot 
aici erau trecute obligaţiile sătenilor „ce cuprind: a) plata de fiecare familie 
în bani câte un galben, iar de la burlac câte jumătate de galben; b) darea 
dijmei sau a zecea parte din pâine în greutate, aşişderea şi din fânul ce vor 
face şi vor aduna ei; c) plata goştinei pe oi; d) plata desetinei pe stupi şi 
râmături; e) plata vădrăritului, dijma sau a zecea parte din vinul ce vor face 
din vii şi din poamele ce vor strânge din livezi; f) plata pogonăritului pe 
semănăturile de tutun”. În anul 1817, a fost fixată valoarea impozitelor pe 
care trebuiau să le plătească familiile ţărăneşti şi răzeşeşti: 4,5 parale 
goştina; 8 parale desetina; 4 parale de vadră, vădrăritul; 1,5 lei de pogon, 
pogonăritul. Acestea erau mai mici decât în perioada moldovenească. 

În aceste condiţii, țăranii au început să manifeste o anumită încredere 
în noua stăpânire. În anul 1823 sistemul de impunere a fost revizuit în 
sensul majorării taxelor. Astfel, dijma, goştina, pogonăritul şi vădrăritul 
erau înlocuite cu un impozit unic în valoare de 2 ruble şi 10 copeici 
(aproximativ 4 lei şi 10 parale). O nouă reglementare fiscală s-a produs în 
1834, când au fost fixate noi valori ale impozitelor şi taxelor către stat: 10 
ruble, în asignate”, birul de fiecare familie; dările comunală şi publică 4 
ruble 65 copeici, în asignate. În total, țăranul sau răzeşul avea de plătit 4 
ruble 90 copeici, în argint. Către 1861, ţăranului i-au fost fixate impozite în 
valoare de peste 12 ruble în argint, iar răzeşului 16 ruble 30 copeici. 


2 
O rubla, în asignate, era echivalentă cu circa 0,5 ruble în argint. 

Majorarea impozitelor şi practica eludării prevederilor legale privind 
obligaţiile țăranilor au provocat nemulţumirea şi chiar emigrarea sătenilor 
basarabeni. Din acest motiv, guvernul rusesc a fost nevoit să adopte, în 
anul 1834, Regulamentul cu privire la ţăranii dependenți. Potrivit acestui 
ucaz, proprietarii au fost obligaţi să încheie, benevol, cu ţăranii de pe 
moşiile lor nişte convenţii agricole; acestea trebuiau să specifice drepturile 
şi datoriile părţilor semnatare. Totuşi, mulţi moşieri şi arendaşi neglijau 
prevederile Regulamentului, urmărind sporirea obligaţiilor ţăranilor. Pentru 
a înlătura deficienţele, în anul 1846 administraţia ţaristă a elaborat legea 
privind Contractul normal şi a introdus un model de convenţie agricolă. 
Modelul a fost tipărit în limbile rusă şi română şi difuzat în lumea satelor. 
Potrivit Contractului normal, ţăranii urmau să primească de la proprietari 
următoarele loturi: 4 desetine primea țăranul care nu avea animale de muncă; 
5,5 desetine cel care avea o pereche de boi; 8 cel cu două-trei perechi de boi; 
13,5 ţăranul cu patru şi mai multe perechi de boi. Raportată la prevederile legii 
lui Alexandru Moruzi, din anul 1805, situaţia sătenilor va deveni mai precară 
(vezi tabelul nr. 6). În raport de mărimea lotului a fost stabilit numărul de zile de 
boieresc. Țăranii care nu aveau animale trebuiau să lucreze stăpânului 12 zile, 
iar ceilalți până la 28 de zile. Normele unei zile de boieresc erau următoarele: 
aratul a 1 ha de teren cultivat sau 0,7 ha telinâ; seceratul, legatul şi 
transportarea la locul treieratului a snopilor de pe o suprafață de 0,4 ha; cositul, 
uscatul, greblatul şi adunatul în câpite a fânului de pe o suprafață de 0,4 ha; 
prăşitul porumbului de pe o suprafaţă de 0,5 ha. Drept urmare, țăranul avea de 
lucrat nu mai puţin de 52 de zile pe an. 

Calmul social relativ, colonizarea masivă a provinciei şi afirmarea treptată a 
relațiilor de piaţă au înlesnit extinderea suprafeţelor de pământ arabil pentru 
cultivarea cerealelor, viței de vie, legumelor etc., precum şi sporirea volumului 
producţiei. De pildă, în prima jumătate a secolului al XIX-lea, suprafaţa 
terenurilor cultivate cu vita de vie a crescut de peste 2,5 ori, iar producția de 
vinuri de peste 3 ori. Recolta globală de cereale s-a mărit de la 700 mii cverte, în 
anul 1814, la 4,5 milioane cverte în ajunul Războiului Crimeei. Dacă în anii '30 se 
exportau anual din Basarabia în jur de 300 mii cverte de cereale, în anii ”60 
volumul se ridică la circa 970 mii cverte. Majoritatea cerealelor livrate pe piață 
provenea din gospodăriile moşierilor şi coloniştilor şi doar cantități nesemnificative 
din gospodăriile ţărăneşti. 


46 


Istoria Basarabiei 


Reforma agrară. Înfrângerea suferită de Imperiul Țarist în Războiului 
Crimeei a demonstrat încă o dată înapoierea Rusiei față de Occident. Noul 
tar, Alexandru al II-lea, s-a văzut obligat să iniţieze o politică de reforme 
menite să înlăture decalajul economic şi social fata de țările avansate. Cea 
mai importantă reformă a fost cea agrară (1861), prin care în Rusia s-a pus 
capăt iobăgiei, iar țăranii au fost împroprietăriți. 

Conform noii legi agrare, pământul rămânea İn proprietatea 
moşierului, însă acesta era obligat să ofere ţăranilor loturi, denumite 
«nadeluri»*. Pentru terenul primit, ţăranul era obligat să lucreze pământul 
moşierului sau să-i plătească bani. Țăranul avea dreptul să cumpere pământul 
pe parcursul a doi ani, devenind astfel proprietar. În perioada în care 
«nadelul» nu era răscumpărat, ţăranul rămânea dependent de moşier, fiind 
trecut la categoria „obligat provizoriu” (BpemeHHOo-o6na3aHHbi4). Modul de 
răscumpărare era următorul: pentru lotul dat ţăranului, moşierul obținea un 
împrumut de la stat pe care săteanul trebuia să-l achite în vistieria statului într- 
un termen de 49 ani. Când lotul trecea în stăpânirea moştenitorilor, el putea fi 
parcelat cu condiţia de a nu fi mai mic de 1/4 din întregul teren primit la 
împroprietărire. Pentru aplicarea reformei au fost constituite Oficii guberniale 
pentru chestiunile ţărăneşti ((y6epHckoe npucyrcrane MO KpecTbAHCKUM 
nenamM) şi instituția de arbitri comunali (M4poBof nmocpeaHuk). Spre deosebire 
de Rusia, în Basarabia reforma agrară a fost aplicată în câteva etape, între anii 
1861-1875 (vezi capitolul Reformele). 

Consecințele reformei. Pentru o anumită perioadă, împroprietărirea 
țăranilor moldoveni, deşi mai mică decât împroprietărirea coloniştilor bulgari ori 
germani, a satisfăcut mulţimea şi a dat posibilitate şi românilor să-şi întemeieze 
gospodării solide. Cu timpul, prin divizarea proprietăților, situația s-a înrăutățit. 
În ultimul deceniu al stăpânirii ruseşti, în Basarabia erau peste 100 mii ţărani 
care deţineau cel mult 1 ha de pământ. Altele 200 mii de familii aveau în medie 
3,5 ha şi numai 150 mii săteni stăpâneau peste 8 ha de pământ. La mijlocul 
primului deceniu al secolului XX, în medie, unei familii de țărani autohtoni îi 
reveneau 4 desetine, de răzeşi 5,3, de ţărani ai statului 9,6, iar foştilor colonişti 
16,3 desetine. Măsurile luate în preajma războiului mondial privind 
împroprietărirea sătenilor prin intermediul Băncii Târâneşti, n-au schimbat în 
bine starea ţăranilor indigeni, ele aplicându-se mai cu seamă pentru noi 
colonizări cu ruşi şi ucraineni. 

În urma aplicării reformei agrare s-a modificat raportul între 
proprietatea mare şi cea mică, aceasta din urmă ridicându-se de la circa 
32% (1861) la 45,5% (1910), din totalul proprietăților. Pe judeţe, media era 
destul de diferită: de la 22%, în judeţul Hotin, până la 73,2%, în Cetatea 
Albă. Din întreaga suprafață însămânţată, proprietatea țărănească 
constituia 55,4% şi producea 47,3% din recolta totală. Marii proprietari 
deţineau circa 45% din terenurile însămânţate şi recoltau aproape 53% din 
producția agricolă totală. După suprafeţele arabile, culturile deţineau 
următoarea pondere: porumbul 30,4%, orzul 23%, grâul de toamnă 18,2% 
şi cel de vară 15,5%, secara 8,8%, ovăzul 3,2%, iar cartoful doar 0,6%. 
Țăranii cultivau, de regulă, pentru consum propriu, porumb, secară, orz şi, 
într-o măsură neînsemnată, grâu. În nordul provinciei, terenurile cu 
porumb deţineau o pondere de circa 60% din toate suprafeţele 
İnsamantate. 

Pe de altă parte, în rândul sătenilor avea loc un important şi 
îngrijorător proces de pauperizare. La sfârşitul secolului al XIX-lea, 
Basarabia se situa pe primul loc în Rusia după numărul de țărani fără de 
pământ (23% din totalul gospodăriilor ţărăneşti). Situaţia era şi mai gravă în 
judeţele în care românii reprezentau majoritatea covârşitoare a populaţiei: 
Balti (34,1%), Soroca (39,5%), Hotin (43,2%) etc. 

Evoluţia economiei rurale la hotarul secolelor XIX-XX. Absența 
iobăgiei şi reforma agrară au stimulat includerea agriculturii Basarabiei în 
sistemul relaţiilor de piaţă. Deja la 1868, 14% din moşieri foloseau munca 
salariată a ţăranilor. În anul 1906, ţăranilor li s-a permis ieşirea cu 
proprietatea lor din obştea sătească (în care erau cuprinşi, în general, ruşii 
şi ucrainenii) fapt ce va stimula pătrunderea relaţiilor capitaliste în 
agricultură. În urma stratificării sociale, multe gospodării ţărăneşti s-au 
transformat în ferme agricole. Volumul producţiei cerealiere de la 
începutul secolului al XX-lea era de aproape cinci ori mai mare decât cel din 
anii '70 şi constituia 940 mii tone, iar în anii favorabili chiar 1,5 milioane 
tone. În anul 1898, din întreaga suprafață a Basarabiei (4,1 milioane de 
desetine), partea cultivată era de 1,92 milioane desetine, din care culturile 
cerealiere ocupau 1,8 milioane, viile 70.000, legumele 30.000, livezile 
20.000 de desetine. 

Un impact negativ asupra economiei agrare a Basarabiei l-au avut 

prevederile acordului comercial din anul 1904, încheiat între Rusia şi 
Germania. Potrivit acestuia, au fost stabilite taxe vamale foarte mari pentru 
grâul, secara, făina, uleiul vegetal, exportate din Rusia în Germania, şi taxe 
scăzute pentru târâte, macuh, orz. Adaptându-se cerinţelor pieţei 
internaţionale, moşierii şi ţăranii au început să reducă suprafeţele 
insâmântate cu cereale alimentare rentabile (grâu, secară) şi să le 
mărească pe cele cu orz. Între anii 1905-1914, în Basarabia, suprafaţa 
cultivată cu grâu de toamnă s-a redus cu 13%, cea ocupată de secara de 
toamnă cu 24%, în schimb cea cu orz a crescut cu 65%, constituind, în 1913, 
730 mii desetine, fata de 438 mii, în anul 1905. Chiar şi în aceste condiţii 
vitrege, hărnicia locuitorilor şi bogăţia pământului asigurau Basarabiei o 
producţie care depăşea nevoile proprii de consum: 138% grâu, 160% 
secară, 278% orz şi 100% ovăz. Astfel, ocupând doar 0,21% din întreg 
teritoriului Imperiului Țarist, Basarabia producea 3% din producția 
cerealieră a Rusiei. 

Către începutul secolului al XX-lea, economia rurală a devenit una 
destul de diversificată. O dezvoltare importantă a cunoscut pomicultura, 
atât din cauza pieţei imense pe care o reprezenta Rusia, cât şi a interzicerii 
fabricării particulare de rachiu. Dacă la 1819, livezile ocupau 5.500 de 
desetine, iar în 1851 suprafețele alocate economiei pomicole erau de 8.650 
desetine, la începutul secolului al XX-lea existau circa 26 mii desetine cu 
livezi, având peste 30 milioane de pomi: meri, peri, pruni, vişini, cireşi, 
gutui, nuci, caişi etc. Prin cantitatea fructelor uscate, Basarabia se situa 
printre cele mai productive regiuni ale Rusiei. Fructele proaspete şi cele 
uscate erau exportate la Odesa, Moscova, Petersburg, Kiev, Varşovia, 
ţinuturile baltice. 

Viticultura era una din ramurile cele mai importante ale economiei 
rurale basarabene, realizând peste jumătate din întreaga producţie a 
Imperiului Țarist. În anul 1870, suprafaţa viilor era de 28 mii de desetine, în 
1883 de 55 mii, iar în 1900 de 80 mii de desetine, din care 70 de mii 
aparțineau ţăranilor. Principalul masiv al viilor era situat în două judeţe 
centrale, Chişinău şi Orhei, celelalte regiuni viticole aflându-se în partea de 
sud, în vecinătatea Nistrului şi într-o bună parte din judeţul Akkerman. 
Dacă în 1870 provincia fabrica 3,5 milioane vedre de vin, în anii 1900-1904 
producţia vinicolă a constituit în medie 7 milioane vedre pe an. În Rusia, 

Basarabia se situa pe primul loc în ceea ce priveşte suprafaţa viilor, culesul 
strugurilor şi producţia de vinuri (practic jumătate din întreaga producţie 
rusească). Viticultura şi vinificatia au devenit ramuri de căpetenie ale 
economiei ținutului, ajungând, prin rentabilitate, a doua ramură a 
agriculturii, spre sfârşitul secolului al XIX-lea. De la începutul secolului al 
XX-lea, din cauza filoxerei şi a concurenţei viticultorilor din Caucaz şi 
Crimeea, suprafaţa viilor a început să se reducă. 

Un loc aparte în ocupațiile populaţiei rurale a revenit culturilor tehnice 
— tutunului şi sericiculturii. În regiunea cursului de mijloc al Nistrului 
(județele Soroca, Orhei şi Chişinău) din anii '30 a început specializarea în 
domeniul cultivării industriale a tutunului. În anii ”60 suprafaţa totală a 
plantațiilor de tutun a atins 10 mii de desetine, iar recolta 0,5 milioane de 
puduri. La începutul secolului al XX-lea, în cadrul imperiului, Basarabia 
ocupa al patrulea loc prin suprafaţa cultivată şi al cincilea prin volumul 
producției. Tutunul era expediat la Petersburg, Moscova, Odesa, Kiev, 
Harkov, consumându-se şi în provincie. Totuşi, suprafețele ocupate cu 
tutun erau într-o scădere continuă, reducându-se la circa 3 mii desetine, în 
anul 1909. Creşterea viermilor de mătase avea perspective mari datorită 
faptului că toată zona dintre Prut şi Nistru este prielnică cultivării 
plantațiilor de duzi. La începutul secolului al XX-lea, numai în judeţele din 
sudul provinciei existau 92 plantaţii cu peste 31 mii de duzi, de la care s-au 
obținut 109 mii puduri de gogoşi de mătase. 

Apicultura era destul de slab dezvoltată în raport cu capacităţile 
florale reale ale regiunii. În 1900, în Basarabia erau peste 3 mii de prisăci cu 
43 mii de stupi. De la acestea s-au obţinut 7 mii puduri de miere şi 4 mii 
puduri de ceară. 

La începutul secolului al XIX-lea creşterea animalelor rămânea 
ocupaţia principală a sătenilor. Numărul animalelor a crescut treptat. 
Astfel, dacă la începutul anilor ”40, în provincie au fost înregistrate 385 mii 
de vite cornute mari, 80 mii de cai, 897 mii de oi şi 46 mii de porci, la 
mijlocul anilor '50, erau deja 510 mii de vite cornute mari, 100 mii de cai, 
1.660 mii de oi şi 203 mii de porci. În anul 1905, în Basarabia existau 583 
mii de vite cornute mari, 377 mii de cai, 1.454 mii de oi şi 303 mii de porci. 
Odată cu extinderea suprafeţelor agricole şi limitarea posibilităților de 
export, această ramură a economiei a cunoscut un declin relativ (vezi 

tabelul nr. 7). 

În mare parte, creşterea animalelor se practica de către marii 
proprietari atât pentru necesităţile proprii, cât şi pentru export. Unii aveau 
câte 3-7 mii de desetine de ogoare, 15-25 mii de oi, de la 100 la 600 capete 
de vite de muncă. În anul 1904, în ţinut erau peste 50 de herghelii, unde se 
creşteau cai de rasă, trăpaşi pentru armata rusă şi pentru vânzare în 
străinătate. Creşterea cailor era bine dezvoltată în județul Cetatea Albă (în 
special în rândul coloniştilor germani), cea a porcilor în judeţele Bălţi şi 
Soroca, a oilor cu lână simplă în judeţul Ismail, a oilor tigâi numai în judeţul 
Bender (Tighina). 

Tentative de modernizare a relaţiilor agricole. După revoluţia rusă din 
1905-1907, guvernul țarist s-a decis să aplice nişte măsuri, menite să 
detensioneze relaţiile sociale şi să lichideze rămăşiţele feudale în economia 
Rusiei. Primul-ministru Petru Stolypin a propus, în acest sens, un şir de 
reforme (decretul din 9 noiembrie 1906 şi legea din 14 iunie 1910) cu 
scopul de a dezintegra obştea ţărănească, devenită un obstacol în calea 
practicării unei agriculturi capitaliste. În Basarabia, pământul se afla în cea 
mai mare parte (72%) în proprietate individuală, în timp ce obştea reunea 
doar 28% din pământurile aflate în folosința ţăranilor. Sătenii au obţinut 
dreptul de a ieşi din obşte cu partea de pământ care le-a revenit în urma 
împroprietăririi din anii ”60-”70, transformându-şi gospodăria în una 
capitalistă. Astfel, s-au format numeroase „otrube” (parcele) şi „hutore” 
(cătune) — gospodării ţărăneşti independente. Între 1907-1913 un număr 
de 11 810 de gospodării ţărăneşti din Basarabia au ieşit din obşte, căpătând 
în proprietate privată 130 mii desetine de pământ. Între anii 1907-1916, şi 
pe pământurile Băncii ţărăneşti şi ale statului s-au format mai multe 
„hutore” şi „otrube”, cu un fond funciar total de 63,2 mii desetine. 
Suprafaţa totală a pământurilor folosite în parcele a ajuns la 193,2 mii de 
desetine. 

Mulţi țărani nevoiaşi, care au primit pământ în proprietate privată, au 
fost nevoiţi curând să-l înstrăineze. Vânzarea pământului de către sărăcii 
satelor a devenit un fenomen de masă, principalii cumpărători fiind 
chiaburii şi țăranii mai înstăriți. Din 1905 până în 1917, în şapte judeţe ale 
guberniei, numărul proprietarilor funciari s-a mărit de 4 ori, iar suprafaţa 
pământului lor a crescut de 2,2 ori. 596 de chiaburi aveau de la 30 la 50 de 

desetine, 530 de la 50 la 100, iar 272 peste 100 de desetine. Pe această 
cale, unii chiaburi s-au transformat în mari moşieri. Pe de altă parte, s-a 
mărit sensibil numărul gospodăriilor cu putin pământ. De pildă, dacă în 
judeţul Bender, în anul 1905, erau 4 437 de gospodării ţărăneşti cu loturi 
de până la 5 desetine, la 1917 numărul lor a crescut la 21.605, adică s-a 
majorat de 4,8 ori. 

O componentă a legislaţiei agrare stolypiniste a fost politica de 
colonizare. Insuficienta acută de pământ şi nivelul de trai scăzut i-au 
constrâns pe multi țărani basarabeni să părăsească meleagurile natale şi să 
se mute în regiunile răsăritene ale Imperiului. Acest fenomen a cunoscut o 
amploare deosebită din a doua jumătate a secolului al XIX-lea. Într-o 
corespondenţă primită din Basarabia în iulie 1880, ziarul bucureştean 
«Telegraful» consemna: „Starea economică a ţăranului basarabean e aşa 
de ticăloasă, încât emigratiunea poporului agricol, care s-a început de la 
1864, se accentuează din an în an. Limba română se vorbeşte printre 
munţii Caucazului, în guvernamantul Samara, pe câmpiile sudului Siberiei; 
pretutindeni bietul român îşi caută un refugiu contra cotropitorului său”. 
Potrivit informaţiilor aceluiaşi ziar, în 1885, „au emigrat numai din judeţul 
Orhei 173 familii de plugari compuse din 215 bărbaţi, 92 copii şi 153 femei 
şi fete”. În total, în anii 1906-1914, în Siberia şi Kazahstan s-au strămutat 
circa 60 mii de basarabeni; în aceeaşi perioadă, din diverse zone ale Rusiei, 
s-au întors doar 20,7 mii de oameni. 

Pe de altă parte, autorităţile țariste au urmărit substituirea 
elementului românesc cu cel slav. Spre exemplu, în martie 1883, 
corespondentul basarabean al «Telegrafului» informa că „țărănimea din 
Hotin, dezesperată a mai putea găsi dreptate, se ridică la primăvară cu sate 
întregi pentru a emigra în Caucaz. Guvernul nu să opune la această 
emigrare, având de gând cum se vorbeşte aici de a înlocui pe români cu 
populaţie rutenească care părăseşte Ucraina”. În septembrie 1888, la 
Bender sosiseră peste 1700 de familii din guberniile Saratov şi Nijnii- 
Novgorod, avand ca destinaţie judeţul Ismail. La întrebarea unui român 
basarabean: „De ce nu emigraţi dincolo de Volga sau la Caucaz?”, ţăranii 
ruşi au dat următorul răspuns: „Pentru că nu ne mai liberează paşapoarte 
pentru aceste locuri şi suntem îndreptaţi din contră spre Basarabia şi 
Marea Neagră”. Astfel, fenomenul de rusificare a ținutului s-a realizat nu 

numai prin administraţie, şcoală şi biserică, ci şi printr-o politică 
demografică bine dirijată. 

Concluzionând, putem remarca faptul că evoluţia paşnică a societăţii şi 
afirmarea relaţiilor capitaliste în economia provinciei ar fi putut transforma 
Basarabia în una din cele mai dezvoltate regiuni agricole ale Imperiului 
Țarist; însă infantilismul relaţiilor burgheze, lipsa de capital şi de utilaj 
agricol modern au împiedicat ridicarea agriculturii la nivelul țărilor 
europene dezvoltate, iar Primul război mondial a provocat pagube enorme 
economiei provinciei şi potenţialului ei uman. 


53 


VI. INDUSTRIA. COMERŢUL. TRANSPORTURILE 
(1812-1918) 


Războaiele ruso-turce şi suzeranitatea otomană, sub forma domniilor 
fanariote, au avut implicaţii negative în dezvoltarea economică a 
Principatelor dunărene, prin distrugerile din târguri şi sate, pagubele 
provocate agriculturii şi meşteşugurilor, scăderea numărului animalelor, 
diminuarea forței de muncă, ruinarea unor gospodării ţărăneşti şi boiereşti, 
extorcarea fiscală a populaţiei etc. În pofida acestor crude realități, 
administraţia ţaristă considera că, pe lângă nişte avantaje strategice, 
anexarea zonei pruto-nistrene poate aduce mari beneficii materiale. 
Serviciul de spionaj al armatei ruse aprecia că Basarabia e foarte bogată şi 
poate deveni o colonie prosperă a imperiului. 

Evoluţia urbană. De-a lungul secolului al XIX-lea, autorităţile țariste au 
pus accentul pe valorificarea pământurilor ținutului şi mai putin pe 
dezvoltarea potenţialului său industrial. Totuşi, progresul economic, 
modernizarea societăţii ruseşti în ansamblul ei, precum şi politica de 
urbanizare a provinciei, în special prin scutirea de dări a orăşenilor pentru o 
anumită perioadă, au condus treptat la dezvoltarea oraşelor şi târgurilor 
din Basarabia. La momentul anexării, drept centre urbane au fost 
recunoscute următoarele localităţi: Ismail, Akkerman, Hotin, Bender, Reni 
şi Chilia. În anul 1818, la rangul de oraş au fost ridicate localităţile Chişinău 
şi Bălţi, iar la 1835 Soroca, Cahul şi Orhei. Factorul determinant ce a condus 
la creşterea populaţiei urbane a fost cel migrationist. Drept urmare, de 
pildă, populaţia Chişinăului a sporit de la 7 mii, în 1812, la 87 mii persoane, 
în anul 1861. Acelaşi fenomen demografic poate fi urmărit pentru toate 
târgurile şi oraşele provinciei. Pe lângă moldoveanul care se stabilea în 
centrele urbane pentru a fi scutit de dări şi impozite, oraşele au devenit loc 
de aşezare a ruşilor, evreilor, armenilor, grecilor ş. a. La 1912, orăşenii 
constituiau 14,7% din totalul populaţiei Basarabiei. 

Din cauza predominării atelierelor şi manufacturilor, a dezvoltării 
insuficiente a industriei mari, sub stăpânirea rusească oraşele şi satele 
provinciei n-au putut deveni centre industriale. Sub aspect cantitativ se 

evidenția doar Chişinăul, capitala guberniei. Aici erau concentrate circa 
jumătate din toate întreprinderile amplasate în localitățile urbane ale 
provinciei, cărora le revenea şi peste 50% din cifra de afaceri totală. 
Oraşele erau, însă, mai puţin centre de producţie şi mai degrabă centre de 
schimb, administraţie şi consum. Astfel, în Chişinău, în preajma războiului 
mondial, funcționau doar 60 de întreprinderi industriale şi circa 1500 de 
întreprinderi comerciale. 

Una dintre particularitâtile orăşeanului basarabean era strânsa lui 
legătură cu ocupațiile agricole, categoria respectivă constituind, la mijlocul 
secolului al XIX-lea, în jur de 60% din numărul total al locuitorilor din 
mediul urban. Dacă în rândul locuitorilor Chişinăului, la începutul secolului 
XX, încă 10% practicau diverse activităţi agricole, în alte centre urbane 
(Cahul, Chilia etc.) numărul orăşenilor agricultori depăşea cota de 50%. 

Structura industriei. Pe parcursul secolului al XIX-lea, industria a 
ocupat un loc nesemnificativ în economia Basarabiei. Predominau micile 
întreprinderi meşteşugâreşti cu un număr de 2-9 lucrători. Ele confectionau 
îmbrăcăminte, încălțăminte, mărfuri de uz casnic, unelte agricole, căruțe, 
mobilă, materiale de construcţie şi produse alimentare. De regulă, micile 
ateliere funcționau în locuinţele meşteşugarilor şi cu greu satisfăceau 
necesitățile comunităţii. 

Despre un anumit grad de industrializare a provinciei se poate vorbi 
doar începând cu anii '90 ai secolului respectiv. La 1 ianuarie 1908, potrivit 
Serviciului de Inspectie a Uzinelor care gestiona activităţile industriale în 
întreaga Rusie, în Basarabia existau 121 de întreprinderi industriale aflate 
în evidenţa sa. Însă doar 5 întreprinderi aveau între 100 şi 500 de lucrători, 
iar 7 între 50-100, restul fiind unităţi cu un număr mai mic de 50 de 
muncitori. Chiar şi în preajma Primului Război Mondial, numărul 
muncitorilor era extrem de mic, reprezentând, potrivit datelor statistice, 
8.662 persoane, în timp ce numărul meşteşugarilor se ridica la circa 55 mii, 
din care jumătate locuiau în mediul rural. De asemenea, subliniem faptul că 
cea mai mare parte a muncitorilor (56,5%) nu erau indigeni, provenind din 
guberniile interne ale Rusiei. Din această perspectivă trebuie privită 
evoluția industriei basarabene, care a cunoscut o dezvoltare destul de 
slabă (vezi tabelul nr. 8) chiar şi în comparaţie cu alte regiuni neruse ale 
Imperiului Țarist. 

Manufacturile şi întreprinderile industriale erau legate îndeosebi de 

prelucrarea materiei prime agricole. În ajunul războiului mondial, statistica 
înregistrează diverse întreprinderi industriale: mori, fabrici de spirt, bere, 
săpun etc. (vezi tabelul nr. 9). Pe lângă acestea, în ţinut mai funcționau 
mici fabrici de olane, cărămidă, ciment, teracotă, stofă, turnătorii etc. 

La sfârşitul secolului al XIX-lea, Basarabia a devenit un obiect de 
aplicare a capitalului străin, care preia sub controlul său unele ramuri ale 
economiei ținutului, îndeosebi transportul feroviar şi fluvial, gospodăria 
comunală, sistemul de credit, comerțul. Capitaliştii străini dețineau un 
mare număr de acțiuni şi obligaţii ale societății «Căile Ferate de Sud-Vest», 
din care făceau parte şi căile ferate ale Basarabiei. Construcţia căii ferate 
Bender-Galati a fost finanțată de un bancher francez. O societate anonimă 
belgiană devenise proprietara tramvaiului din Chişinău şi a unei uzine 
mecanice unde lucrau 220 de muncitori, iar societatea pe acțiuni belgiană 
«Aida» (pentru exploatarea şi prospectiunile bogățiilor naturale din 
Basarabia) a înfiinţat la Otaci, judeţul Soroca, o fabrică de superfosfat, cu 
116 muncitori. Industriaşii germani Lange şi Kolhweit aveau la Chişinău 
uzinele lor: primul, o uzină mecanică cu o turnătorie de aramă, iar al doilea, 
o fabrică de obiecte de ceramică, plăci de teracotă, cărămizi şi olane. 

În pofida investiţiilor străine, economia provinciei continua să rămână 
mult sub nivelul de dezvoltare al altor gubernii europene ale Rusiei. 
Fenomenul subdezvoltării industriale a Basarabiei față de restul Imperiului 
Țarist poate fi dedus nu numai din lipsa sau numărul mic de întreprinderi 
industriale mari şi mijlocii, ci şi din numărul redus al lucrătorilor industriali. 

Sub aspectul dotării tehnice şi mecanizării, industria basarabeană 
rămânea mult în urma aceleia din guberniile ruseşti centrale. 
Întreprinderile aveau de obicei un motor de mică putere şi un mic cazan cu 
aburi, însă unele — precum tipografiile, fabricile de cărămidă, atelierele de 
reparaţie etc. — erau lipsite şi de această tehnică. În calitate de sursă de 
energie pentru motor era deseori folosită energia vântului, apei, 
animalelor. Maşinile agricole, tehnica necesară agriculturii ori 
întreprinderilor industriale fie erau aduse din Rusia, fie erau importate din 
Anglia, Franţa, Austria, Prusia ş. a. Din cauza faptului că guvernul central 
promova o politică de protectionism, susținând industriaşii ruşi în fața 
produselor occidentale, puţini dintre proprietarii basarabeni puteau 
importa tehnică performantă. Totodată, preţurile mici la producţia agricolă 
şi la produsele alimentare, în comparaţie cu cele la produsele industriale, 

făceau ca nici măcar maşinile şi uneltele ruseşti să nu fie accesibile pentru 
multi întreprinzători, agricultori sau meşteşugari. Totuşi, sub impactul 
industrializării Rusiei ţariste, în urma aplicării reformelor burgheze şi ca o 
consecință a progresului tehnic în general, industria Basarabiei îşi schimbă 
— încă destul de anevoios — aspectul. Dacă la 1900, electricitatea nu era 
folosită deloc, în anul 1913 funcționau deja 65 centrale electrice, din care 
62 erau în proprietate privată. Sub aspect tehnic, centralele se prezentau 
ca nişte dispozitive de mică putere: 1-3 maşini dinam, cu o capacitate între 
2 şi 16 KW, care erau puse în funcţiune de un motor cu aburi, petrol sau 
gaz. 

Către sfârşitul anului 1917, potrivit datelor inspecției de fabrică, în 
Basarabia existau aproape cinci mii de unităţi „industriale”, care aveau în 
dotare circa 1.220 locomobile, 500 cazane şi maşini cu aburi, 350 motoare 
termice, 583 hidraulice, 75 electrice, 53 cu tracţiune cabalină şi 2.246 
motoare eoliene. 

Industria alimentară constituia cea mai importantă ramură a 
economiei urbane, în care erau angajaţi peste 70% din totalul lucrătorilor. 
În structura economiei Basarabiei, un loc important — prin volumul 
producţiei, dotarea tehnică şi numărul de lucrători — l-a ocupat morăritul. 
Evoluţia acestuia a fost caracterizată, pe de o parte, de creşterea continuă 
a productivităţii muncii, mecanizării, volumului producţiei şi, pe de altă 
parte, de micşorarea numărului de întreprinderi. Pe ansamblul provinciei, 
în perioada 1894-1915, numărul morilor s-a redus de la 10.087 la 3.657, în 
timp ce cel al morilor cu motoare cu aburi a crescut de la 298, în 1894, la 
775, în 1916. Totuşi, în Basarabia, mori mici, de tip meşteşugăresc, erau de 
patru ori mai multe decât cele cu aburi. 

Capacitâtile întreprinderilor locale permiteau prelucrarea a circa 
jumătate din grâul produs de agricultorii din Basarabia. Făina şi pastele 
făinoase produse în provincie erau exportate prin Odesa sau vândute pe 
pieţele interne ale Rusiei. Progresul morăritului basarabean era îngrădit 
atât de concurenţa marilor centre de prelucrare a cerealelor din gubernia 
Herson, cât şi de slaba dezvoltare a reţelei feroviare. 

Producţia de alcool era asigurată, în primul deceniu al secolului al XX- 
lea, de 20 de fabrici: 9 în judeţul Hotin, 4 în Chişinău, 3 în Soroca, 3 în Orhei 
şi 1 în Bălţi. Dintre acestea, 17 erau rurale, funcţionând pe domeniile 
moşierilor, pe care îi atrăgea nu doar profitul lor, ci şi posibilitatea de a 

exploata mai rațional produsele propriilor gospodării. La mijlocul anilor '90 
apar primele fabrici de coniac care, din 1900, se bucură de sprijinul direct al 
statului. În Basarabia, îmbutelierea coniacului era realizată doar de fabrica 
lui Reydel. 

Întreprinderile producătoare de bere au evoluat în condiţii mai vitrege, 
aflându-se atât sub presiunea permanentă a concurenţei cu întreprinderile 
de profil din Odesa, cât şi a celor din guberniile baltice, Petersburg şi 
Moscova. În 1892, în Basarabia funcționau doar cinci fabrici de bere: trei în 
Hotin şi câte una în Tighina şi Chişinău. Dezvoltarea acestei ramuri, la 
începutul secolului al XX-lea, a fost înlesnită de criza vinificatiei basarabene, 
provocată de concurenţa neloială a producătorilor de vinuri din Crimeea, 
care obtinusera privilegii mai mari faţă de cei basarabeni, dar şi de 
distrugerea unor suprafețe importante cu vita de vie de către filoxeră. 
Către anul 1913 în provincie erau 15 fabrici cu o producție anuală de 805 
mii vedre de bere. 

Prima fabrică de zahăr din Basarabia, înfiinţată în anul 1866, a devenit, 
din 1890, proprietate a Societăţii industriale Zarojeni din judeţul Hotin. Pe 
lângă fabrica de zahăr din satul Zarojeni, cu 300-500 de lucrători, în raport 
cu sezonul, intensitatea muncii etc., funcționau şi o fabrică de alcool şi 
vinuri, o moară, precum şi terenuri cu sfeclă într-un şir de sate din jur. 
Producţia era livrată nu numai pe pieţele ruseşti, ci şi pe cele externe: din 
cele 179,6 mii puduri de zahăr produse în anul 1911, au fost exportate 60 
mii de puduri. Tentativele unor întreprinzători particulari de a înfiinţa nişte 
fabrici de zahăr noi au eşuat. 

Volumul producţiei de tutun a regiunii se ridica, la mijlocul secolului al 
XIX-lea, la 20 mii puduri pe an. Însă introducerea accizelor şi intensificarea 
concurenţei cu producţia de înaltă calitate din Crimeea şi Caucaz au avut o 
influență negativă asupra cultivării şi prelucrării tutunului. În a doua 
jumătate a secolului al XIX-lea, suprafeţele plantațiilor de tutun s-au redus 
de câteva ori. În anii '70, în Basarabia funcționau 14 fabrici de tutun. În 
1892 industria tutunului era reprezentată doar de nouă întreprinderi: cinci 
în Chişinău şi patru în Hotin. În 1906 rămăseseră în funcţiune doar patru 
fabrici, iar din 1907 industria tutunului din Basarabia era reprezentată doar 
de fabrica din Hotin, care s-a închis şi ea la sfârşitul anului următor. 
Fabricile de tutun se închideau deoarece nu erau în stare să facă fata 
concurenţei cu marile întreprinderi ale Rusiei. Din această cauză, producţia 

de tutun se expedia spre prelucrare în Finlanda, la Moscova, Petersburg, 
Odesa etc. Astfel, se poate constata că evoluţia acestei ramuri a fost direct 
influenţată, mai ales, de factorii externi, climatul economic al Imperiului 
Țarist fiind defavorabil dezvoltării ramurii tutunului în Basarabia. 

Industria constructoare de maşini şi unelte agricole. Gradul de 
dezvoltare a ramurii date a fost condiționat de politica guvernului central în 
domeniul industriei, de caracterul agrar al economiei basarabene, precum 
şi de utilizarea tot mai extinsă a tehnicii în agricultură, vinificatie etc. 
Ateliere care se ocupau de confecţionarea unor maşini şi unelte agricole 
simple sau de repararea tehnicii funcționau în toate judeţele. Cele mai 
multe se aflau, însă, în judeţele Akkerman, Ismail şi Bender, în care tehnica 
era folosită în majoritatea gospodăriilor. 

Utilizarea tot mai largă, de la începutul secolului XX, a tehnicii în 
agricultură a determinat constituirea unei reţele de ateliere de reparaţie şi 
de depozite de maşini agricole. Asemenea depozite existau fie pe lângă 
uzinele mecanice”, fie independent, aparținând persoanelor particulare, 
zemstvelor gubernială sau judeţene, societăţilor de credit, şi realizau 
vânzarea, închirierea şi repararea maşinilor şi mecanismelor. În Basarabia, 
în anii 1911-1912, potrivit unor date incomplete, funcționau 72 depozite. 

De la sfârşitul secolului al XIX-lea a început să crească rapid 
productivitatea întreprinderilor producătoare de tehnică agricolă. În 1894, 
în Basarabia erau doar trei unităţi cu o cifră de afaceri de 24 mii ruble, iar în 
1910 funcționau şapte întreprinderi de profil cu o cifră de afaceri de 281 
mii ruble. Uzinele produceau şi reparau pluguri metalice, teascuri de vie şi 
ulei, melite, treierătoare, semănătoare, maşini de tocat paie, cultivatoare şi 
alte mecanisme agricole simple. 

Un alt domeniu al economiei provinciei, care a cunoscut o dezvoltare 
importantă în această perioadă, a fost producţia de care şi trăsuri. Dacă în 
partea centrală şi de nord a Basarabiei aceasta era o preocupare a 
meşteşugarilor individuali, în judeţele din sud au fost create mari ateliere 
de tip manufacturier. Potrivit mărturiilor unui contemporan, în 1912, în 
judeţul Chişinău, în rândul populaţiei moldoveneşti cel mai practicat 
meşteşug era confecționarea spre vânzare a carelor de lemn, precum şi a 


* În Chişinău îşi desfăşurau activitatea cinci uzine mecanice şi ateliere, altele cinci 
funcționau în județul Akkerman. 

fuselor, lingurilor şi covetilor. În oraşe, industria trăsurilor era destul de 
dezvoltată. İn 1893, atelierul de diligente-lâcâtuşerie şi roti-fierârie din 
Chişinâu numâra 355 meseriaşi şi 258 calfe, iar cel din Akkerman 39 
meseriaşi şi 39 calfe. 

Industria de prelucrare a metalelor era reprezentată de întreprinderi 
de tipul fabricii de mobilier din fier arcuit a lui Bakumski (18 lucrători) sau 
turnătoriei lui Krimarjevski (16 lucrători) din Chişinău. Lucrătorii munceau 
la strunguri manuale fără a se folosi forţa mecanică. Producţia era realizată 
pe piaţa internă. 

Industria lemnului a jucat un rol important atât în economia ținutului, 
cât şi în viața şi activitatea cotidiană a basarabenilor. Tâmplăria, 
confecționarea mobilei, producția de cherestea şi traverse au angajat un 
număr relativ mare de lucrători. Un loc aparte, datorită producţiei de 
vinuri, l-a deţinut dogăria. Însă marea majoritate a meşterilor rurali ori 
urbani lucra individual, fără a utiliza munca salariată. 

În anul 1890 funcționau doar cinci întreprinderi de prelucrare a 
lemnului cu circa 40 de lucrători, iar în 1912 numărul lor s-a ridicat la 28, cu 
circa 850 angajaţi. De-a lungul secolului al XIX-lea, gospodărirea iraţională, 
deseori chiar tăierile masive necontrolate, au condus la sărăcirea resurselor 
forestiere ale ținutului. Din această cauză, la începutul secolului XX, 
materia primă locală era insuficientă pentru întreprinderile de prelucrare a 
lemnului din Basarabia. Multe fabrici foloseau lemnul importat pe arterele 
fluviale: în 1898, pe Prut şi Nistru, din Austro-Ungaria au fost aduse 11 
milioane de puduri de copaci, iar din România încă 2,5 milioane. 
Importurile erau stimulate de tarifele înalte la transportarea lemnului pe 
calea ferată, practicate în Rusia, în timp ce pentru lemnul străin nu se 
plăteau taxe vamale. Dependenţa întreprinderilor de livrările externe a 
condiționat încetarea activităților productive în timpul războiului, dar a 
determinat şi o integrare mai facilă a acestei industrii în economia 
României interbelice. 

Industria uşoară. Torsul lânii şi țesutul covoarelor erau ocupații foarte 
vechi ale românilor basarabeni. Meşteşugurile casnice se dezvoltaseră mai 
ales în mediul rural, unde sătencele asigurau propriile familii. Totuşi, sub 
presiunea concurenţei produselor de fabrică ieftine, la începutul secolului 
XX, această ramură a meşteşugurilor casnice a intrat în declin. 

Croitoria reprezenta meseria cea mai larg răspândită. Potrivit datelor 

recensământului din 1897, croitorii constituiau 37% din toţi meşteşugarii 
orăşeni şi 44% din cei de la sate. În total, în acest domeniu activau 13.310 
persoane, majoritatea covârşitoare lucrând la comandă. Confectionarea de 
încălțăminte cuprindea 9% din meşteşugarii urbani şi 10% din cei rurali. În 
calitate de client al croitorilor şi cizmarilor apărea fie consumatorul direct, 
fie prăvălia de haine şi încălțăminte. 

În primul deceniu al secolului al XX-lea, în Basarabia, au fost 
întemeiate vopsitorii de bumbac, fabrici de vată, spălătorii de lână, fabrici 
de textile, dârste etc. Întreprinderile erau dependente de livrările de 
materie primă din alte zone ale Imperiului Țarist. 

Industria bazată pe prelucrarea produselor rezultate din creşterea 
animalelor era slab dezvoltată în provincie. În secolul al XIX-lea, treptat, s-au 
afirmat ramuri ca pielâria, cojocăria, topirea grăsimilor, fabricarea 
săpunului şi lumânărilor. La începutul secolului XX existau câteva mici 
fabrici de piele şi lumânări; celelalte întreprinderi erau reprezentate de 
nişte ateliere sau manufacturi mai mari ori mai mici. O întreprindere cu un 
volum de producţie mai însemnat era fabrica eparhială de lumânări din 
Chişinău, întemeiată în 1871, care avea 25 de muncitori şi un motor de 
mică capacitate (şapte CP). 

Exploatarea şi producţia materialelor de construcţie. În pofida 
faptului că, în Basarabia, mineritul era slab dezvoltat din lipsă de resurse 
subpământene, exploatarea pietrei, calcarului, fosforitelor, ghipsului şi 
sării, satisfăcând necesităţile locale şi ale guberniilor vecine, juca un rol 
relativ important în economia anumitor zone. Astfel, exploatarea calcarului 
se realiza în special în judeţele Chişinău, Orhei, Akkerman şi Hotin. În 
judeţul Soroca se producea granit şi piatră pentru pavarea străzilor oraşelor 
basarabene. În diverse zone ale provinciei, la 1910, existau 13 fabrici de 
calcar, ciment, ghips şi alabastru. De asemenea, în oraşele Basarabiei, în 
1900, funcționau 42 fabrici de cărămidă şi teracotă şi 36 de olării; în 
localităţile rurale 39 de fabrici şi respectiv 70 olării. 

Producţia poligrafică. La începutul secolului XX, această ramură se 
ridică la nivelul de fabrică. Practic, toate întreprinderile poligrafice erau 
situate în oraşe. Astfel, în 1912, în Chişinău funcționau nouă tipografii şi 
litografii, în Soroca cinci, Ismail patru, câte trei în Bălţi, Bender şi Akkerman, 
câte două în Hotin şi Briceni, cu un total de circa 200 de lucrători. 

Nivelul de trai al meseriaşilor şi muncitorilor. La începutul secolului al 

XX-lea, în Basarabia, minimumul de trai era de circa 216 ruble pe an. 
Potrivit rapoartelor inspecției de fabrică, salariul mediu anual al unui 
muncitor basarabean era, în 1900, de 182,83 ruble, iar în 1914 s-a ridicat la 
294 ruble. În perioada 1900-1914, salariul mediu anual a crescut cu 61%, 
depăşind rata de creştere a preţurilor la principalele produse de consum, 
care a constituit, în perioada respectivă, 31%. Totuşi, între diverse categorii 
de muncitori diferențele de salariu erau destul de mari (vezi tabelul nr. 10). 
Pentru a se putea întreține, multe familii de muncitori deţineau şi terenuri 
agricole sau practicau diverse meşteşuguri pentru consumul propriu ori 
chiar pentru piaţă, în cantităţi reduse. 

Situaţia meseriaşilor era cu puţin mai bună. Astfel, la începutul 
secolului al XX-lea, din totalul meseriaşilor, 66,9% aveau un venit anual mai 
mic de 250 de ruble, 25,6% între 251-400 ruble şi doar 8,5% peste 400 de 
ruble. Cel mai prost plătite categorii erau cizmarii, lenjeresele, 
spălătoresele, sobarii, geamgiii, în timp ce fotografii, brutarii, ceasornicarii, 
proprietarii de ospătării puteau avea venituri anuale de până la 1.000 
ruble. Ucenicii primeau de obicei 3-5 ruble pe săptămână. 

Până în anul 1905, în ateliere, durata zilei de lucru nu a fost 
reglementată, constituind în majoritatea cazurilor 14-15 ore. După 
revoluție, aceasta nu trebuia să depăşească 10 ore. Meseriaşii, ca şi 
muncitorii, în general lucrau în condiţii mizere; asistența medicală şi 
protecţia muncii încă nu erau bine puse la punct. Dezvoltarea industrială 
mai pronunţată din anii premergători Primului război mondial nu a avut 
efecte direct proporţionale asupra gradului de prosperitate a populaţiei. 

Comerţul intern şi extern. Circulaţia mărfurilor în interiorul Basarabiei 
a cunoscut un avânt puternic în anii 1812-1828, valoarea comerţului intern 
ridicându-se la 3,639 milioane ruble. Din anul 1831, comercianții s-au 
organizat în ghilde (bresle). Pornind de la interesele generale ale statului, 
guvernul țarist a acordat negustorilor locali înlesniri privind impozitele de 
ghildă, a stabilit comerţul fără accize pentru vinurile din struguri, a scutit de 
taxe vamale exportul de vite, a înființat un şir de puncte la graniţă pentru 
facilitarea desfacerii directe a producţiei agricole. De această situație au 
profitat din plin negustorii locali, precum şi cei din guberniile vecine (în 
special cei din Odesa), care erau atraşi de rentabilitatea activității 
comerciale. Ținutul întreținea strânse legături comerciale cu Odesa, 
livrându-i mari cantități de cereale, plante producătoare de uleiuri eterice, 


63 


Ştefan Purici 


vin, tutun, produse animale, importând de acolo articole industriale. O 
circulație a mărfurilor similară se dezvoltă în raporturile economice cu 
guberniile ruseşti centrale şi cu statele străine. După desființarea 
autonomiei ținutului, comerţul a înregistrat un declin considerabil, valoarea 
tranzacţiilor reducându-se la aproape 419 mii ruble, în anul 1850, cu o 
uşoară creştere în perioada următoare (1,136 milioane la 1885). 

Importurile realizate de comercianții şi proprietarii basarabeni priveau 
în special lemnul de construcţie, diverse unelte şi maşini industriale, coase, 
stofe, unelte din fier etc. Din guberniile ruseşti erau aduse materiale de 
bumbac şi de lână, metale, încălțăminte, din Caucaz petrol, din Ucraina 
zahăr etc. Exporturile erau compuse, aproape în întregime, din cereale: 
grâu, orz, secară, porumb. În direcția nord şi nord-vest (spre provinciile 
austriece, Polonia şi landurile germane) se expediau, mai ales, vite, lână, 
slănină, iar spre sud-vest şi sud (prin porturile dunărene, Akkerman şi 
Odesa) cereale şi produse animaliere. În guberniile ruseşti se bucurau de 
mare popularitate vinurile basarabene, care au pătruns, la sfârşitul 
secolului al XIX-lea, şi pe pieţele occidentale. Astfel, în 1891-1893, 
producătorii basarabeni au vândut anumite cantităţi de vin chiar şi pe piaţa 
franceză. 

La începutul anilor ”60 ai secolului al XIX-lea, 60% din exportul 
Basarabiei era constituit din produsele agricole şi 40% din cele rezultate din 
creşterea animalelor. În acelaşi timp, Basarabia realiza un excedent 
semnificativ al valorii exporturilor asupra importurilor. De pildă, în anul 
1900, în provincie au fost importate mărfuri în valoare de 1,8 milioane 
ruble, iar de aici s-au exportat produse în valoare de 7,5 milioane ruble. La 
începutul secolului XX, Basarabia producea 2,5% din cantitatea totală de 
cereale realizate de guberniile europene ale imperiului, în timp ce exportul 
ei constituia 10-14% din exportul de cereale al întregii Rusii. Totuşi, acest 
atu economic nu a avut repercusiuni deosebite asupra nivelului de trai al 
populației autohtone, profiturile acumulându-se în vistieria statului şi în 
mâinile comercianților, de obicei, neromâni. 

Căile de comunicaţii. O piedică importantă pe calea progresului social 
şi economic o reprezenta nivelul rudimentar al căilor de comunicaţii şi 
transport. Până în anii '60, principalele mijloace de comunicaţii interne 
erau cele cu tracțiune animală şi transportul fluvial. De regulă, persoanele 
şi mărfurile erau transportate cu ajutorul carelor cu boi. Din anul 1818 a 

început să funcţioneze portul Ismail, iar din 1838 cel din Reni. În anul 1838 
a fost înființată Societatea de navigaţie pe Nistru, iar din 1840, între 
Akkerman şi Odesa a început să circule primul vapor cu motor cu aburi. 
Această cale comercială fluvială a asigurat vreme îndelungată accesul 
cerealelor basarabene către portul Odesa şi, de aici, către alte regiuni ale 
lumii. În anul 1860 a fost stabilită legătura telegrafică între Chişinău şi 
Odesa. 

Progresul economiei ținutului a fost asigurat şi de extinderea reţelei 
feroviare. În anii '70-90 ai secolului XIX-lea au fost construite 801 verste de 
cale ferată, inclusiv în 1869 sectorul Razdelnaia — Tiraspol, în 1871-1872 
Tiraspol — Chişinău, în 1875 Chişinău — Ungheni (efectuându-se legătura cu 
România). În anii 1892-1894 a fost realizată legătura Mateuti — Bălți — Noua 
Suliţă (stabilindu-se joncțiunea cu căile ferate ale Austro-Ungariei), iar în 
1914 au fost construite ramificatiile Bălţi — Ungheni şi Basarabeasca — 
Cetatea Albă (importantă pentru ieşirea la Marea Neagră). La începutul 
secolului XX, reţeaua de căi ferate atingea lungimea de aproape 1000 km. 
Cu toate eforturile depuse — avand în vedere şi importanţa militară a 
rețelei de drumuri din Basarabia —, starea căilor de comunicaţii continua să 
rămână precară. În preajma războiului mondial, lungimea şoselelor era de 
circa 254 km, adică la fiecare 100 km? reveneau circa 575 metri de şosea, 
de o sută de ori mai puţin decât era necesarul la acel moment. La 1912, 
doar 1,1% din populaţia vârstnică a Basarabiei era ocupată în transporturi. 

Din cele expuse, se poate deduce că progresele înregistrate de 
economia Basarabiei între 1812-1918 au fost inerente dezvoltării generale 
a Rusiei şi n-au reprezentat rezultatul unei politici economice premeditate 
a autorităţilor ţariste. Sub aspectul industrializării, urbanizării şi a 
dezvoltării rețelei de comunicaţii, ţinutul a rămas una dintre provinciile slab 
dezvoltate ale Imperiului Țarist. 

VII. VIAŢA BISERICEASCĂ ORTODOXĂ SUB 
STĂPÂNIREA ȚARISTĂ 


Starea Bisericii la 1812. La momentul anexării, în stânga Prutului au 
fost inventariate 775 biserici parohiale, din care 40 biserici de piatră, una 
de cărămidă şi 734 locaşuri de cult din lemn. Preotimea nu era salariată, 
trăind din darurile credincioşilor şi din roadele pământului parohial 
(suprafeţe diferite de la o comună la alta). Enoriaşii erau obligați să lucreze 
gratuit pământul bisericesc. De la stat erau retribuite doar activităţile 
legate de desfăşurarea învățământului religios pe lângă biserica respectivă. 
Majoritatea candidaţilor pentru preoţie se recruta din diaconi şi cântăreţi, 
după un examen organizat de episcopie. Clericii aveau studii elementare 
efectuate în cadrul unor şcoli parohiale sau particulare. La 1822, în 
Basarabia erau 31 protopopi şi 1604 preoţi, din care numai 10 aveau studii 
teologice. 

În zona dintre Prut şi Nistru existau, la 1812, circa 40 de mănăstiri şi 
schituri (după alte date — 25). Trei dintre acestea (Vărzăreşti, Căpriana şi 
Ismail) fuseseră întemeiate de domnii români, două (Hâncu şi Suruceni) de 
boieri, restul fiind ctitorii ale unor călugări şi oameni evlavioşi. Patru 
locaşuri erau închinate Sfântului Mormânt şi mănăstirilor de pe muntele 
Athos. Mănăstirile şi schiturile se İntretineau din veniturile satelor donate 
lor, însă din cauza sărăciei țăranilor acestea erau insuficiente pentru a 
asigura condiţii decente călugărilor şi maicilor. Comunitățile mânâstireşti 
dispuneau şi de venituri provenind din subvenţii de la buget, donaţii 
băneşti, din comercializarea cărţilor de rugăciune, lumânărilor, covoarelor, 
produselor obţinute în urma activităţilor agricole, din chiriile pe imobile şi 
terenuri. 

Biserica ortodoxă sub administraţia ţaristă. În viziunea autorităţilor 
ţariste, religia ortodoxă trebuia utilizată în sensul apropierii spirituale a 
autohtonilor de noua stăpânire pravoslavnică. Acestui obiectiv i-au servit 
atât modul de organizare rusesc al Bisericii din Basarabia, cât şi conducerea 
ei superioară. Oficial, Eparhia Chişinăului şi a Hotinului a fost înfiinţată în 
urma deciziei sfântului Sinod al Bisericii Ortodoxe Ruse, din 21 august 1813. 
În fruntea acesteia se afla „exarhul” şi mitropolitul Gavriil, ajutat de un 

vicar, cu titlul de episcop al Benderului şi Akkermanului. Funcţia de vicar a 
fost desfiinţată în 1821, însă, în urma intervenţiei episcopului Antonie, a 
fost reînființată în 1868, deţinătorul acesteia purtând titlul de episcop al 
Akkermanului. Vicariatul a funcționat doar cinci ani, episcopul Pavel 
dispunând ca această funcţie să rămână vacantă „până la noi dispozitiuni”. 
İn anul 1882, din cauza faptului că arhiepiscopul Serghie Leapidevski, 
membru al sinodului, a fost reţinut pentru o perioadă mai lungă la 
Petersburg, vicariatul a fost reanimat, instituția funcţionând până la 
sfârşitul stăpânirii ţariste. În anul 1909, a fost înfiinţat al doilea vicariat, cu 
sediul la Ismail. 

La 30 septembrie 1813 a fost creat un organ administrativ intitulat 
„Exarhiceasca dicasterie a Chişinăului”, transformată în 1852 în Consistoriu 
eparhial. Consistoriul funcţiona după regulamentul din 1841, care a fost 
modificat în anul 1883. Mitropolitului i se subordonau numeroşi protopopi 
(instituţie desființată în 1859) care efectuau controlul asupra blagocinilor 
(preoţi evlavioşi, supraveghetori) de cerc. Aceştia din urmă erau obligaţi să 
supravegheze activitatea şi viața particulară a tuturor preoţilor de la cele 
10-15 biserici ale cercului, să stimuleze dorința lor de perfecționare şi să 
raporteze mitropolitului toate abuzurile şi devierile de la comportamentul 
ortodox ale clericilor. De asemenea, blagocinii efectuau anchete privind 
starea bisericilor, veniturile şi cheltuielile lor, colectau dările impuse de 
consistoriu etc. 

Din a doua jumătate a secolului al XIX-lea, urmărindu-se o implicare 
mai mare a preotimii în chestiunile comunităţilor pe care le păstorea, a fost 
înfiinţată instituţia congreselor eparhiale ale preotimii. Iniţial, congresele 
eparhiale (primul a avut loc în martie 1868) urmau să supravegheze şi să 
susțină dezvoltarea şcolilor parohiale, însă treptat, clericii au ajuns să 
dezbată practic toate problemele ce vizau funcţionarea eparhiei. De pildă, 
İn 1905, a luat hotărârea ca, în satele cu populație românească, preoţii să 
rostească predici în „limba moldovenească”, iar aceasta să fie introdusă ca 
obiect de studiu în seminar şi în şcoala de cantori bisericeşti. În anul 1867, 
au fost înființate şi congresele protopopeşti, care luau în discuţie diverse 
aspecte legate de modul de organizare şi activitate a parohiei, rolul 
clericilor în viaţa religioasă şi socială a comunelor etc. 

Măsuri de aşezare pe temeliile pravoslavniciei au fost luate şi în 
domeniul vieţii monastice. Astfel, la 1814, mitropolitul Gavriil a dispus ca în 

călugărie să fie primite doar persoanele înclinate să se dedice totalmente 
slujirii lui Dumnezeu. Egumenilor li s-a atras atenţia să supravegheze 
riguros asupra ordinii şi liniştii în mănăstiri, pentru a asigura călugărilor 
posibilitatea „să se depărteze de viața ispititoare şi să se îndeletnicească în 
dumnezeiasca slavoslovie şi în munca pentru folosul comun al lor şi al 
locaşului”. În 1819, arhiereul a emis o circulară prin care impunea în toate 
mănăstirile basarabene introducerea vieţii comune, interzicând staretilor şi 
staretelor să dispună de gospodărie separată de cea a mănăstirii, precum şi 
să „nu se îndeletnicească nici cu creşterea vitelor, nici cu munca câmpului, 
nici cu negustoria, deoarece toate acestea sunt oprite de pravilele 
monastice”. 

La începutul anilor '20 ai secolului al XIX-lea, în Basarabia funcționau 
12 mănăstiri (de călugări) şi 13 schituri (8 de maici şi 5 de călugări). În 
vederea introducerii regulilor monastice ruseşti, în fruntea multor 
mănăstiri basarabene au fost numiţi egumeni ruşi. Potrivit unor date, la 
începutul anilor '50, din cele 11 mănăstiri de călugări existente, stareti 
moldoveni erau numai în cinci, în celelalte şase fiind ruşi. În plus, cei trei 
blagocini însărcinați cu supravegherea acestor mănăstiri erau tot ruşi. 
Autorităţile considerau că egumenii „dintre ruşi au mai multă pricepere şi 
tragere de inimă pentru ocârmuirea şi învățătura rusească şi că ei pot să fie 
mai nepărtinitori în supraveghere asupra fraţilor localnici şi pot avea mai 
puţină simpatie pentru unele obiceiuri locale”. 

Administraţia țaristă a considerat că mănăstirile trebuie să se implice 
în viața comunităţii şi să contribuie la acţiunile de caritate. Astfel, aziluri 
pentru copii orfani ai clericilor şi pentru copii din familii cu stare materială 
precară au funcţionat pe lângă mănăstirile din Hârbovât, Hârjăuca, 
Dobruşa, Curchi, Japca, precum şi pe lângă schiturile Răciula, Hirova şi 
Coşelăuca. lar în anul 1907, de pildă, mănăstirile din Basarabia au participat 
la acțiunea de întrajutorare a persoanelor afectate de foamete în 
guberniile ruseşti. 

Conducătorii eparhiei basarabene. İn timpul dominaţiei ţariste, 
Biserica ortodoxă din Basarabia a avut în fruntea sa 13 arhierei. Rolul cel 
mai important, prin iniţiativele şi realizările sale, poate fi atribuit celui ce a 
pus bazele Eparhiei Chişinăului şi Hotinului. Gavriil Bănulescu-Bodoni (21 
august 1813 — 30 martie 1821) s-a născut în anul 1746, în oraşul 
transilvănean Bistrița. Cu studii la Năsăud, Budapesta, Kiev şi în diverse 

instituţii din Grecia, după 1776, el a fost profesor la Năsăud, laşi, Poltava. 
Din 1784, a ocupat diverse funcţii în cadrul Bisericii ortodoxe moldoveneşti. 
În anul 1788 Bănulescu-Bodoni a fost numit rector al Seminarului eparhial 
din Poltava şi profesor de greacă. În timpul războiului ruso-turc (1787- 
1792), când Principatele române fuseseră ocupate de armatele ţariste, 
Sinodul rus l-a numit, în februarie 1792, Mitropolit al Moldovei. După 
încheierea războiului, Patriarhul de la Constantinopol a obţinut de la sultan 
un ordin de arestare a lui Bănulescu, considerat drept „agitator insolent şi 
uzurpator al autorităţii mitropolitane”. Sub presiunea ambasadorului Rusiei 
la Poartă, Gavriil a fost pus în libertate, plecând în Rusia unde a ocupat 
înalte funcţii bisericeşti (Mitropolit al Ekaterinoslavului, al Kievului etc.) 
până în august 1803, când s-a retras din viața publică. În timpul războiului 
ruso-turc din 1806-1812, a fost readus în prim-planul politicii bisericeşti a 
guvernului țarist, devenind, în martie 1808, „Exarh în Moldova, Valahia şi 
Basarabia”. 

Între 27 martie 1808 şi 16 mai 1812, Gavriil Bănulescu a condus 
Biserica din Moldova şi Muntenia, exercitând şi importante atribuţii politice 
în fruntea Divanelor boiereşti. Chiriarhul a dorit şi, parţial, a reuşit 
introducerea în Biserica românească a unor principii, elemente de 
organizare şi a unor practici de cult, împrumutate de la Biserica rusească. 
De asemenea, din Rusia au fost aduşi profesori pentru învățământul 
teologic. În multe cazuri preoţii români au fost înlocuiţi cu clerici invitaţi din 
eparhiile ruseşti. Spre exemplu, în 1812, la catedrala din Chişinău, din 18 
clerici, 16 erau originari din Rusia. 

Ulterior, istoricii români ai vieţii bisericeşti aveau să-i reproşeze râvna 
cu care s-a dedicat cauzei rusificării Bisericii româneşti. La rândul său, 
Avksentii Stadnitki, reprezentant al istoriografiei filotariste, întreba retoric: 
„În definitiv, ce este rău în acest fapt?”. Evident, unele practici, care au fost 
preluate din Rusia, erau binevenite: introducerea, pe lângă biserici, a 
evidenţei botezurilor, cununiilor şi înmormântărilor sau a registrelor de 
venituri şi cheltuieli în parohii, aplicarea unor reguli severe în ceea ce 
priveşte hirotonisirea personalului bisericesc etc. Totuşi, politica sa 
religioasă tindea spre transformarea unor Biserici cu un inconfundabil 
caracter national — cele din Principatele Române — în una, eventual două, 
gubernii bisericeşti, „atârnate” de Petersburg. 

Potrivit datelor prezentate de G. Bănulescu în anul 1812, în viitoarea 

eparhie a Chişinăului şi Hotinului se aflau 749 de biserici, dislocate în 755 
de sate şi oraşe. Gavriil a insistat pe lângă autorităţile ţariste ca noua 
dieceză să aibă rang de Mitropolie. Decretul imperial de înființare a Eparhiei 
Chişinăului şi Hotinului a fost semnat la 21 august 1813. Însă, după 
moartea lui Bănulescu, pe toată durata ocupaţiei ruseşti, Biserica din 
Basarabia n-a mai fost condusă de mitropoliți, fiind coborâtă la nivelul unei 
eparhii ruseşti obişnuite, condusă de episcopi sau arhiepiscopi. 

Printre meritele lui Bănulescu s-a numărat construirea a circa 200 de 
biserici (construcție simplă, cu temelie din piatră, cu pereţi de lut, acoperite 
cu şindrilă, uneori cu paie sau cu trestie), înființarea a celor două cutii 
bisericeşti (prima, pentru ofrande în folosul parohiei, cea de-a doua, pentru 
adunarea banilor în favoarea săracilor), precum şi înființarea unor instituţii 
de învățământ. Încă la 31 ianuarie 1813, la Chişinău, a fost întemeiat un 
seminar eparhial, destinat, în principal, copiilor de clerici. Printre 
disciplinele obligatorii se numărau şi câteva limbi: „Cu prioritate şi 
obligatoriu rusa, ca limbă dominantă; limba naţională, cea moldovenească 
(...); latina, fiind aceasta cea din care se trage şi se poate îmbogăţi limba 
națională; greaca, fiindcă în ea sunt scrise dogmele şi învăţăturile legii 
creştine; celelalte, la alegere”. Acceptarea limbii române era dictată de 
realităţile etno-lingvistice ale ținutului şi de prevederile proiectului de 
înfiinţare a eparhiei, care specifica faptul că aceasta urma „să fie 
administrată pe temeiul obiceiurilor locale, dar nu în contradicţie cu 
principalele aşezăminte civile şi bisericeşti din Rusia”. 

Printre realizările importante ale Mitropolitului Gavriil trebuie 
menționată întemeierea tipografiei mitropolitane şi înființarea Secţiei 
pentru Basarabia a Societăţii Biblice Ruseşti. Potrivit raportului adresat de 
Bănulescu Sinodului rusesc la 25 septembrie 1813, întemeierea tipografiei 
eparhiale era dictată de lipsa pe care o duceau bisericile parohiale, 
mănăstirile şi schiturile de cărți de „zidire duhovnicească”, pentru clerici şi 
mireni, dar şi de cărţi de cult, precum şi de utilizarea unor cărți tipărite în 
Austria, în ținuturile „uniate”, care, pe lângă unele imperfectiuni lingvistice, 
conţineau şi devieri de la dogmele ortodoxe. După obținerea aprobării, 
tipografia a fost inaugurată solemn la 31 mai 1814. În timpul păstoririi lui 
Bănulescu-Bodoni, aici s-au publicat numeroase titluri religioase şi laice. 
Astfel, în anul 1815, a fost tipărit Slujebnicul (Liturghierul), despre care 
istoricul literar Petre Haneş avea să spună că a fost „unul din stâlpii 

puternici ai românismului în Basarabia”; Bucoavna ruso-română (1814) — 
cel mai vechi manual şcolar din ţinut din perioada stăpânirii ruseşti; 
Molebnicul (1815); Catehismul (1816); Te-Deum în ziua Crăciunului (1816); 
Ceaslovul (1817); Mineiul de obşte (1819); Rânduiala Sfintirii Bisericii (1820) 
ş. a. Tipografia eparhială din Chişinău a funcţionat, cu mici întreruperi, până 
în 1883, editând de la înfiinţarea sa circa 42 de titluri de lucrări laice şi 
clerice în limba română (cu caractere chirilice). Instituţia a fost închisă de 
Arhiepiscopul Serghie Leapidevski, cel care a apreciat că „pentru Basarabia 
nu mai sunt necesare acum cărţi de slujbă moldoveneşti, iar în Chişinău 
există multe alte tipografii”. De altfel, în Basarabia tipărirea cărţilor în limba 
română fusese sistată de mult. 

Secţia pentru Basarabia a Societăţii Biblice Ruse (societate creată în anul 
1812, după modelul celei britanice) a fost înfiinţată în anul 1817. Societatea şi-a 
propus tipărirea Sfintei Scripturi în limbile naționale. Pentru editarea unei Biblii în 
limba „moldovenească”, Mitropolitul Gavriil a propus drept model Biblia de la 
Blaj, din 1688. Textul acesteia din urmă, cu modificări nesemnificative, mai mult 
de ordin gramatical, a devenit originalul Bibliei româneşti din Petersburg, editată 
în anul 1819. Biblia a constituit o contribuţie importantă la unitatea limbii vorbite 
de către românii din Imperiul Țarist. Apariţia acestei cărți a reprezentat un 
eveniment şi pentru Principate, care aveau nevoie de noua ediţie a cărții sfinte. 

Este greu de spus cât din devotamentul lui Bănulescu faţă de autoritățile 
ruseşti pornea dintr-o convingere sinceră şi cât dintr-o anumită flexibilitate 
politică. Gavriil a căutat să convingă enoriaşii şi, posibil, pe sine că, datorită 
eforturilor sale, Basarabia a dobândit autonomia locală, graţie căreia s-au 
menținut legile, tradiţiile şi obiceiurile naționale, dar şi limba română. 

De la moartea lui Bănulescu-Bodoni (30 martie 1821) şi până în anul 
1918, Eparhia Chişinăului şi Hotinului, care a fost redusă la rangul de 
Arhiepiscopie, a fost condusă numai de ierarhi slavi. 

Dimitrie Sulima (18 iunie 1821 — 4 august 1844), devenise vicarul lui 
Gavriil încă de pe vremea când acesta păstorea la laşi (1811), ajungând, în 
scurt timp, „mâna lui dreaptă”. Ucrainean fiind, el a învăţat la perfectie 
româna, ţinând predici şi realizând traduceri din slavonă şi rusă în această 
limbă. Subiectele centrale ale cazanillor sale erau: adevărurile 
creştinismului, viața evlavioasă şi dragostea fata de tar. Sulima a înfiinţat 
numeroase şcoli elementare, în care erau numiţi profesori cunoscători ai 
limbilor rusă şi română. Printre obligaţiile cadrelor didactice se număra 

supravegherea elevilor cu scopul ca aceştia să nu discute în limba maternă, 
ci numai în limba rusă. De asemenea, în anul 1823, episcopul Dimitrie a 
reorganizat Seminarul teologic, depunând eforturi pentru aducerea unor 
profesori cunoscători ai limbii române şi pentru a cultiva cadrele necesare 
din rândurile autohtonilor la Academia din Kiev. La 11 mai 1830, arhiereul a 
pus piatra de temelie, iar la 15 octombrie 1836 a sfinţit Catedrala din 
Chişinău. În timpul păstoriei sale s-au ridicat şi catedralele din Chilia, Ismail, 
Bender, Akkerman şi Hotin. Dacă la 1821, în Basarabia existau 862 de 
biserici, către sfârşitul arhipăstoriei lui Dimitrie (1843) în ţinut funcționau 
905 locaşuri de cult. La finele anului 1829, bisericile au obținut, prin lege, 
dreptul de a avea sesii parohiale de cel puţin 33 de desetine. În comunele 
în care terenurile aparţinând țăranilor erau mai întinse, sesia putea ajunge 
până la 99 de desetine (în cazul în care media loturilor sătenilor era 
depăşea 15 desetine). În aşezările bulgăreşti, unde coloniştii primiseră 
suprafeţe întinse, bisericile primiseră terenuri parohiale de câte 120 de 
desetine. 

La fel ca şi mitropolitul Gavriil, episcopul Dimitrie a acordat mare 
atenţie reorganizării vieții monahale. Viaţa monahală a fost organizată în 
spiritul sistemului rusesc, adică de viaţă comună, în timp ce tradiţia locală 
era viaţa individuală. Din lipsă de mijloace financiare, au fost închise două 
mănăstiri şi cinci schituri. 

lrinarh Popov (12 septembrie 1844 — 17 martie 1858), a fost mutat la 
Chişinău din eparhia Vologdei. După şase luni de la numire, a fost ridicat la 
rangul de arhiepiscop. Era considerat drept un om sever şi pretentios. A 
restaurat reşedinţa chiriarhală şi paraclisul acesteia, a construit un cămin 
pentru seminariştii săraci, a extins fabrica de lumânări care asigura cea mai 
mare parte a veniturilor eparhiei. Arhiepiscopul lrinarh a continuat opera 
predecesorilor săi în domeniul ctitoririi unor noi biserici în locul celor vechi, 
care erau închise. De regulă, cele noi erau construite din piatră, reducându- 
se ponderea celor de lemn. În 1858, în eparhia Chişinăului existau 865 de 
biserici, din care 314 din piatră şi 551 din lemn. În cele 21 de mănăstiri 
basarabene funcționau 31 biserici din piatră şi 3 din lemn. 

Sub arhipăstoria lui Popov, slujbele se oficiau în limba română, însă 
tendinţele de rusificare a vieţii bisericeşti au început să predomine asupra 
acelora de cultivare religioasă. Mulţi protopopi moldoveni au fost înlocuiţi 
cu clerici ruşi aduşi din alte părţi ale imperiului. Tipografia eparhială a fost 

neglijată, tipărindu-se puţine cărți moldoveneşti. În martie 1857, 
arhiepiscopul Irinarh a predat, în mod oficial, autorităţilor ieşene cele 124 
de biserici aflate în judeţele de la gurile Dunării, retrocedate Moldovei în 
1856. Preotilor li s-a comunicat oficial de Irinarh că şi după această dată ei 
vor beneficia de dreptul de a întreţine şcoli ruseşti. 

Antonie Sokotov (17 martie 1858 — 13 martie 1871). Rus sau 
ucrainean, el a fost transferat în Basarabia din scaunul de Episcop de 
Orenburg şi Ufa. Episcopul Antonie a continuat politica predecesorului său, 
numind în diverse parohii preoţi aduşi din Rusia. A dispus ca în localităţile 
româneşti serviciul divin să fie oficiat pe jumătate ruseşte. De asemenea, în 
1864, pentru fete de clerici, a înființat la Chişinău o şcoală în care predarea 
se realiza numai în limba rusă. În 1866, cu aceeaşi limbă de predare a fost 
inaugurată şcoala spirituală pentru băieţi în oraşul Bălţi. În anul următor, 
autoritățile ţariste au obţinut eliminarea limbii române din planul de 
învățământ al Seminarului teologic. Administraţia n-a ţinut cont de 
doleantele corpului profesoral şi nici chiar de opinia episcopului Antonie, 
care au solicitat ca „limba moldovenească” să se studieze măcar în clasele 
superioare, din cauza faptului că „populaţia nu înţelege altă limbă şi slujba 
se face în limba locală”. 

De activitatea lui Sokotov sunt legate două evenimente importante. 
Primul — oficializarea venerării icoanei Maicii Domnului, „Făcătoare de 
minuni”, de la Mănăstirea Gârbovât. Icoanei i s-a stabilit un regim special, 
conform căruia iarna ea era adăpostită de paraclisul „mitropoliei”, restul 
anului devenind itinerantă, prin localităţile basarabene, fiind găzduită atât 
de lăcaşurile de cult, cât şi de casele enoriaşilor. Al doilea eveniment l-a 
constituit inaugurarea buletinului oficial al eparhiei: Kuwuneecnue 
EnapxuambHble GeÖoMocmu / Buletinul Eparhiei Chişinăului, în ediţie 
bilingvă ruso-română. Lui Antonie i se datorează construirea unei frumoase 
capele a Seminarului teologic şi înfiinţarea unei instituţii de caritate şi 
misionarism „Frăția Sf. Alexandru Nevski”. 

Pavel Lebedev (23 iunie 1871 — 16 iulie 1882) a fost mutat la Chişinău 
din capitala imperiului, unde functionase ca vicar al eparhiei de Sankt 
Petersburg, cu titlul de Episcop de Ladoga. Trimiterea unui emisar energic 
(avea İmpliniti doar 44 de ani) în Basarabia poate fi interpretată ca o 
dorinţă a capitalei de a grăbi procesul de asimilare bisericească şi naţională 
a românilor basarabeni, de integrare deplină a acestei dieceze în cadrul 

Bisericii ruseşti pravoslavnice. Conceptele creştine, religiozitatea au fost 
puse pe planul doi, deviza episcopului Pavel fiind rusificare accelerată. 
Astfel, în 1871 el a suprimat partea românească a buletinului oficial al 
eparhiei. Ca şi predecesorii săi, Lebedev a adus în provincie un număr 
însemnat de clerici şi funcţionari ruşi. Din anul 1872, în Basarabia toate 
registrele bisericeşti au fost redactate în limba rusă. Tot el a dispus ca în 
toate parohiile şi chiar în mănăstirile moldoveneşti serviciul divin să se 
oficieze nu numai în limba română, ci şi în slavonă. Totuşi, preoţii 
basarabeni nu se grabeau să execute ordinul episcopului Pavel, 
considerând că propovăduirea într-o limbă pe care sătenii n-o înțelegeau 
va diminua numărul enoriaşilor. Un raport confidential al şefului Direcţiei 
de Jandarmi a Guberniei Basarabia, din 21 iulie 1875, consemna că, din 
totalul de 777 biserici ortodoxe, în 313 serviciul divin se oficia exclusiv în 
limba română, în 270 în slavonă şi în română şi „numai” în 194 în limba 
slavonă. Înaltul funcţionar țarist constata că, „în pofida existenţei 
semiseculare a Seminarului teologic din Chişinău, clerul din judeţele cu 
populaţie moldovenească nu cunoaşte încă limba rusă şi, prin urmare, nu 
poate fi promotorul învățământului în spirit rusesc”. 

Aplicând măsurile prevăzute de reforma bisericească din anii ”60— 70 
(vezi capitolul Reformele ...), episcopul Pavel a reorganizat eparhia, 
reducând numărul parohiilor. În funcţii au rămas 433 preoţi parohi, 169 au 
fost transformați în ajutori de parohi, 144 au fost trecuţi ca supranumerari, 
iar 32 au fost disponibilizati. Episcopul a dispus strămutarea clericilor 
rămaşi fără parohii în guberniile interioare ale Rusiei. Evident, printre 
aceştia s-au numărat adevăraţi patrioți basarabeni, de care arhiereul s-a 
grăbit să se despartă. Din acest motiv, ulterior a circulat zvonul potrivit 
căruia episcopul Pavel ar fi dat dispoziţia să fie închise circa 340 de biserici 
româneşti şi că în sobele reşedintei chiriarhale au fost arse mii de cărţi de 
cult moldoveneşti, adunate de prin mănăstirile şi bisericile ținutului. 

Spre deosebire de predecesorii săi, el s-a preocupat şi de rusificarea 
celor 18 mănăstiri şi schituri basarabene. Lebedev a dispus sistarea 
procedeului de alegeri pentru funcţiile de egumen, introducând sistemul de 
numiri, a schimbat mai multi stareti, mutându-i la alte mănăstiri sau 
scotandu-i din slujbe. Întreaga viaţa monahală a fost supusă unui control 
riguros din partea protopopilor ruşi. Pe lângă mănăstiri au fost înființate 
şcoli ruseşti, privite cu nemulțumire de călugării de rând. 

O problemă importantă a reprezentat-o pentru episcopul Pavel 
integrarea clericilor din cele trei judeţe dunărene, reanexate Rusiei în 1878. 
Autorităţile române au predat 127 de biserici (cu trei mai multe decât 
fuseseră retrocedate Moldovei, în 1857) cu un efectiv de 143 de preoți. 
Acestora li s-a cerut ca în doi ani să înveţe limba rusă, iar copiilor lor li s-au 
oferit locuri la şcolile eparhiale de băieţi şi la cea de fete. Clericii ostili au 
fost mutaţi în alte parti ale provinciei. 

În anul 1882, pentru meritele sale față de guvern şi pravoslavnicie, el a 
fost numit în funcţia de Exarh al Georgiei. 

Serghie Leapidevski (21 august 1882 — 12 ianuarie 1891) fusese 
Arhiepiscop de Kazan. Bun predicator, el a obligat preoţii să se implice în 
activitatea şcolilor săteşti, aflate sub îndrumarea Bisericii. Adept al 
formelor populare de educaţie religioasă pentru adulţi, Leapidevski a 
organizat seri de meditaţie şi conferinţe duhovniceşti pe lângă biserica Sf. 
Teodor Tiron (Ciuflea) din Chişinău. De numele lui este legată închiderea 
tipografiei eparhiale, sub pretext că „peste tot în bisericile eparhiei s-au 
introdus slujbele în limba slavă”. Tentativa călugărilor de la mănăstirea 
Chițcani (Noul Neamţ) de a continua tipărirea cărților moldoveneşti a 
suferit eşec din cauza opoziţiei episcopului şi autorităţilor civile. În rest, 
arhipăstorirea lui Leapidevski la Chişinău a fost destul de ştearsă. 

Isakie Polojenski (12 ianuarie 1891 — 21 noiembrie 1892) a venit în 
Basarabia după ce a ocupat funcţia de Episcop de Tomsk. Sub îndrumarea 
sa s-au efectuat reparaţii la catedrală şi la paraclisul reşedintei; s-au pus 
temeliile unui comitet de conducere şi îndrumare a activității de combatere 
a sectelor. Şi-a încheiat misiunea în urma unui accident vascular. 

Neofit Nevodcikov (21 noiembrie 1892 — 26 ianuarie 1898) a ajuns în 
fruntea eparhiei basarabene după ce a păstorit dieceza Turkestanului. În 
pofida faptului că arhipăstorirea lui nu s-a remarcat prin fapte deosebite 
(merită reţinută înființarea şcolii spirituale de clerici la Ismail), Neofit a fost 
o personalitate remarcabilă. Ducand o viață de ascet, el scria versuri şi era 
preocupat de cunoaşterea trecutului ținutului şi tradiţiilor locale. 

În timpul arhipăstoririi lui lacov Peatnitki (26 ianuarie 1898 — 12 
august 1904), a fost terminat un nou edificiu al Seminarului teologic, a luat 
ființă Societatea istorico-arheologică bisericească din Basarabia, a fost 
întemeiată o nouă instituţie caritabilă şi misionară „Frăția Naşterii lui 
Hristos”. Sub auspiciile acesteia din urmă au început să apară foi volante şi 

broşuri în limbile română şi rusă, cu caracter creştin-ortodox. A fost reluată 
tipărirea cărților de cult în limba română. Către începutul secolului al XX- 
lea, se îmbunătăţise calitatea corpului de clerici basarabeni. Astfel, în 1903, 
din cei 1 008 preoți ai eparhiei, 3 protoierei ti 10 preoți aveau studii 
academice, 15 protoierei şi 805 preoţi absolviseră seminarul din Chişinău, 
74 erau absolvenţi ai unor seminare din România, 9 aveau diplome 
eliberate de şcoli normale, 92 urmaseră cursuri necomplete de seminar. 
Sub Vladimir Sin'kovski (12 august 1904 — 16 septembrie 1908) a 
continuat tipârirea cârtilor de cult româneşti. Profitând de evenimentele 
revolutionare din Rusia, İn noiembrie 1905 congresul preotimii din 
Basarabia a hotârât infiintarea unei tipografii eparhiale, care sâ editeze 
cărţi în limba română pentru a apropia clerul de enoriaşi şi a ridica nivelul 
cultural al pâstoritilor. La 20 octombrie 1906 a fost inaugurată noua 
tipografie eparhială moldovenească. Datorită intervenţiei lui Vladimir pe 
lângă autoritățile de la Petersburg, „Frăția Naşterii lui Hristos” şi-a 


întemeiat, în ianuarie 1908, propriul organ de presă — revista 
«Luminătorul», iar în seminar, în clasele V-VI, s-a introdus „limba şi 
cântarea moldovenească”. İn pofida faptului că transferarea la 


Novocerkassk putea fi interpretată ca o avansare, a circulat zvonul că 
episcopul Vladimir a fost îndepărtat din Basarabia din cauza simpatiei sale 
față de populaţia autohtonă. 

Serafim Ciceagov (16 septembrie 1908 — 20 martie 1914) fusese 
predestinat prin tradiţia de familie carierei militare şi a ajuns până la gradul 
de colonel. Era nepotul amiralului Pavel Ciceagov. Nu se cunoaşte cauza 
abandonării serviciului militar şi a călugăririi sale, dar s-a afirmat că a ajuns 
episcop datorită protecţiei unor doamne influente de la curtea ţarului. A 
sosit în Basarabia într-o perioadă de redeşteptare naţională atât pe plan 
civic, cât şi bisericesc. Astfel, în momentul numirii sale în Basarabia, 
superiorii săi l-au informat asupra situației din provincie, prezentandu-i 
„tendinţa existentă în clerul moldovenesc spre separatism şi autocefalie a 
bisericii moldoveneşti, precum şi mişcarea naţională din Basarabia, 
manifestate prin dorinţa preoţilor de a face serviciul religios pe limba lor, 
prin traducerea cărților bisericeşti şi a manualelor în limba moldovenească, 
prin editarea revistei bisericeşti moldoveneşti, prin formarea cantorilor 
bisericeşti în moldoveneşte şi în predarea în şcolile parohiale şi în şcolile 
spirituale a limbii moldoveneşti”. 

Din această cauză, Ciceagov a urmărit să lupte „contra grupului 
separatist, care tinde să înveţe pe moldoveni limba românească cultă”. 
Episcopul Serafim raporta că „partidul moldovofililor” este compus „din 
15-20 preoţi, dar spre părere de rău din cei mai talentați, puternici, 
muncitori, cu influenţă în eparhie”. Cu scopul de a suprima influenţele 
naționale, chiriarhul a trecut la represalii: protopopul Constantin Popovici a 
fost îndepărtat de la catedrala din Chişinău, preotul lon Bălteanu a fost 
destituit din funcţia de blagocin, protoiereul Alexei Baltaga a fost 
marginalizat etc. 

De asemenea, episcopul Serafim a sistat dreptul preoţilor de a alege 
protopopii, asumându-şi dreptul de a-i numi personal. İn pofida 
nemulțumirilor indigenilor, el a preluat controlul şi administrarea 
veniturilor eparhiale, a repictat catedrala cu sfinţi ruşi, a adus din Rusia şi a 
impus mănăstirilor şi bisericilor diverse icoane şi moaşte de sfinţi ruşi. 

Urmărind reducerea influenţei naţionale a revistei «Luminătorul», în 
jurul căreia se grupaserâ patriotii care simțeau nu numai ,,moldoveneşte”, 
ci chiar şi „româneşte”, ieromonahul Gurie Grosu, considerat „capul 
separatiştilor”, a fost exilat, la 16 decembrie 1909, la o mănăstire retrasă 
din gubernia Smolensk. Ca urmare, revista se va transforma într-o tribună 
de propagandă a pravoslavniciei, fără accente national-româneşti. 

Pe de altă parte, Serafim a fost preocupat de anihilarea 
„inochentismului” sau „mişcării de la Balta”. Pericolul mare era reprezentat 
de caracterul national al acestei mişcări şi mai putin de devierile 
dogmatice. Totuşi, sub presiunea exemplului oferit de predicile şi slujbele 
ţinute numai în „moldoveneşte” de reprezentanţii „inochentismului”, care 
atrăgeau sute şi mii de români basarabeni, biserica oficială s-a văzut 
nevoită să facă anumite concesii. Serafim a ordonat arhiereilor vicari ca, în 
timpul vizitelor canonice, să predice, fie şi parțial, ,moldoveneşte”. 
Congresul preoţilor, convocat la 5 martie 1913, la Chişinău, a luat hotărârea 
privitoare la necesitatea propagării Bibliei în limba română atât în biserici, 
cat şi în şcolile primare. Din 21 iulie 1913, potrivit ucazului lui Nicolai al II- 
lea, basarabenii au obţinut dreptul de a asculta sfânta liturghie în limba 
națională. 

Platon Rojdestvenski (20 martie 1914 — 9 decembrie 1915) a avut de 
făcut față condiţiilor create de pe urma declanşării Primului război mondial. 
Biserica a fost chemată să susţină caracterul „just” al acestuia, să 

contribuie la cimentarea moralului populaţiei. Platon a lansat o mare 
colectă publică menită adunării de fonduri pentru construirea unui 
orfelinat care să-i adăpostească pe copiii celor căzuţi pe front. Proiectul n-a 
fost realizat, soarta sumelor colectate rămânând necunoscută. 

Ultimul ierarh trimis de Sinodul rusesc în Basarabia a fost Anastasie 
Gribanovski (16 decembrie 1915 — 14 iunie 1918). A rămas în memoria 
basarabenilor ca un ascet sever şi canonic riguros, devotat pravoslavniciei. 
Simion Mehedinţi, ministrul Cultelor în timpul Unirii Basarabiei, s-ar fi 
exprimat că dacă, în 1918, Anastasie ar fi acceptat propunerea să facă 
parte din Sinodul român, această instituţie ar fi avut numai de câştigat. 

Toţi ierarhii ruşi sau filo-ruşi (Gavriil Bănulescu-Bodoni), care au 
păstorit în Basarabia, au servit regimul țarist cu râvnă şi devotament. 
Despre nici unul dintre ei nu se poate spune că s-a identificat în întregime 
cu spiritul şi aspiraţiile românilor basarabeni, ei urmărind transformarea 
„turmei” în una care să gândească şi să simtă ruseşte. 


79 


Ştefan Purici 


80 


VIII. EVOLUȚIA CULTURII ÎN BASARABIA 
İN 1812-1914 


Învăţământul. Până în secolul al XIX-lea, în Principatele Române viaţa 
culturală s-a desfăşurat în jurul locaşurilor de cult, unde copiii boierilor şi ai 
ţăranilor înstăriți învățau să citească, să scrie şi sa socotească, studiau 
diverse discipline din domeniul religiei,  deprindeau regulile 
comportamentului în societate etc. Multe biserici şi mănăstiri au fost 
importante centre de promovare a culturii religioase şi laice, sprijinind 
activitatea unor instituţii de învățământ elementar. Astfel, la Chişinău, în 
anul 1800, funcționau trei şcoli. Alte instituţii de învățământ existau în 
târgurile Akkerman, Hotin, Orhei, Chilia, Soroca, dar şi în satele Basarabiei. 
De pildă, şcoala din comuna Bumbăta era administrată de dascălul Ştefan 
Istrati, la cea din comuna Işnovât (judeţul Orhei) era învățător preotul Lupu 
Vartic, iar preotul Dimitrie Sulima a întemeiat o şcoală pentru copii de 
preoţi la mănăstirea Curchi, judeţul Orhei. De la mijlocul secolului al XVIII- 
lea s-a remarcat şi grija domniei faţă de promovarea învățământului public. 
Potrivit hrisovului lui Grigore Alexandru Ghica de la 1766, din cele 23 de 
şcoli ,,domneşti”, cinci au fost întemeiate în regiunea dintre Prut şi Nistru, 
în ţinuturile Greceni, Lăpuşna, Chişinău, Orhei şi Soroca. 

Potrivit Regulamentului din 29 februarie 1828, în Basarabia, sistemul 
de învățământ urma să fie compus din gimnazii (4 ani de studiu), şcoli 
judeţene (2 ani de studiu), şcoli parohiale (1 an de studiu). Toate acestea 
erau subordonate Direcţiei şcolilor poporului din Regiunea Basarabia, 
încadrată iniţial în Circumscriptia de învățământ Harkov apoi, din 1830, în 
Circumscriptia Odesa. 

Prima şcoală înființată de autorităţile ţariste, în urma demersurilor 
mitropolitului Gavriil Bănulescu-Bodoni, a fost Seminarul teologic din 
Chişinău (31 ianuarie 1813), în care s-a studiat limba română până în anul 
1867. Pe lângă Seminar, în noiembrie 1816, a început să funcţioneze o 
şcoală laică-pension pentru copiii de nobili, având menirea de a pregăti 
funcţionari de rang inferior şi mediu (închisă în anul 1831). În această 
instituţie, obiectelor laice li se acorda mai mare importanţă decât celor 
religioase. În urma reformei din 1823, în cadrul seminarului au fost păstrate 

doar claselor superioare, ce au fost împărţite în trei secţii: inferioară (de 
retorică), medie (de filozofie) şi superioară (de teologie). Dacă, în primii ani 
de existenţă, majoritatea materiilor se predau în limba autohtonilor, din 
1823 „ştiinţele filologice, istorice şi matematica” s-au predat în limba rusă, 
iar „cele filosofice şi teologice” în limba latină. Clasele inferioare au fost 
separate de seminar, înființându-se o şcoală duhovnicească tinutalâ şi una 
parohială. În 1840, a avut loc o nouă restructurare a instituţiei, care a 
diversificat puternic programa şcolară în direcţia introducerii unor 
discipline utilitariste: Științele naturii şi gospodăria rurală, Medicina, 
Gospodăria rurală ş. a. În anul 1866 însă, gospodăria, ştiinţele naturii şi 
medicina au fost excluse din planul de învățământ, introducându-se 
pedagogia şi creându-se o şcoală duminicală de copii pentru efectuarea 
practicii pedagogice de către elevii seminarului. Din 1909, printre 
disciplinele predate seminariştilor a fost introdusă „combaterea 
socialismului”. Toate obiectele se predau în limba rusă. Până la 
reorganizarea din 1823, toţi cei 25 de profesori erau veniți din afara 
provinciei: 17 din Ucraina, 3 din Grecia, 2 din Rusia, 1 din Galiţia, 1 din 
Transilvania (românul lon Butta,) şi unul neprecizat. La fel, cei mai multi 
elevi nu erau basarabeni. Spre exemplu, în 1828, din 54 de şcolari, 45 
proveneau din teritoriile de la est de Nistru. 

În satele cu populaţie mai numeroasă, în anii '30, au fost organizate 
nişte şcoli parohiale, menite să satisfacă necesităţile educaţionale ale 
țărănimii. Primele instituţii de acest tip funcționau la Hotin şi Akkerman 
încă din 1819, la Chişinău din 1822, Bălţi — din 1824, Bender — din 1827. Cea 
din Hotin a fost reactivată în 1827, după ce fusese închisă în 1823. Însă la 
baza funcţionării şcolilor parohiale au stat „regulile de instruire elementară 
a copiilor locuitorilor din eparhia Olonetk”, intrate în vigoare în 1835 şi 
aplicate în Basarabia din 1837. Regulile respective aveau drept obiectiv 
calmarea spiritelor în rândul populaţiei locale nemultumite de modificările 
făcute în ritualul şi obiceiurile Bisericii Ruse în secolele XVII-XVIII. În 
consecinţă, şcolile parohiale urmăreau scopul impunerii dogmelor 
pravoslavnice, instruirea reducându-se la citirea cărţilor bisericeşti, în timp 
ce scrisul şi aritmetica erau facultative. La 1844, în Basarabia funcționau 
326 de şcoli bisericeşti, cu 5 177 de copii, iar la 1856, numărul lor se 
redusese până la 159, cu 1 855 de elevi. 

Limba română putea să nu fie limbă de predare în localităţile în care 

învățătorul nu cunoştea limba autohtonilor. La 1868, K. Janovski, directorul 
şcolilor din Basarabia, a constatat existenţa a 212 şcoli parohiale rurale, în 
care studiau 2 515 elevi (2 427 băieţi şi 88 fete). Din acestea, în 164 de şcoli 
învățământul se realiza în limbile rusă şi slavonă bisericească, în 28 în 
limbile română şi rusă şi doar în 20 de instituţii obiectele se predau în limba 
română. În satele în care existau şcolile respective, inspecția a descoperit 
doar 446 persoane în vârstă care ştiau carte, ceea ce constituia un ştiutor 
de carte la 1 200 de locuitori din mediul rural. În anul şcolar 1903-1904, în 
eparhia Chişinăului existau 598 de şcoli parohiale, în care studiau 29 065 de 
băieţi şi fete. 

La începutul anilor '20, s-au organizat şcoli primare orăşeneşti, cu 
precădere lancasteriene. Acestea se İntemeiau pe metoda instruirii 
reciproce, care recomanda ca elevii avansați să predea colegilor 
cunoştinţele lor, rolul învățătorului reducându-se la supravegherea 
procesului de învăţare. Prima şcoală lancasteriană din provincie a fost 
inaugurată la Chişinău, la 7 februarie 1822. Altele au fost înfiinţate ulterior 
în toate localităţile urbane ale provinciei (1824 — Bălţi şi Ismail, 1827 — 
Bender şi Hotin, mai târziu — Orhei, Soroca şi Cahul). La 1848, în Basarabia 
funcționau 12 şcoli lancasteriene. În aceste instituţii, limba rusă era limbă 
de instrucţie şi educaţie. În anul 1834, limba română a fost exclusă din 
rândul obiectelor studiate în şcolile primare orăşeneşti. 

Odată cu întemeierea, în anul 1828, a Direcţiei Şcolilor din Regiunea 
Basarabia, instituţiei respective i-au fost subordonate toate aşezămintele 
şcolare care până atunci tinuserâ de resortul departamentului cultelor. În 
acelaşi an, pentru pregătirea unor cadre cu calificare medie pentru 
industrie, comerţ şi agricultură, s-au înființat şcoli primare judeţene ruseşti 
la Chişinău, Bălţi, Bender, Cetatea Albă, Ismail, Hotin şi în alte oraşe. Limba 
română a început să se studieze la şcoala din Chişinău din 1830, ca obiect 
„suplimentar”, la cele din Bălţi şi Hotin, în urma demersurilor boierimii 
basarabene, abia din anul 1842, iar la cea din Soroca şi mai târziu. Din anul 
1830, şcolile basarabene au fost trecute în subordinea circumscriptiei de 
învățământ Odesa, instituită în acel an. Aceasta şi-a exercitat autoritatea 
până în august 1918. În octombrie 1850, la Chişinău a fost înfiinţată Şcoala 
judeţeană nr. 2, iar în 1851 o altă şcoală judeţeană a fost deschisă la 
Soroca. În Orhei, şcoala judeţeană a fost întemeiată în anul 1860. În anul 
1871, ţarul a aprobat cererea epitropului circumscriptiei de învățământ 

Odesa, susținută şi de guvernatorul general al Novorosiei şi Basarabiei, 
privind desființarea studiului „limbii moldoveneşti” în şcolile judeţene din 
Chişinău, Hotin, Orhei, Bălți şi Soroca. În anul 1872, acestea au fost 
transformate în şcoli orăşeneşti, cu patru şi şase ani de învățământ, pentru 
ca, în 1912, să se reorganizeze în instituţii cu patru clase. 

În septembrie 1833, o parte dintre cadrele didactice, împreună cu 28 
de elevi, au fost transferați de la Şcoala judeţeană Chişinău la nou- 
infiintatul Gimnaziu Regional nr. 1 din Chişinău, punându-se bazele 
învățământului secundar basarabean. 

Politica țaristă de stimulare a fenomenului de colonizare a Basarabiei a 
fost însoţită de măsuri de susținere a învățământului pentru grupurile 
etnice minoritare. Sprijiniti de administraţia rusească, coloniştii germani şi 
bulgari au organizat treptat practic în fiecare aşezare şcoli săteşti bisericeşti 
(devenite ulterior comunalo-bisericeşti). Între 1816 şi 1823 au fost 
înfiinţate 17 şcoli parohiale în coloniile germane şi bulgare şi în cadrul 
bisericilor de rit armeano-gregorian (biserică armeană apropiată de 
ortodoxism). În aceste instituţii, copiii studiau în limba lor maternă 
(bulgarii, în rusă) aproape toate disciplinele, precum şi religia căreia îi 
aparţineau. Către 1871, în fiecare din cele 28 de colonii germane existau 
şcoli primare, iar în aşezarea Sărata funcţiona, din 1844, prima şcoală 
normală (intitulată Wernerschule) din întreg imperiul. Anumite concesii au 
fost făcute chiar şi evreilor, care erau discriminați în alte parti ale Rusiei. 
Astfel, în 1839, în capitala provinciei a fost înfiinţată o şcoală evreiască de 
băieţi, numărul instituţiilor educaţionale publice şi private crescând 
spectaculos în deceniile următoare. Spre exemplu, la începutul anilor '60, 
în Basarabia funcționau 2 şcoli publice pentru evrei (la Chişinău şi Soroca), 
5 şcoli confesionale înființate şi susținute de comunităţile iudaice, 20 şcoli 
private de fete şi 14 de băieţi, 293 de hederele (şcoli primare de băieţi 
pentru însuşirea iudaismului) sponsorizate de melamezi (învățători de 
hederele). Instruirea se efectua în limba idiş. În anii ”60—70 ai secolului al 
XIX-lea, şi aceste şcoli au fost forțate să treacă la predarea tuturor 
disciplinelor în limba rusă (cu excepţia religiei şi a limbii materne). 

Concomitent, s-au pus temeliile instruirii profesionale. În 1835 în 
capitala ținutului a început să funcţioneze o şcoală de cancelarişti, iar în 
1842 s-a înființat Şcoala de pomicultură, care există şi în zilele noastre. În 
pofida faptului că aceasta din urmă era considerată o şcoală bine 

organizată şi dotată, din 1844 până în 1867 ea a avut doar 82 de absolvenţi. 
Reforma şcolară din anii 1864-1874 nu a privit învățământul profesional din 
cauza faptului că se afla încă într-o fază incipientă. 

La 12 septembrie 1833, la Chişinău, a fost inaugurat primul gimnaziu 
de băieţi, numit mai târziu Liceul nr. 1, în care s-a predat şi limba română, 
începând cu anul 1835. Obiectivul principal al acestei instituţii consta în 
pregătirea unor cadre „pentru funcţii administrative şi admiteri în 
universitate”. Pe lângă gimnaziu, în decembrie 1835, a fost înfiinţat un 
pension pentru fiii de nobili, înlocuind astfel pensionul din cadrul 
Seminarului teologic. În anul 1860, limba română a devenit opţională cu 
limba greacă, peste trei ani ambele limbi au fost declarate facultative, iar 
din 1866 predarea limbii române a fost suspendată. Consiliul de Stat a 
motivat această decizie prin faptul că „elevii cunosc această limbă în mod 
practic, iar predarea ei alte scopuri nu urmărea”. 

Liceele pentru băieţi se împărțeau în clasice, cu opt clase, şi reale, cu 
şapte clase. În anul 1902, liceele clasice au fost transformate în licee 
moderne (studiul limbilor latină şi greacă începea cu doi ani mai târziu 
decât în cele clasice). 

Învățământul pentru fete a cunoscut o dezvoltare destul de lentă. 
Tentativele unor particulari de a întemeia şcoli de fete la Chişinău (în 1821) 
şi la Ismail (în 1833) nu s-au încununat cu succes. Începuturile au fost puse 
în anul 1836, prin întemeierea a două pensioane de fete în capitala 
provinciei. Ulterior, au apărut pensioanele din Bender (1842), Ismail 
(sfârşitul anilor 40), Akkerman (sfârşitul anilor ”50) ş. a. În anul 1870, la 
Chişinău, a fost inaugurat un pension model pentru fete de nobili. În a doua 
jumătate a secolului al XIX-lea, s-au înfiinţat câteva licee de fete, cu şapte 
clase, susținute financiar de oraşe sau zemstvele guberniale. Planul de 
învățământ era putin diferit de cel al liceelor de băieţi. De pildă, fetele nu 
studiau latina, mai puţină matematică, limbile moderne erau facultative, 
având în plus pedagogia, gospodăria, lucrul manual. Uneori se adăuga clasa 
a Vlll-a, „pedagogică”, care avea menirea de a pregăti „învăţătoare 
casnice”. De asemenea, în anul 1864, la Chişinău, a fost înființată şcoala 
pentru fete din tagma duhovnicească. Aceasta trebuia să urmărească 
atingerea a trei obiective: „a da adăpost orfanelor de clerici, lipsite de 
ajutor; a răspândi cultura printre fetele din tagma duhovnicească; şi, în 
sfârşit, a cultiva vrednice soţii de slujitori ai altarului lui Dumnezeu şi 

evlavioase mame de familii”. În plus, instituţia trebuia să contribuie la 
rusificarea clericilor basarabeni. Astfel, episcopul Pavel Lebedev scria că în 
şcoala eparhială de fete va creşte „marea putere morală ce va introduce în 
familii şi în toată ţara spiritul adevărat rusesc, putere care va pătrunde în 
toate colțurile Basarabiei, în persoana soțiilor de preoţi, a İnvatatoarelor de 
şcoli primare”. 

Treptat, în Basarabia a fost creată o rețea şcolară destul de dezvoltată 
pentru acea vreme (nu punem în discuție caracterul şi obiectivele 
instruirii). Astfel, în anul 1850, în provincie funcționau circa 300 de şcoli de 
diverse niveluri, publice şi private, în care învățau aproape 10000 de tineri. 

În primul deceniu al secolului al XX-lea, în ţinut funcționau gimnazii 
clasice, şcoli reale şi comerciale, instituţii de învățământ mediu agricol şi de 
medicină. Astfel, în 1914, în Basarabia, funcționau 21 licee de băieţi (de 
stat şi particulare), 20 licee de fete, 16 şcoli medii de băieţi, 2 de fete şi 6 
mixte. În total, în preajma Primului război mondial, în Basarabia se 
numărau 1846 de şcoli de diferite tipuri şi grade, în care învățau 
aproximativ 114 mii de elevi. Însă, cu toate succesele dobândite pe tărâmul 
învățământului public, procentul de analfabeți în rândul populaţiei, mai 
ales a celei rurale, era foarte mare. Potrivit statisticii oficiale, în Basarabia 
erau doar 15,6% ştiutori de carte, din care 22% bărbaţi şi 8,9% femei. În 
rândul românilor basarabeni, procentul respectiv era sub media pe 
gubernie, constituind doar 5,8% (10,5% în rândul bărbaţilor şi 1,7% în cel al 
femeilor). Pentru comparaţie cu alte etnii, vezi tabelul nr. 14. 

Pe lângă alte cauze, un obstacol în calea instruirii copiilor de țărani 
români era reprezentat de inexistența şcolilor naționale. Astfel, în 1906, 
ziarul «Basarabia» constata cu durere că de „40 de ani de când şcolile 
ruseşti sunt aşezate prin satele noastre; pentru aceste şcoli bieţii ţăranii 
noştri cheltuiesc pârâlutele sale, muncile cu atâta sudori, fără nici un folos; 
băieții noştri ieşind din şcoală, peste 3 sau 4 ani de chinuri, pot a scri şi a 
ceti, dar ce scriu şi ce cetesc, ştie unul Dumnezeu, dar nu ei”. Pledând 
pentru introducerea studiului în limba maternă în Seminarul teologic, unul 
dintre redactorii publicaţiei, Grigore D. Constantinescu, sublinia că „ar fi o 
fericire pentru Rusia întreagă dacă s-ar introduce limba română şi în 
celelalte şcoli, căci atunci ar ieşi din sânul poporului moldovenesc un 
număr cu mult mai mare de bărbaţi luminati folositori şi sieşi şi patriei în 
care se găsesc! lar pentru ceilalți fraţi români de peste Prut şi Dunăre, de 

peste munții Carpaţi şi din alte ţări, ar fi cu mult mai mare mângâierea 
sufletească, ca să poată intâlege în limba lor naţională — limbă curat 
românească, în care vorbeşte, plânge şi cântă tot poporul românesc!”. 

Manuale şi materiale didactice. De-a lungul timpului, pentru şcolile 
basarabene au fost elaborate manuale şi diverse lucrări didactice. Astfel, în 
anul 1814, la Chişinău, a fost tipărit un abecedar (Bucoavnă), adresat celor 
care — copii şi adulți — îşi propuneau să înveţe slovele chirilice pe baza unor 
texte-rugăciuni. În anul 1819, a apărut o Scurtă rusească gramatică cu 
tălmăcire în limba moldovenească, destinată în special elevilor Seminarului 
eparhial. Aceasta cuprindea o anexă Convorbiri şi un glosar român-rus, bine 
alcătuit, care a precedat seria de publicaţii de acest fel apărută în 
Principatele Române în perioada Regulamentelor organice. 

Ca autor de manuale s-a evidenţiat Ştefan Margela, unul dintre 
„filologii importanţi din prima jumătate a secolului al XIX-lea” (Paul şi 
Zamfira Mihail). Reprezentant al iluminismului moldovenesc, Margela şi-a 
început activitatea în anul 1816 în calitate de custode de legi pe lângă 
administraţia regională. În anul 1817, el se stabileşte la Petersburg, fiind 
numit traducător de limbă „moldovenească” la Ministerul Afacerilor 
Externe. În 1820 începe să lucreze în departamentul învățământului public; 
aici Margela a elaborat, în limba română (cu caractere chirilice), un curs al 
sistemului lancasterian de instrucţie, a alcătuit circa 120 de table pentru 
citire şi aritmetică, tipărite ulterior la Chişinău, a scris un manual pentru 
şcolile moldoveneşti. Margela a primit cu mult interes vestea despre 
răscoala eteriştilor greci împotriva jugului otoman. În anul 1826, la 
Petersburg, a apărut cartea sa İndreptâtirea grecilor, editată în folosul 
văduvelor şi copiilor greci, rămaşi orfani. Margela a scris şi alte lucrări, dar 
unele dintre ele n-au văzut lumina tiparului din cauza caracterului lor 
progresist. Cea mai mare popularitate i-a adus-o Gramatica rusească şi 
românească, în trei volume, apărută la Petersburg în anul 1827. Datorită 
acestui manual, învățământul din Basarabia „s-a situat la acelaşi nivel cu cel 
din Țările Române” (Paul şi Zamfira Mihail). 

Elaborarea diverselor manuale şi lucrări didactice a continuat şi în 
deceniile următoare. În anul 1840, la Sankt-Petersburg, lacob Ghinculov 
(Hâncu) a editat HauepmaHue npaeun eanaxo-mondasckoii =pammamuku 
(Descrierea regulilor gramaticii valaho-moldoveneşti), în care insista asupra 
păstrării alfabetului slav şi condamna tentativele de înlocuire a caracterelor 

slavone cu cele latine. Tot lui i se datorează tipărirea antologiei Culegere de 
opere şi traduceri, în proză şi versuri, pentru exerciti în limba valaho- 
moldavă, aceasta din urmă cuprinzând şi diverse fragmente ce priveau 
istoria şi cultura neamului românesc. 

Printre autorii de manuale s-a numărat şi loan Doncev. El a publicat 
Bucoavna (1861, reeditată în 1863) şi, pe cont propriu, două manuale de 
limba română: Cursul primitiv de limba română (1865, cu caractere latine) 
şi o Abeceda rumână (1865, cu caractere latine), pe baza cărora s-au 
format câteva generaţii de intelectuali basarabeni. În cele două manuale, 
autorul a încercat să reducă la minimum influenţa limbii slave asupra 
construcţiilor frazeologice româneşti, a făcut referiri la Alexandru loan Cuza 
şi reformele acestuia, a inclus versuri scrise de Vasile Alecsandri, Grigore 
Alexandrescu, Gheorghe Tăutu ş.a., fapte pentru care nu a primit avizul 
ministerului pentru tipărirea lor pe spezele statului, chiar dacă cenzura îşi 
dăduse avizul favorabil în august 1863. Impactul volumelor întocmite de 
loan Doncev a fost limitat într-un fel de faptul că ele au ieşit de sub tipar în 
momentul în care limba română era eliminată definitiv din învățământul 
public (1867-1871). 

În ultima treime a secolului al XIX-lea, caracterizată de o amplă 
campanie de rusificare a ținutului, tipărirea unor lucrări didactice în limba 
română a fost suspendată. Abia la hotarul secolelor XIX-XX, datorită 
relaxării climatului politic în Rusia şi eforturilor unor oameni de cultură, au 
apărut câteva manuale şi materiale didactice în limba maternă. Astfel, 
Gheorghe Codreanu a editat un Abecedar rusesc pentru moldoveni (1897), 
Abecedar nou pentru a învăţa carte pe moldoveni şi pe ruşi launloc (1904), 
Pilde şi poveţe. Întâia carte moldovenească de citire tipărită la tipografia lui 
P. Rezher (1908) ş. a. Pildele şi povetele lui Gh. Codreanu, care cuprindeau 
texte semnate de Gheorghe Asachi, lon Heliade Rădulescu, Grigore 
Alexandrescu, Costache Negruzzi, au reafirmat „legătura neîntreruptă 
spirituală, culturală dintre cele două maluri ale Prutului”. La începutul 
secolului al XX-lea, P. Braga a publicat un abecedar moldovenesc, M. 
Ciachir a încredinţat tiparului crestomatia În ajutorul moldovenilor iar A. 
Boldescul şi M. Ciachir au scos de sub tipar câteva dicționare moldo-ruse. 

Literatura. Anexarea Basarabiei a avut repercusiuni de durată şi 
asupra literaturii ținutului. Totuşi, moştenirea istorico-culturală, identitatea 
lingvistică şi etnică a populaţiei indigene au făcut ca literatura şi cultura 

românească din acest spațiu să-şi păstreze tradiţiile încă vreo câteva 
decenii. Primul sfert al secolului al XIX-lea a consacrat trecerea de la o 
scriere medievală, dominată de spiritul religios, la o literatură modernă, 
axată pe concepte laice şi iluministe. Curentele literare care domină în 
această perioadă au fost clasicismul şi sentimentalismul. Continuă să se 
dezvolte poezia lirică de dragoste, avându-i ca reprezentanţi pe N. Dimachi 
şi C. Conachi. Ultimul apelează şi la satiră, scriind câteva piese originale: 
Comedia banului Constantin Canta, ce-i zic Căbujan şi cavaler Cucoş; 
Judecata femeilor ş. a. Motive sentimentaliste conţin unele poeme ale lui C. 
Stamati (Roman din Vrancea, Gafita blestemată de părinţi) care, în contrast 
cu tabloul oraşului cosmopolit şi corupt, elogiază viaţa patriarhală şi „pură” 
a satului moldovenesc. 

La mijlocul anilor '30, în literatura română se afirmă romantismul. 
Fiind un mijloc de manifestare a conştiinţei naţionale, aflată în plină 
expansiune în acea perioadă, romantismul a evocat şi glorificat trecutul 
neamului românesc pentru a demonstra concetâtenilor, dar şi străinilor, 
legitimitatea unui destin naţional mai fericit. În acest scop scriitori 
romantici, precum Constantin Stamati, apelează la baladă sau legendă: 
Eroul Ciubăr-Vodă, Fiica lui Decebal şi Armin Cântărețul etc. 

Din anii '50, în literatură începe să pătrundă realismul. De la mijlocul 
secolului al XIX-lea, mulţi dintre scriitorii români basarabeni, crescuţi într- 
un mediu rusofon, au preferat să scrie în limba rusă şi mai puţin în limba lor 
maternă. Aspectul pozitiv al acestui fenomen consta în faptul că opinia 
publică din Rusia avea posibilitatea să cunoască creaţiile lor şi, prin 
intermediul acestora, trecutul, prezentul şi spiritualitatea neamului 
românesc. În acest sens, s-au remarcat fraţii Alexandru şi Boleslav Hâjdău, 
Nicolae Gherbanovschi, Constantin Stamati-Ciurea, Alexis Nacco ş. a. Spre 
exemplu, Alexandru Hâjdău a scris nuvela istorică Duca, a compus versuri 
patriotice: Codrii Moldovei, Valea Albă, Suceava, Dumbrava etc. Pe de altă 
parte, scriitorii au contribuit la promovarea creaţiilor valoroase ale 
literaturii ruse în mediul basarabean. De pildă, Alexis Nacco (1832-1915) a 
tradus şi publicat în limba română (cu grafie chirilică) opere ale poetului rus 
Mihail Lermontov, fabule ale scriitorului Ivan Krylov, dar a scris şi câteva 
poeme şi poezii originale. 

În acelaşi timp, s-au afirmat unii oameni de litere care au scris în limba 
română. De pildă, Gheorghe Păun (1848-1875) a lăsat în manuscris o 


89 


Ştefan Purici 


culegere de poezii (circa 160), majoritatea fiind inspirate din creaţia 
populară. Alte lucrări ale sale, din păcate, nu s-au păstrat, fiind distruse de 
părinţii săi. 

Contribuţii literare importante sunt legate de activitatea lui Constantin 
Stamati-Ciurea. Pe lângă operele publicate în Basarabia, printre care 
menţionăm Istoria unui tânăr, Copiii condamnatului, Parvenitul, În culisele 
trecutului şi în foaierul prezentului, Moartea lui Lermontov, Insula Sagalin, 
literatul a tipărit în Bucovina, aflată în cadrul Austro-Ungariei, un şir de 
lucrări în limba română, ca Opuri dramatice, în două volume, Caleidoscop 
literar (1883), Răsunete din Basarabia (1898) ş. a. Autorul prezenta diverse 
aspecte din prezentul şi trecutul provinciei natale. 

La hotarul celor două secole s-au afirmat scriitorii de orientare 
poporanistă (narodnicistâ). İn urma persecuțiilor autorităţilor țariste, multi 
intelectuali basarabeni (C. Dobrogeanu-Gherea, N. Zubcu-Codreanu, V. 
Crăsescu, Z. Arbore-Ralli ş. a.) au fost nevoiţi să se refugieze în România. La 
laşi sau în alte localități din ţară, ei au organizat ori colaborat la diverse 
publicații periodice (revista «Contemporanul», laşi 1881-1891; 
săptămânalul «Munca», Bucureşti 1890-1894; ziarul «Corespondenta 
română», Bucureşti 1893-1894; ziarul «Apărarea naţională», Bucureşti, 
1900-1903; revista «Curentul nou», Galaţi 1905-1906 etc.). Metoda 
realismului a fost folosită de Victor Crăsescu pentru a prezenta nevoile şi 
starea precară a țăranilor sau pescarilor basarabeni (Fost-a el de vină?; 
Hoţul de cai; Furtuna). În povestirea Extazuri sau în nuvela Spirca, scriitorul 
s-a adresat problemei „oamenilor noi”, meniti să schimbe în bine 
societatea. Acelaşi scop pare să-l urmărească şi Z. Arbore-Ralli, care şi-a 
publicat memoriile sub titlul Temnitâ şi exil şi În exil. 

Olga Nacco, soţia lui Alexis Nacco, a fost o scriitoare destul de 
talentată, care s-a bucurat de succes în Basarabia. Nuvelele şi schițele sale 
au pus în centrul atenţiei tradiţiile românilor basarabeni, evenimentele 
politice, diverse aspecte sociale, atitudinea nobilimii față de reformarea 
societăţii basarabene etc. Mai multe lucrări ale sale au fost publicate în 
anul 1901, în culegerea Schițe şi povestiri basarabene. 

Unul dintre cei mai prolifici prozatori de la începutul secolului al XX-lea 
a fost Leon Donici (1887-1926), care a publicat mai multe lucrări valoroase: 
În căutarea veşnicului adevăr, Mon plaisir, Noul seminar, Copilăria, Floare 
amară, Călătoria de la Petrograd la Chişinău, Recviem, Antihrist etc. 

La începutul secolului al XX-lea, în plan cultural se afirmă în special 
poeţii care reactionau mult mai rapid la evenimentele politico-sociale din 
ţinut şi la nevoile national-culturale ale populaţiei. Astfel, Tudose Roman 
(Soarta ţăranului; Cântecele plugarului; Viața ţăranului; Dragostea 
moldoveanului; Daţi-ne lumină; Către libertate ş. a.), Vasile Oatul (Cine- 
cine; Cântecul lucrâtorului), Vladimir Fialcovschi (Anul nou; Tânguitul 
ţăranului), Gheorghe Tudor (Făclia ţării; Fragmentul; La luptă), Alexe 
Mateevici (Eu cânt; Cântecul zorilor; Țăranii; Baştina) şi alţii au pus în 
lumină situaţia nefericită a săteanului, au reflectat aspiraţiile românilor 
basarabeni, au exprimat, cu ajutorul versului, protestul acestei categorii 
împotriva exploatării sociale şi naţionale. Poezia Limba noastră (1917), 
scrisă de Alexe Mateevici, a devenit un adevărat imn al românilor 
basarabeni, o expresie a demnităţii naţionale şi a dorinței de emancipare 
de sub stăpânirea străină. 

Tipografii şi biblioteci. Atât materialele didactice, cât şi operele 
scriitorilor basarabeni aveau nevoie de un suport tehnico-material adecvat. 
În acest sens, pe lângă tipografia eparhială, înființată în anul 1814, la 
Chişinău a fost întemeiată, în anul 1818, şi o tipografie regională de stat. 
Din 1843 a început să funcţioneze tipografia particulară a lui Akim Popov, 
în care se tipăreau şi cărți în limba moldovenească, semnate de lon Sârbu, 
Constantin Stamati-Ciurea, Vladimir Pobyvanet ş. a. Încă o tipografie 
privată a fost înfiinţată în capitala provinciei în anul 1858 de secretarul 
gubernial Deziderie, iar în anul următor, Konceakovski a întemeiat cea de-a 
treia tipografie particulară din Chişinău. 

Creşterea numărului de tipărituri, extinderea reţelei şcolare şi 
constituirea unui strat de intelectuali au condiţionat apariţia câtorva 
instituţii specializate în păstrarea şi facilitarea accesului la cuvântul scris. În 
anul 1831, la Chişinău, a fost inaugurată Biblioteca Publică Orăşenească, 
avându-l ca tutore pe Petru Manega. Către sfârşitul secolului, aceasta avea 
în jur de 15 mii de volume, marea majoritate fiind în limba rusă. Cei care 
doreau să citească sau să consulte cărți şi periodice în limba română erau 
nevoiţi să apeleze la serviciile bibliotecii Seminarului eparhial. 

Presa. În anii '30 au fost întreprinse mai multe tentative de a se 
imprima un organ de presă local, dar atare inițiative au fost blocate atât de 
împotrivirea autorităţilor locale, cât şi de pătrunderea în provincie a 
publicaţiilor periodice centrale sau odesite (buletine oficiale, publicaţii de 


91 


Ştefan Purici 


profil în domeniul agriculturii, silviculturii, sănătăţii publice, comerţului 
etc.). La 1845 şi 1847, câţiva boieri basarabeni au încercat să editeze, la 
Chişinău, ziarul «Românul», făcând, în acest scop, demersuri pe lângă 
guvernului țarist. Autorităţile, însă, au refuzat să elibereze autorizaţia 
necesară. Primul număr al unei publicaţii locale «KuLumHeBckme 06nacTHbie 
BenomocTu» (Buletinul regional al Chişinăului) a apărut la 17 iulie 1854. 
Gazeta era tipărită în limba rusă şi avea două rubrici: oficială şi neoficială. 
Ultima publica deseori şi materiale cu caracter literar şi istoric. În anii 
1866-1868, partea neoficială a fost coordonată de Gheorghe Gore, care a 
promovat valorile literaturii române din Basarabia şi România, urmărind 
susținerea identităţii naţionale. Spre exemplu, în articolul Despre cântecele 
moldoveneşti [tipărit la 21 iulie 1867, în limba rusă), publicistul menţiona: 
„Românul din Moldova nu ştie că peste toate hotarele patriei lui, peste 
Carpaţi şi departe în inima Ungariei, peste Dunăre şi tocmai în inima 
Macedoniei, peste râurile Molnita şi Prut locuiesc români ca şi el, care se 
îmbracă la fel ca el, vorbesc şi aceeaşi limbă, au aceeaşi lege ca şi el, acelaşi 
trecut glorios, plin de suferințe amare în acelaşi timp, într-un cuvânt că 
aceştia îi sunt frați de acelaşi nume şi sânge ... Aşa, de pildă, ei sunt peste 
patru milioane în Moldova şi Muntenia, două sute de mii în Bucovina, peste 
trei milioane în Transilvania (Ardeal), Banat şi Ungaria, şapte sute de mii în 
Basarabia şi peste o sută de mii pe malul drept al Dunării”. 

În anii 1858-1865, la propunerea unor intelectuali români din ţinut, 
autoritățile au dezbătut chestiunea editării, pe contul administraţiei 
ruseşti, a unei reviste bilingve româno-rusă cu titlul «Steluţa Prutului» 
pentru Basarabia, Moldova şi Muntenia. Deoarece proiectul n-a fost agreat 
de administraţie, în anul 1864 lon Dabija a rugat să i se permită să 
tipărească, pe spese proprii, o revistă sub titlul «Basarabia» sau «Glasul 
Românilor Basarabeni», idee agreată de Ministerul de Externe țarist. 
Totuşi, nici această propunere n-a primit avizul favorabil al guvernatorului. 

În paralel, autorităţile ţariste au luat măsuri de împiedicare a 
pătrunderii publicaţiilor periodice din Principatele Unite ale Moldovei şi 
Țării Româneşti. De pildă, Platon Antonovici, guvernatorul Basarabiei 
(1863-1867), în memoriul confidential din 8 octombrie 1864 adresat 
contelui Kotzebue /Cotebu/, guvernatorului general al Novorosiei şi 
Basarabiei, raporta că publicaţiile româneşti sunt proscrise în Basarabia, iar 
numărul tipăriturilor care reuşeau să pătrundă în ţinut este extrem de 

redus. Ulterior, în anul 1868, guvernatorul general a permis basarabenilor 
să se aboneze la publicaţiile de peste Prut, însă acestea urmau să fie remise 
abonaților numai „cu permisiunea cenzurii, care este răspunzătoare de 
prevenirea pătrunderii ziarelor cu orientare duşmănoasă faţă de noi”. 

În anul 1867 a început să apară publicaţia bisericească «KuwmuneBckne 
enapxnanbHbie Benomocru» (Buletinul Eparhiei Chişinău). Deoarece „nu 
toți clericii pricepeau limba rusă”, aceasta a apărut şi în traducere 
românească, până în anul 1871, când episcopul Pavel Lebedev a dispus 
tipărirea ei exclusiv în limba rusă. 

Până la sfârşitul secolului al XIX-lea în ţinut au predominat publicaţiile 
periodice oficiale şi cele liberale particulare. Trebuie să subliniem faptul că, 
în pofida presiunii enorme de deznaționalizare şi a predominării elitelor 
ruseşti sau rusificate în viața publică a Basarabiei, prima publicaţie 
particulară românească a apărut înaintea uneia similare ruseşti. Astfel, în 
anul 1884, la Chişinău, a fost tipărit primul ziar moldovenesc intitulat 
«Mesagerul Basarabiei», sub direcţia lui Riabcic şi Drumaşcu. Fiindcă 
publicaţia a avut o viață scurtă, nu s-a păstrat nici un exemplar din această 
primă „realizare de publicistică românească în Basarabia” (Al. V. Boldur). 

Totuşi, în spaţiul basarabean, primele periodice particulare au fost 
tipărite cu un deceniu mai devreme, la Bolgrad, aflat atunci în componenţa 
României. Astfel, în anii 1872-1873, în acest oraş au apărut ziarele «lalpug» 
şi «Ecoul Bolgradului». 

Primul ziar particular rusesc a fost «beccapa6cKkuWM BecTHUK» (Curierul 
Basarabiei), care a apărut între anii 1889 şi 1898. În perioada 1897-1905, 
Pavel Cruşevan a editat ziarul de dreapta «beccapa6eu» (Basarabeanul), cu 
accente antisemite distincte. Acesta a înfiinţat şi gazeta reacționară «/lpyr» 
(Amicul), care a apărut în perioada aprilie 1905 — iunie 1909. 

Prin acelaşi spirit conservator şi rusificator s-a caracterizat şi presa 
clericală din ţinut, reprezentată prin «KumuHeBckne enapxnanbHbie 
Benomocru» (Buletinul Eparhiei Chişinău). Tentativele revistei 
«Luminătorul» (1908-1944, cu întreruperi) de a promova un curent 
spiritual cu caracter naţional au fost suprimate în scurt timp de autorităţile 
bisericeşti. 

În total, în perioada 1854-1899, în Basarabia au apărut 28 de periodice 
(9 ziare, 2 reviste, 14 buletine departamentale şi 3 calendare). 

La începutul secolului al XX-lea au apărut gazete de orientare liberală: 


93 


Ştefan Purici 


«beccapa6ckama mu3Hb» (Viaţa Basarabiei), editată cu intermitențe între 
1903-1918, şi cƏxo beccapaGnu» (Ecoul Basarabiei), tipărită în anii 1906- 
1910. În timpul primei revoluţii ruse şi în perioada următoare au fost 
tipărite gazete şi reviste în limba română cu caractere chirilice şi chiar 
latine  («Basarabia», «Moldovanul», «Viaţa Basarabiei», «Glasul 
Basarabiei», «Cuvânt Moldovenesc»). Acestea au promovat, într-o măsură 
mai mare sau mai mică, idealurile naţionale, popularizând, deopotrivă, 
creaţia folclorică, operele scriitorilor clasici ori ale literatilor contemporani. 

Relativa liberalizare (cu excepţia anilor 1907-1910, când în Rusia s-a 
instaurat reacţiunea) a vieţii politice şi creşterea numărului de intelectuali, 
dar şi de cititori, în cele două decenii premergătoare războiului mondial, s-au 
materializat în creşterea numărului de publicaţii. Astfel, între anii 1900- 
1917, în Basarabia au apărut circa 250 de periodice, din care 10 ziare, 4 
reviste şi 2 calendare au fost tipărite în limba română (cu caractere 
chirilice). 

Totuşi, aceste realizări importante nu erau încă în stare să modifice 
caracterul vieţii culturale, marcată puternic de pecetea rusificării. De pildă, 
Gheorghe Ghibănescu constata, în august 1912, că în capitala guberniei 
„elementul românesc e în mare minoritate, umbrit, sfios şi ascuns. Totul ce 
se arată la Chişinău e străin şi înstrăinat”. Autorităţile ţariste au reuşit să-i 
imprime caracterul unui „centru puternic de rusificare prin şcolile, bisericile 
şi presa sa. De aici (...) se radiază acel aer de rusism până în cele mai 
îndepărtate sate ale noastre”. 

Teatrul. De-a lungul întregului secol al XIX-lea în Basarabia nu a existat 
o trupă teatrală permanentă. În principalele localități ale provinciei s-au 
desfăşurat variate reprezentații ale unor formaţii din afara ținutului, în 
special din Rusia şi Principatele Române (ulterior România). De pildă, în anii 
'20-'30 ai veacului respectiv, diverse spectacole au fost prezentate de 
trupele ruseşti conduse de 1. Henzel, D. Mace, F. Babanin, Erohin ş. a. İn 
deceniile următoare, în capitala Basarabiei au evoluat formaţiile artistice 
ale lui P. Gagarin, A. Sokolov, F. Burlitki, 1. Sobolev. 

În a doua jumătate a anilor '60, la Chişinău, s-a aflat un timp trupa lui 
N. Novikov, cu un repertoriu rusesc. İn 1869, una dintre actrițele acestei 
trupe, Stepanova, a montat în scenă chiar o piesă a lui Vasile Alecsandri. 

Evenimente de o deosebită importanţă pentru populaţia indigenă au 
fost turneele trupelor teatrale din România. Pe scenele provinciei, în 

special la Chişinău, au evoluat actorul de comedie Teodor Teodorini (1857- 
1858), echipele teatrale conduse de Maria Vasilescu (1865), Neculai 
Luchian (1867-1868), Petre Alexandrescu (1886, 1889, 1898), fraţii lon şi 
Alexandru Vlădicescu (1888), Arion Bobescu (1889) ş. a. 

Dacă trupele teatrale ruseşti nu întâlneau dificultăţi în desfăşurarea 
spectacolelor, cele româneşti aveau dreptul să evolueze doar în capitala 
ținutului, iar autorităţile locale trebuiau să urmărească cu stricteţe ca 
piesele montate să nu alimenteze separatismul românilor basarabeni. La 2 
iunie 1865, împăratul Alexandru al II-lea a emis un ordin prin care trecea în 
competenţa exclusivă a guvernatorului general de la Odesa prerogativa 
luării deciziilor privitoare la oportunitatea stagiunilor trupelor teatrale din 
România. Totuşi, din cauza faptului că instrucţiunile privind desfăşurarea 
spectacolelor în limba română purtau un caracter confidential, la mijlocul 
anilor '80 autorităţile din provincie, constatând că mai multe trupe teatrale 
româneşti au fost acceptate pe scenele Chişinăului, au permis colectivelor 
respective să evolueze şi în reşedintele de judeţ ale guberniei. Astfel, Petre 
Alexandrescu a efectuat turneul din 1898 în oraşele Bălţi, Soroca şi Hotin. A 
mai fost în turneu la Chişinău în februarie-martie 1901. 

Odată cu dezvoltarea capitalismului şi afirmarea unor categorii sociale 
specifice, a crescut interesul basarabenilor pentru implicarea în mişcarea 
culturală. Astfel, la începutul anilor '50, la Chişinău, din iniţiativa lui Mihail 
Ziloti şi loan Pruncu, s-a constituit o formaţie teatrală care şi-a propus să 
pună în scenă operele literatilor români, inclusiv ale basarabenilor 
Constantin Stamati-Ciurea, lon Gherbanovschi ş. a. În anul 1853, acest 
teatru a fuzionat cu trupa lui A. Sokolov. 

La începutul anului 1860, elevii gimnaziului din Chişinău au organizat 
un cerc teatral de amatori, care a montat mai multe piese ale unor 
prozatori ruşi, români şi străini. Ulterior, în anul 1884, la Chişinău, a fost 
înfiinţată Societatea amatorilor de artă dramatică. 

Inaugurarea solemnă, în decembrie 1900, a clădirii teatrului, ce a 
căpătat denumirea de „Auditoriul «Puşkin»”, a devenit un eveniment 
important în viaţa culturală a ținutului. İn stagiunile din preajma primei 
revoluţii ruse, pe scena lui au evoluat artiştii antreprenorilor V. Forcatti, H. 
Petrosean, P. Muromtev etc. În perioada primei revoluţii ruse şi în anii care 
i-au urmat s-a întărit considerabil tendinţa de democratizare a teatrului. Ea 
s-a manifestat în apariţia, şi în Basarabia, a mai multor cercuri de artişti 

amatori (unul era organizat de Gheorghe Madan), ce puneau în scenă piese 
de actualitate ale dramaturgilor ruşi şi străini. Amatorii au montat diverse 
creaţii ale lui V. Alecsandri, C. Negruzzi şi ale altor scriitori romani. 

Muzica înregistrează o trecere calitativă de la arta lăutarilor, a 
diletantilor, la una profesionistă. În anul 1835, la Chişinău, reprezentanţii 
acestei profesii încearcă să constituie propria lor breaslă. În prima jumătate 
a secolului al XIX-lea, în Basarabia au avut loc concertele lui Schuman, Liszt, 
cu implicaţii importante în dezvoltarea elitei culturale locale. După 1850, 
provincia a găzduit concertele celebrilor violonişti G. Veniavschi şi P. 
Sarasate, ale corului lui Gavriil Muzicescu, spectacolele muzicale prezentate 
de trupele operei italiene, operetei franceze sau române etc. În lumea 
rurală, dar şi în oraşele Basarabiei, de mare popularitate continua să se 
bucure muzica lăutarilor. În anul 1880, la Chişinău, s-a constituit Societatea 
amatorilor de muzică «Armonia», care, în anul 1899, a fost transformată 
într-o filială a Societății muzicale ruse. 

Un rol important în promovarea culturii l-a jucat, după 1900, corul 
condus de Mihail Berezovschi. Pe diverse scene ale lumii au evoluat 
solistele de operă Maria Cibotari, Anastasia Dicescu, Lidia Lipcovschi, 
Eugenia Lucezarski, originare din Basarabia. 

În diverse localităţi ale provinciei au fost organizate seri muzicale, în 
cadrul cărora cântecul moldovenesc era extrem de apreciat de publicul 
dornic să cunoască valorile culturale naţionale. Totodată, pe scenele 
marilor oraşe au fost prezenţi compozitorii ruşi Serghei Rahmaninov, 
Andrei Skreabin, solistul Feodor Şaleapin, care au contribuit substanţial la 
promovarea muzicii clasice. 

În pragul noului veac s-a afirmat învățământul muzical. Astfel, în anul 
1900, V. Gutor a înfiinţat o şcoală muzicală particulară. În acelaşi an, pe 
lângă Filiala basarabeană a Societăţii muzicale ruse, a fost organizată Şcoala 
de muzică din Chişinău — una dintre primele în Rusia. În aceste instituţii de 
învățământ au studiat muzica viitorii compozitori Ştefan Neaga, Eugeniu 
Coca, S. Zlatov, P. Şerban ş. a. 

Pictura basarabeană a fost puternic influențată de şcoala rusă şi cea 
ucraineană datorită faptului că artiştii plastici din ţinut îşi făceau studiile de 
specialitate la academiile şi şcolile de artă din Sankt Petersburg, Moscova şi 
Kiev. În anul 1888, la Chişinău, sub conducerea lui N. Zubkov, a fost 

înființată Şcoală de arte. Printre autorii unor tablouri reuşite, cu imagini 
privind natura şi peisajul Basarabiei, s-au remarcat V. Okuşko, V. Blinov ş. a. 

În anul 1903, pe lângă Şcoala de arte s-a constituit Societatea 
amatorilor de artă, prima organizaţie care îi reunea pe artiştii plastici din 
Basarabia. Până la izbucnirea Primului război mondial, societatea a reuşit să 
organizeze 17 expoziţii, la care au participat pictori locali şi din Rusia. În 
această perioadă s-a afirmat ca un talentat artist plastic (pictor şi sculptor) 
Alexandru Plămădeală. 

Anumite progrese au înregistrat şi ştiinţele. Urmărind, pe de o parte, 
cunoaşterea trecutului acestei zone şi, pe de alta, justificarea anexiunii prin 
argumente istorice, în al doilea pătrar al secolului al XIX-lea au fost 
publicate mai multe studii elaborate de diverşi autori ruşi (Ivan Liprandi, 
Aleksandr Veltman ş.a.). Dorind să separe trecutul Basarabiei de cel al 
principatelor române, cercetătorii ruşi au pus accentul pe reflectarea 
evoluţiei zonei pruto-nistrene prin prisma istoriei slavilor şi, din acest 
motiv, practic toate lucrările apărute în perioada respectivă poartă acest 
caracter. 

În anul 1839, cu scopul cercetării şi ocrotirii monumentelor materiale 
din sudul Rusiei, inclusiv din Basarabia, a fost creată Societatea de Istorie şi 
Antichitâti din Odesa. Drept urmare, în anul 1844, N. Nadejdin a efectuat 
săpături arheologice în apropierea satului Peresecina, judeţul Orhei, 
studiind şirul de tumuli din Valea Răutului; N. Murzakevici a făcut cercetări 
lângă satul Cartal, pe locul unei foste aşezări romane, unde a găsit plăci cu 
texte în limba latină şi imagini în relief cu scene de vânătoare. Contribuţii 
preţioase în domeniul cunoaşterii trecutului ținutului au fost aduse şi de 
Constantin Stamati, membru al aceleiaşi societăți ştiinţifice. În a doua 
jumătate a secolului al XIX-lea, săpături arheologice au fost efectuate de 
către lon Suruceanu, întemeietorul primului muzeu de arheologie şi 
antichităţi din Basarabia (1880). În anii 1873-1876 a ieşit de sub tipar Istoria 
Basarabiei din cele mai vechi timpuri, elaborată de Alexis Nacco. Informaţii 
valoroase au apărut în paginile „Buletinului Comitetului regional de 
statistică din Basarabia”, precum şi în lucrările semnate de A. Zaşciuk 
(Regiunea Basarabia. Materiale pentru geografia şi statistica Rusiei; 
Etnografia regiunii Basarabia; Etnografia regiunii Basarabia). 

În domeniul ştiinţelor naturii, trebuie menţionată activitatea lui 
Alexandru Hâjdău, care s-a ocupat de problemele agriculturii ținutului şi de 

cercetarea florei locale (el a fost interesat, de asemenea, de istorie, 
filosofie, teoria literaturii etc.). Acest om de ştiinţă basarabean s-a aflat 
printre membrii fondatori ai Academiei Române. În domeniul studierii 
naturii Basarabiei trebuie menţionate şi contribuţiile lui A. Grosul, cunoscut 
pedolog şi agronom. Metodele şi mijloacele de combatere a dăunătorilor, 
precum şi a consecinţelor secetei au fost investigate de M. Krasilşcik 
(Lăcusta în Delta Dunării; Raport privind lupta împotriva filoxerei), A. 
Poghibko şi M. Nerucev. În 1878, P. Soroca a editat lucrarea Geografia 
guberniei Basarabia (în limba rusă), iar |. Sintov a publicat, în 1873, 
rezultatele cercetărilor sale geologice (Schițe asupra geologiei provinciei 
Basarabia), precum şi o hartă geologică a ținutului (1883). Noi date privind 
geologia istorică şi structura geologică a zonei pruto-nistrene au fost 
prezentate de Theodor Porucic în volumul Geologia Basarabiei (1916). 

Câţiva oameni de ştiinţă originari din Basarabia au devenit savanţi de 
talie mondială. Astfel, A. Hâjdău, Şt. Conata, |. Străjescu şi |. Suruceanu au 
fost aleşi membri ai Academiei Române, A. Kociubinski a devenit membru 
al Academiei de Ştiinţe şi Artă din Praga, Nicolae Donici a fost ales membru 
al Societăţii Astronomice Franceze, iar A. Denghink şi K. lanovski ai 
Academiei de Ştiinţe din Sankt Petersburg. A. 1. Jacimirskij s-a făcut 
cunoscut prin publicarea unor lucrări valoroase despre evoluţia scrisului 
slavon în Moldova şi Valahia, despre folclorul moldovenesc, despre relaţiile 
literare slavo-române. Un ilustru slavist a fost şi P. A. Sârcu, docent al 
Universităţii din Petersburg. 

Din a doua jumătate a secolului încep să apară instituţii specializate 
pe diverse direcţii ale ştiinţei. La Chişinău, în anul 1886, pe lângă liceul real, 
a fost creat un centru meteorologic, iar la 1890 a fost întemeiat Muzeul 
zoologic, agricol şi al meşteşugurilor din Basarabia. Contribuţii importante 
în valorificarea tezaurului de documente al Basarabiei a avut Comisia 
Gubernială Ştiinţifică a Arhivelor din Basarabia (1898). A fost singura 
instituţie din provincie care a întreținut legături strânse cu Academia 
Română. În anul 1904, la Chişinău, s-a constituit Societatea de istorie, 
arheologie şi istorie bisericească din Basarabia, precum şi Societatea 
naturaliştilor şi amatorilor de ştiinţe ale naturii din Basarabia (cu secții de 
fizică, matematică, antropologie, agronomie, geografie şi etnografie). Din 
inițiativa lui |. M. Krasilşcik începe să funcționeze, în anul 1910, în capitala 
ținutului, un centru bioentomologic. 

În concluzie, putem afirma că, dacă în prima jumătate a secolului al 
XIX-lea cultura s-a dezvoltat pe bazele tradiţiilor spirituale moldoveneşti, 
din a doua jumătate a secolului ea s-a aflat sub o influenţă puternică şi a 
culturii ruseşti, conducând la o apropiere sau chiar o contopire deplină cu 
aceasta în cazul unor oameni de cultură basarabeni. Totodată, presiunea 
unei culturi străine, emanciparea firească datorată extinderii procesului 
educational, impactul ideatic al noilor doctrine politice (naționalismul, 
liberalismul, socialismul, marxismul, anarhismul, narodnicismul etc.) au 
determinat constituirea unui strat de intelectuali care, începând cu 
ultimele decenii ale secolului, promovează idealurile naționale, urmărind 
„restabilirea” în drepturi a populaţiei autohtone. 

IX. REFORMELE RUSEŞTI ÎN BASARABIA 
(ANII ”60-”70) 


Înfrângerea Rusiei în Războiul Crimeei a accentuat şi mai mult 
necesitatea înfăptuirii unor reforme economice şi sociale care ar scoate 
imperiul din criza ce se agravase. După încheierea războiului, o parte a 
intelectualitâtii ruse a început să ceară tot mai insistent eliberarea ţăranilor 
din şerbie şi împroprietărirea lor. La 19 februarie 1861, ţarul Alexandru al 
II-lea (1855-1881) a promulgat decretul prin care ţăranii au fost declaraţi 
liberi. În actul respectiv se specifica: „Pământul de împroprietărire rămâne 
sub numirea de «pământ obştesc», pentru care ţăranii vor plăti cuvenita 
despăgubire. Acest pământ rămâne proprietatea obştii sâteşti. El nu va 
putea deveni nici într-un caz proprietate particulară, nici total, nici în parte, 
ci va forma un pământ inalienabil al țăranilor, menit a sluji pentru hrana 
tagmei ţărăneşti”. Împroprietărirea ţăranilor s-a făcut pe principiul 
atribuirii unei parcele de pământ egale cu cea lucrată înainte de eliberare, 
pământul fiind împărţit în funcţie de regiunea în care se afla. Preţul de 
răscumpărare a pământului varia în funcţie de zonă. 

Reforma agrară în Basarabia a avut particularitâtile sale. İn Moldova, 
dezrobirea ţăranilor fusese înfăptuită încă din anul 1749 de către 
Constantin Mavrocordat, iar administraţia rusă, după 1812, nu a îndrăznit 
să lege țăranii de pământ. Înainte de reforma de la 19 februarie 1861, în 
Basarabia, locuiau 11.681 iobagi, din care numai 100 practicau agricultura. 
Aceştia erau ţiganii care, până la 1812, au fost robi, şi ţăranii ruşi aserviti, 
aduşi de către moşierii ruşi după anexare în Basarabia. 

În anul 1858, conform rescriptului lui Alexandru II, în Basarabia a fost 
formată o comisie pentru elaborarea proiectului de eliberare a țăranilor aserviti, 
compusă din mari proprietari şi condusă de mareşalul nobilimii din Basarabia, 
Mihail Cantacuzino. Reforma ţărănească, din 19 februarie 1861, nu s-a aplicat 
asupra majorităţii țăranilor din Basarabia, ci doar asupra ţiganilor iobagi. Spre 
deosebire de țăranii iobagi ruşi, ţiganii basarabeni n-au fost împroprietăriți, fiind 
trecuţi doar în categoria de țărani. Pentru dreptul de a folosi pământul 
moşierilor, noii ţărani trebuiau să presteze proprietarilor boierescul şi alte 
obligaţii. Ei se vor elibera definitiv în anul 1868. 

În anul 1861 a fost creată o altă comisie specială, cu scopul elaborării 
unui proiect privitor la ţăranii din Basarabia, formată din reprezentanți ai 
nobilimii, clerului, doi reprezentanţi ai țăranilor, câţiva reprezentanţi ai 
unor instituţii centrale şi ai administraţiei locale. Potrivit acestui proiect, 
moşierii aveau dreptul de a alunga ţăranii de pe pământurile pe care 
aceştia le lucrau. Majoritatea nobililor a fost contra împroprietării sătenilor 
cu pământ. İn final, proiectul nu a fost aprobat, fiind respins de 
reprezentanţii țăranilor şi o parte a proprietarilor care foloseau pe larg 
forţa de muncă salariată. 

În anul 1866, ministerul de Interne a propus un nou proiect de reformă 
țărănească în Basarabia. Proiectul prevedea răscumpărarea pământului de 
către țărani, cu susţinerea guvernului. Dar nici acesta nu a fost aprobat. 

Pentru a-şi susține interesele, nobilimea a trimis la împărat o delegaţie 
condusă de marii latifundiari Constantin Moruzi şi Nicolae Cantacuzino. 
Vreme de câţiva ani, nobilii basarabeni au reuşit să blocheze reforma. 
Inevitabil, opoziţia moşierilor faţă de împroprietărirea sătenilor a provocat 
nemulțumirea ţărănimii. De la 1861 şi până la 1868, când s-a trecut la 
împroprietărirea sătenilor, în provincie au fost înregistrate 46 râzmerite 
ţărăneşti. 

De elaborarea noului proiect al reformei ţărăneşti, în anul 1868, a 
început să se ocupe Comitetul principal de organizare a vieţii rurale. La 
baza documentului a stat proiectul de reformă emis la 19 februarie 1861 
care stabilea mărimea lotului țărănesc între 6 şi 10 desetine. În timpul 
discuţiilor au apărut divergențe în legătură cu mărimea lotului țărănesc. O 
parte dintre participanţii la elaborarea proiectului considera că 
împroprietărirea ţăranilor cu o suprafață de 6-10 desetine ar fi suficientă, 
pe când altă parte a comitetului aprecia că mărimea era insuficientă şi 
propunea stabilirea unui lot de împroprietărire de 8 desetine, în judeţul 
Hotin, şi 13,5 desetine, în judeţul Akkerman. În urma discuţiilor, la 14 iulie 
1868, a fost semnat decretul privitor la împroprietărirea ţăranilor din 
Basarabia, iar la 6 septembrie Regulamentul din 14 iulie 1868 a fost dat 
publicității. 

În ceea ce priveşte împroprietărirea ţăranilor, ea s-a făcut la o scară 
mai largă decât în celelalte gubernii ale Rusiei, iar terenurile au trecut 
direct în mâinile țăranilor şi nu în proprietatea obştii săteşti. Mărimea 
suprafeței de împroprietărire a fost stabilită în funcție de zonă, fertilitatea 

solului şi densitatea populaţiei. Conform statisticii ruseşti, repartiţia 
pământului în medie pe o familie de ţărani urma să fie cuprinsă între 8 
desetine în judeţul Orhei şi 13,5 în județul Akkerman (vezi tabelul nr. 11). 
În multe cazuri, moşierii au încercat să profite de sărăcia țăranilor, 
propunându-le „în dar” doar jumătate din terenul cuvenit potrivit legii. 
Răscumpărarea pământului, stabilită la valoarea de 1 rublă 78 copeici 
pentru o desetină sau 5 ruble 16 copeici pentru «nadel», s-a făcut în 
decursul a două decenii, atât în muncă, cât şi în sume de bani. Abia în anul 
1888, în Basarabia, a fost introdusă răscumpărarea obligatorie a 
pământului. În baza prevederilor Regulamentului şi Contractului normal din 
1868, moşierul trebuia să primească de la țăran 20% din valoarea lotului, 
iar 80% de la stat. Statul urma să recupereze suma plătită moşierului de la 
taran, cu dobândă, pe parcursul a 49 de ani. Pana la achitarea celor 20%, 
țăranul era obligat asigure moşierului vechile prestații. Dacă părţile nu 
ajungeau la o înţelegere reciprocă, se achita plata în bani, conform taxei 
fixate: 1,20-2,50 ruble pe an, pentru fiecare lot țărănesc. Preţul de piaţă a 
unei desetine în Basarabia era de 22 ruble, iar țăranii plăteau pentru 
răscumpărarea aceleiaşi suprafeţe o sumă de aproximativ 50 ruble. Întreg 
pământul primit de țărani costa pe piață în jur de 14,1 (după alte calcule, 
13) milioane ruble, dar ei au fost impuşi să plătească, în urma majorării 
artificiale a preţului pământului, aproximativ 32 (după alte calcule, 29) 
milioane de ruble, adică 227% din valoarea reală a pământului. Țăranii, 
însă, nu dispuneau de banii necesari pentru răscumpărarea terenurilor 
primite. În acest scop, statul le-a oferit credite cu dobânzi mari. Din cauza 
prețului ridicat al pământului, procesul de răscumpărare a decurs anevoios. 

Din cauza numărului relativ mic al celor împroprietăriți, cât şi datorită 
amplasării la marginea Imperiului Țarist, în Basarabia împroprietărirea a 
fost mai largă (2,8 desetine de pământ de fiecare persoană recenzată) 
decât în teritoriile interne ale Rusiei (unde s-au repartizat doar câte 1,5-2,5 
desetine de pământ), iar răscumpărarea a fost redusă la un termen de 20 
ani. Astfel, ţinând cont de principiile enumerate mai sus, familiile de țărani 
au primit următoarele loturi («nadel-uri»): în judeţul Hotin câte 8,5 
desetine, Soroca — 8-9,5, Bălţi — 9,5, Orhei — 8, Chişinău — 8-9,5, Tighina — 
10,5-11,5 şi Cetatea Albă câte 13,5 desetine. Reforma agrară din Basarabia 
nu a întărit decât parțial proprietatea privată, lotul ţăranului reprezentând 
doar o anumită parte a pământului obştesc. Aceste terenuri treceau în 

moştenirea membrilor familiei şi puteau fi împărţite până la un sfert din 
suprafaţa parcelei iniţiale. În cazul în care lipseau moştenitori, loturile 
treceau în patrimoniul obştii săteşti. Țăranul putea să cedeze lotul său, cu 
condiția ca persoana care intra în posesie să fie neapărat locuitor al 
aceleiaşi comune. 

La 23 decembrie 1869 au fost introduse Regulile privind amenajarea 
funciară şi administrativă a țăranilor statului din Basarabia. Potrivit acestor 
Reguli, în proprietatea ţăranilor statului erau trecute toate terenurile ce se 
aflau în posesia lor în acel moment. Dreptul de răscumpărare nu a fost limitat 
în timp. În medie, unei persoane recenzate i-au revenit 7,9 desetine. Pentru 
«nadel»-urile primite de țăranii statului răscumpărarea a fost fixată în valoare 
de 46 copeici pentru o desetină sau de 3 ruble 63 copeici pentru «nadel», mai 
mică decât pentru ţăranii obişnuiţi. La 1875, 13,5 mii de familii de țărani ai 
statului posedau 259.000 desetine de pământ, în medie 19 desetine de fiecare 
familie, care a achitat taxa de 9 ruble şi 13 copeici pentru parcelă. Conform 
datelor statistice, pe parcursul realizării reformei agrare, din diferite motive, 
nu au fost împroprietăriți toți ţăranii cu mărimea necesară a lotului de 
pământ. De exemplu, în judeţul Hotin, numai o mică parte a țăranilor a primit 
pământ, marea majoritate fiind împroprietărită cu loturi mai mici decât 
prevedea legea (vezi tabelul nr. 12). 

Coloniştii au devenit proprietari conform Regulilor din 14 iunie 1871. 
Ei au primit «nadel»-uri mai mari (10,9 desetine de persoană recenzată), iar 
suma de răscumpărare a fost mai mică decât cea a ţăranilor statului. 

În sfârşit, la 4 februarie 1875, a fost solutionatâ problema răzeşilor. 
Această categorie socială a fost cea mai dezavantajată, primind pământ 
mai puţin decât ţăranii la 1868, dar cu aceleaşi niveluri de răscumpărare. 
Răzeşii au primit între 3,3 şi 8 desetine de fiecare familie (ţăranii primiseră 
între 8 şi 13,5 desetine de familie). 

În perioada aplicării reformei agrare, autorităţile ţariste şi moşierii au 
comis numeroase abuzuri. Nedreptâtile provocate au generat, în anii '60- 
'70 ai secolului al XIX-lea, nemulţumirea ţăranilor de pe pământurile 
moşiereşti. De exemplu, numai între anii 1868-1872, pe teritoriul 
Basarabiei s-au produs 87 tulburări ţărăneşti, dintre care 41 au fost 
înăbuşite cu ajutorul forței armate. După reforma agrară, situaţia 
majorităţii ţăranilor a rămas practic neschimbată. Nu toţi ţăranii au primit 
pământul care li se cuvenea conform legii. În general, peste 100.000 de 

ţărani din Basarabia aveau cel mult câte un hectar de pământ în posesie, 
200.000 de ţărani posedau câte 3,5 hectare, numai 150.000 peste 8 
hectare de pământ. Cu toate acestea, înfăptuirea reformei agrare din 
Basarabia a permis lichidarea râmâşitilor feudale din agricultură şi 
dezvoltarea pe cale burgheză a ramurii de bază a economiei basarabene. 
Reforma rurală în sudul Basarabiei. În cele trei judeţe din sudul 
Basarabiei care, prin Tratatul de la Paris din 1856, au fost retrocedate 
Principatului Moldovei, înfăptuirea reforme agrare constituia o condiţie 
obligatorie a modernizării economice. În primăvara anului 1864, M. 
Kogălniceanu, aflat în fruntea guvernului, accelerează legiferarea şi 
realizarea reformei rurale. Pentru a convinge pe ţărani că este decis să 
realizeze reforma rurală, Kogălniceanu a dispus să se dea proiectului de 
lege, prezentat Camerei Deputaţilor, cea mai largă publicitate. La 16 
martie, mesajul domnesc şi proiectul de lege rurală au fost publicate în 
«Monitorul oficial», în ziarele «Buciumul» şi «Românul». La 14/26 august 
1864, Al. |. Cuza a promulgat legea rurală. Aceasta prevedea 
împroprietărirea țăranilor în mod diferit din punct de vedere a mărimii 
loturilor, pentru Țara Românească, Moldova şi judeţele Cahul, Bolgrad şi 
Ismail din sudul Basarabiei. Cuantumul pământului alocat ţăranilor era 
stabilit după numărul vitelor fiecărui sătean. Astfel, în judeţele Cahul, 
Bolgrad şi Ismail, în afara vetrei satului care devenea proprietatea 
comunelor rurale, s-au dat sătenilor pălmaşi, lipsiţi de vite de tracțiune, 
loturi de două fălci şi 70 prăjini (3,0517 ha)”, sătenii mijlocaşi, cu doi boi şi o 
vacă, erau împroprietăriți cu patru fălci şi 13 prăjini (5,7635 ha)”, țăranii cu 
patru boi şi o vacă primeau în posesie şase fălci şi 30 prăjini (8,6734 ha)”. 
Pământul expropriat de la moşieri trebuia să nu depăşească două treimi din 
întinderile moşiilor. În lege se menţiona că pădurile rămâneau în 
proprietatea moşierilor şi nu se luau în calculul de expropriere. În primii 30 
de ani de după reformă, țăranul avea dreptul să vândă lotul cu care a fost 
împroprietărit doar consătenilor săi sau comunii în care locuia. Cetăţenii în 


” İn Tara Românească această categorie a primit patru pogoane şi 15 prăjini (2,0578 
ha), iar în Moldova două fălci şi 14 prăjini (2,9018 ha). 
* İn Muntenia mijlocaşii primeau şapte pogoane şi 19 prăjini (3,5754 ha), în Moldova 
patru fălci (5,7288 ha). 
” İn Tara Românească aceşti săteni au primit 11 pogoane (5,5129 ha), iar în Moldova 
cinci fălci şi 40 de prăjini (7,2680 ha). 

vârstă, răzeşii fără pământ sau cei cu puţin pământ, văduvele şi sătenii 
neclăcaşi nu au fost împroprietăriți. Ei au primit numai loc de casă şi o 
grădină. Tinerii căsătoriţi au primit dreptul de a fi împroprietăriți pe moşiile 
statului. Pe lângă aceasta, în sudul ținutului cea mai mare parte a 
pământurilor (270 mii din 320 mii de desetine) se afla în posesia țăranilor 
de stat şi a coloniştilor care, potrivit legii din 1864, căpătau în proprietate 
pe cap de familie câte 30 şi 50 de desetine (32,7 ha şi, respectiv, 54,5 ha), 
în condiții mult mai avantajoase decât ţăranii de pe pământurile 
moşiereşti. Structura funciară constituită aici s-a menţinut şi după ce 
aceste regiuni au fost reanexate Rusiei, în anul 1878. 

Reforma rurală din 1864 din Principatele Unite, a acordat loturi mai 
mari de pământ țăranilor din judeţele Cahul, Bolgrad şi Ismail decât celor 
din Tara Românească şi Moldova. Aceasta se poate explica prin ponderea 
proprietății moşiereşti care, în restul teritoriului Principatelor, ocupa 
terenuri mai mari decât în Basarabia de sud. Înfăptuirea reformei rurale a 
fost o consecinţă firească a modernizării României şi a păşirii ei pe calea 
dezvoltării burgheze în agricultură. 

Reformele în domeniul bisericesc. Desființarea şerbiei în Rusia a 
distrus vechea ordine socială în care marea masă a poporului era privată de 
cele mai elementare drepturi. Pregătind şi realizând reforma agrară, 
autoritățile ţariste au ajuns la concluzia potrivit căreia, odată cu eliberarea 
țăranilor de sub controlul boierilor, preoţii trebuie să devină factori care să 
poată înfrâna pornirile revoluționare ale maselor şi cultiva loialitatea față 
de regim şi monarhie. Pentru a atinge aceste obiective, au fost luate măsuri 
în direcția îmbunătățirii statutului clericilor şi a reorganizării comunităţilor 
bisericeşti. Astfel, s-a hotărât introducerea principiului eligibilitâtii în 
numirea reprezentanţilor preotimii în structurile administrative eparhiale 
(principiu ce exista în biserica moldovenească, dar anulat după anexarea 
Basarabiei) şi înființarea congreselor eparhiale ale preotimii. În atributia 
congreselor eparhiale (primul a avut loc în martie 1868) intra controlul 
asupra stării materiale a şcolilor parohiale, ulterior şi dezbaterea unor 
probleme generale ale eparhiei. De asemenea, au fost înființate congresele 
protopopeşti, care dezbăteau chestiuni legate de viața religioasă a 
enoriaşilor, raporturile între clerici, precum şi între clerici şi mireni, 
ajutorarea săracilor, orfanilor şi a văduvelor etc. 

Prin legea din 22 mai 1867, s-a dispus ca la numirea preoţilor să nu se 

mai tina cont de vechiul principiu, potrivit căruia erau preferați candidații 
care aveau legătură de rudenie cu parohii morţi sau demisionati. De 
asemenea, parohiile nu mai erau rezervate pentru copiii sau rudele 
preoţilor care le-au ocupat anterior, iar noii numiţi au fost scutiţi de 
obligația de a aloca o parte din veniturile bisericii în folosul familiei 
predecesorilor lor. Prin legea din 11 iulie 1869, copiii clericilor, clopotarii şi 
paznicii bisericilor nu mai făceau parte automat din tagma duhovnicească, 
obținând dreptul de liberă alegere a profesiei, precum şi de a intra în 
serviciul statului. Pe baza acestor legi, puterea episcopului a crescut enorm 
(el numea parohii nu în baza drepturilor câştigate prin naştere, ci în temeiul 
competenţelor dobândite de candidaţi), întărindu-se centralismul în 
biserică. Pe de altă parte, preoțimea a fost desființată ca o clasă socială 
închisă, inaccesibilă elementelor din alte straturi ale societăţii. 

Pentru a îmbunătăţi starea materială a clericilor, s-a procedat la 
reorganizarea parohiilor. În anul 1869 s-a propus ca parohiile mici (care 
erau sărace) să fie desființate şi incluse în cadrul altor parohii, fapt ce 
asigura preoţilor o stare materială mai bună. S-a stabilit ca în parohiile mici 
să existe câte un preot şi un cântăreţ, iar în cele mari un paroh, preoţi 
ajutori şi câte un cântăreţ de fiecare preot. În Basarabia, ca şi în Rusia, 
această măsură, aplicată în 1873, a condus la reducerea drastică a 
numărului de parohii şi apariţia unor clerici şomeri. În schimb, situația 
parohilor care au reuşit să se menţină în funcţii a devenit destul de sigură 
sub aspect material. De asemenea, în vederea ameliorării stării preotimii, 
în ianuarie 1871, a fost adoptată hotărârea ca veniturile încasate de la 
vânzarea lumânărilor să nu mai fie transferate în întregime sinodului 
pentru întreținerea şcolilor, ci doar o anumită cotă (25%), restul rămânând 
pentru nevoile eparhiei. Veniturile din vânzarea cununitelor şi a motivelor 
de dezlegare au fost lăsate la dispoziţia preotimii cercuale, cu destinaţia 
exclusivă a întreţinerii elevilor săraci din şcolile duhovniceşti. În plus, din 
anul 1867, pentru îmbunătăţirea situaţiei materiale a şcolilor aflate în 
întreținerea bisericii, în bugetul statului au fost prevăzute anumite 
subvenţii. 

Reforma administrativă. Desființarea şerbiei şi dezvoltarea relaţiilor 
burgheze au determinat necesitatea unor schimbări radicale în organizarea 
administrativă a Imperiului Rus. În noile condiţii, când țăranii deveniseră 
liberi, statul trebuia să-şi asume şi soluţionarea problemelor de ordin 

social, economic şi politic. În acest scop, guvernul rus, la indicatia lui 
Alexandru II, a început elaborarea unor proiecte de reformă administrativă. 
La 1 ianuarie 1864, proiectul de reformă a administraţiei locale a fost 
adoptat de tar şi dat publicităţii. 

În Basarabia, aplicarea reformei administrative a fost amânată până în 
anul 1869. Una dintre cauzele tergiversării procesului de aplicare a 
reformei era neîncrederea autorităţilor locale şi a ministerului de Interne 
față de populaţia ținutului. Autoritâtilor ţariste le era teamă ca noile 
instituţii de autoadministrare locală — zemstvele — să nu fie transformate în 
bastioane ale opoziţiei fata de puterea centrală. 

Nobilimea din Basarabia a cerut, în repetate rânduri, introducerea 
zemstvei. Ea dorea ca această instituţie să se preocupe de problemele 
economice stringente. Astfel, mareşalul nobilimii din Basarabia, într-o 
scrisoare adresată ministerului de Interne, motiva necesitatea introducerii 
zemstvei prin poziționarea geografică a Basarabiei la periferia imperiului, 
ea urmând a fi un exemplu pentru popoarele vecine. Abia la 15 noiembrie 
1868 a fost emis decretul cu privire la introducerea zemstvei în Basarabia, 
dar numai după realizarea reformei agrare. Ulterior, prin legea din 1890, 
zemstvele au fost considerate drept organe ale statului, situaţie ce a durat 
până în anul 1906, când acestea au redevenit instituţii de autoadministrare 
locală. 

Zemstvele erau structurate pe trei niveluri: zemstva gubernială, 
zemstvele judeţene şi cele de voloste (plasă). Conform decretului, 
alegătorii organelor locale erau grupaţi în trei colegii: proprietari funciari, 
orăşeni şi ţărani. Fiecare judeţ, în raport cu numărul contribuabililor, avea 
dreptul să aleagă un anumit număr de deputaţi în Adunarea judeţeană a 
zemstvei (vezi tabelul nr. 13). Censul pentru nobili era diferențiat: 200 
desetine de pământ în judeţele Chişinău, Orhei şi Hotin, 250 în Bălţi şi 
Soroca, 300 în Bender şi Akkerman. Nici unul dintre cele trei grupuri sociale 
nu deținea majoritatea absolută, funcţionând, din acest punct de vedere un 
echilibru fragil. Membrii adunărilor zemstvei erau aleşi pentru o perioadă 
de trei ani. Adunările erau convocate o dată pe an, pentru o sesiune de 10 
zile. Preşedintele Adunării guberniale era mareşalul nobilimii. Şedinţele 
acesteia se desfăşurau numai după ce avuseseră loc sesiunile zemstvelor 
județene. Adunarea gubernială a zemstvei era organul central care 
coordona şi dirija chestiunile cele mai importante, legate de funcţionarea 

zemstvelor judeţene. Activitatea proprie consta în: împărţirea funcţiilor şi 
prerogativelor în administrarea diverselor ramuri ale economiei între 
zemstva guberniala şi cele județene; repartizarea pe judeţe a impozitelor 
către stat; gestionarea unor sume de bani din fondul special al zemstvei, cu 
scopul întreţinerii drumurilor sau acordării ajutoarelor financiare 
zemstvelor judeţene; acordarea ajutoarelor pentru crescătorii de vite 
(acoperirea pagubelor de pe urma epidemiilor etc.); împărţirea între judeţe 
a sumelor destinate construcţiei închisorilor; stabilirea taxelor de 
indemnizaţie şi a impozitelor — în bani sau natură — pentru lupta cu 
insectele dăunătoare; aprobarea deciziilor zemstvelor judeţene. 

Adunările desemnau Uprava (Direcţia) zemstvei, organul executiv, cu 
personal salariat. Membrii Direcţiei urmau să obţină confirmarea 
guvernatorului. Guvernatorul şi ministrul de Interne aveau dreptul de a 
anula orice decizie a zemstvei şi de a numi în funcţie în serviciul zemstvei 
orice persoană. Toate hotărârile Adunării şi Direcţiei trebuiau comunicate 
guvernatorului şi, după două săptămâni de la primirea sanctiunii acestuia, 
se putea trece la aplicarea lor. Deciziile zemstvei nu aveau putere de lege. 
Potrivit legislaţiei ruseşti, zemstva avea dreptul de a delega, a observa, a 
însărcina, a avea grijă etc. fără, însă, a beneficia de dreptul de a ordona. Ea 
nu dispunea de instrumente şi organisme executive prin care să-şi impună 
voinţa. Practic, aplicarea deciziilor zemstvei depindea de guvernator. 

Zemstvele judeţene aveau următoarele atribuţii: colectarea 
impozitelor, gestionarea averilor şi capitalurilor zemstvei, construcţia şi 
reparația drumurilor, coordonarea serviciilor poştal, medical şi veterinar, 
organizarea asigurării reciproce, dirijarea învățământului etc. 

Totuşi, zemstva nu a fost un organism de autoguvernare locală 
deplină, în afara competenţelor ei aflându-se multe probleme de natură 
politică ori economică, lipsindu-i instrumentele de aplicare a politicilor şi 
deciziilor votate, statul exercitându-şi din plin controlul şi cenzura asupra 
activităţii şi hotărârilor adoptate. 

În anul 1869, în Adunarea gubernială a zemstvei au fost aleşi 53 
deputaţi, moşierii reprezentând 74,4%, orăşenii 15,1%, ţăranii 5,6% şi clerul 
1,9%. Direcţia zemstvei a fost formată doar din reprezentanţi ai nobilimii, 
care puneau în prim plan interesele de castă sau personale şi apoi cele 
comunitare. În timp ce în Rusia, unele Adunări dezbăteau chestiunea 
acordării creditelor de stat pentru țărani, moşierii basarabeni considerau 

că, în urma reformei agrare, țăranii au fost asiguraţi din punct de vedere 
economic şi nu aveau nevoie de sprijinul statului, cerând adoptarea unor 
măsuri privitoare la îmbunătăţirea situaţiei marilor proprietari de pământ. 

Una dintre funcţiile zemstvei tinea de asistența medicală şi serviciul 
veterinar. Aceasta se ocupa de înfiinţarea spitalelor şi selectarea cadrelor 
medicale. În 1872, pe lângă Spitalul din Chişinău, a fost deschisă o şcoală de 
moaşe. La 1873, din cele 27 de spitale existente, 15 se aflau sub 
îndrumarea zemstvelor. Totuşi, la începutul anilor '70, în Basarabia erau 
doar 13 medici angajaţi de zemstvâ, iar în anul 1880 numai 32, ceea ce, 
evident, nu putea satisface necesităţile populaţiei. În anul 1871, pentru 
sănătate au fost alocate 35.800 ruble, în anul 1880 ajungându-se la suma 
de 124.700 ruble. Deşi sumele se aflau într-o continuă creştere, acestea 
rămâneau insuficiente pentru a se putea asigura un serviciu medical 
adecvat. 

Dezvoltarea învățământului în Basarabia a fost examinată chiar în 
prima şedinţă a Adunării guberniale a zemstvei, din anul 1869. Însă, în anul 
1870, învățământul primar a trecut în subordinea zemstvelor județene, 
fapt ce a împiedicat progresul educaţional. Astfel, în timp ce unele zemstve 
alocau anual pentru învățământ mai puţin de 1.000 de ruble, salariul unui 
membru al Direcţiei zemstvei era de 1.600 ruble pe an. În ceea ce priveşte 
înfiinţarea instituţiilor de învățământ, zemstva basarabeană rămânea cu 
mult în urmă față de celelalte regiuni ale Rusiei. În multe cazuri, țăranii 
singuri construiau sau arendau încăperile necesare instruirii copiilor ori 
plăteau salariu învățătorului. O anumită schimbare în bine a fost 
înregistrată după 1890, când zemsvtele au sprijinit financiar întemeierea 
unui număr relativ mare de şcoli de diverse tipuri. 

În partea de sud a Basarabiei, retrocedată Principatului Moldova în 
anul 1857, au fost realizate reformele administrative promovate de 
domnitorul Al. |. Cuza, consiliile municipale şi judeţene continuând să 
funcționeze şi după 1878, când acest spaţiu a fost din nou anexat Rusiei. 

Reforma judiciară. La sfârşitul anului 1861, ţarul Alexandru Il a 
ordonat Cancelariei de Stat elaborarea unei noi legislații juridice. Conform 
statutului judiciar din 1864, întemeiat pe principiul egalităţii tuturor 
cetățenilor în fata legii, în Rusia au fost create instituții de judecată unice 
pentru toţi cetăţenii, indiferent de originea şi statutul social. Procedura 
juridică devenea publică, judecătorii inamovibili. S-a instituit avocatura şi 


110 


Istoria Basarabiei 


curtea cu jurati. Deoarece în Imperiul Țarist, la mijlocul secolului al XIX-lea, 
erau aplicate încă pedepsele corporale, Alexandru Il a hotărât, la 17 aprilie 
1863, desfiinţarea acestora. 

În timpul discuţiilor pe marginea proiectului reformei judiciare, 
guvernatorul militar al Basarabiei şi general-guvernatorul Novorosiei şi 
Basarabiei s-au pronunţat pentru desfăşurarea procedurii de judecată în 
limba rusă, ca limbă oficială. De asemenea, ei au propus ca o parte dintre 
jurati să fie aleşi din rândul celor care cunosc limba română. În schimb 
nobilimea basarabeană, care a luat parte la discutarea proiectului de 
reformă judiciară la congresul din 1863, a propus ca limba oficială în 
judecătoriile locale să fie limba „moldovenească”, motivând decizia prin 
faptul că, până în 1828, limba „moldovenească” a fost limba oficială şi că 
majoritatea populaţiei nu cunoştea limba rusă. Guvernatorul Novorosiei şi 
Basarabiei s-a pronunţat împotriva acestei decizii, considerând-o ca fiind 
dăunătoare. El îşi motiva atitudinea prin faptul că în Basarabia nu existau 
suficienţi jurişti care să cunoască limba „moldovenească”, iar codurile de 
legi ruseşti nu erau traduse în limba „moldovenească”. Argumentele aduse 
de general-guvernatorul Novorosiei şi Basarabiei, împotriva introducerii 
limbii române în instanţele judecătoreşti, au ajuns la absurd. De pildă, el a 
opinat că, prin instituirea juratilor nu este obligatoriu ca oamenii de rând să 
cunoască limba oficială a judecății, oricare ar fi ea, deoarece toată 
procedura scrisă trecea pe seama avocatului. Aceştia, fiind cointeresati 
personal să cunoască limbile popoarelor printre care locuiesc, probabil vor 
învăţa şi limba „moldovenească”. Pe de altă parte, guvernatorul militar al 
Basarabiei a încercat să demonstreze imposibilitatea introducerii limbii 
române în instanţele judecătoreşti: „Această limbă nu este suficient de 
şlefuită gramatical, încât locuitorii moldoveni aproape nu înţeleg ziarele 
care se editează în Moldovalahia”, adică în Principatele Unite. Anumite 
probleme legate de înţelegerea unor termeni din limba română literară 
(care a evoluat într-un ritm alert în secolul al XIX-lea) se explicau prin 
gradul înalt de analfabetism al populaţiei basarabene, prin rusificarea la 
care era supusă limba română în această provincie şi nu prin faptul că 
limba română era insuficient de avansată. 

În Basarabia, reforma judiciară a fost aplicată din anul 1869, 
determinând o nouă restrângere a sferei de acţiune a legilor moldoveneşti. 
Procesele urmau să se desfăşoare exclusiv în limba rusă. Noile instituţii de 

judecată au fost inaugurate la 20 decembrie 1869, provincia fiind trecută 
sub jurisdicţia Curţii de justiţie din Odesa. Cu această ocazie, la Chişinău au 
fost transferați multi funcţionari din guberniile ruseşti. 

În scurt timp, cele câteva funcţii de traducători existente pe lângă 
Judecătoria din Chişinău au fost lichidate. O asemenea măsură a avut 
efecte negative asupra activității judecătoriilor, deoarece marea majoritate 
a românilor basarabeni nu cunoştea limba rusă, iar judecătorii şi procurorii 
nu cunoşteau limba română. Preşedintele judecătoriei din Chişinău a făcut 
un demers către Ministerul de Justiţie în care a cerut instituirea unor 
posturi de traducător în judecătoriile din Basarabia. Abia în anul 1871, 
ministerul de Justiţie a permis mărirea personalului judecătoriei din 
Chişinău cu două posturi de ajutor de secretar, care îndeplineau şi funcţia 
de traducător. Evident, doi traducători nu puteau satisface necesitățile 
judecătoriei din Chişinău. În celelalte judecătorii din Basarabia nici nu a fost 
instituită funcţia de traducător. 

Interzicerea utilizării limbii române în domeniul juridic a contribuit, pe 
lângă alti factori, la deznationalizarea acestui ţinut şi rusificarea lui, precum 
şi la diminuarea drepturilor cetăţeneşti ale românilor basarabeni. 

Reforma şcolară. Relativa înapoiere culturală a Rusiei (gradul de 
alfabetizare nu depâşea 5-64) a condiționat inițierea unor transformări şi 
în domeniul educaţiei. Măsurile guvernului țarist erau stimulate de 
demersurile unor persoane şi grupări democratice din marile oraşe şi 
regiunile neruse ale imperiului privind iluminarea poporului, prin înființarea 
unor şcoli duminicale pentru adulţi, unor şcoli particulare pentru copii etc. 
În Basarabia, această mişcare şcolară nu a luat o amploare deosebită din 
cauza numărului restrâns de intelectuali. Totuşi, în anii '60 au fost 
consemnate cazuri în care „comunităţi întregi, rurale şi urbane, adresau 
cereri privind introducerea limbii moldoveneşti în şcoli”. În oraşul Orhei 
câteva cadre didactice au început să predea gratuit limba maternă. Pe 
lângă revendicări vizând întemeierea unui învățământ naţional, s-au 
formulat revendicări referitoare la ridicarea nivelului de pregătire a 
cadrelor didactice şi la asigurarea unor venituri care să le permită obţinerea 
unor reale „succese în instruirea copiilor”. Lipsită de suportul maselor, 
mişcarea şcolară din Basarabia nu a atins obiectivele urmărite. 

La 19 iulie 1864, ţarul Alexandru al II-lea a sancţionat Regulamentul 
privind şcolile primare şi poporale. Potrivit acestuia, „dreptul de a înfiinţa şi 

subventiona şcoli se acordă institutelor obşteşti şi persoanelor private”, iar 
instituțiile şcolare aveau drept scop „să consolideze în popor ideile 
religioase şi morale şi să difuzeze cunoştinţe general utile”. Şcolile urmau a 
fi subordonate unui consiliu şcolar județean, având ca membri un profesor 
de liceu sau directorul şcolii judeţene, şeful poliției județului, un preot, doi 
reprezentanţi ai zemstvei şi unul al oraşului respectiv. Chiar dacă nou 
İnfiintatele şcoli erau patronate Ministerului Instrucțiunii Publice, programa 
lor le apropia extrem de mult de cele parohiale, datorită faptului că şi în 
şcolile primare poporale urmau a fi predate „religia, citirea cărţilor laice şi a 
tiparului bisericesc, scrierea, cele 4 operaţii aritmetice, iar unde e posibil, şi 
cântarea bisericească”. Regulamentul interzicea predarea disciplinelor în 
limba maternă, împiedicând accesul şi îndepărtând din sistemul 
educaţional oficial marea majoritate a copiilor românilor basarabeni. 

În noiembrie 1864, a fost adoptat Statutul gimnaziilor şi 
progimnaziilor, prin care se consacrau două tipuri de gimnazii: clasic, cu 
predarea celor două limbi clasice — latina şi greaca, şi real, fără predarea 
limbilor clasice. Durata studiilor era de şapte ani, interzicându-se orice 
discriminare socială. Totuşi, fixarea unor taxe de studiu destul de ridicate a 
făcut ca aceste instituţii să devină practic inaccesibile copiilor din mediul 
rural. 

La 14 mai 1867, a fost aprobat Regulamentul seminariilor şi al şcolilor 
inferioare duhovniceşti, prin care durata studiilor seminariale s-a redus la 
şase ani, iar numărul de discipline şcolare s-a redus — pe contul celor de 
cultură generală — până la 19 obiecte. Din programa şcolară lipsea limba 
română, instruirea desfăşurându-se în limba rusă. În urma acestei măsuri, 
Seminarul teologic din Chişinău a finalizat faza de trecere la o instituţie 
teologică de tip rusesc. 

La începutul anilor '70 au fost adoptate noi dispoziţii în domeniul 
educației care au restrâns posibilitățile dezvoltării unei instructii 
democratice în interiorul Imperiului Țarist. Astfel, în anul 1871 a fost 
promulgat Regulamentul privind gimnaziile şi progimnaziile, prin care 
gimnaziile reale erau desființate, iar gimnaziile clasice îşi majorau durata de 
studii de la şapte la opt ani. Situaţia învățământului real a fost 
reglementată prin Statutul şcolilor reale, promulgat la 15 mai 1872. 
Accentul era pus pe predarea disciplinelor tehnice, însă absolvenţii nu 
aveau dreptul de a se înscrie în învățământul superior. În gimnaziile clasice, 

numărul de ore la istorie şi literatură s-a redus drastic, predarea ştiinţelor 
naturale a fost anulată, o atenţie exagerată acordându-se studierii limbilor 
latină şi greacă (41% din totalul orelor). Această reorientare a curriculei 
şcolare era determinată de politica autorităților de a împiedica proliferarea 
ideilor liberal-democratice în rândul tinerilor. 

În anul 1874 a fost introdus un nou Regulament privind şcolile primare 
poporale, care relua principale stipulatii ale celui din 1864. A fost redusă, 
însă, influența consiliilor şcolare județene, adevărații „stăpâni” ai şcolilor 
primare devenind preoții şi moşierii. 

Evaluând conţinutul reformei şcolare, putem constata că aceasta a 
încercat să satisfacă pretenţiile burgheziei şi claselor de mijloc din Rusia în 
domeniul extinderii şi consolidării învățământului public. Însă autorităţile 
ţariste au urmărit să menţină controlul asupra educaţiei supuşilor din 
regiunile neruse prin impunerea instrucției exclusiv în limba rusă (obiectiv 
atins în totalitate în Basarabia) şi prin păstrarea componentei pravoslavnice 
în programa şcolară. 

Reforma orăşenească. Dezvoltarea relaţiilor capitaliste în Imperiul Rus 
a impus promovarea reformei municipale. Până în anul 1870, în Rusia îşi 
desfăşurau activitatea dumele (consiliile) orăşeneşti, organizate de 
Ecaterina Il, în cadrul cărora intrau reprezentanţi ai diverselor categorii 
sociale. Din cauza birocraţiei şi rutinei care domina aceste instituţii, 
dumele, practic, nu funcționau. 

La 16 iunie 1870, Alexandru Il a semnat proiectul noii reforme 
municipale care, în anul 1871, s-a extins şi asupra Basarabiei. Conform 
proiectului, în duma orăşenească aveau dreptul de a alege şi a fi alese 
numai persoanele care plăteau impozite. Sistemul electoral era astfel 
conceput, încât alegerea deputaţilor depindea nu de numărul alegătorilor, 
ci de suma impozitelor care erau plătite în bugetul oraşului. Alegătorii se 
împărțeau în trei categorii: prima categorie includea locuitorii care plăteau 
cele mai mari impozite, adică o treime din totalul lor; în categoria a doua 
erau incluşi locuitorii ce achitau impozite medii, care de asemenea 
alcătuiau o treime din suma totală; iar în categoria a treia, cea mai 
numeroasă, intrau restul contribuabililor. Fiecare categorie, care includea 
un număr inegal de contribuabili, alegea a treia parte din deputaţi în duma 
orăşenească. Un asemenea sistem electoral permitea marii burghezi să 
dețină controlul asupra dumelor orăşeneşti. În oraşele mici, se permitea 

împărţirea electoratului în două categorii. Pentru a nu permite accesul 
persoanelor care nu inspirau încredere, listele alegătorilor şi candidaților 
erau validate de dumele orăşeneşti. Cei care nu plăteau impozite în bugetul 
oraşului (funcţionarii, intelectualii, muncitorii) nu puteau fi aleşi şi nu aveau 
dreptul de a alege deputaţi în dumele orăşeneşti. 

La 22 august 1870, în Basarabia, a fost instituită comisia pentru 
introducerea reformei municipale, mai întâi la Chişinău, apoi în restul 
oraşelor. Comisia a întocmit listele alegătorilor pentru organele de 
administrare orăşenească şi i-a divizat în categorii. În anul următor au avut 
loc primele alegeri în Duma orăşenească a Chişinăului. Ulterior, reforma 
municipală s-a extins asupra oraşelor Akkerman, Bender, Hotin, Soroca şi a 
trei târguri: Pâpuşoi, Turlaci şi Şabo. 

Competentele dumei şi upravelor (= primăriilor) orăşeneşti ţineau de 
gospodărirea şi aprovizionarea oraşului, amenajarea pieţelor şi târgurilor, 
întreținerea spitalelor, chestiunile învățământului, dezvoltarea comerțului 
şi a industriei locale, măsurile contra incendiilor, înființarea burselor şi 
caselor de credit, deschiderea teatrelor, bibliotecilor, muzeelor. Dumele şi 
upravele orăşeneşti erau supuse supravegherii guvernatorului şi ministrului 
de Interne. Guvernatorul avea dreptul de a stabili şedinţele dumei 
orăşeneşti şi de a controla gestionarea banilor dumelor. 

Reforma orăşenească în Basarabia a extins principiile de organizare şi 
activitate a zemstvelor şi asupra oraşelor, administrarea lor fiind eliberată 
de arbitrarul funcţionarilor, dar nimerind, în mare parte, — ca şi zemstvele — 
în mâinile nobilimii. Nobilii, împreună cu burghezia orâşeneascâ, 
administrau oraşele. De pildă, în anul 1910, din cei 51 de membri ai Dumei 
orăşeneşti din Chişinău, nobili erau 30 de persoane, sau circa 60%, iar în 
1913 peste 53%. 

Reforma militară. În anul 1874, guvernul rus a reorganizat şi serviciul 
militar, prin care s-au pus bazele modernizării armatei ruse după modelul 
german. Noua lege a instituit obligativitatea serviciul militar, înlocuind 
vechiul sistem de recruți. Durata serviciului a fost micşoratâ, de la 25 la 6 
ani, pentru soldaţi, şi 8 ani, pentru marinari. Prevederile regulamentelor 
militare au fost modificate. S-au făcut încercări de perfecţionare a calităţii 
corpului de ofiţeri, prin crearea unor şcoli specializate. După mai bine de 
şase decenii de la anexare, din 1874 au început să fie recrutaţi tinerii 
basarabeni care vor muri cu miile pe câmpul de luptă în războaiele purtate 

de Rusia. În Basarabia, serviciul militar a fost introdus şi în scopul rusificării 
provinciei, armata fiind un instrument perfect de atingere a acestui 
obiectiv. 

În perioada pregătirii reformei militare în Basarabia au avut loc revolte 
ale bulgarilor care, în calitate de colonişti, fuseseră scutiţi de serviciul 
militar. În multe sate bulgăreşti sau cu populaţie mixtă (Chirsovo, Avdarma, 
Tomai, Comrat) tulburările au început chiar în timpul întocmirii listelor de 
recruți. 

Situaţia grea din economie s-a răsfrânt şi asupra armatei: soldaţii ruşi 
duceau lipsă de alimente, erau bătuţi de către superiori, batjocoriti, multi 
dintre ei încercând să dezerteze. În decembrie 1861, s-a înregistrat un caz 
interesant: câţiva soldaţi ruşi care executau serviciul militar la hotarul cu 
Principatele Unite, în Basarabia de sud, au fugit în Principate, stabilindu-se 
în oraşele Bolgrad şi Ismail. 

Ca şi în alte ţări, în Imperiul Țarist reformele au modificat treptat 
structura instituțională şi bazele de organizare a societăţii ruseşti, făcând 
posibil ca în decursul a câteva decenii Rusia să se debaraseze în mare parte 
de tarele feudalismului. Pentru Basarabia, pe de o parte, ele au semnificat 
o integrare mai profundă în cadrele Imperiului, pe de alta, au permis 
afirmarea elitelor indigene în viața politică, social-economică şi culturală a 
provinciei. 

Reformele sociale din anii '60-'70 au determinat schimbarea climatului 
social-politic în Basarabia. Introducerea parţială a principiului separaţiei 
puterilor în stat, instituirea unor organisme ale autoadministrării locale şi 
provinciale au permis afirmarea diverselor categorii sociale în viața publică 
a provinciei. 

Împărţirea politică a nobilimii pe criterii etnice. Ca şi în perioada 
anterioară, în ultima treime a secolului, elita politico-socială era împărţită 
în „partida moldovenească” şi „partida rusească”. În fruntea primei grupări 
se afla Nicolae Casso, iar cea de-a doua îl avea ca lider pe Vladimir Leonard. 
Suportul social al partidei moldoveneşti îl constituiau nobilii, clericii, râzeşii, 
mazilii şi ţăranii autohtoni. Din partida „moldovenească” făceau parte 
nobilii autohtoni Bantâş, Bodescu, Brăescu, Catargi, Codreanu, Cotrutâ, 
Cristi, Dicescu, Dimitriu, Râşcanu, Stroiescu ş. a. Demersurile şi activitatea 
acesteia erau axate pe susţinerea intereselor politice, economice şi 
naționale ale acestei provincii româneşti în cadrul Rusiei ţariste. Partida 
„rusească” era compusă din mari proprietari şi funcţionari ruşi sau 
rusificati: Crupenschi, Sviatopolk-Mirskii, Kişinskii, Pleskov, Calmutchi ş. a. 
Aceastâ tabârâ, urmârindu-şi propriile interese economice şi sociale, 
sprijinea fidel acţiunile administraţiei țariste, urmărind rusificarea şi 
deznationalizarea ținutului. Rivalitatea între cele două grupări se 
manifesta, în special, în cadrul adunărilor zemstvelor judeţene şi a celei 
guberniale. Lupta şi discuţii aprinse se purtau în jurul diverselor proiecte de 
hotărâri ce priveau mai ales finanțarea în domeniul învățământului, 
economiei, culturii, căilor de comunicaţie etc. 

Însă nobilimea, urmărind conservarea rolului său în societate şi viaţa 
publică, nu mai putea satisface revendicările poporului. Din cauza faptului 
că mişcările naţionale erau strivite din faşă, intelectualii şi tinerii 
basarabeni au simpatizat sau au aderat la diverse organizaţii revoluționare 
care se afirmau în Imperiul Țarist. 

Narodnicismul. În această perioadă, în Rusia, cea mai influentă 
mişcare era cea narodnicistă (poporanistă), care-şi propunea luminarea 
maselor prin „mersul în popor” al intelectualilor revoluționari. Narodnicii 


Ştefan Purici 


basarabeni, urmând exemplul celor din Rusia, au înființat în diverse oraşe 
ale guberniei (Chişinău, Bender, Hotin, Orhei etc.) şcoli duminicale gratuite 
pentru muncitori. Multi tineri (Zamfir Arbore-Ralli, Nicolae Zubcu- 
Codreanu, Mihai Negrescul, Leon Dicescul şi alți circa 70 basarabeni) care 
îşi făceau studiile în universitățile ruseşti au devenit membri ai diverselor 
cercuri narodniciste din Petersburg, Odesa, Kiev, Moscova etc. 

Către sfârşitul anilor 770, în mişcarea narodnicistâ au fost atraşi mai 
mulți elevi ai Seminarului eparhial (Pavel Braga, Filip Codreanu, Constantin 
Ursu, Axentie Frunză ş. a). Seminariştii au organizat o bibliotecă secretă cu 
cărți interzise de cenzura țaristă, cuprinzând varii domenii: filozofie, 
economie politică, literatură, istorie, ştiinţe naturale etc. Tinerii basarabeni 
erau captivati de acest curent politic datorită orientării sale spre 
promovarea intereselor țărănimii, clasa cea mai numeroasă în zona dintre 
Prut şi Nistru. 

Realizarea reformei agrare, în anii '60-'70 ai secolului al XIX-lea, a 
înlăturat iluziile narodnicilor privitoare la posibilitatea declanşării unei 
revoluţii ţărăneşti. Unii narodnici au abandonat mişcarea politică, alții au 
imbrâtişat ideile socialiste, unii chiar pe cele liberale, iar un număr mic a 
adoptat tactica terorii politice. 

Primul cerc narodnicist muncitoresc, din care făceau parte 25-30 
persoane, a fost organizat la Chişinău, în anul 1880, de către gimnazistul 
poporanist F. Deniş. Membrii lui învățau a citi şi a scrie, studiau literatura 
narodnicistâ, au înfiinţat o casă de ajutor reciproc a muncitorilor etc. În 
1881, după arestările produse în rândul narodnicilor în urma atentatului 
asupra lui Alexandru al II-lea, cercul s-a autodizolvat. 

Mişcarea social-democrată. În anii '90, ideologia dominantă a timpului 
era socialismul şi social-democratia. Însă persecuțiile autorităţilor ţariste 
împotriva socialiştilor, mult mai dure şi ample decât cele contra 
narodnicilor, au făcut ca aceştia să-şi găsească refugiu în diverse ţări ale 
Europei. Social-democratii basarabeni se refugiau peste Prut. Astfel, încă în 
anii 1874-1875, în România au sosit revoluționarii Nicolae Zubcu Codreanu, 
dr. Russel (Nicolae K. Sudzilovski) şi Constantin Dobrogeanu-Gherea care au 
pus bazele mişcării socialiste româneşti. În deceniile următoare, în ţară s-au 
stabilit Victor Crăsescu, Andrei Dumitrescu (Bulat), Constantin Stere, 
Gheorghe V. Madan şi multi alţii. Socialiştii rămaşi în Basarabia se aflau sub 
o supraveghere strânsă a organelor de poliţie. În mai şi iunie 1884, au fost 

arestaţi peste 50 de tineri acuzaţi de participarea la activitatea unor 
„societăţi secrete”. Asemenea cazuri au fost înregistrate şi în deceniile 
următoare, multi basarabeni fiind exilați în Siberia pentru termene de zeci 
de ani sau pe viaţă. Unul dintre tinerii condamnaţi la 20 de ani de muncă 
silnică în minele din Siberia scria, în iulie 1882, părinţilor săi: „Termenul e 
lung, atât de lung încât eu unul nu mai sper a vedea patria mea frumoasă, 
nu mai sper a va îmbrăţişa (...) Dar să nu crezi, tată, că eu mă plâng, că mă 
căiesc că am urmat această cale spinoasă (...) Anul trecut am îngropat pe 
bietul Varzari care a murit de oftică; asemenea este o lună de când ne-a 
părăsit principele Tiziano, nenorocitul fiu al Caucazului care s-a luptat 
pentru mântuirea patriei sale, cotropită de ginta rusă. În ceea ce mă 
priveşte pe mine, tată, apoi ura mea a crescut contra inamicului”. 

La hotarul secolelor XIX şi XX, în Rusia ţaristă apar numeroase 
formaţiuni politice care, treptat se extind şi în Basarabia. În 1896, la 
Chişinău, a fost constituit un cerc mixt marxist-narodnicist, aflat sub 
influența ideologiei social-democrate. La începutul anului 1900, socialiştii 
din capitala ținutului s-au organizat într-un grup social-democrat, iar din 
decembrie 1902, social-democratii basarabeni s-au reorganizat în comitetul 
local al Partidului Social-Democrat Muncitoresc din Rusia (PSDMR). În 
preajma revoluţiei, a fost înfiinţată şi Organizaţia socialistă a elevilor 
oraşului Chişinău. 

Printre militantii socialişti din Chişinău s-au evidenţiat M. Godlevski, B. 
Broascâ ş. a. În sânul social-democratiei s-a purtat o luptă intensă pentru 
preluarea conducerii mişcării între următoarele orientări: „economistă”, 
care milita pentru realizarea obiectivelor politice pe cale economică; 
„bundistă”, care se pronunţa pentru utilizarea mijloacelor culturale şi 
parlamentare şi, în fine, „iskristă”, ce promova ideea realizării unei revoluţii 
populare şi instaurării puterii muncitorilor şi țăranilor. În anul 1903, la 
Congresul Il al PSDMR, social-democratia rusă s-a divizat în două curente 
politice: bolşevismul (maximalismul) şi menşevismul (minimalismul). 
Bolşevicii au fost premergătorii comuniştilor ruşi, în timp ce menşevicii au 
rămas pe platforma reformismului socialist. În cadrul social-democratiei 
basarabene, până spre sfârşitul anului 1917, au predominat numeric şi 
politic menşevicii. 

Socialiştii revoluționari. În primăvara anului 1902, la Chişinău, a 
apărut un grup format din simpatizanți ai curentului socialiştilor 

revoluționari. În 1903, odată cu creşterea numerică a grupului, el s-a 
transformat în organizaţia gubernială a Partidului Socialiştilor Revolutionari 
din Rusia, pentru ca în anul 1906 el să funcţioneze pe baza a nouă 
organizaţii judeţene. În fruntea organizației s-au afirmat N. Doroşevski, M. 
Stepanov, |. Minor, N. Byhovski, N. Moghileanski, P. Gomaniuk ş. a. Printre 
prevederile programatice ale socialiştilor revoluționari (eserilor) se 
numărau convocarea Adunării Constituante, instaurarea republicii 
democratice, introducerea drepturilor democratice, socializarea 
pământului, adoptarea legislaţiei muncitoreşti, autonomia regiunilor 
naționale etc. Eserii considerau că aceste obiective pot fi atinse prin 
propaganda revoluţionară, dar mai ales cu ajutorul unor metode teroriste. 
Cu acest scop, a fost înfiinţată o structură paramilitară, din care făceau 
parte 26 de persoane, care a organizat acțiuni teroriste împotriva unor 
oficiali ruşi. 

La începutul anului 1903 eserii s-au făcut remarcati prin difuzarea în 
Chişinău şi în alte oraşe a unor proclamatii cu caracter antiguvernamental. 
Pogromul din acelaşi an a condus la scindarea mişcării pe criterii etnice, 
deoarece evreii nu au mai pus localurile lor la dispoziţia ruşilor pentru 
desfăşurarea întrunirilor, considerându-i pe socialişti vinovaţi de violențele 
antisemite. 

În anii primei revoluţii ruse, eserii basarabeni au acționat atât în 
mediul urban, unde aveau organizate mai multe comitete şi grupuri, cât şi 
în mediul rural, prin intermediul structurilor Uniunii Târâneşti, coordonând 
adeseori acțiunile lor cu liderii eserilor din Odesa. La sfârşitul anului 1907, 
organizaţia basarabeană practic s-a autodizolvat în urma şicanelor din 
partea administraţiei țariste şi a înrolării membrilor partidului în rândurile 
altor formaţiuni de stânga. În perioada 1908-1916, eserii au apărut foarte 
rar pe scena politică a Basarabiei. 

Mişcări liberale şi reacționare. La începutul secolului al XX-lea, odată 
cu afirmarea unor elite intelectuale şi comercial-industriale burgheze, în 
Basarabia s-a cristalizat curentul liberal. Fără a fi organizaţi în structuri 
politice, liberalii (medicul L. Sitinschi, marele proprietar şi filantrop C. 
Cazimir, preşedintele direcției zemstvei guberniale A. Stuart ş. a.) apăreau 
în presă sau în cadrul dezbaterilor în zemstve cu critici formulate la adresa 
guvernului privind politica în domeniul învățământului public, ocrotirii 
sănătăţii, se pronuntau împotriva practicilor antidemocratice ale cenzurii 

ţariste etc. În noiembrie 1904, la Petersburg, în cadrul unei conferinţe a 
reprezentanţilor zemstvelor din Rusia, baronul Alexandru Stuart s-a 
numărat printre primii care au semnat o moţiune în care se revendica 
înfiinţarea parlamentului şi introducerea unui regim politic democratic în 
Rusia. 

Drept replică la tendinţele liberale şi democratice care se manifestau 
tot mai pregnant în societatea basarabeană, în viaţa publică a provinciei s-a 
profilat încă din anii '90 ai secolului al XIX-lea mişcarea de extremă dreapta, 
susținătoare ferventâ a autocrației. Ideologia velicorusa era sprijinită şi 
promovată de publicistul P. Cruşevan, marii proprietari VI. Purişkevici şi N. 
Sviatopolk-Mirskii ş. a, reuniți în cadrul Uniunii poporului rus. Această 
organizație lupta împotriva oricăror manifestări politice democratice şi 
naţionale. Lider de netăgăduit al simpatizantilor respectivei ideologiei a 
devenit moldoveanul rusificat Pavel Cruşevan, redactor al periodicului 
«beccapaGeuy» (Basarabeanul), care a apărut în anii 1897-1905. Prin 
articolele sale xenofobe, în special antisemite, tolerate şi încurajate de 
administraţia locală, Cruşevan a contribuit la organizarea, la Chişinău, în 
aprilie 1903 şi în octombrie 1905, a unor pogromuri evreieşti. 

Pogromuri evreieşti. Politica ţarismului de desconsiderare a 
naționalităților, de rusificare generală şi de instigare a adversitâtii 
interetnice crea premise favorabile pentru dezvoltarea unor acţiuni 
xenofobe. Atitudinile antisemite erau stimulate de unii mari întreprinzători 
basarabeni ruşi (Pronin), care resimteau o concurenţă dură din partea 
antreprenorilor evrei, precum şi de organizaţia reacționară a „Ruşilor 
adevăraţi”, cu un program xenofob şi exclusivist. În plan mediatic, aceste 
forte au dezvoltat o campanie antievreaiscă prin intermediul publicaţiei lui 
Pavel Cruşevan. 

În zilele de Paşti (6 şi 7 aprilie) ale anului 1903, grupuri organizate, 
înarmate cu bâte, au colindat capitala Basarabiei, spărgând geamurile 
magazinelor evreieşti, devastând casele acestora şi furând diverse obiecte. 
Numeroşi evrei au fost agresati, iar 41 au fost ucişi. Tentativele unor 
creştini de a împiedica pogromul au suferit eşec. În acest timp, autorităţile 
ruseşti au lipsit cu desăvârşire. Ulterior, Cruşevan a învinuit evreii de 
organizarea pogromurilor, acuzaţi că au încercat să provoace prin această 
metodă simpatie şi compătimire spre a aduna cât mai mulţi bani. Potrivit 
opiniilor principelui Serghei Urusov, guvernator al Basarabiei (1903-1904), 

şi ale unor cercetători români, un rol important în pregătirea şi 
desfăşurarea pogromului l-a jucat von Lgvendal, şeful siguranţei locale. 
Guvernatorul arăta că o responsabilitate morală purta şi guvernul central 
din cauza promovării „unei politici înguste naţionaliste, mioape şi brutale 
prin metode, faţă de marginile statului şi alogeni”. Un anumit număr dintre 
participanţii la pogromuri au fost judecaţi şi condamnaţi la diverse 
pedepse, nu prea severe. 

Un nou val de manifestări antisemite a avut loc în toamna anului 1905, 
când forţele revoluţionare au organizat o grevă politică generală la nivelul 
întregului imperiu. Împotriva greviştilor au fost dirijate variate grupări 
reacționare (în special „sutele negre”) care, acționând sub protecţia 
neoficială a poliţiei şi jandarmeriei, au acționat cu cruzime împotriva 
greviştilor, intelectualilor şi evreilor. În zilele de 17-20 octombrie, 
pogromuri au avut loc în localităţile urbane Chişinău, Akkerman, Tighina, 
Bairamcea, Ismail, Călăraşi şi în satele Străşeni, Ciuciuleni, Vorniceni şi 
Şipoteni. Potrivit informaţiilor apărute în presa vremii, în capitala guberniei 
au fost ucise 60 de persoane şi 200 rănite, în Călăraşi 60 ucise şi 80 grav 
rănite; după alte date, în Chişinău au fost ucişi „vreo cincizeci de oameni 
evrei şi creştini”, iar în Călăraşi 58 ucişi şi 100 răniţi. Implicarea poliției şi 
poliției secrete în aceste acțiuni era motivată de dorinţa ţarismului de a 
elimina fizic opoziţia față de regim. Într-o scrisoare adresată mamei sale la 
27 octombrie 1905, Nicolai al Il-lea explica pogromurile evreieşti prin 
„revolta poporului împotriva revoluţionarilor şi socialiştilor, din care nouă 
zecimi erau jidanii”. 

Prima revoluţie rusă (1905-1907) a oferit un cadru prielnic afirmării 
ideilor, platformelor şi organizaţiilor politice. Pe lângă participarea la 
diverse organizaţii politice, în anii revoluţiei ruse (1905-1907) locuitorii 
Basarabiei au avut ocazia să-şi manifeste din plin nemulţumirile şi să 
formuleze revendicările lor sociale şi economice. Represaliile sângeroase la 
care au fost supuşi demonstrantii paşnici din Sankt Petersburg în ziua de 9 
ianuarie 1905 au provocat stupoare şi indignare în toate guberniile Rusiei. 
La Chişinău şi în alte centre urbane ale ținutului au fost organizate mitinguri 
şi adunări de protest contra ţarismului. În februarie, în capitala provinciei, 
au început primele greve ale muncitorilor care, în lunile următoare, s-au 
extins practic în toate oraşele şi târgurile Basarabiei. În aprilie 1905, medicii 
din Chişinău au organizat o manifestaţie, pledând pentru convocarea unei 

Adunări Constituante, înlăturarea autocrației, introducerea libertăţilor 
democratice şi realizarea unor reforme sociale. În iunie, elevii din diverse 
instituţii de învățământ din centrul ținutului au cerut, la rândul lor, 
convocarea Adunării Constituante, amnistierea deţinuţilor politici, 
democratizarea societății etc. 

În octombrie 1905, în Rusia s-a desfăşurat o grevă politică generală pe 
parcursul căreia s-a revendicat abolirea autocrației, introducerea zilei de 
muncă de 8 ore ş. a. În Basarabia, greva a cuprins, în zilele de 17-18 
octombrie, oraşele Chişinău, Soroca, Orhei, Bender, Akkerman, Ismail etc. 
Atunci majoritatea întreprinderilor industriale şi meşteşugareşti, 
instituțiilor comerciale şi de învățământ, serviciile de transport public şi-au 
încetat activitatea. Manifestările din întreaga Rusie au obligat țarul să 
promulge Manifestul din 17 octombrie, prin care Nicolai al II-lea „dăruia” 
supuşilor săi libertatea cuvântului, a conştiinţei, a asocierii şi a adunărilor. 

Proclamaţia ţarului a legalizat iniţiativele de organizare culturală, 
politică şi profesională a diverselor grupuri şi categorii sociale sau 
naţionale. În mediul urban s-au constituit sindicate ale muncitorilor, 
meseriaşilor sau funcţionarilor. În anul 1907 existau 17 asemenea 
sindicate. În mediul rural s-au înfiinţat filiale ale Uniunii Târâneşti din Rusia. 
Aceasta milita pentru transmiterea, prin răscumpărare parțială, în mâinile 
ţăranilor a pământurilor moşiereşti, mănăstireşti şi ale statului, pentru 
convocarea Adunării Constituante ş. a. Propagandiştii Uniunii Târâneşti au 
organizat adunări şi mitinguri ale sătenilor, au difuzat literatură 
revoluţionară, au încercat să explice necesitatea şi legalitatea acaparării şi 
împărţirii pământurilor între țărani. 

În anii revoluţiei ruse, s-a produs o apropiere între organizaţiile social- 
democrate din Basarabia, materializată în vara anului 1906 prin unirea 
PSDMR şi a Bund-ului. 

În august-septembrie 1905, la Chişinău, liberalii basarabeni (C. Cazimir, 
A. Aleinikov ş. a.) au înfiinţat Partidul Progresiştilor din Basarabia. Printre 
obiectivele formaţiunii s-au numărat convocarea parlamentului, 
introducerea limbii materne ca limbă de predare în învățământul public 
primar, extinderea autoadministrörii locale etc. Însă L. Sitinski, 
întemeietorul acestei formaţiuni, a obţinut transformarea ei într-o secție a 
Partidului „17 Octombrie”, de orientare promonarhistă. În octombrie 1905, 
la Hotin, a fost convocată o nouă adunare, care a decis constituirea 

Partidului Progresiştilor din Basarabia. Programul acestuia pleda pentru 
introducerea unor largi drepturi democratice în plan social şi politic (vot 
universal, parlament bicameral, învățământ primar obligatoriu, lichidarea 
privilegiilor etc.). 

În decembrie 1905, intelectualii grupaţi în jurul redacţiei ziarului 
«beccapaGckaa mu3Hb» (Viața Basarabiei) s-au constituit în organizaţia 
guberniala a Partidului Constitutionaliştilor Democrati (cadeţii). Această 
grupare liberală milita pentru trecerea Rusiei la regimul monarhiei 
constituționale, instituirea parlamentului, acordarea unei autonomii 
limitate regiunilor naţionale, introducerea unor drepturi democratice, 
adoptarea legislaţiei muncitoreşti, asigurarea ţăranilor nevoiaşi cu pământ 
etc. În anii 1905-1907, L. Sitinski şi V. lanovski, cadeți basarabeni, au 
candidat şi au fost aleşi în Duma de Stat a Rusiei. Ziarul «Viaţa Basarabiei» 
a rămas organul de presă al partidului până în anul 1918. 

În viaţa politică a provinciei s-a afirmat totodată şi curentul de extremă 
dreaptă. În februarie 1905, P. Cruşevan, P. Crupenschi şi prințul Gagarin au 
întemeiat formațiunea „Patrioţii Ruşi din Chişinău” care, în scurt timp, a 
fost rebotezată în „Liga Patriotică Basarabeană”. Aceasta era, de fapt, o 
filială a organizaţiei „Uniunea Poporului Rus”, numită şi „Suta neagră”. Ea 
îşi propunea menţinerea cu orice preţ a monarhiei şi integrității Imperiului 
Țarist, promovarea intereselor populaţiei ruseşti în detrimentul celor 
indigene, îndepărtarea „străinilor” din funcţii administrative şi activităţi 
economice etc. „Liga Patriotică Basarabeană” şi-a fixat în statutul său „să 
servească interesele guvernului, să fie de ajutor administraţiei în lupta 
pentru păstrarea formei de guvernământ existente în Rusia”. Cu asemenea 
obiective, organizaţia s-a bucurat, evident, de susţinerea morală, politică şi 
financiară a guvernului. Organul de presă al acestei formaţiuni a fost ziarul 
«[lpyr» (Amicul). Devenind deputaţi din partea acestui partid, basarabenii 
P. Cruşevan, VI. Purişkevici, P. Crupenschi, Pantelimon Sinadino au sprijinit 
în Duma de Stat diverse campanii antisemite. 

În toamna anului 1906, A. Crupenschi a iniţiat constituirea Partidului 
basarabean de centru, programul căruia (respingerea autonomiei şi a 
autodeterminării naționalităților; oficializarea exclusivă a limbii ruse; 
impunerea statutului de organ consultativ pentru Dumă; susţinerea 
guvernului; sprijinirea ţăranilor pentru strămutare în interiorul Rusiei etc.) 
a fost aprobat de guvernator în decembrie 1906. 

Valul revoluţionar a atins şi lumea satelor, unde țărănimea era 
nemulțumită de lipsa pământului, de impozitele mari, de mizeria 
permanentă etc. Tulburări ţărăneşti s-au produs, practic, în toate zonele 
guberniei, iar în judeţele Soroca, Orhei şi Akkerman au fost organizate şi 
greve ale lucrătorilor agricoli. 

Potrivit calculelor efectuate de către cercetătorii fenomenului social 
din Basarabia, în anul 1905, în provincie au avut loc peste 50 de greve 
muncitoreşti şi aproape 60 de tulburări ţărăneşti. İn total, în anii revoluţiei 
(1905-1907), în ţinut au fost înregistrate în jur de 70 de greve şi circa 100 
de frământări ţărăneşti. Un moment important în procesul de emancipare 
a lumii rurale l-a reprezentat revolta din zona localității Comrat, în ianuarie 
1906, când ţăranii de diverse etnii au proclamat răsturnarea monarhiei şi 
instaurarea republicii, au anunţat naţionalizarea pământurilor moşiereşti şi 
împroprietărirea sătenilor, au adoptat deciziile privind anularea impozitelor 
şi încetarea mobilizărilor în armata țaristă. 

În pofida faptului că tarismul a ieşit învingător în confruntarea cu 
forţele revoluționare, autorităţile au fost constrânse să adopte măsuri 
vizând înlăturarea sau măcar diminuarea abuzurilor marilor proprietari în 
relaţiile lor cu țăranii, să caute soluţii privind îmbunătăţirea condiţiilor de 
muncă şi de trai pentru lucrătorii industriali, să accepte existența unor 
interese particulare ale naționalităților din cadrul imperiului etc. 

Basarabeni în primele Dume ale Rusiei. Una dintre concesiile făcute 
de tar în anii revoluției a fost acceptarea convocării unei adunări 
reprezentative, întemeiate pe vot cenzitar, curial (moşierime, țărănime, 
orăşenime) şi alegeri indirecte (prin intermediul adunării alegătorilor 
guberniali). În Dumă, Basarabiei i-au fost alocate 9 mandate. Din prima 
Dumă de Stat a Rusiei, convocată la 27 aprilie 1906, au făcut parte 
basarabenii F. Seffer (învăţător, membru al Grupului muncii, fracțiunea 
care reunea reprezentanţi ai țărănimii şi intelectualitâtii narodniciste), V. 
lanovski şi L. Sitinski (membri ai Partidului Constitutionaliştilor Democrati), 
C. Cazimir (Grupul reformelor democratice), preotul V. Guma, armeanul A. 
Demianovici şi germanul A. Wiedmer (toţi în Grupul reînnoirii paşnice), A. 
Popov (independent, simpatizant al dreptei) şi P. Bogaci (independent). 
Observăm, că în corpul deputaților basarabeni nu a fost ales nici un roman. 
Totuşi, majoritatea reprezentanţilor provinciei au susţinut proiectele 
reformelor democratice dezbătute la Petersburg. Însă, după 40 de şedinţe, 


125 


Ştefan Purici 


la 9 iulie 1906, ţarul Nicolai al II-lea a dizolvat prima Dumă. În replică, peste 
200 de deputaţi, printre care s-au numărat basarabenii L. Sitinski şi V. 
lanovski, au semnat aşa numitul Manifest de la Vâborg, elaborat ca răspuns 
la actul ţarului. Semnatarii s-au adresat tuturor popoarelor Rusiei să 
răspundă la acţiunea de dizolvare a Dumei prin neplata impozitelor şi 
refuzul înrolărilor în armată. Pentru semnarea apelului respectiv, care a 
fost dat publicităţii în mai multe limbi, inclusiv în „limba moldovenească”, 
cei doi deputați basarabeni au fost întemnițați, în vara anului 1908, în 
închisoarea din Chişinău. 

Alegerile pentru Duma a Il-a (20 februarie — 2 iunie 1907) s-au 
desfăşurat într-o atmosferă extrem de tensionată, cu presiuni din partea 
administraţiei şi poliției, cu suspendarea adunărilor, propagandei, cu 
falsificări etc. Drept urmare, din partea Basarabiei, au fost desemnați P. 
Cruşevan, VI. Purişkevici şi P. Sviatopolk-Mirskii (Uniunea Poporului Rus), P. 
Crupenschi, M. Şoltuz (moldovean) şi P. Sinadino (Partidul „17 Octombrie”), 
armeanul A. Demianovici, germanul Wagner şi ucraineanul Melenciuk. 
Succesul reprezentanților curentelor conservatoare şi reacționare a avut un 
efect deprimant asupra mişcărilor democratice şi naţionale din Basarabia. 
„Aici nici florile nu mai înfloresc, nici păsările nu mai cântă”, scria Aleco 
Nour, în 1907. 

Perioada postrevolutionarâ (1907-1914). În perioada reacţiunii (1907- 
1910), în Basarabia, administraţia ţaristă a încercat să anihileze orice 
manifestare revoluţionară şi naţională, să elimine curentele liberale de pe 
scena politică a provinciei şi să transforme sindicatele în structuri lipsite de 
substanţă. Totuşi, fenomenul de conştientizare naţională a populaţiei 
româneşti, accelerat de evenimentele anilor 1905-1907, nu a putut fi 
stopat. 

Lipsa unor organizaţii politice ale românilor basarabeni şi-a spus 
cuvântul în cadrul campaniilor electorale pentru Adunările reprezentative 
din Rusia. Caracterul reactionar, antidemocratic şi potrivnic oricăror 
manifestări naționale al acestor instituţii s-a accentuat în mod deosebit în 
cadrul Dumelor a Ill-a (1907-1912) şi a IV-a (1912-1917). Astfel, în a Ill-a 
Dumă au reuşit să pătrundă doar reprezentanţii dreptei şi moderatii care 
colaborau foarte strâns cu guvernul: VI. Purişkevici, P. Sinadino, P. 
Crupenschi, preotul Ghepetchi, A. Demianovici, Tretiacenko, Karavasili, 
țăranul Gulykin şi Şmitov. Totuşi, şi în acest cadru reactionar adevărul 

ieşea, uneori, la lumina zilei. Spre exemplu, în şedinţa din 11 mai 1912, 
deputatul basarabean Gulykin a interpelat guvernul, întrebând: „Ce le-am 
dat noi, ruşii, acestor moldoveni în timp de un veac?”. Răspunsul l-a dat tot 
el: „Basarabia avea la anexare şi o autonomie, dar toate acestea s-au 
evaporat. Nu sunt moldovean, sunt rus, însă sunt obligat să spun că voi le- 
ati luat tot, până şi limba moldovenească”. 

În ianuarie 1912, la Chişinău, s-a constituit Partidul Zemstvei din 
Basarabia, în frunte cu M. Feodosiu, M. Zotea, D. Anghel şi M. Glavce. 
Programul partidului se pronunţa formal pentru integritatea imperiului şi 
pentru educaţia poporului în spiritul dragostei pentru Rusia, însă pleda 
pentru o delimitare mai pronunţată între domeniile de competenţă ale 
organismelor centrale (din capitala imperiului) şi ale celor provinciale, în 
direcția extinderii drepturilor zemstvelor. Se cerea instituirea unei reguli, 
potrivit căreia instituţiile centrale ar avea dreptul să analizeze doar 
„legitimitatea deciziilor Adunărilor de Zemstvă, dar nu şi oportunitatea 
lor”. De asemenea, acest partid îşi propunea să introducă limba maternă în 
serviciul divin şi „în şcolile cu populaţie alogenă, ca mijloc pentru studierea 
limbii statului”. Autorii programului au pus accentul pe participarea tuturor 
categoriilor sociale, precum şi a întregii populaţii autohtone la activităţile 
organelor elective municipale şi de zemstvă. Caracterul national- 
democratic al revendicărilor Partidului Zemstvei au determinat autoritățile 
ţariste să ia măsuri de anihilare a activităţii acestuia. 

Lupta electorală pentru Duma a IV-a a fost extrem de înverşunată şi 
datorită implicării clerului (la indicatia episcopului Serafim) în lupta politică. 
Extrem de activ a fost Partidul basarabean al centrului, condus de A. 
Crupenschi, iar poliția a fost factorul care a dirijat din umbră (uneori şi 
deschis) campania electorală. În consecinţă, în Dumă au fost aleşi: G. 
Blajevschi, preotul Ghepetchi, A. Demianovici, P. Crupenschi, N. 
Crupenschi, D. Sviatopolk-Mirskii, P. Sinadino, F. Senic, E. Surucian. 

Astfel, putem constata că, sub stăpânirea ţaristă, comunităţile neruse 
din Basarabia nu s-au putut manifesta în plan politic, cu excepţia perioadei 
primei revoluţii ruse (1905-1907). Persoanele din rândul altor grupuri 
etnice, dornice să participe la viaţa publică a provinciei şi a imperiului, s-au 
putut afirma doar în cadrul unor formaţiuni politice ruseşti care, cu mici 
excepții (organizaţiile socialiste şi, parţial, cele liberale), nu tolerau 
manifestări naționale. 

XI. MIŞCAREA NAȚIONALĂ ROMÂNEASCĂ 
(1861-1914) 


Factori ce au influenţat manifestarea românismului. În anii '60 ai 
secolului al XIX-lea, identitarismul românesc în Basarabia a fost stimulat 
atât de evenimentele internaţionale (restabilirea provizorie a relaţiilor 
personale între românii din stânga şi dreapta Prutului în perioada ocupaţiei 
ruseşti a Principatelor dunărene /iulie 1853 — septembrie 1854/; 
înfrângerea Rusiei în Războiul Crimeii din 1853-1856; retrocedarea părţii de 
sud a Basarabiei Principatului Moldovei /1857/; unirea Moldovei şi Ţării 
Româneşti /1859-1862/; afirmarea ideologiilor naţionaliste şi liberale etc.), 
cât şi de cele din interiorul Imperiului Țarist (reformele liberale promovate 
de ţarul Alexandru al II-lea; mişcările şi revoltele din provinciile poloneze, 
baltice ş. a.). Totuşi, în Basarabia, mişcarea naţională a evoluat în condiţii 
mult mai dificile decât în celelalte provincii româneşti, rămase în afara 
statului român, Transilvania şi Bucovina. Caracterul, intensitatea şi formele 
acestei mişcări au fost determinate de următorii factori: slaba urbanizare a 
populaţiei româneşti din Basarabia (în numărul total al populaţiei 
orăşeneşti, românii constituiau doar 14,2%); lipsa şcolilor naţionale şi 
analfabetismul aproape total (94,2%) al populaţiei băştinaşe; constituirea 
relativ întârziată a categoriei numită intelectualitate; caracterul eterogen al 
nobilimii basarabene; izolarea culturală a românilor basarabeni de confrații 
de peste Prut; deportarea sau emigrarea militantilor autohtoni din 
provincie; existența unui puternic aparat polițienesc de supraveghere, cu o 
amplă reţea de agenti etc. Nu întâmplător, la 1891, Take lonescu constata 
că, dacă „din Transilvania ne parvin gemetele fraţilor noştri, din Basarabia 
nu se mai aude nimic. Persecutia ajunsă la paroxism te împiedică să plângi. 
Durerile mute sunt cele mai profunde” (Politica externă a României, 
Bucureşti, 1891, p. 13). 

Forme de manifestare a mişcării naţionale în a doua jumătate a 
secolului al XIX-lea. İn atare condiţii, activitatea patriotilor basarabeni s-a 
concentrat iniţial în jurul unor probleme de ordin cultural, principala fiind 
aceea legată de introducerea şi menţinerea limbii române în viaţa publică, 
şcolară, justiţie, administraţie şi biserică. În acest sens, autorităţilor 

ținutului le-au fost înaintate diferite propuneri şi cereri. Astfel, în anul 
1862, Constantin Cristi a solicitat administraţiei țariste permisiunea de a 
întemeia la Chişinău o tipografie românească. Solicitarea a fost respinsă pe 
motiv că „domnul Cristi se numără printre acei moldofili inflâcârati care 
visează la o singură Românie unită ... Nu se poate garanta că din tipografia 
lui nu vor ieşi şi cărţi care nu corespund viziunii guvernului nostru 
privitoare la populaţia moldovenească a Basarabiei”. În anul 1863, 
Gheorghe Gore a făcut demersuri pentru înfiinţarea unui ziar 
„moldovenesc”, iar Nicolae Casso şi Constantin Cristi au elaborat proiectul 
unei reviste româneşti. Aceste inițiative au fost, la rândul lor, respinse de 
autoritățile țariste. Acelaşi rezultat l-a avut şi tentativa lui Ştefan Casso de a 
aduce la Chişinău o tiparnitâ românească cumpărată de la Paris. 

La începutul anilor ”60 ai secolului al XIX-lea s-a constituit gruparea 
naționalistă a nobililor moldoveni, aşa numitul Partid boieresc 
moldovenesc, condus de frații Alexandru şi Carol Cotrutâ. Pe lângă aceştia, 
din grupare făceau parte fraţii loan şi Constantin Cristi, Constantin Cazimir 
şi Petrache Cazimir, fraţii Nicolae şi Aristide Casso ş. a. Sub influenţa 
revoltei poloneze (1863), ei şi-au propus să restabilească „națiunea 
română” în Basarabia şi să creeze condiţii care să faciliteze unirea cu 
România. În taină, N. Casso a început să organizeze cete de mazili şi răzeşi 
cu scopul înlăturării dominaţiei ruseşti. Pentru a obține armele necesare, o 
delegaţie a fost trimisă la laşi. Dar primul-ministru M. Kogălniceanu a 
convins delegaţia de imposibilitatea desfăşurării acestei acțiuni din cauza 
circumstanțelor internaţionale nefavorabile. 

Cu orice ocazie potrivită, gruparea respectivă a abordat problema 
limbii române şi alte chestiuni de interes naţional. În anul 1863, când în 
cadrul adunării generale a nobilimii basarabene se discuta proiectul 
reformei judiciare, fraţii Cotrutâ au propus să se solicite guvernului țarist 
introducerea limbii române în procese pentru persoanele care nu cunosc 
limba rusă, după dorinţa acestora. Guvernul țarist a respins revendicarea, 
dar a ţinut, totuşi, cont de ea, permiţând angajarea a doi traducători la 
Judecătoria regională din Chişinău. 

În anul 1883, un grup de nobili a adresat guvernatorului Basarabiei un 
memoriu prin care cerea permisiunea ca limba „moldovalahă” să fie 
folosită în cadrul adunărilor nobilimii şi ale zemstvei. Răspunsul a fost 
categoric negativ: nu se admite „nici o indulgență”, nici o abatere de la 

„regulile existente”, dat fiind că Basarabia este o gubernie „de frontieră”, 
unde „tot ce-i rusesc trebuie susținut cu o deosebită rigurozitate” şi că 
limba rusă „nu trebuie să cedeze nici unei limbi străine”. 

Către sfârşitul secolului al XIX-lea, în provincie s-au manifestat 
personalități dornice să contribuie la emanciparea naţională a românilor 
basarabeni. În rândul acestora s-a remarcat Vasile Stroescu (1845-1926), 
mare proprietar basarabean (8.000 de fălci). Cu studii liceale şi universitare 
la Odesa, Sankt Petersburg şi Berlin, el a funcţionat un timp ca judecător la 
Tribunalul din Hotin, renunțând la cariera juridică pentru a se dedica 
chestiunilor legate de administrarea moşiilor, precum şi problemelor 
sociale şi naţionale ale poporului. A construit câteva biserici, iar în 1899 a 
donat averea şi moşiile sale zemstvei judeţului Hotin cu clauza ca veniturile 
să fie utilizate pentru înfiinţarea unor şcoli rurale în care instruirea să se 
facă în limba română. Din cauza faptului că autorităţile guberniale n-au 
acceptat oferta cu condiţiile stabilite de Vasile Stroescu, acesta a transmis 
în arendă toate moşiile sale sătenilor români basarabeni, organizaţi în obşti 
ţărăneşti. De asemenea, a susţinut financiar spitalul din Stolniceni (judeţul 
Balti) şi a construit, împreună cu zemstva judeţeană, un spital în satul său 
natal, Trinca (judeţul Hotin). 

Apreciind că situația şi regimul din Basarabia nu-i permit să facă mai 
multe pentru românii din provincie, Vasile Stroescu şi-a orientat privirile 
spre conationalii din România, Transilvania şi Bucovina. Astfel, în 1902, a 
donat guvernului de la Bucureşti suma de 200.000 lei pentru construcţia şi 
înzestrarea şcolilor în 32 de sate sărace, indicate de el, precum şi 102.000 
lei pentru constituirea fondului pentru ridicarea unei catedrale a neamului 
românesc. În 1906 a donat alte 200.000 pentru catedrală (care nu s-a 
construit din lipsă de mijloace financiare, fiind necesare 15 milioane lei), iar 
in 1908 încă 100.000 lei pentru ridicarea unor şcoli rurale3. A înființat 
fundaţia „Vasile Stroescu”, care a contribuit financiar la tipărirea unor 
opere ale clasicilor literaturii române (tiraj total 140.000 exemplare), 
distribuite în Vechiul Regat (15.000), Transilvania (24.000) şi Bucovina 
(6.000). Restul au fost valorificate în scopul întemeierii a 300 de biblioteci 
populare în comunele rurale. Extrem de important a fost aportul financiar 
al fundaţiei pentru construirea renumitului avion al lui Aurel Vlaicu. Pentru 


? Construcţia şi înzestrarea unei şcoli söteşti se ridica la circa 6.000-8.000 lei. 

transilvăneni, numai prin banca „Albina” din Sibiu, Vasile Stroescu a făcut 
donaţii în valoare de peste un milion de coroane, destinate construcţiei şi 
dotării cu cele necesare a 216 şcoli şi 96 biserici”. În preajma războiului 
mondial, filantropul Vasile Stroescu a susținut material şi financiar 
activităţile publicistice şi literare ale românilor basarabeni. 

Impactul national-cultural al României moderne asupra Basarabiei. 
Aducerea unui principe străin pe tronul României, în mai 1866, a provocat 
mare  nelinişte İn rândul guvernantilor ruşi. Astfel, cancelaria 
guvernatorului general al Novorosiei de la Odesa comunica guvernatorului 
Basarabiei, la 21 martie 1867, că „moldovenii de la Chişinău (tineri din bune 
familii) au legături, prin mijlocirea moldovenilor care vin din Principate la 
Chişinău pentru scrisori, cu laşii şi Bucureştii pentru unirea Basarabiei cu 
Principatele”. 

Pericolul iniţierii, în viitorul apropiat, a unor demersuri revendicative în 
chestiunea basarabeană din partea principelui Carol de Hohenzollern- 
Sigmaringen, care se bucura de susţinerea Franţei şi Germaniei, a 
determinat autorităţile ţariste să promoveze o politică de rusificare 
accelerată şi de integrare definitivă şi deplină a ținutului în sistemul 
politico-administrativ şi social al Rusiei tariste “, În provincie au fost trimişi 
noi funcţionari cu instrucțiuni precise, au fost efectuate numeroase 
inspecții de către diverse ministere etc. Spre propria lor nemulțumire, 
aceştia au constatat menţinerea identităţii româneşti în Basarabia. Astfel, 
Dimitrie Tolstoi, ministrul Instrucțiunii Publice, vizitând în 1867 instituţiile 
de învățământ din circumscripţia şcolară Odesa, remarca faptul că 
basarabenii, „deşi locuiesc demult în Rusia, nu toţi cunosc limba rusă; 
slujba bisericească în unele parohii ortodoxe se face până în prezent în 
limba moldovenească. Este absolut necesar a se pune capăt acestei 
despârtiri de stat, întrucât acum poate mai mult ca oricând cultura rusă a 
moldovenilor din Rusia a căpătat o semnificaţie politică, deoarece unirea 
Moldovei cu Valahia şi formarea unui principat aproape neatârnat şi puţin 
binevoitor față de noi produce o acţiune de atracţie vădită şi la vecinii 
moldoveni din Basarabia”. 


? Costul unei biserici, incluzând şi costul şcolii parohiale anexă, se ridica la 20.000- 
40.000 coroane. 

x Vezi, İn acest sens, capitolele Organizarea administrativd, Reformele ruseşti, 
Viaţa bisericească şi Evoluţia culturii in Basarabia. 

Cucerirea independenţei şi, apoi, ridicarea României la rangul de Regat 
au dat noi speranţe în plan politico-national românilor basarabeni. Mai 
mult chiar, reanexarea sudului Basarabiei la Imperiul Țarist a provocat 
interesul față de această provincie din partea unor numeroşi oameni 
politici şi personalităţi culturale. Numai Mihai Eminescu, în anul 1878, a 
scris peste 20 de articole despre ținutul pruto-nistrean care, aprecia el, este 
„o parte din vatra strămoşilor noştri”. İn toamna anului 1879, la laşi, a 
apărut publicaţia «Basarabia» (28 septembrie — decembrie), iar la începutul 
anilor '90 luase ființă societatea românilor basarabeni «Milcov». Preşedinte 
a fost ales Bogdan P. Hasdeu, iar secretar Zamfir C. Arbore. 

Spre sfârşitul secolului al XIX-lea şi începutul secolului al XX-lea, 
creşterea sentimentelor antiruseşti, pe de o parte, şi a simpatiilor față de 
România, pe de altă parte, a alertat autorităţile ţariste din Basarabia. 
Astfel, în anul 1891, analizând starea de spirit a populaţiei din judeţele Bălţi 
şi Orhei, adjunctul şefului Direcţiei de jandarmi a guberniei Basarabia 
consemna existența „unor reprezentanţi ai intelectualitâtii moldoveneşti” 
care, „locuind permanent în Rusia (în Basarabia - n. n.) şi profitând de acest 
fapt, atât privind serviciul, cât şi din punct de vedere material, spre regret, 
înclină mai mult spre ţara vecină România”. În pofida faptului că ei nu 
reprezentau un pericol grav „pentru liniştea judeţelor”, prin luările lor de 
poziție şi influența de care se bucurau în rândul maselor, respectivii 
intelectuali creau un „climat politic nefavorabil”, generator de „antipatie 
fata de ruşi”. Drept exemple erau date numele lui Nicolae Casso, mareşal al 
nobilimii din judeţul Bălţi, care „se uită peste Prut”, al fratelui acestuia, 
Aristide Casso, consemnându-se că există „şi alţii de felul lui Casso”. La fel, 
în anul 1895, şeful jandarmeriei din judeţul Orhei raporta că 
intelectualitatea locală manifestă „antipatie faţă de tot ce-i rusesc” şi 
nutreşte „visul de separare a Basarabiei de Rusia şi alipirea ei la Regatul 
Românie”. Rapoarte cu informaţii similare au fost prezentate şi din judeţele 
Hotin şi Soroca. 

Autorităţile țariste deveneau tot mai neliniştite din cauza creşterii 
influenţei cultural-politice a României care, se preciza într-un studiu militar- 
geografic şi statistic realizat la începutul secolului al XX-lea de ofiţeri ai 
Statului Major al armatei ruse, „până astăzi n-a uitat că Basarabia a intrat 
cândva în componenţa principatelor şi multe secole a trăit o viață comună 
cu ele”. Drept mijloc de contracarare a influenţei românimii de peste Prut 

asupra basarabenilor şi de modificare a conştiinţei etnice a acestora din 
urmă, autorii lucrării respective au propus „rusificarea sistematică a 
moldovenilor din Basarabia. În acest scop, este necesar: instruirea şcolară 
să se facă pe baze solide ruseşti; omul simplu să fie eliberat de dependenţa 
morală şi materială a moşierilor romani, să se înlesnească achiziţionarea 
pământurilor nobilimii latifundiare din Basarabia de persoane de 
provenienţă rusă şi, în sfârşit, să se influenţeze pe căi legale asupra unei 
parti a intelectualitâtii şi semiintelectualitatii rurale şi urbane”. 

Radicalizarea mişcării naţionale. Mişcarea naţională a resimţit un 
puternic impuls odată cu întoarcerea de la studii a primului grup de tineri 
basarabeni cărora li se permisese, în anul 1898, înscrierea la câteva 
universităţi din Imperiul Rus. Românii basarabeni din centrele universitare 
din Rusia (Dorpat, Sankt-Petersburg, Kiev, Moscova ş. a.) au format, după 
exemplul reprezentanților altor naţionalităţi, aşa numitele «pământenii» 
(3emnauyecrBa — comunităţi ale copământenilor) care, pe lângă funcţia de 
ajutor reciproc, au dezvoltat treptat o activitate politico-nationalâ 
susținută. Dintre ideologiile vremii, tinerii basarabeni preferau curentul 
social-democrat şi marxismul. 

În rândul acestor comunităţi s-a remarcat activitatea aceleia din 
Dorpat, constituită în anul 1899, din care făceau parte lon Pelivan, Vasile 
Oatul, Gheorghe Chicu, Alexandru Oatul, Alexandru Grişcov ş. a. Aceştia au 
stabilit legături cu societăți din România (din care făceau parte intelectuali 
şi studenţi originari din Basarabia), de unde primeau cărți, reviste şi ziare. 
Statutul comunităţii stipula, pe lângă altele, promovarea unei largi 
propagande cu scopul emancipării naţionale a românilor basarabeni. În 
luna februarie a anului 1902, mulți dintre membrii «pământeniei» au fost 
arestați, fiind acuzaţi de complot împotriva statului. După cinci luni de 
detenţie, în lipsa unor probe directe, studenţii au fost eliberaţi, cu excepţia 
lui Vasile Oatul, lon Pelivan şi Alexandru Grişcov, care au fost exilați”. După 
refacerea organizaţiei, obiectivele social-democratice cedează prim-planul 
obiectivelor national-revolutionare. 

Între timp, în Basarabia s-au produs anumite schimbări în cadrul 
elitelor naţionale. O parte a nobililor basarabeni, după câteva generaţii în 


11 „Pământenia” studenţilor basarabeni din Dorpat şi-a încetat activitatea la 31 
octombrie 1912, după ce intrase în legalitate la 30 ianuarie 1909. 

slujbe administrative şi militare ruseşti, s-a deznationalizat, încadrându-se 
în structurile politice şi sociale ale Rusiei ţariste. Altă parte, printre care se 
remarcau Pavel Dicescul, Vladimir de Herţa, Paul Gore, Teodor Suruceanu, 
Mihail Feodosiu, pleda pentru menţinerea identității naționale şi afirmarea 
drepturilor politico-culturale ale românilor basarabeni. Organul de presă al 
acestei grupări moderate va deveni, ulterior, publicația «Moldovanul». 
Reprezentatii acestei tabere înaintau revendicări de ordin cultural, militând 
pentru introducerea limbii române în învățământ, biserică, precum şi 
pentru acordarea statutului de cvasi-autonomie provinciei în cadrul 
Imperiului Țarist. 

Tentative de organizare a energiilor naţionale (1905-1907). Din 
motivele expuse mai sus, în timpul revoluției din 1905-1907, 
intelectualitatea basarabeană, deşi puţină la număr, a devenit purtătoarea 
ideilor echităţii sociale şi naţionale. Intelectualii nu s-au rezumat doar la 
„propagandă orală”, ci au difuzat în lumea rurală proclamatii revoluţionare 
în „limba moldovenească”, provocând, aşa cum raporta guvernatorul, 
multe „tulburări săteşti”. Acţiunile sociale s-au conjugat cu cele de 
emancipare naţională. 

În septembrie 1905, un grup de nobili şi intelectuali, în frunte cu Pavel 
Dicescu, a întemeiat, la Chişinău, «Societatea moldovenească pentru 
răspândirea culturii naţionale». La început, asociația număra în jur de 400 
de membri, iar până în mai 1906, numărul acestora s-a ridicat la 600. 
Reformele sociale fundamentale şi măsurile radicale de deşteptare a 
conştiinţei naţionale nu erau agreate de nobilii basarabeni. Dimpotrivă, 
educația maselor şi cultivarea culturii naţionale erau privite ca pârghii cu 
ajutorul cărora se puteau preveni mişcările revoluţionare. Pentru a evita 
vreun conflict deschis cu autoritățile, conducerea societăţii a adoptat un 
program moderat, militând pentru schimbare fără „zguduiri sociale”. Un 
rezultat notabil a fost înregistrat la 11 decembrie 1905, când la iniţiativa 
Societăţii şi a unor reprezentanți ai zemstvei guberniale, această instituţie a 
adoptat hotărârea privind necesitatea predării în limba maternă în şcolile 
primare din Basarabia. 

Această stare de lucruri nu corespundea, însă, entuziasmului şi 
aspirațiilor tinerilor români întorşi de la studii. lon Pelivan, aflat încă în exil, 
va publica în gazeta «beccapa6ckaa mu3Hb» (Viața Basarabiei), apărută la 
Chişinău, articolul Chestiunea limbii în şcolile primare din Basarabia, în care 

punea în discuţie necesitatea introducerii limbii române în învățământ. El 
arăta că, din cauza slabei cunoaşteri a limbii ruse, copiii basarabeni au fost 
constrânşi „să înveţe totul în mod mecanic”, fapt ce a împiedicat creşterea 
nivelului de cultură în provincie. 

Revenind la Chişinău, lon Pelivan a organizat o grupare national- 
democratică, din care făceau parte Emanuil Gavrilitâ, N. Bivol, Al. Oatul ş. a. 
Aceasta a colaborat strâns cu Societatea moldovenească pentru cultură în 
vederea nationalizarii şcolii şi restabilirii autonomiei Basarabiei. 

Imposibilitatea constituirii unei organizaţii politice româneşti 
combative a făcut ca mişcarea naţională să se manifeste în special în mass- 
media. În anul 1905, Zamfir C. Arbore şi Petre Cazacu au început să editeze 
„la Geneva” (în realitate, redacția se afla la Bucureşti, iar tipografia la 
Galaţi) revista «Basarabia», destinată românilor din provincia ocupată de 
ruşi. În numărul şase (care a fost şi ultimul) s-a tipărit programul Partidului 
Naţional Român din Basarabia (PNRB), sub auspiciile căruia apărea această 
publicaţie. PNRB chema basarabenii la luptă pentru autonomie 
administrativă, echitate socială, introducerea limbii române în învățământ, 
justiţie, biserică şi administraţie. Prin eforturile acestei grupări, la Chişinău 
au fost expediate atât cărți pentru întemeierea unei biblioteci naţionale, 
cât şi o tipografie pentru editarea unei publicaţii care avea să se numească 
tot «Basarabia». 

Afirmarea presei naţionale româneşti. Intelectualii din Chişinău au 
stabilit legături strânse şi cu „Cercul basarabenilor” de la laşi, organizat de 
Constantin Stere şi Zamfir C. Arbore, în anul 1905. În fosta capitală a 
Moldovei se tipăreau şi se trimiteau peste Prut diverse cărți, broşuri sau foi 
volante. C. Stere a îndemnat pe multi tineri din Basarabia să se înscrie la 
Universitatea din laşi, obtinandu-le burse. El s-a deplasat la Chişinău pentru 
a pregăti apariţia în limba română a publicaţiei «Basarabia», care a fost 
lansată la 26 mai 1906. Director şi proprietar al ziarului era bătrânul avocat 
Emanuil Gavrilitâ, iar redactor-şef lon Pelivan. În jurul acestuia s-au grupat 
multi tineri de orientare national-democratâ: P. Halippa, M. Vântu, V. 
Oatul, T. Inculeţ ş. a. Chiar în primul număr al ziarului, în articolul Către 
cetitori, redacţia a dorit să sublinieze identitatea naţională a populaţiei 
provinciei, arătând că „Basarabia noastră” este o „ţară de plugari romani”. 
lar în numărul al treilea, Aleco Nour specifica faptul că progresul poporului 
poate fi asigurat nu numai „prin deschiderea de şcoli româneşti”, ci şi prin 

İnviorarea vieții naţionale, promovarea culturii româneşti şi participarea la 
„mişcările politice [ale] neamului nostru întreg! Numai atunci, luând parte 
la viaţa culturală a României, tot poporul basarabean va putea avea o 
cultură democratică, o ființă naţională, care ca «un vis neîmplinit» trăieşte 
adânc în pieptul nostru ...” 

În numărul 12 al «Basarabiei» au fost publicate principiile sociale şi 
naționale ale programului viitorului Partid Naţional Democrat: restabilirea 
autonomiei provinciei de la 1818; recunoaşterea orânduirii naţionale; 
folosirea limbii române în toate domeniile vieţii publice; recunoaşterea 
anumitor privilegii şi drepturi locale; constituirea unui Consiliu Provincial 
Superior care să administreze ţinutul şi care să fie ales pe baza votului egal, 
direct şi secret; dobândirea libertăţilor politice (libertatea cuvântului, 
presei, întrunirilor şi asocierii) şi cetăţeneşti (inviolabilitatea domiciliului, 
persoanei, dreptul la schimbarea liberă a locului de trai); preluarea de către 
zemstva gubernială a moşiilor Fondului National Cultural al Basarabiei, 
constituit din averile mănăstireşti secularizare; transmiterea, în arendă, a 
terenurilor către ţărani şi İntrebuintarea veniturilor rezultate pentru 
construcţia şcolilor la sate, pentru sprijinirea bisericilor sărace etc.; crearea 
unei Bănci Târâneşti cu scopul de a înlesni răscumpărarea pământului 
moşieresc şi de a acorda împrumuturi preconizatelor asociaţii ale țăranilor; 
înfiinţarea unor şcoli de meserii. Autorii programului au menţionat ca 
„românii basarabeni nu vor da pe viitor în alegeri pentru Duma Imperială 
glasul lor decât acelor candidaţi, cari se vor lega să apere în Adunare aceste 
cerinti”. 

Gazeta a militat intens pentru introducerea limbii române in 
învățământ, publicând articole de genul: Țăranii vor şcoli moldoveneşti, 
Boieri, cereti şcoli moldoveneşti, Vrem şcoli moldoveneşti etc. Într-un articol 
intitulat Însămnătatea limbei unui popor şi la moldoveni în parte, se 
specifica faptul că „ar fi o fericire pentru Rusia întreagă dacă s-ar introduce 
limba română şi în celelalte şcoli (pe lângă Seminarul teologic — n. n.), căci 
atunci ar ieşi din sânul poporului moldovenesc un număr cu mult mai mare 
de bărbați luminati folositori şi sieşi şi patriei în care se găsesc! lar pentru 
ceilalți fraţi romani de peste Prut şi Dunăre, de peste munţii Carpaţi şi din 
alte ţări, ar fi cu mult mai mare mângâierea sufletească, ca să poată 
înţelege în limba lor naţională — limbă curat românească, în care vorbeşte, 
plânge şi cântă tot poporul românesc!”. 

De asemenea, în paginile ziarului au fost tipărite diverse creații 
semnate de Alecu Russo, Mihai Eminescu, Mihail Kogălniceanu, Vasile 
Alecsandri, precum şi biografii ale unor personalităţi marcante ca: Nicolae 
Bălcescu, A. D. Xenopol, Andrei Mureşanu, Al. |. Cuza, Carol |, C. A. Rosseti, 
Vasile Alecsandri ş. a. În ultimul său număr (79, din 11 martie 1907), a fost 
publicată poezia Deşteaptă-te, române, de A. Mureşanu. 

Activitatea publicistică a redacţiei ziarului „Basarabia” a provocat mare 
nelinişte autorităţilor ţariste. Rapoartele Direcţiei de jandarmi din ianuarie 
şi februarie 1907 arătau că această publicație „face propagandă împotriva 
guvernului şi administraţiei locale şi în favoarea autonomiei guberniei 
Basarabia şi alipirii ei la România”. Pentru a contracara „influenţa negativă” 
asupra populaţiei, s-a cerut suspendarea ziarului. 

În februarie 1907, ziaristul V. Brăescu a înființat gazeta „Basarabia 
Reînnoită”, cu scopul declarat de a contribui la „închegarea unui partid 
national-liberal în Basarabia”. Chiar dacă acest obiectiv nu putea fi realizat 
într-un timp foarte scurt, redacţia sublinia faptul că „interesele populaţiei 
moldoveneşti — fără deosebire de clasă — trebuie apărate prin ziar”. 
Orientarea politico-nationalâ a publicației a determinat existenţa scurtă a 
„Basarabiei Reînnoite” (doar patru numere). 

În pofida climatului politic nefavorabil, intelectualii basarabeni au 
continuat să întreprindă demersuri în direcţia promovării idealurilor 
naționale prin intermediul cuvântului scris. Astfel, la 22 aprilie 1907, Aleco 
Nour a început să editeze «Viaţa Basarabiei», prima gazetă din provincie 
scrisă şi cu litere latine. Mai puţin radicală decât «Basarabia», publicaţia a 
promovat valorile culturale româneşti, tipărind texte din operele lui G. 
Coşbuc, V. Alecsandri, O. Goga ş. a. Din cauza greutăților materiale, a 
atacurilor şoviniste şi a înăbuşirii revoluţiei, publicaţia nu a putut rezista 
mult timp. După tipărirea a şase numere, la 25 mai 1907, apariţia ziarului a 
fost suspendată. 

Săptămânalul «Moldovanul» va apărea din 14 ianuarie 1907, cu 
subtitlul «gazetă naţională independentă». În epocă, redacţia a fost 
acuzată de colaborationism, iar redactorul Gheorghe V. Madan de relaţii 
strânse cu organizaţia şovinistă «Uniunea Poporului Rus». În pofida 
asigurărilor de loialitate față de regimul țarist, formulate chiar în primul 
număr al publicaţiei, redacţia s-a situat pe poziţia promovării intereselor 
sociale şi naţionale ale populaţiei autohtone. Gheorghe Madan a avut 

curajul să susţină, într-un articol, că provinciile Basarabia, Moldova de 
peste Prut, Muntenia, Oltenia, Banatul, Ardealul, Bucovina „sunt locuite tot 
de neamul nostru cu toate că ei se numesc unii moldoveni — ca şi noi —, unii 
munteni, bucovineni, olteni, banatieni, ardeleni, în sfârşit, fiecare după tara 
lui, dar au acelaşi grai, acelaşi obicei, acelaşi trecut şi sunt de acelaşi sânge 
şi lege cu noi”. De asemenea, gazeta a publicat numeroase articole cu 
conținut istoric, precum şi fragmente din lucrările lui Mihail Sadoveanu, 
Vasile Alecsandri, Anton Pann ş. a. După ce s-a instaurat reacţiunea, iar 
politica publicaţiei nu mai convenea autorităţilor, «Moldovanul» şi-a 
încetat apariţia, la 15 octombrie 1908. 

Sub presiunea loviturilor revoluţionare, tarismul a fost nevoit să facă 
mai multe concesii în diferite zone ale imperiului. În Basarabia, în biserici a 
fost acceptată tacit limba română, iar la Seminarul teologic aceasta a fost 
introdusă ca obiect de studiu, alături de cântul religios moldovenesc. În 
octombrie 1906, tipografia eparhială şi-a reluat activitatea, tipărind, în 
scurt timp, numeroase titluri de carte de cult în limba română. 

Identitatea românească în lumea satelor. Spre deosebire de elitele 
intelectuale, sătenii au fost mai puţin activi pe planul manifestărilor 
naţionale. İn fata țărănimii, revoluţia a pus nu numai probleme naţionale, ci 
— cu o mai mare gravitate — şi sociale. Totuşi, pasivismul relativ al sătenilor 
basarabeni, sub aspectul implicării în mişcarea naţională, nu se poate 
explica doar prin conservatorismul țărănimii. În lumea rurală, presiunea 
rusificatoare a stăpânirii ţariste a fost mai putin resimţită din lipsa unei 
rețele de învățământ bine dezvoltată şi a analfabetismului predominant. 
De-a lungul stăpânirii ţariste, ţăranii şi-au respectat limba şi tradiţiile 
naționale. La 1881, un autor basarabean scria în „Telegraful” bucureştean: 
„Faceţi un voiagiu prin judeţele Hotin, Bălţi, Orhei, Chişinău şi vă veţi 
convinge că prin satele noastre basarabene nu să vorbeşte nici o limbă 
decât cea romana, că poporul acestor sate şi-a păstrat cu santenie 
moravurile, portul şi sâmtimintele sale naţionale, nevrând a se încuscri 
chiar cu națiunea cotropitoare, trăind închis în comunităţi rurale, unite 
între dânsele prin legături de rudenie”. Un document al poliţiei secrete 
ruseşti sublinia că „moldovenii, aflându-se sub stăpânirea rusească, nu 
numai ca nu s-au rusificat, dar au moldovenizat şi continuă să 
moldovenizeze elementele slave, aşa încât în Basarabia a apărut o 
zicătoare: «Tata — rus, mama - rus, da“ Ivan — moldovan”. Tot aici se arăta 

că şi în mediul rural „se observă o mişcare în favoarea promovării culturii”, 
mentionându-se că, în pofida faptului „că hotarul politic al României se 
termină la Prut, hotarul influenţei ei culturale se extinde până la Nistru. 
Cântecul popular sau romanta, care se cântă azi la Bucureşti, peste o lună 
sau două ajunge să răsune în satele Basarabiei”. 

Manifestări politice naţionale izolate au fost înregistrate în diverse 
parti ale provinciei. Astfel, la 28 mai 1906, la Ismail, a avut loc o mare 
adunare populară, cu participarea orăşenilor şi sătenilor, care a adoptat o 
rezoluție radicală, sintetizată în telegrama trimisă Dumei de la Petersburg: 
„Noi, locuitorii oraşului Ismail şi ai mahalalelor, ne declarăm solidari cu 
Duma, cerem cu stâruintâ amnistie, pământ şi drepturi naţionale”. 

Țăranii basarabeni au acționat în unele cazuri şi fără vreun imbold din 
partea intelectualilor din mediul urban. Astfel, sătenii din Cojuşna s-au 
adresat Dumei, revendicând „înfiinţarea temeiurilor vestite prin manifestul 
din 17 octombrie 1905, îndestularea cererilor noastre celei (sic!) mai de 
seamă în ziua de astăzi a nevoii de pământ şi ridicarea luminării noastre 
prin obştescul fără plată învățământ al copiilor noştri în limba părinţilor 
noştri”. 

Măsuri de îngrădire a manifestărilor româneşti. Autorităţile ruseşti au 
luat măsuri prin care să oprească pătrunderea ideologiei naţionale 
româneşti, procedând la confiscarea unor numere ale «Basarabiei», 
împiedicarea difuzării ei prin poştă, impunerea interdictiei învăţătorilor de 
a se abona la această gazetă, supravegherea şi persecutarea lucrătorilor şi 
colaboratorilor redacţiei etc. Prima publicaţie periodică naţională 
românească dintre Prut şi Nistru a fost nevoită să facă fata şi atacurilor din 
presa rusă ale lui Pavel Cruşevan, renumit pentru antiromânismul şi 
antisemitismul său. Concomitent, administraţia a sprijinit, neoficial, apariţia 
unui alt periodic în limba romana — « Moldovanul», cu caracter loialist. La 
11 martie 1907, «Basarabia» şi-a încetat apariţia, având meritul de a fi 
contribuit enorm la organizarea şi consolidarea mişcării naţionale 
româneşti atât sub aspect ideologic, cât şi sub cel al promovării unor lideri 
şi militanti. 

Guvernul tarist a luat măsuri de contracarare a propagandei naţionale: 
a fost promovată mişcarea «Uniunea Poporului Rus», la care au fost atraşi 
şi unii ţărani moldoveni, a fost interzisă intrarea în Basarabia a lui C. Stere, 
s-au făcut demersuri pe lângă autorităţile de la Bucureşti ca acestea să-i 

împiedice pe românii basarabeni şi regâteni să facă propaganda 
românismului în zona dintre Prut şi Nistru etc. 

Mişcarea românească în anii 1907-1914. În perioada reacţiunii, ce a 
urmat după victoria electorală pentru Duma rusească a forțelor de dreapta, 
mişcarea naţională din Basarabia a trecut printr-o etapă de relativă 
stagnare, marcată însă de noi acumulări ideatice şi cantitative. În anii 1907- 
1908 mulţi tineri basarabeni s-au refugiat în Regat, în special la laşi. Dintre 
cei mai activi au fost: Sergiu Nutâ, Mihail Vântu, lon Mata, lon Costin, 
Pantelimon Halippa, lon Scobioală, lon Pelivan, Nicolae Popovschi ş. a., 
concentrați în jurul gazetei «Basarabia». 

Intelectualii rămaşi în Basarabia au continuat să lupte pentru 
emanciparea naţională a compatriotilor lor. De obicei, această activitate nu 
era una zgomotoasă pentru a nu se ciocni de represiuni din partea 
autorităților ţariste. Totuşi, poliţia secretă şi jandarmeria au ţinut sub 
supraveghere şi au căutat să anihileze acțiunile îndreptate spre cultivarea 
românismului. În acest context, raportul „strict confidential”, din 31 
decembrie 1909, semnat de şeful Direcţiei de jandarmi a guberniei 
Basarabia, prezenta activitatea antirusească a „mişcării separatiste în 
folosul României”, desfăşurată după revoluţia de la 1905-1907. Pe baza 
informaţiilor culese cu ajutorul agenţilor secreti s-a constatat că loan 
Halippa, Dumitru Bogos, Pantelimon Halippa şi Mihail Vântu (ultimii doi 
stabiliți între timp în România) au desfăşurat o intensă campanie de 
promovare a „ideilor naţionaliste româneşti”. loan Halippa, desemnat în 
funcţia de inspector pentru şcolile populare din judeţul Chişinău, în august 
1907, „în scopul propagandei naţionalismului românesc”, specifica 
raportul, numea „în satele mari, cu precădere, învățători moldoveni”. Către 
separatism şi alipirea Basarabiei la România, se arăta în continuare, „se 
orientează în ultimul timp şi activitatea preoţilor locali de origine 
moldovenească, mai ales în zona de hotar cu România, pe râul Prut”. În 
urma anchetei efectuate, loan Halippa a fost transferat cu serviciul în 
localitatea Berdeansk, de lângă Marea Azov. 

Sărbătorirea de către guvernul rus a centenarului anexării provinciei a 
provocat opoziţia forțelor national-democratice. Serbările oficiale nu s-au 
bucurat de susținerea şi entuziasmul populaţiei româneşti, întreaga 
manifestare desfăşurându-se într-o atmosferă de pasivitate, tăcere şi 
resemnare. Ziarul «beccapa6ckaa xu3Hb» (Viaţa Basarabiei) consemna: 

„Poporul a tăcut şi dacă s-a dedat veseliei, apoi aceasta a făcut-o din 
motive cu totul străine de ideea sărbătoririi (...) A lipsit un singur lucru, a 
lipsit principalul: spiritul de expansiune cetâteneascâ. A lipsit dispozitiunea 
de sărbătorire”. 

Românii din Regat, inclusiv basarabenii stabiliți în ţară, au adresat 
proteste guvernului țarist şi au organizat parastase pentru cei 14 mii de 
basarabeni căzuţi în războiul ruso-japonez (1904-1905). În scopul evitării 
protestelor, autorităţile au confiscat prima ediţie a revistei «Făclia Țării», 
imprimată în tipografia eparhială din Chişinău, unde, în articolul O sută de 
ani, erau puse în lumină consecinţele nefaste ale dominaţiei ruseşti pentru 
cultura românească din Basarabia. Astfel, se arăta că, din cauza faptului că 
„Şcoli sunt, da-s ruseşti”, „ţara noastră îi cuprinsă de întuneric ca şi o sută 
de ani înapoi”. Centenarul anexării a fost sărbătorit nu de către popor, ci de 
către „boierii care au primit medalii de la împărat, cinovnicii, nemţii, evreii 
şi alţii, care n-au nici o legătură cu Basarabia”. Analizând conţinutul 
articolelor publicate în paginile revistei, autorităţile ţariste au ajuns la 
concluzia că «Făclia Țării» are „o orientare extrem de condamnabilâ şi 
urmăreşte un scop evident de a inocula populaţiei moldoveneşti 
neîncrederea față de guvern şi de a zdruncina devotamentul supuşilor 
moldoveni fata de Tron şi Patrie”. Din aceste considerente, redactorii C. 
Costinovici şi Gh. Todorov au fost acuzaţi de guvernatorul Basarabiei că „au 
pus la cale un act de trădare, adică o crimă stipulată în p. 1 al art. 129 al 
Codului penal, şi deci tipărirea foilor este absolut inadmisibilă”. 

Istoricul şi filologul Gheorghe Ghibănescu, care a vizitat Basarabia în 
august 1912, consemna existenţa a două grupări (orientări, facţiuni) 
politice. Elita nobiliară autohtonă considera că „poporul moldovenesc 
[trebuie] să rămâie moldovean, supus rosienesc, dar nu stingherit în 
aspiraţiile sale”. Apreciind că boierimea basarabeană este „bine văzută la 
palat”, că în rândul intelectualilor ruşi sunt „foarte mulţi moldoveni”, că 
poporul „ignorant” nu poate cere libertăți politice, această tabără pleda 
pentru respectarea drepturilor categoriilor privilegiate, fără a avea 
revendicări national-politice serioase. Cealaltă orientare, reprezentată de 
tânăra generaţie de intelectuali şi funcționari, promova ideea emancipării 
naționale şi luminării maselor rurale. 

Începând cu anul 1913, mişcarea naţională românească cunoaşte o 
înviorare. Apar noi publicaţii în limba română: în aprilie, gazeta «Glasul 

Basarabiei», editată de Grigore D. Constantinescu, în mai, revista «Cuvântul 
Moldovenesc», sub direcţia lui Nicolae Alexandri şi Simion Murafa. Din 
ianuarie 1914, a început să apară gazeta săptămânală «Cuvântul 
Moldovenesc», care a devenit, în anul 1917, organul Partidului Naţional 
Moldovenesc. Toate publicaţiile româneşti care apăreau în anii 1913-1914 
au fost parțial sprijinite financiar şi material (hârtie) de către Vasile 
Stroescu. 

Fenomenul redescoperirii demnităţii naţionale în rândul românilor 
basarabeni se poate constata din articolul Către moldoveni, tipărit de Maria 
V. Epure în gazeta «Glasul Basarabiei». Astfel, autoarea îi îndemna pe 
conationalii săi: „Cu străinii care vorbesc măcar oleacă limba noastră, 
vorbiti numai moldoveneşte, iar pe cei care nu pricep deloc limba noastră, 
strâduiti-vâ a-i învăţa să grăiască moldoveneşte. În Basarabia toţi trebuie să 
ştie şi să vorbească moldoveneşte”. 

Toate aceste eforturi de emancipare naţională se aflau sub 
supravegherea atentă a poliţiei ţariste. În raportul Direcţiei de Jandarmi a 
guberniei Basarabia, din 31 octombrie 1915, se specifica că săptămânalul 
«Cuvântul Moldovenesc» este de „orientare evident naționalistă, cu 
tendință separatistă”. Şeful jandarmilor arăta că, în Basarabia, după 1905, 
în rândul intelectualilor autohtoni s-a constituit o grupare care şi-a propus 
să promoveze „conştiinţa culturală a moldovenilor, ori, aşa cum afirmă ei 
acum tot mai des, a românilor”. Alături de laici, în jurul «Cuvântului 
Moldovenesc» s-au grupat mai mulţi clerici indigeni, nemulţumiţi de 
predominarea arhiereilor ruşi. İmpârtâşind idealurile românismului, aceştia 
au dezvoltat o propagandă naţională în rândul enoriaşilor. În pofida 
faptului că, în acel moment, mişcarea era încă „lipsită de putere”, ea se 
bucura de „influenţă în societate”. 

Primul război mondial va verifica nivelul de organizare şi 
perspicacitatea mişcării naţionale româneşti, provocând-o sa dea 
răspunsuri corecte într-o situație extrem de confuză. 

XII. BASARABIA ÎN ANII 
PRIMULUI RĂZBOI MONDIAL 


Declanşarea Marii Conflagratii a făcut ca problema Basarabiei să apară 
pe ordinea de zi a opiniei publice din România şi din străinătate. În timp ce 
marea parte a oamenilor politici de la Bucureşti considera vitală sprijinirea 
Antantei pentru a cuceri Transilvania, alţii opinau că Regatul trebuie să se 
alăture Puterilor Centrale şi să elibereze Basarabia. Ambele tabere se 
acuzau reciproc de faptul că ar fi „vândute” uneia dintre cele două alianţe 
politico-militare. 

Dezbateri în ţară privind chestiunea Basarabiei. În martie 1915, la 
Craiova, cu scopul prezentării opiniilor şi revendicărilor lor politice, 
refugiații basarabeni au întemeiat periodicul «Basarabia». Obiectivul 
publicaţiei era cuprins în articolul din primul număr, intitulat Nu uitaţi 
Basarabia. Două milioane de moldoveni asupriti imploră ajutorul fraţilor 
liberi. Periodicul a solicita ca guvernul român să „acţioneze pentru 
eliberarea”, în primul rând, a românilor basarabeni, ameninţaţi cu 
asimilarea totală sub dominaţia rusească, fiindcă în Transilvania românii au 
o conştiinţă naţională „foarte dezvoltată” şi au forța necesară pentru a 
rezista încă în fata politicii de deznaționalizare. În aceeaşi direcție a acţionat 
şi Liga basarabeană, constituită în 1915. Confruntarea de opţiuni s-a manifestat 
şi în Parlamentul României. Constantin Stere, singurul parlamentar de 
origine basarabeană, a subliniat că nimeni nu are dreptul de a renunţa la 
„mormintele strămoşilor care zac peste Prut”. Rusia, aflată în pragul unei 
revoluții populare, va fi înfrântă în războiul actual şi, din această cauză, 
România trebuie să lupte împotriva ruşilor pentru eliberarea Basarabiei. În 
ceea ce priveşte Transilvania, aceasta, care „nu a pierit într-o mie de ani, nu 
va pieri nici de azi înainte”. 

Cealaltă tabără, filo-franceză, mult mai numeroasă, a venit cu 
argumente etno-demografice şi economice: „Câţi români sunt în Basarabia, 
câți români sunt peste Carpaţi? Ce suprafaţă are Transilvania? Ce suprafaţă 
are Basarabia?” (deputatul G. Diamandi). Alt lider politic sublinia: „Ar fi o 
crimă de neam: Nu sacrific 3-4.000.000 de români pentru 6-700.000 din 
Basarabia”. 

În optica guvernului, Regatului României este într-o anumită măsură 
apărat de Puterile Centrale printr-un lanţ muntos, în timp ce frontiera cu 
Rusia era descoperită. În plus, situaţia din imperiul dualist era considerată a 
fi mult mai dramatică, Austro-Ungaria fiind lipsită de şanse pentru a rezista 
unui şoc puternic, în timp ce experienţa revoluţiei ruse din 1905-1907 
părea să demonstreze „viabilitatea” Imperiului Țarist. În fine, nu existau 
garanţii că diplomaţia austriacă nu va încheia o înțelegere cu Petersburgul 
privitoare la împărţirea României. 

Din aceste considerente, alternativa optimă a fost apreciată a fi 
intrarea în război de partea Antantei pentru a elibera Transilvania, Banatul 
şi Bucovina, în timp ce soluţionarea chestiunii regiunii dintre Prut şi Nistru 
trebuia amânată pentru o situaţie internaţională favorabilă. Atunci când, la 
4/17 august 1916, România a semnat tratatul de alianţă cu Antanta, lon |. 
C. Brătianu ar fi spus: „Am renunţat la Basarabia, am comis o adevărată 
nelegiuire”. Însă, aşa cum afirma |. G. Duca, liderii politici de la Bucureşti nu 
se îndoiau de faptul „că ceasul Basarabiei va suna, cum sunase ceasul 
Ardealului, al Banatului şi al Bucovinei”. 

Angrenarea Basarabiei în război. Odată cu intrarea României în război 
şi crearea Frontului Român, Basarabia s-a pomenit implicată efectiv în 
Primul război mondial, constituind spatele acestui front. Pe lângă faptul că 
reprezenta un loc de dislocare a forțelor militare de rezervă ruseşti, cu 
toate obligaţiile materiale şi financiare aferente acestei situaţii, provincia a 
fost obligată să mobilizeze în armata ţaristă aproape 300 mii de bărbaţi. De 
asemenea, la construcţia fortificațiilor de apărare au fost mobilizate, în 
perioada aprilie 1915 — februarie 1916, 125 mii de persoane şi 15 mii de 
care, iar în primăvara anului 1916 la lucrările de fortificaţie au fost 
concentrate 100 mii de persoane. În plus, condiţiile grele de muncă, 
subnutritia, lipsa asistenţei medicale au condus la izbucnirea unor epidemii, 
cu efecte dramatice pentru populaţia provinciei. 

Una dintre particularitâtile dezvoltării economice a Basarabiei în 
această perioadă a fost construcţia accelerată de căi ferate, fenomen ce se 
explica prin necesităţile frontului. În anii 1914-1917 au fost construite 400 
de verste de căi ferate noi, 350 de verste de căi paralele şi 200 de verste de 
căi ferate militare de campanie cu ecartament îngust. În ianuarie 1918 
lungimea totală a căilor ferate (cu ecartament larg) a ajuns în Basarabia la 
1200 de verste. Pentru lucrările de construcție au fost aduse cadre şi forță 
de muncă calificată din afara ținutului. Muncitorii constructori şi feroviari 
străini au început să reprezinte cel mai numeros detaşament al 

proletariatului basarabean. Numărul total al reprezentanţilor clasei 
muncitoare se ridica, în 1917, la peste 80 mii, o mare parte provenind din 
regiunile industriale ale Rusiei şi Ucrainei, acest lucru explicând marea 
influență de care se vor bucura bolşevicii în Basarabia şi complexitatea 
situaţiei în provincie în anii 1917-1918. Societatea Căilor Ferate din 
Basarabia care, în anii 1916-1917, construia cinci linii strategice avea foarte 
mulţi muncitori constructori. În vara anului 1917, aceasta dispunea de 
peste 20 de mii de muncitori. O altă organizație de construcţii feroviare pe 
teritoriul ținutului era Direcţia de construcţii «lugostroika», ce instala căile 
ferate Bâlti-Ungheni şi Lipcani-Prut. Colectivul de 16 mii de persoane al 
acestei organizaţii a construit drumuri militare pentru diferite fronturi. 
Căile ferate paralele Bender — Ungheni, Jmerinka — Ocniţa, Larga — Noua 
Suliţa, precum şi căile ferate de campanie, erau construite de Direcţia 
Căilor Ferate de Sud-Vest şi de trupele feroviare speciale, alcătuite mai cu 
seamă din muncitori calificaţi. În septembrie 1917, pe frontul român, se 
aflau 14 batalioane de feroviari, o campanie feroviară independentă şi un 
parc feroviar de campanie, ce numărau 25 mii de soldaţi şi 700 de ofiţeri. 
La lucrările de construcţie era folosită frecvent populaţia locală. 

În condiţiile războiului, industria basarabeană a cunoscut un grav 
declin. Din cauza lipsei de materii prime şi combustibil au încetat să 
funcţioneze multe întreprinderi. În anii 1914-1916 numărul fabricilor şi 
uzinelor s-a redus cu 35%, iar efectivul muncitorilor cu 42%. În timpul răz- 
boiului multe unităţi industrial-comerciale s-au închis. Dacă, în anul 1913, 
în Basarabia erau 14,5 mii de întreprinderi industrial-comerciale, în 1917 au 
rămas numai 10 mii. Pe de altă parte, s-a intensificat exploatarea 
muncitorilor. Ziua de muncă cu durată prelungită, salariul mic, condiţiile 
locative precare, mizeria, foamea provocau înrăutățirea calităţii vieţii 
muncitorilor şi determinau creşterea numărului accidentelor de muncă. 
Salariile reale ale muncitorilor scădeau continuu. În anul 1917 acestea au 
fost majorate, fata de 1913, cu numai 60%, în timp ce preţurile la produsele 
alimentare crescuseră de 7-12 ori. 

Criza economică şi mobilizarea populaţiei în armată şi la lucrări de 
fortificație au subminat şi agricultura ținutului. În aprilie 1916, 250 mii de 
basarabeni au fost recrutaţi, iar 72 de mii de persoane au fost scoase la săpatul 
tranşeelor. Nesfârşitele rechizitii de vite pentru nevoile armatei au dus la 
diminuarea forței de tracțiune. S-a redus la minimum livrarea de inventar şi de 
maşini agricole pentru țărănime, iar suprafeţele însămânţate şi recolta globală 
de cereale s-au micşorat semnificativ. De pildă, în anul 1916, în judeţul Orhei 

suprafețele însămânţate cu culturi de toamnă erau cu 60% mai mici decât în 
1914, iar în judeţul Chişinău cu circa 50% faţă de 1915. 

Războiul a avut implicaţii nefaste şi în viaţa publică a ținutului. Odată cu 
începutul operaţiunilor militare, direcționarea resurselor spre front a determinat 
încetarea aprovizionării, în special a satelor, cu zahăr, gaz lampant, chibrituri, 
sare, lemne şi alte produse de uz cotidian. Impunerea unor preţuri „fixe” a 
condus la înflorirea speculei şi a pieţei „negre”. Situaţia devenea practic 
insuportabilă în perioadele de iarnă şi primăvară, când suferințele populaţiei 
erau fără limite. În plus, în Basarabia a fost declarată starea de război şi întreaga 
viaţă politică a fost pusă sub controlul sever al autorităților militare şi de poliţie. 
Pentru cele mai neînsemnate abateri, locuitorii erau supuşi represaliilor şi 
persecutați în baza legilor perioadei de război. Deoarece situaţia s-a agravat, 
după ce în armată au fost recrutaţi capii de familie şi tinerii, locuitorii, 
opunându-se autorităţilor, au refuzat să achite impozitele datorate statului şi 
zemstvei şi să accepte rechizitionarea vitelor. În aprilie 1916, ţăranii din satele 
Chişcareni, Izvoare, Fâleşti, Râşcani (județul Bălți) s-au opus rechizitionârii vitelor 
pentru nevoile armatei, declarând autorităţilor: „Ne luaţi ultima vită, în timp ce 
cirezile moşierilor, cu mii de capete de vite, rămân neatinse”. Românii 
basarabeni îşi exprimau deschis nemulţumirea şi opoziţia față de guvernul țarist 
şi de război. Numai în anii 1914-1915, pentru delicte împotriva statului şi 
încălcarea ordinii publice, au fost arestate şi amendate 6.637 de persoane. 

Revoluţia rusă şi Basarabia. Între timp, în Imperiul Rus au avut loc 
schimbări fundamentale. Revoluţia liberală din februarie-martie 1917 a 
creat premise solide pentru dezvoltarea mişcărilor democratice şi naţionale 
atât în Rusia propriu-zisă, cât şi la periferiile imperiului. În urma răsturnării 
ţarismului, masele populare au cucerit numeroase drepturi politice: liber- 
tatea adunărilor, mitingurilor, demonstrațiilor, asocierii, cuvântului, presei 
etc. În primele zile ale revoluţiei, în capitala imperiului s-au constituit 
organele Guvernului Provizoriu al noii Rusii. Însă Mihail Voronovici, 
Guvernatorul Basarabiei, a încercat să împiedice publicarea în ziarele locale 
a manifestului privind abdicarea ţarului. La 6 martie 1917, Guvernul 
Provizoriu l-a numit, în calitate de Comisar gubernial, pe moşierul 
Constantin Mimi (preşedintele Direcţiei zemstvei guberniale), iar ca adjunct 
pe proprietarul Vladimir Cristi (membru al Partidului socialiştilor revolutio- 
nari). Din cei opt comisari judeţeni din Basarabia, cinci proveneau din 
rândul marilor proprietari. Funcţionarii şi membrii organizaţiilor guberniale 
şi judeţene țariste, cu excepţia poliţiei şi jandarmeriei, au fost mentinuti în 
posturile lor. 

La 10 martie 1917, la Chişinău, a avut loc o demonstraţie cu 
participarea a câteva mii de oameni ai muncii şi soldaţi ai garnizoanei. 
Participanţii au smuls de pe fațadele instituţiilor oficiale şi întreprinderilor 
private firmele cu însemnele ţariste, scandând lozincile: „Trăiască republica 
democrată!”, „Trăiască libertatea!”, „Jos tiraniil”. Demonstratii similare au 
avut loc în Orhei, Bender, în alte oraşe şi târguri. În acelaşi timp, unele 
grupuri de localnici au devastat sediile jandarmeriei şi poliţiei țariste. 

Toate aceste manifestări purtau un caracter economic şi social. Într-o 
primă perioadă, având în vedere caracterul revoluţiei ruse, liderii 
basarabeni n-au formulat deschis obiectivul eliberării ținutului de sub 
stăpânirea Rusiei ţariste sau burghezo-democratice. Însă, deja la circa o 
lună de la răsturnarea ţarismului, Congresul Uniunii Cooperativelor a 
adoptat, la 6-7 aprilie 1917, o rezoluţie prin care se cerea introducerea 
autonomiei administrative, culturale şi economice a Basarabiei şi dreptul 
de a utiliza limba română în toate instituţiile provinciei, precum şi 
constituirea unui organism legislativ (Consiliu sau Divan) al ţării. În acelaşi 
spirit s-au desfăşurat lucrările Congresului eparhial, între 19-25 aprilie 
1917. Participanţii au revendicat autonomia politică a ținutului, convocarea 
unui organism legislativ (Sfatul Țării) şi desemnarea unui organ executiv 
(Consiliul Suprem). 

Pe de altă parte, agitatorii revoluționari de diverse orientări (socialişti- 
revoluționari, menşevici, social-democrati internationalişti, bolşevici etc.) 
au început să constituie organe ale puterii locale — Sovietele de deputaţi ai 
soldaţilor, ai muncitorilor şi ai țăranilor. În a doua decadă a lunii martie a 
fost creat Sovietul Chişinău, aflat sub controlul menşevicilor şi eserilor. 
Către începutul lunii mai 1917 au fost organizate soviete în majoritatea 
localităţilor importante ale Basarabiei. 

Majoritatea în conducerea Sovietelor o constituiau reprezentanții 
partidelor de stânga (eserii, menşevicii, bundiştii), toți, cu unele excepţii, de 
origine neromână. În timp ce reprezentanţii Guvernului Provizoriu doreau 
menţinerea integrității Rusiei Mari într-o formă republicană, cu un regim 
liberal, Sovietele militau pentru extinderea revoluţiei şi instaurarea unei 
republici multinaționale, condusă de burghezia mică şi mijlocie, 
muncitorime şi țărănime. Oratorii sovietelor încercau să-i convingă pe ro- 
mânii basarabeni să susţină indivizibilitatea Rusiei, deoarece numai 
„republica democratică federativă va fi în stare să conducă neamul nostru 
la o viață fericită”. În general, ideologia sovietică venea cu un discurs bine 
închegat, dar preponderent populist. Sovietele militau pentru încheierea 

imediată a unei „păci democratice”, trecerea pământului în mâinile 
țăranilor, ziua de muncă de opt ore, majorarea salariilor, crearea 
sindicatelor, solidarizarea socială şi politică a muncitorilor. Se sublinia că 
toate aceste deziderate puteau fi realizate şi asigurate doar în cadrul Rusiei 
federative. 

Noile organisme ale puterii locale din Basarabia se aflau în strânsă 
legătură şi în subordinea sovietelor din Petrograd şi Odesa. În luna mai 
1917, în majoritatea localităților din Basarabia sovietele de deputaţi ai 
muncitorilor şi cele de deputaţi ai soldaţilor s-au unit în Sovietele de 
deputaţi ai muncitorilor şi soldaţilor. Ceva mai târziu s-au format sovietele 
judeţene de deputaţi ai țăranilor. În lunile care au urmat, în cadrul 
sovietelor s-a dus o luptă înverşunată între diverse forțe politice pentru 
acapararea controlului asupra organelor de conducere ale acestora. 
Treptat, sovietele s-au bolşevizat. 

Un rol important în clarificarea situaţiei în lumea rurală l-a avut 
Congresul | gubernial al ţăranilor din Basarabia, care şi-a ţinut lucrările la 
Chişinău, între 21 şi 24 mai 1917. Au participat circa 500 de delegaţi, însă 
modul de desemnare a acestora a fost unul vicios. Deoarece alegerile s-au 
făcut pe criterii national-teritoriale, românii majoritari au fost reprezentaţi 
într-o proporție mult inferioară cotei lor în totalul ţărănimii. Astfel, judeţul 
Chişinău, în care majoritatea sătenilor era de origine română, a trimis 45 
deputaţi, iar judeţul Ismail, locuit de mai multe etnii, a desemnat 150 de 
reprezentanţi (câte trei deputaţi de la fiecare comună). Drept urmare, 
minoritarii (ucraineni, ruşi, bulgari, germani etc.) au obținut posibilitatea de 
a influența desfăşurarea lucrărilor congresului. Deoarece adunarea a 
respins cererea ţăranilor moldoveni de a ţine discursuri în limba română, 
aceştia s-au retras de la lucrările congresului. În localul zemstvei 
guberniale, românii basarabeni şi-au inaugurat propria adunare, alegându-l 
preşedinte pe lon Codreanu, iar vicepreşedinte pe Pantelimon Halippa. Ca 
urmare a unor tratative purtate între moldoveni şi Sokolov, reprezentantul 
primului ministru, asistat de Schmidt, reprezentantul minorităţilor, 
delegaţii neromâni au acceptat ideea că moldovenii basarabeni au dreptul 
la autonomie. În consecinţă, la 22 mai, reprezentanţii ţărănimii române au 
revenit în sala în care se desfăşura Congresul gubernial. 

Chestiunea centrală de pe ordinea de zi a congresului a fost problema 
agrară. Rezoluţia adoptată de adunare prevedea anularea proprietăţii 
private asupra pământului şi trecerea acestuia, fără răscumpărare, în 
mâinile țărănimii, întregul pământ cu ape, păduri şi zăcăminte fiind declarat 

bun al întregului popor. Totodată, rezoluţia a condamnat acapararea 
pământurilor moşiereşti „cu de la sine putere”. Totuşi, congresul a decis ca 
întreg pământul să fie trecut sub controlul comitetelor agrare rurale, create 
conform decretului Guvernului Provizoriu, din 21 aprilie 1917. Formele şi 
mijloacele de predare a pământului în mâinile țăranilor urmau a fi stabilite 
de viitoarea Adunare Constituantă. În plan politic, congresul s-a pronunţat 
pentru reorganizarea fostului imperiu într-o „republică federativă cu un 
singur parlament, fără preşedinte şi cu cea mai largă autonomie pentru toţi 
cetățenii Rusiei”. 

În luna iunie, într-un vagon special, în ţinut au sosit 40 de activişti 
revoluționari (majoritatea neromâni), în frunte cu lon Inculeţ şi Pantelimon 
Erhan. Misiunea grupului se rezuma la „extinderea revoluției şi menţinerea 
Rusiei federative”, zădărnicirea tendinţelor „separatiste” ale românilor 
basarabeni. İn fata delegaţiei Partidului National Moldovenesc, P. Erhan 
declara: „Am venit în Basarabia pentru a lupta nu pentru autonomia 
Basarabiei, ci pentru adâncirea revoluţiei”. În scurt timp, acesta a fost ales 
preşedinte al Sovietului gubernial de deputaţi ai ţăranilor, iar 1. Inculeţ a 
devenit ajutorul lui Vladimir Cristi, Comisarul gubernial al Basarabiei. 
Totuşi, sub presiunea evenimentelor, reprezentanţii Petrogradului şi-au 
modificat parțial optica. Când, la 25 iulie 1917, în şedinţa Comitetului 
Executiv Gubernial, Vladimir de Herţa a propus constituirea unui comitet 
pentru organizarea Sfatului Țării, P. Erhan a susţinut ideea, adăugând că 
acest comitet trebuie să elaboreze şi un proiect privind autonomia 
Basarabiei, care să fie supus aprobării viitoarei Adunări Constituante 
ruseşti. 

Între timp, Guvernul Provizoriu a luat măsuri drastice împotriva 
agitatiilor bolşevice şi anarhiste: au fost reprimate manifestatiile şi 
mitingurile revoluţionare, liderii bolşevici şi simpatizantii lor erau arestaţi 
etc. Însă forțele de dreapta din Rusia considerau că guvernul este prea slab 
pentru a opri alunecarea ţării spre o nouă revoluţie şi, la sfârşitul lunii 
august, au decis instaurarea unei dictaturi militare în persoana generalului 
Kornilov. Tentativa a provocat atât rezistența guvernului central, cât şi a 
sovietelor de deputați. Congresul II gubernial al ţăranilor din Basarabia 
(27-31 august 1917) a condamnat rebeliunea, desemnând câte doi delegați 
pentru a organiza, în fiecare judeţ, lupta împotriva korniloviştilor. La acest 
congres s-a urmărit evitarea neînțelegerilor între români şi celelalte 
naţionalităţi, în prezidiu fiind ales, pe lângă alţii, şi Pantelimon Halippa. lon 
Inculeț a susţinut raportul general, intitulat Cu privire la pământ şi 

libertate, punând accentul pe legalitate, ordine şi reformă agrară. Țăranilor 
li se permitea să are şi să „însămânţeze doar partea rămasă liberă a 
pământului moşieresc”. Congresul a reafirmat exclusivitatea comitetelor 
agrare privind administrarea şi împărţirea pământului, incluzând in 
componenţa acestora, pe lângă patru ţărani, şi câte doi muncitori. S-a 
propus instituirea controlului de stat asupra producţiei şi repartizării 
bunurilor, introducerea preţurilor fixe la articolele de primă necesitate etc. 

În decada a treia a lunii septembrie 1917, la Chişinău, a avut loc 
Congresul gubernial al Sovietelor de deputaţi ai muncitorilor şi soldaţilor 
din Basarabia. Din 16 oratori, 11 au declarat că au primit din partea 
alegătorilor următorul mandat: toată puterea să treacă în mâinile 
Sovietelor, războiul imperialist să fie sistat şi încheiat imediat cu o pace 
democratică, iar pământul să fie dat ţăranilor. În rezoluţia congresului cu 
privire la momentul curent era condamnată politica de coaliţie a sovietelor 
cu Guvernul Provizoriu şi de continuare a războiului. Participanţii au optat 
pentru o colaborare „cu reprezentanţii altor organizaţii revolutionar- 
democratice şi national-democratice” cu scopul preluării puterii în 
provincie de către soviete. 

Evenimentele din Petrograd de la sfârşitul lunii octombrie au avut un 
impact decisiv asupra evoluţiei situaţiei din întreaga Rusie, inclusiv din 
Basarabia. Lovitura de stat bolşevică din 25 octombrie / 7 noiembrie 1917 
şi ieşirea unilaterală a Rusiei din război au condus la dezintegrarea 
unităților ruseşti de pe Frontul român. Acţiunile bolşevicilor de preluare a 
puterii în Basarabia, combinate cu jafurile şi devastările comise de ostaşii 
ruşi, care plecau cu miile de pe front, au făcut posibilă accentuarea 
demersurilor în direcția clarificării şi definirii viitorului zonei dintre Prut şi 
Nistru. Alunecarea în prăpastia comunismului, precum şi tentativele 
diverselor forte revoluţionare sau contrarevolutionare rusofile de a 
menţine Basarabia în cadrul Rusiei reorganizate erau contracarate cu mare 
dificultate de acţiunile mişcării naţionale româneşti din această provincie. 

Criza Imperiului rus în urma revoluţiei din februarie-martie 1917 a 
condus la instaurarea unui climat politic propice afirmări mişcărilor de 
emancipare socială şi naţională pe întreg cuprinsul fostei „închisori a 
popoarelor”. La 8/21 martie 1917, ziarul «Cuvânt moldovenesc», 
constatând cu bucurie răsturnarea ţarismului, spera ca „soarele ce răsare 
să ne deie o rază de lumină de slobozenie şi nouă moldovenilor, care am 
fost robi nevinovaţi mai bine de o sută de ani”. 

Afirmarea curentului revoluţionar national. Deja la 12/25 martie 
1917, la Chişinău a avut loc o întrunire a intelectualilor care au pus în 
discuție problema constituirii unui partid national şi a elaborării 
programului său. În cadrul unei noi întruniri, la 19 martie, au fost dezbătute 
pe larg principiile ce urmau să stea la baza programului şi au fost desemnaţi 
Paul Gore, Pantelimon Halippa, A. Groapă, Petru Corobceanu şi Onisifor 
Ghibu drept membri ai comisiei de redactare a documentului respectiv. 

La 2 aprilie!? 1917, la Chişinău, s-a desfăşurat adunarea de constituire 
a Partidului Naţional Moldovenesc (PNM). Cei peste 40 de participanţi au 
votat proiectul programului şi au ales conducerea partidului. Preşedinte de 
onoare a fost desemnat Vasile Stroescu, Paul Gore a fost ales preşedinte, 
Vladimir de Herta a devenit vicepreşedinte, iar Pan Halippa secretar 
general. La 9 aprilie, programul PNM a fost publicat în paginile ziarului 
«Cuvânt Moldovenesc», iar gazeta «beccapaGckaa mn3Hb» (Viaţa 
Basarabiei) l-a mediatizat în limba rusă în numărul din 15 aprilie. 

Emanciparea spiritului naţional român s-a manifestat şi în afara 
provinciei, în unităţile armatei ruse în care fuseseră recrutați numeroşi 
basarabeni. Centrul cel mai reprezentativ a devenit oraşul Odesa, a cărui 
garnizoană avea nu mai puţin de 40 mii de moldoveni. Profitând de 
dispozițiile guvernului provizoriu rus privitoare la extinderea libertăților şi 
drepturilor democratice inclusiv asupra militarilor, în martie 1917 soldaţii şi 
ofițerii originari din Basarabia au organizat câteva adunări, care au condus 
la constituirea Partidului Progresist Moldovenesc (PPM), în fruntea căruia a 

fost ales ştabs-căpitanul Emanuil Catelly. La 12 aprilie, PPM dezbate şi 
aprobă programul PNM şi, constatând asemănarea obiectivelor, decide 
aderarea la Partidul Naţional Moldovenesc, proclamându-se secţie a 
acestuia. 

În primăvara şi, mai ales, în vara anului 1917 s-a desfăşurat o activitate 
intensă pentru crearea de comitete naționale în cadrul unităţilor militare 
din Odesa, Sevastopol, Nikolaev, Novo-Gheorghievsk şi într-un şir de unităţi 
ale Frontului român. Centrul de greutate a reţelei de comitete militare 
naționale l-a reprezentat Sovietul de deputaţi ai soldaţilor şi ofițerilor 
moldoveni din Odesa, în fruntea căruia se afla Emanuil Catelly. Pe lângă 
acest soviet a fost organizată o şcoală în care militarii basarabeni studiau 
limba română, istoria şi geografia României. Absolvenţii erau trimişi apoi în 
diverse unităţi militare, precum şi în localităţile Basarabiei pentru a 
promova programul PNM. 

În ziua de 18 aprilie / 1 mai, la Odesa, comitetul ostaşilor moldoveni a 
organizat un grandios miting la care au participat circa 10 mii de persoane. 
Manifestatia s-a desfăşurat sub flamurile drapelelor roşii (revoluționare) şi 
tricolore (naţionale), aceasta fiind probabil prima întrunire publică a 
basarabenilor însoțită de însemnul national. 

În luna mai, comitetele militare naţionale au solicitat generalului 
Şcerbaciov, comandantul forţelor ruseşti de pe frontul românesc, 
autorizaţia pentru înființarea unor unități moldoveneşti cu scopul 
menţinerii ordinii în Basarabia. A fost aprobată organizarea a 16 cohorte, 
cu câte 100 de ostaşi autohtoni (câte două cohorte pentru fiecare judeţ). 

În scurt timp, prevederile programatice formulate de PNM, între care 
şi cea cu privire la acordarea autonomiei Basarabiei şi constituirea Sfatului 
Țării (Dietei provinciale), au fost îmbrăţişate de diferite formaţiuni politice, 
profesionale şi culturale din ţinut. 

Ceva mai târziu, în primele zile ale lunii iulie, s-a format Partidul 
eserilor moldoveni. Programul politic al partidului era asemănător 
programului Partidului eserilor din Rusia. În problema naţională eserii 
împărtăşeau ideile promovate de liderii Partidului naţional moldovenesc. 

Între 10-13 (23-26) aprilie 1917 s-au desfăşurat lucrările Congresului 
İnvâtâtorilor din întreaga Basarabie, organizat cu sprijinul Comisiei şcolare 
moldoveneşti, recent instituită pe lângă Zemstva gubernială. În rezoluţia 

adoptată, participanţii de diverse etnii au decis introducerea 
învățământului primar obligatoriu şi gratuit în limba maternă. 

La 12-15 (25-28) mai 1917, Congresul învăţătorilor moldoveni din 
Basarabia a adoptat hotărâri referitoare la introducerea alfabetului latin în 
şcolile provinciei începând cu anul şcolar 1917-1918; organizarea unor 
cursuri de perfecţionare pentru cadrele didactice; transformarea, începând 
cu 1 septembrie 1917, a şcolilor ruseşti din localităţile rurale cu populaţie 
majoritară românească în „şcoale moldoveneşti”; înființarea unor şcoli 
româneşti în urbele provinciei; întemeierea unui liceu de băieţi şi a unuia 
de fete, cu limba română de predare, „în Chişinău şi în ţinuturile unde 
moldovenii sunt în majoritate”; la „Universitatea din Odesa şi la cea din 
Kiev să se deschidă câte o catedră de limba, literatura şi istoria 
moldovenească, până când se va înfiinţa o universitate la Chişinău”. 

Aceste deziderate au fost traduse în viaţă, în mare parte, în perioada ce a 
urmat. În acest scop, Comisia şcolară moldovenească a organizat, în vara 
anului 1917, cursuri de limbă şi istorie românească pentru cadrele didactice, 
facilitând naţionalizarea învățământului. O constatare interesantă despre 
această recalificare ne-a lăsat-o istoricul bucovinean lon Nistor: „Lecţiile de 
istorie le făceam eu pentru sutele de auditori pe care nu-i mai încăpea sala 
eparhială. Aveam mare mulțumire sufletească văzând cum dăscălimea 
basarabeană urmărea cu vădit interes faptele războinice ale trecutului care 
până atunci îi fuseseră cu intenţii ascunse de stăpânirea străină”. 

La 3/16 iunie 1917, zemstva gubernială a Basarabiei a votat trecerea 
gimnaziilor şi seminarelor teologice la instruirea în limba română. De 
asemenea, s-a decis alocarea a 50 mii de ruble pentru cursurile de 
perfecţionare ale cadrelor didactice, precum şi 9 mii de ruble pentru 
organizarea catedrei de limba şi literatura română la Universitatea din Odesa. 

La 12/25 iunie 1917, mai mulţi intelectuali basarabeni au constituit 
Societatea culturală moldovenească, în frunte cu Paul Gore. Aceasta a 
primit ajutor financiar de la zemstva gubernială (10 mii ruble) şi de la cea 
din județul Orhei (trei mii ruble). La 8 septembrie Societatea a inaugurat 
prima tipografie românească cu caractere latine. 

Între timp, ucrainenii aflaţi în căutarea identităţii lor politico-teritoriale 
au înaintat, în iunie 1917, pretenţii asupra Basarabiei. Din aceste 
considerente, populaţia provinciei a început să se pronunţe cu o mai mare 
fermitate pentru autonomia ținutului. Astfel, la 29 iunie (12 iulie) 1917, 

zemstva judeţului Chişinău s-a pronunţat pentru autonomia Basarabiei, 
condamnând cu vehementâ planurile anexioniste ale Radei Centrale de la 
Kiev. O altă adunare, convocată la Chişinău la 16 iulie 1917, la care au 
participat reprezentanţi ai diverselor organizaţii politice, naţionale, 
profesionale şi administrative, a adoptat o hotărâre de a se opune în mod 
energic tendințelor respective şi a desemnat o comisie cu scopul de a 
pregăti constituirea unui organ legislativ al Basarabiei. 

Treptat, pe măsura sporirii rezistenţei forțelor exponente ale politicii 
Petrogradului în ținut fata de revendicările legitime ale populaţiei române 
majoritare, în avangarda mişcării de emancipare naţională s-au situat 
organizațiile militarilor basarabeni. Organizati, disciplinati, aflaţi sub 
influenţa diverselor ideologii politice ale timpului, soldaţii şi ofițerii români 
basarabeni s-au implicat activ în viața politică. Reprezentanţii comitetelor 
militare naționale moldoveneşti, întrunindu-se la Chişinău, au format, la 23 
iulie 1917, Comitetul Executiv Central Militar Moldovenesc (CECMM), în 
frunte cu sublocotenentul Gherman Pântea. Din septembrie 1917, va fi 
editat ziarul «Soldatul moldovan» — organ al CECMM. İn vara anului 1917, 
Comitetul Executiv Central Militar Moldovenesc a trimis la Kiev o telegramă 
în care îşi exprima indignarea şi opoziția faţă de tentativele Radei Centrale 
de a încorpora Basarabia în cadrul Ucrainei: „Basarabia, pe baza drepturilor 
istorice, etnografice, pe baza obiceiurilor sale deosebite şi a situației 
economice, are dreptul imprescriptibil pentru o completă autonomie”. 

În urma solicitărilor CECMM, Guvernul Provizoriu a acceptat numirea 
lui Vladimir Cristi în funcţia de comisar gubernial şi a lui lon Inculeţ în cea 
de comisar gubernial adjunct. La fel, datorită demersurilor organizaţiei 
militarilor basarabeni, zemstva gubernială a adoptat hotărârea referitoare 
la înființarea şcolilor cu limba maternă de predare în localităţile româneşti 
din Basarabia. 

În Rusia, însă, situaţia scăpa treptat de sub controlul Guvernului 
Provizoriu, a cărui autoritate era contestată de forțe cu opţiuni deseori 
opuse ca, de pildă, bolşevicii, menşevicii, monarhiştii, mişcările naţionale 
etc. Anarhia a devenit o stare obişnuită în multe dintre unităţile ruseşti, 
aflate pe front sau în spatele acestuia. Propaganda pacifistă a bolşevicilor, 
care prindea rădăcini în condiţiile unui război interminabil şi sângeros, a 
făcut ca soldaţii armatei ruse — cu miile — să abandoneze poziţiile, în 
dorinţa firească de a ajunge acasă. Acest fenomen de masă a făcut ca 

Basarabia, aflată în imediata apropiere a frontului, să fie traversată de 
grupuri numeroase de militari care — înfometați şi fără bani — operau 
diverse jafuri, devastări, incendieri, violenţe etc. Astfel, la 20 august 1917, 
la Chişinău, au fost asasinați de către un grup de soldați bolşevizati din 
armata rusă cunoscutii militanti pentru drepturile românilor basarabeni 
avocatul Simeon Murafa şi inginerul Andrei Hodorogea. 

În condiţiile în care reprezentanţii Guvernului Provizoriu în Basarabia 
nu reuşeau să pună capăt haosului instaurat în provincie în vara-toamna 
anului 1917, Comitetul Central Militar Executiv Moldovenesc a decis 
convocarea la Chişinău a Primului congres al militarilor moldoveni din 
întreaga Rusie. Lucrările congresului, cu 14 chestiuni pe ordinea de zi, s-au 
desfăşurat în zilele de 20-27 octombrie (3-10 noiembrie) 1917. În ziua de 
21 octombrie, participanţii, „având în vedere cultura naţională a neamului 
moldovenesc şi trecutul lui şi plecând de la principiul revoluţiei că fiecare 
norod are dreptul să-şi hotărască soarta lui”, au proclamat, în unanimitate, 
autonomia teritorială şi politică a Basarabiei, în cadrul Republicii 
Federative Ruse. Congresul a revendicat ca în componența Guvernului 
Provizoriu să fie acceptat un reprezentant al Basarabiei. La 23 octombrie, 
s-a adoptat decizia Despre organul Sfatului Țării, instituţie legislativă 
supremă ce urma a fi compusă din 120 de deputaţi, din care 84 români 
(70%) şi 36 reprezentanţi ai altor etnii conlocuitoare (30%). În plus, 10 
locuri au fost rezervate românilor din stânga Nistrului. Biroul electoral, 
constituit din rândul participanţilor la întrunire, a purces, cu sprijinul 
cohortelor moldoveneşti, la organizarea alegerilor. Potrivit tabelului 
electoral, întocmit de biroul de organizare (preşedinte Vasile Tantu, 
vicepreşedinţi Gherman Pântea şi Vitalie Zubac, secretar Ştefan Holban), 
Sfatul Țării urma să cuprindă 150 de membri, reprezentanţi ai diverselor 
partide, grupări sociale şi ai grupurilor etnice, respectându-se ponderile 
stabilite (70/30). În final, numărul deputaţilor revenit fiecărei naţionalităţi a 
fost următorul: 105 români, 15 ucraineni, 14 evrei, 7 ruşi, 2 bulgari, 2 
găgăuzi, 2 germani, 1 polonez, 1 armean, 1 grec. 

Basarabia autonomă. Biroul de organizare a Sfatului Țării, în şedinţa 
din 20 spre 21 noiembrie 1917, l-a desemnat pe lon Pelivan drept candidat 
pentru funcţia de preşedinte al Sfatului Ţării. Cunoscut ca unionist convins, 
care „va căuta să ducă Basarabia la Prut, spre România, unde evreii şi 
țăranii nu au nici un fel de drepturi”, candidatura fruntaşului moldovean nu 

a fost agreată de reprezentanţii minorităţilor şi membrii aşa numitei 
fracțiuni ţărăneşti. În cele din urmă, la propunerea aceluiaşi Pelivan, Biroul 
s-a oprit asupra persoanei lui lon Inculeţ. 

În prima şedinţă a Sfatului Țării, din 21 noiembrie 1917, care a fost 
inaugurată prin intonarea cântecelor Deşteaptă-te, române şi Pe-al nostru 
steag, în prezenţa tricolorului arborat pe clădire, preşedinte al acestui 
organism a fost ales lon Inculeţ. Astfel, prin desemnarea lui Inculeţ, comisar 
gubernial adjunct, în funcţia de preşedinte al Sfatului Țării, şi, puţin mai 
târziu, a lui Vladimir Cristi, comisar gubernial, în guvernul de la Chişinău, s-a 
produs transferul autorității Guvernului Provizoriu în mâinile noilor 
structuri de putere ale Basarabiei. 

Proclamarea Republicii Populare”” Moldoveneşti la 2 decembrie 1917 
a fost unul dintre primii paşi serioşi pe care i-a întreprins Sfatul Țării. 
Motivele care i-au determinat pe liderii de la Chişinău să proclame 
suveranitatea Basarabiei „în componența Republicii Federative 
Democratice Ruse” au fost următoarele: a) prăbuşirea imperiului țarist şi 
instabilitatea puterii centrale; b) constituirea, în cadrul Federaţiei Ruse, a 
republicilor democratice naţionale pe baza principiului autodeterminării 
popoarelor; c) proclamarea suveranităţii Ucrainei; d) prezenţa masivă, încă, 
în Basarabia a trupelor ruseşti, în mare parte bolşevizate. Discuţii aprinse 
au fost purtate pe marginea chestiunii cum să fie denumită republica: 
« Moldovenească» sau «Basarabeană»? Reprezentanţii partidelor socialiste 
şi ai minorităţilor (C. Misirkov, Ştern ş. a.) susțineau că aceasta trebuie să 
poarte numele de «Basarabeană». La rândul lor, deputaţii majoritari, 
grupaţi în cadrul Blocului Moldovenesc, bazându-se pe temeiuri istorice, au 
pledat pentru o republică « Moldovenească». 

În Declaraţia Sfatului Țării din 2 decembrie 1917 a fost schitatâ în linii 
mari politica internă şi externă ce urma să fie promovată de tânăra 
republică prin intermediul organului său legislativ suprem — Sfatul Ţării — şi 
al celui executiv — Consiliul Directorilor Generali. Programul anunţat în 
declarație prevedea: alegerea pe baza votului universal a Adunării 
Naţionale şi a organelor de administrare locală; transferarea egalitară şi 
fără despăgubire a pământului în folosire ţăranilor; introducerea zilei de 
lucru de 8 ore; consolidarea drepturilor şi libertăţilor cucerite în timpul 

revoluției democratice (libertatea cuvântului, presei, confesiunilor, 
întrunirilor, grevelor etc.), anularea pedepsei capitale; asigurarea 
drepturilor minorităţilor etnice în cadrul unor autonomii culturale; 
naționalizarea învățământului; organizarea forțelor armate naţionale; 
încheierea unei păci fără anexluni şi contribuţii, în înţelegere cu toţi aliaţii. 

Peste câteva zile a fost format primul guvern al Republicii Democratice 
Moldoveneşti. Discuţiile din parlament, privind formarea executivului, s-au 
desfăşurat în cadrul a două şedinţe: din 5 şi 7 decembrie 1917. În şedinţa 
din 5 decembrie a fost ales doar Preşedintele Consiliului Directorilor 
Generali. Această funcţie i-a revenit lui Pantelimon Erhan, care şi-a asumat 
totodată şi postul de Director general al agriculturii. Ceilalți directori 
generali, membri ai guvernului, au fost desemnaţi în şedinţa din 7/8 
decembrie. Director general la Interne a devenit Vladimir Cristi; Teofil 
loncu, director general la Finanţe; Ştefan Ciobanu, la Învățământ; Nicolae 
Bosie-Codreanu, director general al Căilor Ferate, Poştei, Telegrafului şi 
Telefonului; Teodosie Cojocaru, director general de Război şi Marină; 
Mihail Savenko, director general al Justiţiei şi Cultelor; Veniamin Grunfeld, 
director general al Industriei, Comerţului şi Muncii; lon Pelivan, director 
general de Externe. De problemele culturii urma să se ocupe Ştefan 
Ciobanu, dat fiind faptul că acestea erau strâns legate de cele ale 
învățământului. V. Podvinski şi-a preluat funcţia de director general al 
Controlului de Stat ceva mai târziu. În cabinetul nou format, trei locuri din 
cele zece au revenit reprezentanţilor minorităţilor naţionale, fapt 
menționat în mod special de către P. Erhan. Aceştia erau ucrainenii M. 
Savenko şi V. Podvinski şi evreul V. Grunfeld. 

După proclamarea Republicii Democratice Moldoveneşti, în teritoriu 
au fost luate anumite măsuri referitoare la reorganizarea administrativă. 
Acestea s-au dovedit a fi însă puţin eficiente pentru consolidarea organelor 
locale ale puterii de stat, care continuau să fie reprezentate de către 
zemstve. Pe de altă parte, situația tensionată nu permitea realizarea unor 
schimbări radicale în ceea ce priveşte crearea de noi organe locale ale 
puterii de stat. Practic, totul s-a redus la faptul că vechile cadre din 
organele administrative locale au fost pur şi simplu obligate să depună 
jurământ Sfatului Ţării şi tinerei Republici Democratice Moldoveneşti. 

Totodată, profitând de fragilitatea tânărului stat, s-au activizat unele 
forte centrifuge, care urmăreau dezintegrarea teritorială a Basarabiei. 

Astfel, la 16 decembrie 1917, în zemstva judeţului Cetatea Albă, unii 
reprezentanţi ai populaţiei minoritare, îndemnați de emisarii Radei 
Centrale de la Kiev, s-au pronunţat pentru „alipirea” judeţului la Ucraina. 
Această decizie (care nu a fost sprijinită de consilierii moldoveni şi germani) 
a fost confirmată şi în adunarea lărgită a zemstvei din 16/29 ianuarie 1918. 

După ce Sfatul Ţării a proclamat autonomia, la laşi au plecat, pe 
ascuns, lon Pelivan, Vasile Tantu şi Onisifor Ghibu pentru a discuta cu 
oficialitățile române modalităţile de menţinere a ordinii în Basarabia şi 
posibilitățile de acordare a unui ajutor financiar şi logistic din partea 
României. Liderii basarabeni s-au întâlnit, la 4-5 decembrie (st. n.), cu 
generalul Constantin Presan, şeful Marelui Stat Major, Alexandru 
Constantinescu, ministrul de Interne, şi cu lon 1. C. Brătianu, preşedinte al 
Consiliului de Miniştri. Reprezentanţii guvernului au arătat că, aflându-se 
sub presiunea, pe de o parte, a forțelor militare ale Puterilor Centrale şi, pe 
de altă parte, a anarhiei revoluționare din armata rusă, nu pot acorda 
basarabenilor un ajutor substanţial. Brătianu i-a sfătuit să se adreseze 
ambasadorului francez Charles St. Aulaire. Acesta a ascultat solicitările de 
asistenţă privind restabilirea ordinii în Basarabia, precum şi de trimitere a 
unor instructori militari francezi pentru unităţile militare moldoveneşti, 
promițând să organizeze o nouă întâlnire după ce se va consulta cu ceilalţi 
reprezentanţi ai Aliaților. 

La 12 decembrie 1917 (st. n.), ambasadorul francez raporta la Paris că, 
împreună cu generalul Berthelot, şeful Misiunii Militare Franceze în 
România, a decis să pună la dispoziția Sfatului Țării instructori militari 
speciali pentru organizarea „armatei naţionale moldoveneşti”. 

Mărturiile reprezentanților Antantei confirmă faptul că intenţiile 
inițiale ale Sfatului Țării constau în obţinerea unui ajutor în organizarea 
forțelor militare naţionale şi nu în introducerea unor „trupe străine”. Însă, 
după întoarcerea delegaţiei la Chişinău, situaţia a început să se deterioreze 
într-un ritm galopant. La 5/18 decembrie, în cadrul unor dezbateri 
furtunoase, Sfatul Țării a conştientizat necesitatea luării rapid a unor 
măsuri concrete pentru combaterea anarhiei. În consecință, la 8/21 
decembrie, guvernul basarabean a delegat doi reprezentanți, lon Pelivan, 
Directorul de Externe, şi Vladimir Cristi, Director de Interne, pentru a pleca 
la laşi. Această a doua delegaţie s-a aflat în capitala moldoveană o 
săptămână, având întâlniri cu liderii români şi reprezentanţii Antantei. 

Pelivan şi Cristi i-au specificat baronului Carlo Fasciotti, ministrul Italiei la 
laşi, că „noul stat intenţionează să lucreze în deplin acord cu Antanta (...). Ei 
au spus că Basarabia intenţionează să rămână unită cu restul Rusiei prin 
intermediul relaţiei federale”. Generalul Berthelot menţiona că delegaţii 
basarabeni i-au solicitat să facă uz de influenţa sa pentru a-i ajuta să 
restabilească ordinea în Basarabia şi să instaureze controlul asupra 
arterelor de circulaţie. Pelivan a arătat generalului Şcerbaciov şi 
ambasadorului St. Aulaire că dintre toate unităţile basarabene, doar un 
singur regiment era loial Sfatului Țării şi, din acest motiv, se impunea 
organizarea cât mai urgentă a armatei naţionale. Până la constituirea 
acesteia, |. Pelivan a propus să se apeleze la ajutorul cehilor, sârbilor sau 
ucrainenilor. St. Aulaire a arătat că unităţile cehilor şi ale sârbilor au alte 
obiective strategice şi resping ideea implicării în operaţiuni de pază şi 
poliție pe teritoriul Rusiei, iar unităţile ucrainene abia se organizează şi nu 
sunt capabile să îndeplinească misiuni în Basarabia. Ambasadorul francez a 
propus să se apeleze fie la serviciile armatei române, fie la formațiunile 
militare ale foştilor prizonieri transilvăneni, constituite la Kiev. S-a ajuns la 
concluzia că ultima variantă este cea mai bună, deoarece transilvănenii 
îmbrăcaţi în uniforme ruseşti nu vor provoca opoziţia deschisă a 
bolşevicilor sau frământări în rândul populaţiei. La întoarcere, la 16/29 
decembrie, Berthelot i-a asigurat că este întru totul de acord cu planurile 
guvernului basarabean de a restabili ordinea în provincie. În gara Socola de 
lângă laşi, însă, |. Pelivan şi VI. Cristi au fost arestaţi de către bolşevici, care 
i-au acuzat de faptul că vor să introducă trupele române în Basarabia. În 
urma intervenţiei autorităţilor române, demnitarii basarabeni au fost 
eliberaţi. 

La Chişinău, membrii Fractiei ţărăneşti au declanşat un conflict cu 
reprezentanţii Blocului Moldovenesc, acuzându-i pe aceştia din urmă că vor 
să introducă trupe române în Basarabia. lon Inculeţ s-a văzut obligat să 
intervină şi să declare în plen că „Sfatul Ţării, al cărui preşedinte sunt, nu 
admite decât o unire strânsă cu Republica Democratică Rusă, după cum 
face dovadă declaraţia Parlamentului. Este absolut evident că zvonurile 
despre aşa zisa «orientare românească» sunt mincinoase şi nu prezintă nici 
un temei. Şi mai departe: separatism în Basarabia nu există, mai cu seamă 
separatism spre România”. 

Manifestarea tendinţelor centrifuge în zone mărginaşe ale provinciei, 
pretenţiile teritoriale emise de autorităţile naționaliste de la Kiev şi de cele 
bolşevice de la Petrograd, anarhia promovată de soldaţii ruşi bolşevizati, 
precum şi contingentul redus numeric sau bolşevizat al trupelor naţionale 
(aşa numitele „cohorte moldoveneşti”) puneau în pericol existenţa noilor 
organisme statale din Basarabia. În şedinţa închisă a forului legislativ 
basarabean din 22-23 decembrie 1917 (4-5 ianuarie 1918) au fost 
exprimate diverse puncte de vedere asupra modalitâtilor de apărare a 
Republicii Democratice Moldoveneşti, pentru ca în cele din urmă să fie 
acceptată propunerea fracțiunii minorităţilor de a acorda executivului 
dreptul de liberă iniţiativă („carte blanche”). 

În conformitate cu împuternicirile acordate de Sfatul Țării, la 22 
decembrie (st. v.), P. Erhan, şeful guvernului, V. Cristi şi |. Pelivan, directorii 
generali de Interne şi de Externe, au trimis generalului Dimitrie Şcerbaciov 
o telegramă, solicitându-i „să trimită imediat trupe de încredere de orice 
naţionalitate la dispoziţia Directorului General de Război pe o durată ce va 
fi stabilită de Sfatul Ţării”. Totodată, un apel telegrafic similar a fost adresat 
ministrului de Război al României, cerundu-i-se „trimiterea la Chişinău a 
unui regiment ardelenesc cu posibilă urgență”. Ministrul Constantin 
lancovescu a aprobat această cerere şi a ordonat ca regimentul constituit la 
Kiev din militarii transilvăneni, căzuţi în prizonieratul armatei ruse, şi care 
urma să se deplaseze pe Frontul român, să stationeze în apropierea 
Chişinăului pentru a fi repartizat pentru paza depozitelor de furaje şi 
alimente din Basarabia. 

Textul telegramei adresate ministrului lancovescu a servit ca pretext 
pentru dezlântuirea unui atac frontal împotriva exponentilor intereselor 
populației autohtone în Sfatul Țării şi în Consiliul Directorilor Generali. 
Aceste acţiuni erau dirijate, în particular, de Secţia de front a Rumcerod- 
ului (Comitetul Executiv Central al Sovietelor de pe Frontul Român, ale 
Flotei Mării Negre şi Regiunii Odesa), instalată la 28 decembrie 1917 (st. v.) 
în capitala provinciei. Organismul respectiv, urmărind instaurarea regimului 
bolşevic în ţinut, a reuşit, printr-o abilă propagandă antiromânească, să 
mobilizeze împotriva Sfatului Țării unităţile ruse, dislocate în centrul 
Basarabiei. În Chişinău şi în alte localităţi au fost difuzate proclamatii în 
care liderii Sfatului Țării erau acuzaţi de faptul că „au vândut Basarabia 
României, care va instala tarismul românesc”. 

Pornind de la necesitatea clarificării situaţiei, chestiunea cu privire la 
modalităţile de asigurare a securităţii ținutului a fost pusă pe agenda 
Sfatului Ţării în şedinţele din 27 şi 28 decembrie (9-10 ianuarie). Cu 
majoritate de voturi a fost adoptată rezoluţia Blocului Moldovenesc şi a 
reprezentanţilor minorităţilor etnice cu privire la confirmarea încrederii în 
Consiliul Directorilor şi la acordarea în continuare a dreptului de „carte 
blanche”. 

La 29 decembrie 1917 (st. v.), Sfatul Țării a desemnat două delegaţii 
oficiale, dintre care prima era împuternicită să reprezinte interesele 
republicii la tratativele de pace de la Brest-Litovsk, iar cealaltă urma să se 
deplaseze la Kiev, pentru a încheia un tratat de asistenţă politică, 
economică şi militară cu Ucraina. 

Între timp, bolşevicii au reuşit treptat să acapareze funcţiile de 
conducere în mai multe soviete locale. La Chişinău, pe lângă existenţa unui 
soviet bolşevizat, situaţia s-a agravat de pe urma acţiunilor Secţiei de front 
a Rumcerod-ului. Abandonând misiunea asigurării retragerii unităţilor 
militare ruseşti demobilizate de pe Frontul român, acest organism, în 
colaborare cu sovietele, a pregătit o rebeliune în vederea răsturnării puterii 
Sfatului Ţării şi a Consiliului Directorilor Generali. Bolşevicii contau atât pe 
sprijinul populaţiei (pe care comuniştii o păcăleau cu promisiuni privind 
împărțirea pământului şi instaurarea libertăților democratice), cât şi pe 
forța militară a trupelor ruseşti din Basarabia şi a soldaţilor care se 
retrăgeau de pe front. Aceştia din urmă au incendiat şi prădat numeroase 
localități dintre Prut şi Nistru. „S-au prăpădit sute de mii de puduri de pâine 
pregătită pentru oaste şi locuitori. Averea întreagă a norodului se pradă şi 
se risipeşte”, se arăta în Apelul comisarilor naționali militari“ de pe frontul 
român. La 1/14 ianuarie 1918, Comitetul executiv moldovenesc al 
sovietului deputaţilor soldaţi, marinari şi ofițeri din peninsula Crimeii era 
informat de la Chişinău: „Situaţia Republicii noastre este foarte grea. 
Armata rusă sedentară şi acea care trece provoacă o teribilă anarhie. Tot 
timpul delegaţii ţărăneşti vin cu cereri de ajutor. Ultimele ştiri: judeţul 
Cahul s-a adresat direct Cartierului (generalului Şcerbaciov — n. n.) cerând 


14 î z m > 2 . |: . v A uv 
Institutia comisarilor nationali militari a fost creatâ pe lângâ comandamentul 
Frontului român în urma lichidării puciului bolşevic de pe front, la începutul lunii 
decembrie 1917. 

armată fie şi română. Chilia devastată ... În judeţe se distrug depozitele de 
cereale. Calea ferată părăsită de paza rusă”. Şi exemplele pot continua... 

La 3/16 ianuarie 1918, fracțiunea socialistă, care urmărea 
discreditarea curentului national din Sfatul Țării şi modificarea raportului 
de forte în cadrul forului legislativ basarabean în favoarea sa, a anunţat 
retragerea din componenţa instituţiei reprezentative a ținutului. 
Reprezentanţii formațiunilor de stânga promovau ideea potrivit căreia în 
Basarabia „vor veni românii ca să le ia pământul obţinut în timpul 
revoluţiei, libertăţile cucerite după un veac de strădanii”. Totodată, 
guvernul sovietic a adresat, în aceeaşi zi, o notă ultimativă guvernului 
român, care luase măsuri drastice împotriva trupelor bolşevizate de pe 
teritoriul Vechiului Regat. Acest gest politic a fost interpretat de exponentii 
regimului din Chişinău ca declaraţie de război împotriva statului român. 

Elementele unioniste din Basarabia au nimerit într-o situaţie dificilă. 
Trupele ruse şi ucrainene bolşevizate controlau deja, de la 1/14 ianuarie, o 
parte însemnată a capitalei. G. Lucasievici, consulul general al României la 
Odesa, raporta ulterior autorităților române că încă din 4/17 ianuarie 1918 
maximaliştii (bolşevicii) din Chişinău au ocupat gara oraşului şi 
comandamentul garnizoanei. Din iniţiativa guvernului de la Petrograd, aici 
a fost înfiinţat un cartier militar. În jurul acestui organism s-au adunat unele 
unități ruse demoralizate, puse pe jafuri şi asasinate. Acţiunile acestora 
erau îndreptate împotriva populaţiei autohtone, cât şi contra unităţilor 
româneşti trimise în sprijinul Republicii Democratice Moldoveneşti. 

În consecinţă, în dimineaţa zilei de 6/19 ianuarie, unităţile militare 
ruse au atacat şi au luat în prizonierat regimentul transilvănean de la Kiev, 
ajuns în noaptea respectivă (ora 2) în gara de la Chişinău pentru a executa 
ordinul ministrului de Război al României, din 24 decembrie 1917. 
Voluntarii ardeleni vor fi eliberați abia la 9 ianuarie. De asemenea, 
bolşevicii au arestat membrii Comisiei interaliate de aprovizionare în 
Basarabia (între care şi pe maiorul Lucaşevici, reprezentantul României pe 
lângă executivul basarabean), au jefuit casa de bani a acestei instituţii de 
circa 2 milioane ruble şi şi-au anunţat intenţia de a lua măsuri dure contra 
Sfatului Țării, acuzat de colaborare cu guvernul român. 

Multi dintre deputații Sfatului Țării şi membrii Consiliului Directorilor 
Generali au fost nevoiţi să se ascundă de teroarea bolşevică, unii fiind chiar 
arestaţi. În zilele de 6 şi 7 ianuarie, membrii Blocului Moldovenesc au ţinut 

câteva întruniri secrete, hotărând trimiterea unor delegați la laşi pentru a 
urgenta deplasarea armatei române în Basarabia. S-a emis şi ideea 
refugierii deputaţilor din Sfatul Țării la laşi, unde să se proclame 
continuarea lucrărilor acestui for superior. 

Conflictul inițiat de forțele bolşevice a împiedicat plecarea delegaţiei 
basarabene la Brest-Litovsk (fapt la care contribuiseră anterior şi 
reprezentanţii Blocului Moldovenesc). Cealaltă solie, însă, a reuşit să ajungă 
la Kiev. Ucraina, ameninţată ea însăşi de pericolul unei confruntări armate 
cu regimul bolşevic, nu a fost în stare să acorde asistența necesară 
Republicii Moldoveneşti în lupta contra anarhiei şi terorii. Pe de altă parte, 
la 2/15 ianuarie 1918, generalul Coandă, trimisul special al guvernului 
roman, a obținut asigurări de la guvernul Ucrainei că acesta nu se va opune 
unirii Basarabiei cu România, ci chiar o va susţine, dacă va fi necesar. 

În aceste condiţii vitrege, lon Inculeţ, preşedintele Sfatului Ţării, şi 
Pantelimon Erhan, şeful executivului, au fost constrânşi să accepte 
convorbiri directe cu reprezentanţii Secţiei de Front şi ai Sovietului de 
Deputaţi ai Soldatilor şi Muncitorilor din Chişinău şi, sub presiunea forței, 
să semneze o telegramă de protest, adresată guvernului român şi 
ambasadei franceze de la laşi, împotriva intrării trupelor române pe 
teritoriul Basarabiei. Telegrama nu a ajuns la destinaţie, fiind reţinută de 
telegrafistele devotate Blocului Moldovenesc. În acelaşi timp, bolşevicii au 
revendicat ca din guvern să fie îndepărtați unioniştii. Drept urmare, în ziua 
de 7 ianuarie, sub semnătura lui P. Erhan, au fost date publicității demisiile 
directorilor generali lon Pelivan, Vladimir Cristi şi Nicolae Codreanu. Ba mai 
mult, Pantelimon Erhan şi Gherman Pântea (care tinea locul colonelului 
Teodosie Cojocaru, directorul general de război) au fost nevoiţi să ordone 
„armatei moldoveneşti” să părăsească cazărmile şi să iasă la luptă 
împotriva „duşmanului”. 

Sfatul Țării, în pofida amenințărilor cu represalii, şi-a continuat 
activitatea pe tot parcursul zilelor ce au succedat incidentului din 6/19 
ianuarie, încercând să găsească căile de depăşire a situaţiei de criză. 
Deputaţii din Blocul Moldovenesc majoritar, privaţi de posibilitatea de a se 
pronunţa liber în şedinţele Sfatului Țării, deoarece erau ameninţaţi cu 
exterminarea de către soldaţii ruşi, s-au întrunit în noaptea de 7 (20) 
ianuarie 1918 într-o consfătuire secretă. S-a adoptat decizia de a trimite la 
laşi, pe căi diferite, trei delegaţii care să solicite ajutor armat guvernului 

român. Delegația condusă de lon Pelivan, Directorul de Externe al 
republicii, a ajuns la laşi pe 9/22 ianuarie şi a cerut Consiliului de miniştri al 
României trimiterea trupelor în Basarabia. Decizia guvernului român cu 
privire la introducerea armatei în Basarabia a fost aprobată de 
reprezentanţii puterilor aliate şi de generalul rus Şcerbaciov, interesaţi 
deopotrivă în asigurarea ordinii în ţinut şi în conservarea posibilităților de 
aprovizionare cu scopul menţinerii în continuare a capacităţii de luptă a 
trupelor române. 

În zorii zilei de 10/23 ianuarie, divizia generalului Broşteanu, îmbarcată 
în eşaloane, a luat calea vechii provincii româneşti. La 12/25 ianuarie, în 
gara Călăraşi, la cartierul diviziei s-a prezentat o delegaţie din partea 
Sfatului Țării şi a Sovietelor din Chişinău (lon Inculeț, preşedintele Sfatului 
Țării, un deputat din partea fractiei ţărăneşti, un deputat din partea 
muncitorilor, un delegat din partea Sovietului de deputați ai matelotilor şi 
unul din partea Sovietului de deputaţi ai soldaţilor moldoveni). Aceştia au 
cerut să fie informaţi cu privire la cauza şi scopul venirii trupelor române în 
Basarabia şi dacă este inevitabilă intrarea armatei în Chişinău. Generalul 
Ernest Broşteanu a prezentat mandatul trupelor sale şi a cerut ca membrii 
delegaţiei să solicite bolşevicilor retragerea totală din Basarabia pentru a se 
evita ciocnirile armate. 

În seara zilei de 13/26 ianuarie, trupele române şi-au făcut intrarea în 
Chişinău, care fusese părăsit de unităţile ruse încă din 11 ianuarie. Totuşi, 
anumite grupări bolşevice au opus o rezistenţă îndârjită la Bender, Bălţi, 
Cetatea Albă ş. a. Până la începutul lunii martie, armata română a instaurat 
ordinea în întreg ținutul, cu excepţia judeţului Hotin şi a unei parti din 
judeţul Bălţi, intrate în zona austro-germană de administrare. Rada 
Centrală de la Kiev, aflată în pragul căderii, a adus la cunoştinţa generalului 
Coandă bucuria prilejuită de succesele românilor şi alungarea bolşevicilor 
din Basarabia. 

Totuşi, în rândul membrilor Sfatului Țării existau deputaţi (din rândul 
socialiştilor, fractiei ţărăneşti şi minorităţilor etnice) care considerau 
armata română şi România însăşi un pericol la adresa cuceririlor 
revoluționare, a libertăţilor democratice şi a împroprietăririlor ţărăneşti din 
anul 1917. În şedinţa din 14/27 ianuarie 1918, mai mulţi membri ai Blocului 
Moldovenesc au acuzat guvernul de incapacitate politică, de lipsă de 
fermitate în luarea unor măsuri împotriva anarhiei, iar alţii l-au acuzat şi de 

faptul că nu a negociat condiţiile aflării armatei române pe teritoriul 
republicii, cerând demiterea în bloc a executivului. În urma criticilor dure, 
Pantelimon Erhan şi-a dat demisia din fruntea executivului. 

A doua zi (15/28 ianuarie), în fata deputaţilor s-a prezentat generalul 
Ernest Broşteanu, care a salutat Republica Moldovenească şi a menționat 
că scopul armatei române, după alungarea trupelor bolşevice, se reduce la 
asigurarea pazei depozitelor cu provizii şi a ordinii în Basarabia şi nu se va 
amesteca în problemele interne ale acesteia. 

În şedinţa din 16/29 ianuarie, membrii Sfatului Țării, care fuseseră 
desemnaţi din partea Sovietului de deputaţi ai muncitorilor, au anunţat că 
se retrag din componenţa forului legislativ deoarece ei doresc să fie mai 
legaţi de revoluția rusă, iar Sfatul Țării este compus din prea multi 
moldoveni şi burghezi, care nu au împroprietărit țărănimea şi, în plus, au 
invitat armata română în Basarabia. 

İn zilele de 18-21 ianuarie (31 ianuarie — 3 februarie st. n.) şi-a 
desfăşurat lucrările Congresul al III-lea gubernial al ţăranilor din Basarabia, 
la care au participat doar 118 din numărul total de 384 delegaţi. La acest 
congres, țărănimea română a fost reprezentată într-un număr inferior fata 
de delegaţii care reprezentau minoritățile naţionale. Unii delegaţi, 
reprezentanţi ai etniilor conlocuitoare, au atacat Sfatul Ţării şi s-au 
pronunţat vehement împotriva prezenţei armatei române în ţinut. Cu toate 
acestea, congresul a ales noi deputaţi în Sfatul Ţării (ale căror mandate au 
fost validate de către forul superior al Basarabiei la 26 ianuarie), care au 
completat Fractiunea parlamentară țărănească — a doua ca importanţă 
după Blocul Moldovenesc. 

Basarabia independentă. După aflarea ştirii privitoare la proclamarea, 
la 9/22 ianuarie 1918, a independenţei Republicii Populare Ucrainene, la 
Chişinău a fost convocată de urgenţă, în ziua de 15/28 ianuarie, o şedinţă 
comună a Consiliului Directorilor Generali şi a prezidiului Sfatului Ţării, în 
cadrul căreia s-a luat hotărârea de a adopta o soluţie similară. 

În ziua de 16 ianuarie, guvernul a fost reorganizat, în fruntea acestuia 
fiind desemnat Daniel Ciugureanu, doctor în medicină. Blocul Moldovenesc 
a lansat ideea înlocuirii şi a preşedintelui Sfatului Ţării, lon Inculeţ, cu lon 
Pelivan. În urma discuţiilor propunerea a fost retrasă. 

La 22 ianuarie (4 februarie st. n.), Sfatul Țării a desemnat o comisie, 
compusă din 21 de deputați, cu misiunea de a redacta declarația de 


167 


Ştefan Purici 


independenţă, şi a decis, la propunerea deputatului lon Buzdugan, ca 
declaraţia să fie făcută publică în ziua unirii Moldovei şi Țării Româneşti. 
Drept urmare, în noaptea de 23/24 ianuarie 1918 (st. v.), Sfatul Ţării a 
adoptat în unanimitate declaraţia cu privire la proclamarea independenţei 
Republicii Democratice Moldoveneşti. Preşedinte al Republicii Democratice 
Moldoveneşti a fost desemnat lon Inculeţ, iar lon Buzdugan a fost ales 
secretar al Sfatului Ţării. În fruntea Consiliului de Miniştri a fost numit din 
nou Daniel Ciugureanu. 

Astfel, Basarabia a ieşit şi de jure din componenţa Rusiei. 
Independenţa Republicii Democratice Moldoveneşti a fost recunoscută de 
guvernul român de la laşi. Duiliu Zamfirescu, comisar regal la Chişinău în 
perioada guvernării Averescu, a primit instrucțiuni pentru a acționa în 
direcția obţinerii recunoaşterii internaţionale a „calității de stat 
independent” a Republicii Moldoveneşti. Independenţa şi separarea de 
Rusia erau văzute ca premise pentru realizarea unităţii naționale. Imediat, 
dreptul la independenţă a ținutului a fost tăgăduit de reprezentanții 
Republicii Populare Ucrainene. 

În aceste condiţii, într-un interviu din 30 ianuarie/13 februarie 1918, 
lon Inculeţ a admis posibilitatea ca, într-o perspectivă neprecizată, 
Republica Moldovenească să adere „pe baze confederative la alte state”. 
Această decizie, în opinia liderului Sfatului Țării, tinea de competența 
Adunării Naţionale Basarabene şi urma să fie adaptată la condiţiile 
concrete ale evoluţiei politice ulterioare. La începutul lunii februarie, 
Uniunea pedagogilor din judeţul Chişinău a făcut, de asemenea, o 
declaraţie în susţinerea unirii Basarabiei cu România. 

Frământările societăţii basarabene privind clarificarea destinului 
ținutului şi-au găsit reflectare şi într-un impresionant articol publicat de 
Elena Alistar, reprezentanta femeilor române în Sfatul Ţării, în numărul din 
11/24 februarie 1918 al ziarului «România nouă». După cum scria Alistar, 
atitudinea rezervată a unor cercuri politice şi intelectuale basarabene în 
chestiunea raporturilor cu statul român era determinată de nivelul 
insuficient de democratizare a României la acea dată, de imposibilitatea 
traducerii în practică a tezei cu privire la socializarea pământului în 
condiţiile Vechiului Regat, care optase pentru împroprietărirea țărănimii cu 
pământ contra unei despăgubiri. Autoarea a demonstrat că cea mai largă 
democratizare a societăţii române este inevitabilă, că teza socializării, atât 

de îndrăgită de revoluționarii ruşi, era în esenţă utopică şi că ţăranul 
basarabean, ca şi cel din Vechiul Regat, doresc să fie proprietari adevărați 
ai loturilor lor. Indicând perspectivele unei dezvoltări economice şi 
culturale în cadrul unui stat unic românesc şi arătând ineficienta Republicii 
Moldoveneşti din stânga Prutului, Elena Alistar a lansat apelul de a folosi 
şansa oferită de istorie pentru a înfăptui actul de unire cu România. 

În aceste circumstanţe, agravate de pretenţiile teritoriale ucrainene, 
forțele unioniste din Basarabia au acționat hotărât în vederea înfăptuirii 
întregirii naţionale. Către mijlocul lunii martie, în societatea basarabeană s- 
au cristalizat câteva soluţii cu privire la realizarea unirii Basarabiei cu 
România. Una dintre acestea consta în înfăptuirea unirii de jos, prin 
intermediul zemstvelor judeţene alese în baza votului universal în 1917, 
împuternicite să ceară Sfatului Ţării să trimită o delegaţie reprezentativă la 
laşi, care să prezinte decizia de unificare înaltelor oficialități române. 

Concomitent a fost făcută publică o altă atitudine în chestiunea unirii, 
expusă la 13/26 martie, în paginile ziarului «România nouă», de publicistul 
Vasile Harea, apropiat de cercurile politice influente din ţinut. Subliniind 
inevitabilitatea unirii Basarabiei cu România, Harea întrezărea douğ căi 
posibile de înfăptuire a întregirii statului român. Prima modalitate 
prevedea, aşa cum era fixat în declaraţiile din 2/15 decembrie 1917 şi 24 
ianuarie/6 februarie 1918, alegerea Adunării Naţionale (Constituante) 
basarabene, care s-ar fi pronunţat pentru unirea condiţionată cu România. 
Dreptul la „autonomie locală” în cadrul „României federative”, formulat 
iniţial de Vasile Harea într-un articol din 7/20 februarie, era una din 
condiţiile esenţiale pentru realizarea unirii Basarabiei cu Regatul României. 
Alternativa unirii, în opinia ziaristului, era „anexarea”, adică „alipirea 
Basarabiei la România fără nici o condiţie”, care ar fi situat ţinutul dintre 
Prut şi Nistru „sub regim centralist păgubitor” intereselor naţionale în 
ansamblu. 

Între timp, in luna martie, adunările zemstvelor din judeţele Bălţi, 
Soroca, Orhei, Uniunea marilor proprietari din Basarabia, consiliul oraşului 
Soroca au dezbătut şi adoptat rezoluţii privitoare la unirea ținutului cu 
Regatul României. 

Basarabia pe calea unirii. La 22 februarie / 7 martie 1918, generalul 
Averescu telegrafia ministrului C. Argetoianu, reprezentantul României la 
tratativele de la Buftea, că a cerut guvernului de la Chişinău să trimită doi 

delegaţi la negocieri, care să fie de comun acord cu poziţia delegaţiei 
române. La 24 februarie / 9 martie lon Inculeţ şi Daniel Ciugureanu, 
delegații basarabeni la negocierile cu Puterile Centrale, au aflat de la prim- 
ministrul Averescu, în cadrul unei întâlniri la laşi, că oficialităţile ucrainene 
(reanimate de administraţia germană de ocupaţie) au remis ministrului de 
Externe german, Richard von Kühlmann, şi celui austro-ungar, Ottokar 
Czernin, o notă în care pretindeau că nu pot rămâne indiferente față de 
soarta Basarabiei, care „se află în zona de influenţă a Ucrainei şi constituie 
o provincie inseparabilă a ei”. În aceeaşi notă, Kievul s-a pronunţat 
împotriva admiterii unei delegaţii separate a Republicii Moldoveneşti la 
tratativele cu Puterile Centrale şi a condiţionat accesul acesteia de 
includerea basarabenilor în rândul reprezentanţilor delegației Ucrainei. 

În plus, conducerea ucraineană a expediat guvernelor Germaniei, 
Austro-Ungariei, Turciei, Bulgariei şi României o telegramă în care se 
sublinia că „întrucât în prezent o bună parte a teritoriului Basarabiei este 
ocupată de trupele române, iar chestiunea cu privire la apartenenţa de stat 
a Basarabiei ar putea servi drept obiect de discuţie la conferinţa de pace de 
la Bucureşti, guvernul Republicii Populare Ucrainene consideră că 
examinarea acestei chestiuni şi soluționarea ei pot avea loc numai cu 
participarea şi acordul reprezentanţilor guvernului ucrainean”. 

În şedinţa de 3/16 martie, Vladimir Tiganko, liderul fracțiunii ţărăneşti, 
a supus unei critici virulente politica externă a guvernului, în special 
acţiunile lui lon Pelivan, Directorul general de Externe, acuzând executivul 
că urmăreşte anexarea Basarabiei la Regatul României, salvarea libertăţilor 
fiind posibilă doar în cadrul Rusiei federative. În lipsa lui 1. Pelivan, care era 
bolnav, răspunsul la interpelare a fost dat de Daniel Ciugureanu: „Republica 
Moldovenească se află în mai bune raporturi cu România decât cu 
Republica sovietică”, iar pericolul pentru integritatea Basarabiei „vine de la 
orient, din partea Ucrainei, care vrea să răpească două județe: Akkermanul 
şi Hotinul”. 

Eşuarea demersului prim-ministrului Averescu de a obţine accesul 
delegaţiei basarabene la negocierile de pace de la Bucureşti, în urma 
presiunilor exercitate de Ucraina asupra Puterilor Centrale, a determinat în 
fapt renunţarea la ideea dobândirii recunoaşterii internaționale a Republicii 
Moldoveneşti şi identificarea unor noi soluţii politice în scopul promovării 
intereselor naționale româneşti. Trebuie de menţionat că împotriva 

prezenţei delegaţiei basarabene la Bucureşti s-a pronunţat şi R. Kühlmann, 
ministrul de Externe al Germaniei, deoarece acest fapt ar fi obligat Puterile 
Centrale să admită participarea şi a unei delegaţii din partea Radei 
Centrale, participare care ar fi prejudiciat interesele germane în Ucraina. 

Statutul politic internaţional incert al Republicii Democratice 
Moldoveneşti a determinat organizarea, la 16/29 martie, a unei şedinţe 
speciale a Sfatului Țării. Deputaţii au condamnat aspiraţiile anexioniste al 
Ucrainei şi au cerut guvernului acesteia să renunţe la pretenţiile teritoriale 
față de Basarabia. În acelaşi timp, reprezentanţii minorităţilor etnice au 
acuzat guvernul şi reprezentanţii Blocului Moldovenesc de lipsă de 
„patriotism moldovenesc”, de ,atintire a privirilor” numai peste Prut, 
atitudini ce ar fi stimulat chipurile intenţiile anexioniste ale Ucrainei. Pentru 
a pune capăt unor tendinţe centrifuge ce se manifestau în diverse parti ale 
Basarabiei, precum şi pentru a satisface revendicarea deputaților grupului 
minoritarilor, privind arestarea persoanelor care adoptau motiuni de unire 
cu România, parlamentarii basarabeni au adoptat o decizie prin care 
dreptul de a modifica statutul Republicii Democratice Moldoveneşti îi 
revenea exclusiv Sfatului Ţării. 

La 20 martie/3 aprilie, liderii basarabeni, lon Inculeţ, D. Ciugureanu şi 
P. Halippa, sosiți la laşi cu intenţia de a se deplasa la Bucureşti, „pentru a 
trata pacea în numele republicii independente cu Puterile Centrale”, au 
fost informaţi că nu au nici o şansă să obţină accesul la negocieri. Totodată, 
guvernul român i-a informat că este dispus să accepte solicitările de unire a 
Basarabiei cu România. În timpul întrevederii din 21 martie/4 aprilie cu 
prim-ministrul A. Marghiloman, Inculeţ a propus „Unirea cu autonomie 
deplină”, iar Ciugureanu şi Halippa „Unirea necondiționată”. Ulterior, lon 
Inculeț avea să explice atitudinea sa în problema unirii: „Noi eram o 
Republică Moldovenească, eram o târişoarâ mică, dar care se bucura de 
toate libertăţile şi de toate dobânzile revoluţiei: de votul universal, de 
posibilitatea de a face legea agrară, de descentralizarea administrativă pe 
baza votului universal, de toate drepturile minorităţilor garantate şi multe 
altele; pe când în Vechiul Regat de atunci toate acestea încă nu erau”. 
Păstrarea acestor drepturi în Basarabia ar fi întărit certitudinea extinderii 
lor şi în Vechiul Regat „sau eventual în întreaga Românie mare”, a 
menţionat Inculeţ, subliniind că adepţii acestui punct de vedere au insistat 

asupra Unirii condiționate nu pentru că erau „răi români”, ci, dimpotrivă, 
pentru că erau „prea buni români”. 

Unirea condiționată. În dimineaţa zilei de 26 martie/8 aprilie, în 
capitala Basarabiei a sosit Prim-ministrul României, Al. Marghiloman, 
însoțit de Hârjeu, ministrul de Război, |. Mitilineu, ministru al Agriculturii şi 
Domeniilor, C. Garoflid, ministru al Finanţelor, de secretarii generali de 
Interne, şi de un numeros personal superior administrativ. Pe parcursul 
zilei, înaltele oficialități au avut mai multe întrevederi cu membrii 
guvernului local, cu delegatiile fractiunilor parlamentare, cu reprezentanţii 
clerului ortodox şi ai marilor proprietari, cu liderii comunităţilor minoritare. 
În timpul acestor discuţii, reprezentanţii populaţiei basarabene şi-au expus 
doleantele şi au fost precizate condiţiile acceptabile pentru ambele parti 
ale revenirii Basarabiei în spaţiul naţional românesc. În ziua de 27 martie, 
primul-ministru Al. Marghiloman a prezentat plenului Sfatului Ţării 
condiţiile de unire a Republicii Democratice Moldoveneşti cu România, pe 
care guvernul român, în urma dialogului purtat cu toate forțele politice din 
ţinut, le consideră necesare pentru a „păstra integritatea şi nedespartirea 
Basarabiei”. Acestea s-au regăsit apoi în declaraţia de unire condiţionată, 
votată în aceeaşi zi, după ce oficialitățile române au părăsit sala pentru a 
nu exista suspiciuni că s-au făcut sau s-au dorit a se face presiuni asupra 
deputaților basarabeni. 

În paralel, în zilele de 25 şi 26 martie (7 şi 8 aprilie) 1918, chestiunea 
unirii a fost abordată în cadrul fractiunilor parlamentare. În ziua de 27 
martie, Sfatul Țării a pus în discuţie problema viitorului Basarabiei. În cursul 
dezbaterilor, Vladimir Tiganko, reprezentantul fracțiunii ţărăneşti, a 
exprimat opinia că problema unirii este de competenţa Constituantei şi nu 
a Sfatului Țării. Totuşi, el nu s-a împotrivit ideii, apreciind că „socoate 
posibilă formula unirii popoarelor înfrățite, moldovenesc şi românesc, într- 
o alianţă federativă strânsă”. Observăm, deci, că fracțiunea ţărănească nu 
se împotrivea alipirii Basarabiei la România, ci o nemultumea autonomia 
regională pe care urma să se întemeieze unirea. În plus, cinci deputaţi 
țărani moldoveni au declarat cü ei se separă de fracțiune şi vor vota 
„pentru înfăptuirea unirii noastre cu fraţii de sânge din România”. 

Reprezentanţii minorităţilor naţionale bulgară, ucraineană şi rusă au 
declarat că unirea cu un stat oarecare tine de competenţa Constituantei iar 
cel al germanilor a susținut că nu are mandatul Congresului coloniştilor 


172 


Istoria Basarabiei 


germani pentru a putea adopta o anumită poziţie. În consecinţă, aceştia au 
afirmat că se vor abtine de la vot. Deputaţii moldoveni au subliniat că vor 
vota pentru unirea cu Vechiul Regat. În acelaşi sens s-a pronunţat şi Felix 
Dudkewicz, deputat polonez în Sfatul Țării, care, de la tribuna 
parlamentului, a subliniat: „În numele poporului polonez susţin în 
întregime unirea Basarabiei cu România, cum aceasta o doresc moldovenii, 
locuitorii băştinaşi ai acestei ţări”. În urma încheierii dezbaterilor, 
preşedintele Sfatului Țării a supus votului rezoluţia Blocului Moldovenesc, 
care a fost adoptată cu majoritatea voturilor: 86 de deputaţi au votat 
pentru, 3 împotrivă, 36 s-au abținut, iar 13 au fost absenţi. 

Unirea s-a votat cu următoarele condiţii: 

1. Sfatul Ţării va elabora şi realiza reforma agrară, ale cărei prevederi 
trebuie să fie acceptate de guvernul român. 

2. Basarabia îşi păstrează autonomia provincială, având un Sfat al 
Țării, ales pe viitor prin vot universal, egal, direct şi secret, cu un organ 
executiv şi administraţie proprie. 

3. De competenţa Sfatului Țării sunt: a) votarea bugetelor locale; b) 
controlul tuturor organelor zemstvelor şi oraşelor; c) numirea tuturor 
funcţionarilor administraţiei locale prin organul său executiv, funcţionarii 
superiori fiind confirmaţi de guvern. 

4. Recrutarea armatei se va face pe principii teritoriale. 

5. Legile şi organizarea locală (zemstve şi oraşe) rămân în vigoare. Ele 
vor putea fi schimbate de Parlamentul român, la lucrările căruia vor 
participa reprezentanţii Basarabiei. 

6. Respectarea drepturilor minorităţilor din Basarabia. 

7. Doi reprezentanţi ai Basarabiei, desemnaţi de Sfatul Țării, vor intra 
în Consiliul de Miniştri. Pe viitor aceştia vor fi aleşi din sânul 
reprezentanţilor Basarabiei în Parlamentul României. 

8. În Parlamentul României, Basarabia va avea un număr de 
reprezentanţi proporţional cu populaţia, aleşi pe baza votului universal, 
egal, direct şi secret. 

9. Toate alegerile din Basarabia pentru sate, plase, oraşe, zemstve şi 
Parlament se vor face pe baza votului universal, egal, secret şi direct. 

10. Libertatea personală, libertatea tiparului, a cuvântului, a credinţei, 
a adunărilor şi toate libertăţile obşteşti vor fi garantate prin constituţie. 

11. Toate infracțiunile comise din motive politice „în vremurile tulburi 
ale prefacerii din urmă sunt amnistiate”. 

Adoptarea Declaraţiei de unire reflecta preocuparea românilor 
basarabeni pentru conservarea libertăţilor democratice dobândite în urma 
revoluţiei ruse din februarie 1917 şi asigurarea unei certitudini privind 
consfintirea acestor drepturi în cadrul României întregite. Principiile 
enunțate în acest relevant document constituiau, în fapt, o platforma 
social-economică şi politică, la care subscriau forţele liberal-nationale din 
societatea basarabeană. Statutul de autonomie provincială în cadrele unui 
stat descentralizat reprezenta modelul de integrare a Basarabiei în viaţa 
României, preconizat la acea etapă de către reprezentanţii de frunte ai 
populaţiei din ţinut. 

După Unire, Sfatul Țării, continuând să activeze în regim obişnuit, a 
procedat la realizarea prevederilor Declaraţiei din 27 martie / 9 aprilie. În 
Consiliul de miniştri, ca reprezentanți ai Basarabiei, au fost desemnați, la 
3/16 aprilie 1918, |. Inculeţ şi D. Ciugureanu. Preşedinte al Sfatului Ţării a 
fost ales Constantin Stere. 

La 9/22 aprilie Ferdinand | a semnat un decret regal prin care numea 
un Consiliu de directori pentru administrarea provizorie provincială a Basarabiei. 
Preşedinte al Consiliului şi Director de Finanţe a fost numit Petre Cazacu, iar ca 
membri lon Costin, Director de Interne, Nicolae Codreanu, Director al Lucrărilor 
Publice, Ştefan Ciobanu, Director al Învățământului, Vlad Chiorescu, Director al 
Industriei şi Comerţului, Gheorghe Grosu, Director al Justiţiei, Emanoil Catelli, 
Director al Agriculturii, Isac Gherman, Director al Controlului, şi Arcadie 
Osmolovschi. La 11 mai a fost confirmată componenţa comisiilor agrară şi 
constituțională, care aveau misiunea de a elabora proiectele de legi necesare. 

Însă din cauza insuficientei mijloacelor de conducere şi administraţie şi 
din considerentul că Basarabia nu avea armată proprie, Sfatul Ţării a 
înfiinţat, în iunie 1918, un Comisariat general, cu atribuţii depline în 
domeniul administraţiei provinciei şi a armatei de pază. Odată cu 
inaugurarea acestei instituţii s-a început organizarea administrativă pe baza 
principiilor din Regat, iar hotărârile Consiliului, adoptate sub formă de 
ordonanţe, aveau putere de lege. Totuşi, acţiunile întreprinse de 
Comisariatul General nu au dat rezultatele aşteptate, deşi odată cu 
introducerea ordinii în diferite instituţii s-au semnalat anumite efecte 
pozitive. În linii mari însă, această nouă instituţie de stat n-a îndreptățit 
aşteptările şi la 1 ianuarie 1919 a fost desfiinţată. 

Una dintre măsurile importante a constituit-o unificarea legislativă 
care avea drept scop crearea unui sistem juridic adecvat noilor condiţii de 
dezvoltare a Basarabiei în cadrul Statului Român. Procesul de unificare s-a 
desfăşurat treptat, timp de zece ani, şi cu multe dificultăţi, admitându-se în 
această perioadă funcţionarea în paralel a unor legi vechi şi a celor noi 
adoptate de administraţia românească. În această perioadă au fost 

adoptate următoarele legi mai importante: Decretul-lege din 6 octombrie 
1918, pentru organizarea justiţiei din Basarabia, modificat mai apoi de 
câteva ori; Decretul-lege din 5 noiembrie 1918 pentru aplicarea în 
Basarabia a legii contabilităţii publice. Prin decretul din 6 octombrie 1918 
pentru organizarea justiției în Basarabia, limba oficială a instanţelor 
judecătoreşti din Basarabia a devenit limba română. 

După Unire s-au constituit organele de jandarmerie, poliție şi de 
securitate ale statului. Decretul-lege din 18 mai 1918 prevedea constituirea 
a trei brigăzi de jandarmi (Bucureşti, laşi şi Chişinău). Brigada a Ill-a era 
compusă din două unităţi: regimentul 5 Cetatea Albă şi regimentul 6 
Chişinău. Prin decretul din 30 mai, s-a dispus înfiinţarea poliţiei în 
Basarabia. La 6 iulie 1918, a fost numită prefectura poliției oraşului 
Chişinău. Pentru a garanta buna funcţionare a instituţiei, prefectul de 
poliţie şi cinci comisari au fost numiţi din rândul funcţionarilor originari din 
Vechiul Regat. Acelaşi principiu a fost aplicat şi în celelalte oraşe ale 
Basarabiei. Prin acelaşi decret a fost creat sistemul de siguranţă şi serviciul 
vamal. 

La 12 mai 1918 a fost decretată extinderea puterii legii de organizare a 
personalului administraţiei poştelor, telegrafului şi telefoanelor şi a legii de 
poştă rurală care era în vigoare atunci în România. Cadrele de funcționare 
erau angajate în diferite grade conform studiilor, anilor de serviciu, 
gradului ocupat în fosta administraţie rusă. 

În privința organizării administrative, după Unire în Basarabia s-a 
păstrat împărţirea teritoriului în 9 judeţe, investindu-le însă cu drepturi de 
persoane juridice cu largi atribuţii administrative şi gospodăreşti. Comunele 
urbane şi rurale formate prin legea administrativă din 1919 se bucurau de o 
largă autonomie locală, repartizând după hotărârea proprie avutul şi 
venitul lor prin consiliile comunale, alese prin votul liber. Comunele erau 
împuternicite cu drepturi şi atribuţii edilitare şi de asistenţă socială. 

În judeţele Basarabiei alături noile organe administrative — prefecturile 
şi subprefecturile — s-au păstrat şi zemstvele, create pe timpul Rusiei 
Tariste. Se considera atunci că proclamarea votului universal va permite 
oricărei persoane să ajungă la conducerea zemstvei şi că zemstva va putea 
„în deplină libertate de acţiune să utilizeze cu folos, toate căile disponibile, 
ca să facă din această instituţie, unică în felul ei, pârghia de progres şi 
civilizație a populaţiei locale, prin repercurs al Statului”. Atunci când se 

pregătea legea de organizare administrativă a României întregite, unii 
reprezentanţi ai organelor județene de administrare s-au pronunţat cu 
multă fermitate şi convingere în susținerea zemstvei, accentuând că 
aceasta „poate satisface mai bine decât oricare altă organizare 
administrativă interesele locale...”. Se argumenta această poziţie prin faptul 
că zemstva constituia ca organ administrativ „o personalitate autonomă”, 
care-şi stabilea singură aria activităţii sale, veniturile şi cheltuielile, serviciile 
şi atribuţiile, „într-un cuvânt întreaga sa organizare, pe când județul sau 
comuna din Vechiul Regat sunt dependențe ale Statului, derivate sau 
variabile ale personalităţii sale, existând în lumina acordată de el”. 
Pronuntându-se pentru păstrarea zemstvelor, alături de noile organe de 
administrare judeţeană şi comunală, ei insistau asupra coexistentei lor, 
menţionând ca „zemstvele reprezentând, cunoscând şi satisfâcând 
interesele exclusiv locale, iar Statul pe acele ale naţiunii, coexistenta lor nu 
implică excludere, din contra, armonie, cooperare, Statul având datoria de 
a ajuta zemstva pentru lucrări mai importante, şi dreptul de a interveni 
când activitatea zemstvei n-ar fi în concordanţă cu interesele sale”. 

Însă unii mari funcţionari ai administraţiei din Basarabia, în special cei 
veniţi din Vechiul Regat, au condamnat funcţionarea zemstvelor după anul 
1918, considerând că existenţa celor două instituţii pentru aceleaşi funcţii 
constituie „o anomalie care se răsfrânge rău asupra spiritului populaţiei”. 
După părerea lui C. Filipescu şi E. Giurgea, zemstvele erau organe care 
împiedicau unificarea teritoriilor româneşti, fiindcă „nu se poate ca în 
aceeaşi țară să existe două feluri de administrație. Aceasta ar îngreuna 
prea mult aplicarea legilor şi menţinerea ordinii publice”. 

Păstrarea temporară a zemstvelor a fost necesară pentru o anumită 
perioadă de tranziţie, deoarece ele aveau unele tradiţii, experiență de 
activitate şi chiar autoritate în rândurile populaţiei. Văzând în zemstve un 
mijloc de opoziţie fata de politica de naţionalizare, noua administraţie a 
purces la lichidarea lor treptată. La început au fost desființate organele 
zemstvei guberniale, zemstvele judeţene fiind păstrate, iar o parte din 
funcţii, care priveau activitatea anumitor instituţii culturale şi economice, 
au fost transmise directoratelor, iar apoi Ministerului basarabean. Statul îşi 
asuma datoria de a ajuta zemstva pentru lucrările mai importante şi 
dreptul de a interveni, când activitatea zemstvei venea în contradicţie cu 
interesele sale. În anul 1925, odată cu adoptarea legii de unificare 

administrativă, în deplină concordanţă cu Constituţia României din 27 
martie 1923, zemstvele au fost desființate, instaurându-se un sistem 
administrativ unic. 

Măsuri cuprinzătoare s-au adoptat şi în domeniul reorganizării 
învățământului. Primele decizii privind înființarea unor şcoli româneşti sau 
trecerea şcolilor ruseşti din localităţile româneşti la limba română de 
predare au fost luate pe parcursul anului 1917. Procesul a cunoscut noi 
dimensiuni în anul 1918, când cadrele didactice basarabene, după 
absolvirea cursurilor de recalificare, aveau deja un minim de cunoştinţe şi 
deprinderi pentru a preda disciplinele în limba română. Totodată, 
autoritățile au încercat să promoveze o politică echitabilă față de 
minorităţi. Astfel, potrivit Raportului în chestiunea nationalizürii şcolii 
medii, elaborat în mai 1918, fiecare etnie avea dreptul „să-şi instruiască 
copiii în şcoala sa națională”. Numărul instituţiilor de învățământ cu limba 
maternă de predare a unei anume etnii trebuia „să corespundă raportului 
procentual al nationalitâtii față de totalitatea populației Basarabiei”. İn 
cazul în care etnia aprecia că nu este necesară predarea în „limba 
națională”, instructia trebuia să se desfăşoare în limba română. 

La fel s-a procedat şi în domeniul învățământului secundar. Conform 
Proiectului relativ la organizarea gimnaziilor din Basarabia, aprobat la 
14/27 august 1918, din cele 38 de instituții existente, 27 au fost repartizate 
românilor, 4 ucrainenilor, 3 evreilor, 2 ruşilor şi 2 bulgarilor. În cadrul 
Seminarului Teologic din Chişinău urmau să funcţioneze clase paralele 
pentru români, ucraineni şi bulgari. Gimnaziul de fete din Comrat a obţinut 
dreptul de a opta în mod liber pentru limba de predare. Cu scopul instituirii 
unor reguli clare de funcţionare a învățământului în Basarabia, prin 
decretul lege din 19 septembrie / 12 octombrie 1918, au fost numiţi oficial 
în funcţii revizorii şcolari judeţeni, directorii şi directorii adjuncti de licee, 
şcoli normale şi medii, provenind atât din rândul localnicilor cât şi din 
Vechiul Regat. 

În ceea ce priveşte Biserica Ortodoxă, până la mijlocul lunii iunie 1918, 
în fruntea acesteia s-a aflat arhiepiscopul Anastasie, iar eparhia a continuat 
să se afle sub jurisdicţia canonică a Patriarhiei Ruse. În sânul clerului 
basarabean s-au manifestat două tendinţe diferite: unii pledau pentru 
autocefalia Bisericii Ortodoxe din Basarabia, în timp ce alţii, al căror număr 
a crescut continuu, se pronuntau pentru integrarea în cadrul Bisericii 


178 


Istoria Basarabiei 


române. Odată cu retragerea benevolă, la 14/27 iunie, a lui Anastasie, 
Sfântul Sinod al Bisericii Autocefale Ortodoxe Române, considerând că, în 
urma votului din 27 martie 1918, Biserica Ortodoxă a Basarabiei s-a unit 
„de facto” cu Biserica Română, iar „arhiepiscopul ei a devenit pe drept 
membru al Sfântului Sinod al României”, l-a desemnat, cu titlu provizoriu, 
pe episcopul Nicodem al Huşilor în funcţia de episcop al Chişinăului şi 
Hotinului. La acea dată, în provincie funcționau 1 080 de biserici ortodoxe, 
cu 1 045 de preoți. Prin Cartea Pastoralâ a Sfântului Sinod, din 16/29 iunie 
1918, clericii basarabeni au fost asiguraţi că va fi menţinută „autonomia” 
bisericească a ținutului. 

Împroprietărirea țăranilor devenise în timpul evenimentelor din anii 
1917-1918 lozinca principală pentru forţele politice naționale. Promovând 
ferm cursul spre reforma agrară, Sfatul Ţării a insistat prin actul unirii la 
realizarea ei, acesta devenind scopul păstrării unei administrări autonome 
în perioada ce a urmat după 27 martie 1918. Militanţii mişcării de eliberare 
națională din Basarabia nu doreau să lase rezolvarea problemei agrare pe 
seama guvernului conservator al lui A. Marghiloman, care se opunea 
reformelor democratice. În scopul elaborării proiectului de lege a reformei 
agrare a fost creată, la 4 mai 1918, comisia agrară a Sfatului Țării, din care 
făceau parte reprezentanţi basarabeni şi specialişti delegaţi din partea 
guvernului de la Bucureşti — C. Filipescu, G. Murgoci, mai apoi şi lonescu- 
Sişeşti. Legea agrară pentru Basarabia a fost alcătuită după aceleaşi 
principii ca şi cea din România, deosebirea esenţială constând nu în 
prevederile legii, ci în procedeele realizării reformei. Se pornea de la 
situația reală creată în urma mişcării agrare, din 1917, când ţăranii, în mod 
anarhic, deseori prin violenţă, au acaparat abuziv cea mai mare parte a 
pământurilor moşiereşti, mănăstireşti şi de stat. 

Totodată, s-au luat în consideraţie datele statisticii ruseşti de până la 
1917 care arătau că, din totalul populaţiei provinciei, 98 000 de familii 
ţărăneşti nu aveau pământ deloc sau dispuneau de loturi mici. Celelalte 
categorii de țărani posedau: 90 000 câte 0,5 desetine; 230 000 de ţărani de 
la 2 până la 7 desetine şi numai 130 000 aveau suprafeţe de peste 7 
desetine de familie. 

Legea electorală pentru Basarabia şi Vechiul Regat a fost promulgată la 
16/29 noiembrie 1918, constituind o ilustrație a faptului că guvernul roman 
satisfăcea una din marile doleante ale populaţiei basarabene şi demonstra 

că i se poate acorda încrederea pentru îndeplinirea tuturor celorlalte 
reforme. 

În aceste circumstanţe, Guvernul Coandă, aflat sub influenţa Partidului 
National-Liberal, promotor declarat al reformelor socio-economice, a cerut, 
în conformitate cu ideea constituțională de stat unitar şi în vederea unei 
mai eficiente apărări a intereselor naţionale la Conferința de Pace, 
proiectată pentru începutul anului 1919, revizuirea condiţiilor de unire din 
27 martie/9 aprilie. 

După o întrerupere de activitate (la 28 mai 1918, sesiunea Sfatului 
Țării a fost declarată închisă, urmând ca Regele să convoace ulterior o nouă 
sesiune), pe parcursul căreia comisia agrară care, spre deosebire de cea 
constituțională ce se înfundase în discuţii sterile, a reuşit să elaboreze 
proiectul reformei agrare, Sfatul Țării a fost din nou convocat la 25 
noiembrie / 8 decembrie 1918 pentru a soluţiona problema agrară. 
Constantin Stere a demisionat din funcţia de preşedinte al Sfatului Ţării, în 
fruntea acestui organism fiind ales Pantelimon Halippa. În şedinţa din 27 
noiembrie / 10 decembrie, la care au participat 46 de deputaţi, adunarea a 
votat proiectul legii agrare care urma să fie promulgat de rege. După 
adoptarea legii cu privire la reforma agrară, Sfatul Ţării, „convins că în 
România tuturor românilor regimul curat democratic este asigurat pe 
viitor”, a decis anularea condiţiilor expuse în Declaraţia din 27 martie / 9 
aprilie şi a proclamat „unirea Basarabiei fără condițiuni cu România- 
Mamă”. Zece deputați, membri ai grupului minoritarilor şi ai Fractiunii 
ţărăneşti din Sfatul Țării, au redactat o declaraţie de protest împotriva 
acestei decizii a legislativului basarabean. Ulterior, unii dintre aceştia (VI. 
Tiganko şi M. Savenko) s-au deplasat la Paris pentru a protesta în fața 
Conferinței de Pace împotriva unirii Basarabiei cu România. 

La 7 martie 1919, Congresul etnicilor germani din Basarabia, întrunit la 
Tarutino, a adoptat în unanimitate hotărârea cu privire la aderarea la 
Declaraţie de unire a Sfatului Ţării. Acelaşi punct de vedere a fost exprimat 
şi de comunitatea evreiască din Basarabia. 

Prin hotărârea Sfatului Țării din 27 noiembrie (10 decembrie) 1918, 
Consiliul de Directori a fost desființat, rămânând să funcţioneze doar 
directorate pentru diverse domenii social-economice. Ele reprezentau nişte 
organisme descentralizate ale sistemului bpolitico-administrativ. 
Directoratele erau conduse de basarabeni, în colaborare cu specialişti din 

tari, desemnaţi drept consilieri tehnici. A fost o măsură provizorie 
importantă în procesul de unificare administrativă, de încadrare a 
Basarabiei İn sistemul politic românesc. Conform noii legislații, 
administratorii urmau „să fie absolut inamovibili, ca să ştie că pot să fie daţi 
afară numai dacă vor săvârşi crime sau călcări de lege...”. 

Recunoaşterea internaţională a unirii. La Conferinţa de Pace de la 
Paris, statutul României nu a fost cel al unui stat aliat puterilor învingătoare 
din cauza faptului că ea a încheiat, din motive bine cunoscute, pace 
separată cu Puterile Centrale (Tratatul de la Bucureşti, din 7 mai 1918). În 
pofida faptului că Antanta asigurase România că, la sfârşitul războiului, un 
şir de teritorii din cadrul Austro-Ungariei vor fi unite cu Regatul, la 
Conferinţa de Pace delegaţia română a trebuit să aducă argumente pentru 
a se recunoaşte dorința românilor din Vechiul Regat şi aspiraţiile românilor 
din Transilvania, Bucovina şi Basarabia de a trăi în cadrele unui singur stat. 

Problema basarabeană a devenit obiect de discuţii între reprezentații 
diverselor cercuri europene imediat după proclamarea armistiţiului şi 
demararea tratativelor de pace. Puterile învingătoare au inclus însă 
chestiunea Basarabiei în setul de probleme legate de soarta Rusiei în 
general. Din cauza faptului că Occidentul nu a avut o politică clară în ceea 
ce priveşte gradul de susţinere a diverselor forte care doreau să cucerească 
puterea în Rusia, precum şi la limitele acceptabile ale pretențiilor teritoriale 
ale forţelor respective, atitudinea diplomatiilor vest-europene fata de 
Basarabia a fost caracterizată de ezitări şi tergiversare continuă. Astfel, la 8 
februarie 1919, Comisia pentru chestiuni teritoriale a decis să nu se ia nici o 
hotărâre care ar putea compromite în vreun fel reconstituirea integrală a 
Rusiei. Excepţie făcea doar Polonia, a cărei independenţă a fost 
recunoscută chiar de la început de Guvernul Provizoriu al Rusiei. 

La 6 aprilie, Comisia menţionată a prezentat Consiliului Suprem al 
Aliaților un raport în care dădea aviz favorabil pentru alipirea Basarabiei la 
România. Totodată, s-a specificat că, sub aspect juridic, nu este posibilă 
separarea Basarabiei de Rusia fără asentimentul acesteia. 

Între timp, victoriile repurtate de către armatele amiralului Kolceak în 
luptele cu bolşevicii inspirau încredere cercurilor politice europene într-o 
schimbare a regimului politic şi o renaştere a Rusiei. Din aceste 
considerente, la 26 mai, Marile Puteri au formulat câteva condiţii pe care 
urma să le îndeplinească Kolceak pentru a fi recunoscut în calitate de 

conducător al Rusiei. Printre altele, i se cerea recunoaşterea independenţei 
Finlandei şi a Poloniei, soluționarea, în colaborare cu Societatea Naţiunilor, 
a chestiunilor legate de ţările baltice şi caucaziene, precum şi de regiunea 
transcaspiană etc. În ceea ce priveşte Basarabia, s-a specificat că guvernul 
lui Kolceak va recunoaşte „dreptul Conferinţei de Pace de a determina 
soarta părților româneşti ale Basarabiei”. Astfel, puterile occidentale 
invocau principiul naționalităților trecând peste cel al teritoriului național. 

Răspunsul lui Kolceak, aprobat de puterile europene la 12 iunie 1919, 
s-a referit la găsirea unor soluţii prin care să se garanteze autonomia 
diferitelor naționalități, specificându-se că „limitele şi modalităţile acestor 
autonomii vor fi stabilite separat pentru fiecare naţionalitate”. În 
continuare se preciza că „principiul de mai sus, care comportă ratificarea 
acordurilor de către Adunarea Constituantă, trebuie, desigur, aplicat şi în 
chestiunea Basarabiei”. 

Drept urmare, la 2 iulie, după audierea prim-ministrului român lon |. C. 
Brătianu şi a reprezentantului rus Maklakov, Conferinţa Miniştrilor 
Afacerilor Externe ai Principalelor Puteri Aliate şi Asociate a declarat că, 
ţinând cont de situaţia şi de interesele Rusiei, nu este posibilă soluționarea 
chestiunii basarabene. 

Delegația politică rusă a elaborat şi adresat Conferinţei de Pace mai 
multe memorii şi note (22 martie, 2 iulie, 24 iulie, 25 septembrie şi 15 
noiembrie) prin care a afirmat interesul Rusiei față de Basarabia. 
Reprezentanţii ruşi (care revendicau judeţele unde românii nu constituiau 
majoritatea) au propus efectuarea unui plebiscit în cele patru judeţe în care 
populația era aproape în întregime românească, sperând că şi acestea vor 
putea fi alipite Rusiei. 

Un obstacol în plus în recunoaşterea reîntregirii naţionale îl constituia 
prezența unor grupuri etnice mai mult sau mai puţin numeroase în 
provinciile recent unite cu Regatul României. Profitând de includerea unor 
minorități naţionale în cadrul României Mari, puterile aliate au condiționat 
recunoaşterea unirii de asumarea unor obligaţii ferme privind asigurarea 
drepturilor comunităţilor etnice. În acest sens, la 9 decembrie 1919, la 
Paris, România a semnat Tratatul privind minoritățile naţionale, fapt care a 
deschis calea consacrării internaţionale a întregirii teritoriale. 

Victoriile bolşevicilor asupra armatelor alb-gardiste au pus, însă, capăt 
viselor celor care urmăreau restaurarea Rusiei republicane sau monarhist- 

constituţionale. Occidentul nu avea nici o obligaţie față de comuniştii lui 
Lenin, care nu se bucurau de popularitate în lumea democratică şi nici nu 
aveau pârghiile politico-diplomatice ale cercurilor ruseşti anticomuniste. 
Astfel, România a putut să acţioneze fără a avea opoziția delegației ruse, 
rămasă fără ţară. 

La 3 martie 1920, guvernul român a primit asigurarea puterilor aliate 
că României i se va recunoaşte dreptul de suveranitate asupra Basarabiei 
de către Consiliul Suprem. Această atitudine a fost definitiv oficializată în 
convenţia din 28 octombrie 1920, semnată la Paris de Marea Britanie, 
Franţa, Italia şi Japonia, pe de o parte, şi România, pe de altă parte. 
Apreciind că „din punct de vedere geografic, etnografic, istoric şi economic 
unirea Basarabiei cu România este pe deplin justificată”, că ,populatiunea 
Basarabiei a manifestat dorința de a vedea Basarabia unită cu România” şi 
că „România din propria ei voinţă doreşte să dea garanţii sigure de libertate 
şi dreptate, fără deosebire de rasă, de religiune sau de limbă, conform cu 
Tratatul semnat la Paris la 9 decembrie 1919, locuitorilor atât ai vechiului 
Regat al României, cât şi ai teritoriilor de curând transferate”, părţile 
semnatare au declarat că „recunosc suveranitatea României asupra 
teritoriului Basarabiei (...)”. 

Astfel, după mai bine de un secol de stăpânire ţaristă, Basarabia a 
revenit integral în cadrele românismului, participând cu forțele sale 
creatoare la progresul naţiunii întregite. 

Tabel nr. 1 Structura etnică a Basarabiei, 1817-1897 


A 


romani 


> 
i 


Anul 1861* 
890,9 


* Cu exceptia populatiei din partea de sud a Basarabiei, care a fost realipitâ Moldovei 
la 1857. 


Tabel nr. 3 Repartiția locuitorilor pe judeţe (4) 
potrivit datelor recensământului din 1897 


|udeţul İ Români __________| Ruşii ucraineni İ Alte naţionalităţi __ 
23,87 59,55 16,58 
63,51 20,91 15,58 

39,09 32,08 28,93 
Cetatea Albă 16,38 36,36 47,26 


Tabel nr. 5 Numărul meseriaşilor în oraşele Basarabiei 
(prima jumătate a secolului al XIX-lea) 


|Oraşul 11828 0118353 1184 01182 0 
Băi [56 1/62 0 07918:1 152 . 


|Tota 0 1155000 11820 01512 0 015654 80, 


Tabel nr. 5 Ponderea proprietăților particulare (%) 
în totalul suprafeţei de proprietăți (începutul secolului XX) 


Forme de Nordul şi centrul Basarabiei Sudul Basarabiei 
proprietate 


proprietate 
Mica 22,0 35,3 40,0 | 47,7 41,0 73,2 49,5 55,1 
proprietate 

Tabel nr. 6 Suprafeţele de pământ, alocate diverselor categorii de țărani, 
de către administraţia moldovenească (1805) şi cea rusească (1846) 


Târani cu perechi 1805 1846 
de boi (desetine) (desetine) 


13,5 


EE — — — —“ - 1:21 —  — — — 175”. — ———””) 
a 1255200: hk18808Ğ İ 


Tabel nr. 7 Numărul animalelor în economia Basarabiei 


İ Vitecornute 000 104884 0cd 08480 
1888 1909 1900 | 1909 1859 1909 
735 336 537 533 1570 000 1335 000 95 000 415 357 


Tabel nr. 8 Numărul întreprinderilor industriale de categoriile ı-vi” 
din Basarabia în anul 1912 


əl Centre de judeţ Alte oraşe, târguri şi sate 


Nr. Cifra de | Beneficiul Nr. Cifra de | Beneficiul 
întreprin- | afaceri (mii | (mii ruble) întreprin- | afaceri (mii | (mii ruble) 
derilor ruble) derilor 


0 


15 İn Basarabia n-au fost întemeiate întreprinderi de categoriile | şi II. În categoria a 
l-a erau încadrate întreprinderile cu un număr de 200-500 muncitori; în categoria a IV-a 
cele cu 25-200 muncitori (sau 50-200 în cazul în care nu aveau motor mecanic); în 
categoria a V-a unităţile cu 10-25 (sau 15-50) angajaţi; în categoria a Vl-a cele cu 7-10 (sau 
9-15) lucrători. 

Tabel nr. 9 Numărul unităţilor industriale din Basarabia 
în ajunul Primului Război Mondial 


mori spirt bere săpun ulei ferestraie tutun zahăr 
Catego 
rie 
Tip 


unit | 6198 31 12 3 1 
ati 
âtori 


Tabel nr. 10 Salariul anual al unui muncitor în Basarabia (în ruble) 


Anu 1900 1913 
Ramura media - 182,83 ruble media - 235,39 ruble 


Lindustria chimică 0 1200800 0714020808 


Tabel nr. 11 Suprafaţa de pământ ce-i revenea in medie unei familii 
de ţărani în urma reformei agrare (în desetine) 


Judeţul Până la reformă Potrivit prevederilor | Conform actelor 
decretului din 1868 împroprietărire 


Akkerman 
KE EI 


Bender 
Chişinău 
KE E II 
Soroca 

Tabel nr. 12 Împroprietărirea ţăranilor statului în judeţul Hotin 


1-2 123 | 3-4 67 178 18 |85 _| 


Târani împroprietăriți (76) İ 0,1 İ 1,6 İ 8,3 9,3 İ 6,2 
7 8 4 


Tabel nr. 13 Numărul deputaților in adunările reprezentative ale provinciei 


Numărul deputaţilor Nr. deputaţilor 

în Adunarea judeţeană a zemstvei în Adunarea 

din partea | din partea | din partea gubernială 
nobililor orăşenilor ţăranilor zemstvei 

Chişinău 9 

Orhei 

Bălți 19 | 

Soroca 

Hotin 129901 


Bender 
Akkerman 


Total 1152 0 | 


00 


N = 
ololole 


O 


r. ETNIA 


Germană 


e 
A 


(o 


N 


4 
Köz 
8. 
EZMESİ 


Tigâneascâ 

GLOSAR 


asignate — bancnote. 

cvertă (sfert) — unitate de măsură a greutăţii, egală cu 9 puduri. 

cinovnic — funcţionar. 

copeică — 1/100 din rubla rusească. 

desetină — a) unitate de măsură a suprafeţei, echivalentă cu 1,0925 ha; b) dare, 
reprezentând a zecea parte din produs. 

duma - 1. Consiliu municipal, instituit de Ecaterina Il şi reorganizat prin reforma 
orăşenească din anul 1870; 2. Organ reprezentativ (parlament) în Rusia ţaristă după 1905. 
falce — unitate de măsură a suprafeţei, folosită în Moldova, egală cu cca. 1,5 ha. 

ghildă — asociaţie de negustori (pe bresle). 

goştină — dare care se percepea în oi, porci sau vaci. 

gubernie — unitate teritorial-administrativă în cadrul Imperiului Rus. 

ispravnic — reprezentant al domnului în teritoriu, şeful administraţiei unui judeţ. 

nadel — lot de pământ primit de ţăranul rus în urma împroprietării de la 1861. 

namesnic — guvernator general, rezident. 

oblasti — regiune, unitate teritorial-administrativă. 

odnodvoret — proprietar al unei mici gospodării, fără pământ. 

pfund — unitate de măsură a greutăţii, egală cu 0,5 sau 0,25 kg. 

pogon — unitate de măsură a suprafeţei, egală cu cca. 0,5 ha. 

prăjină — unitate de măsură a suprafeţei, egală cu 180-210 m”. 

pud — unitate de măsură a greutăţii, echivalentă 16,381 kg. 

râmătură — loc unde a râmat un porc. 

rescript — ordin care emană de la suveran într-o afacere particulară. 

Rumcerod — Comitetul Executiv al Sovietelor de pe Frontul Român, din flota Mării Negre şi 
regiunea Odesa. 

scutelnic — țăran care, în schimbul unor obligaţii suplimentare faţă de domn sau de 
stăpânul de moşie, era scutit de plata birului domnesc. 

Senat — între 1711 şi 1917, organul superior de stat în Rusia, subordonat împăratului. 
ştabs-căpitan — grad militar intermediar între locotenent şi căpitan. 

ucaz — decret, patentă. 

uprava — primărie. 

vadra — unitate de măsurat lichidele, egală cu 10 litri. 

verstă — unitate de măsură a lungimii, egală cu 1,067 km. 

zemstvă — organism de autoadministrare locală, cu atribuţii restrânse, care a funcţionat în 
Rusia ţaristă din 1864, iar în Basarabia din 1869. 


195 


“Basarabia — un cuvânt greu incercat de istorie in 
ultimele două secole, un cuvânt care naște speranță şi 
vise, disperare şi alinare, desconsiderare şi revoltă. Mulţi 
dintre cei pentru care acest cuvâni este un strigăt pe 
4 fondul acalmici identitare privesc cu mare surprindere şi 
ge durere spre cei pentru care Basarabia este o problemă in 

sl plus, o problemă ce deranjează, o chestiune ce nu îi 
priveşte şi care, oricum, e departe... 

Optimismul exagerat, pesimismul nefondat sau indolenja nefirească sunt 
cauzate de ignoranta sau slaba cunoaștere a ceea ce a fost Basarabia şi a felului 
in care istoria spațiului pruto-nistrean în secolele XIX-XX a marcat evoluția 
populației acestei zone. Paginile ce urmează se doresc a fi un răspuns — fie şi 
indirect — la întrebările legate de existența a două state româneşti, de interesele 
Rusiei in actuala Republică Moldova, de felul în care răspund locuitorii la 
provocările modemizării, integrării sau globalizării, 

Prof. univ. dr. Stefan Purici 


b | 
LE 
ti ai Ti 13 = m. m 
eş ut 
vəl m k 
"rər AMPELUM .. pə u r 
Ek? A "uu. 
m m PL $LIL. LIRA 
Fİ 
—— m m" 
E İ i 
. ə” üs | 
E m E! 
L m bağ 
Ma = m m m 
m 
| gr 
LPIA TRALANA = 
AIZEGETU'SA - 
Lal gi 
m. m- 
ima im 7 
m = 7 
İ | 
m 
m Fü CE EL k 
- RF Oa mi 
m" - R 
mi m 


www.hurmuzachi.ro 
m 


— mü 


